
Ova knjiga monsinjora Ivana Vla- 
šića nosi oznake jednog plodno 
promeditiranog života. Nije lako 
pronaći pisca koji tako oštro za- 
paža ono što mi redovito naziva- 
mo životnim sitnicama. On to ži- 
votno iverje, u kojemu se nalaze 
snažni naboji istine, brižljivo oda- 
bire, oštro analizira, fino oblikuje 
i podatljivo daje. Izraz jednosta- 
van, ali upravo zato vrlo uvjer- 
ljiv. I svećeniku i vjerniku ona će 
pružiti i užitak i korist. 

Monsinjor Ivan Vlašić rođen je 
7. travnja 1888. u Banjaluci. Gim- 

ka je zaređen 15. kolovoza 1910. 

Kad sam tražio zgodnu sliku da je stavim na naslovnu stranu 
ove knjižice, pokazali su mi više crteža. Ali jedan prijatelj redovnik 
predložio mi je baš ovaj crtež, što ga vidite na naslovnoj strani. 
Meni se slika nije svidjela, i ja sam ga upitao: »A šta znači onaj 
obješeni ključ na slici?« On mi je odmah odgovorio, pola u šali 
pola u zbilji: »Evo, šta znači. Ova knjižica nosi naslov IZ BOŽJE 
RIZNICE. A ti na svakoj stranici ove knjige daješ čitatelju u ruke 
ključ, da otvori tu riznicu i zagrabi iz nje blaga Božje milosti«. 

Tako moj prijatelj redovnik. A ja sa svoje strane dodajem ovo. 
Sveti Augustin veli: »Božja je riznica neiscrpiva! A gdje se nalazi 
ključ od te riznice? pita svetac i odmah odgovara: Ima samo jedan 
ključ, koji otvara tu riznicu, a to je ponizna molitva«. 

Zato se pisac, pišući ove retke, bez prestanka molio Bogu 
za sebe i za sve one, koji će čitati ovu knjigu. Jer bez Božjega bla- 
goslova neće biti nikakve koristi ni od njegova pisanja, ni od vašeg 
čitanja, pošto veli Duh Sveti: »Niti je onaj što, koji sadi, ni onaj 
koji zalijeva, nego Bog koji daje, da uzrastel« (1. Kor. 3, 7). 


Pisac 


SVEZAK 











DVA SRCA U MAKSIMIRU 


Srce je od vajkada bilo simbol i znamenje ljubavi. I to s pra- 
vom! Jer srce svakog čovjeka veselije zakuca kad postigne ono što 
ljubi. I obratno, uznemiri se, a kojiput i prestane kucati kad izgubi 
ljubljenu osobu ili koju veliku dragocjenost. Zato ljudi običavaju 
naslikati srce kad hoće da označe ljubav. Tih risarija možemo naći 
posvuda: u novinama, časopisima, po klupama, na zidovima... 

Jednog toplog ljetnog dana šetao sam s nekim starim poznani- 
kom u maksimirskoj šumi kraj Zagreba. Šetajući tako i razgovara- 
jući o svemu i svačemu, ugledasmo na jednom velikom hrastu dva 
srca, jedno do drugoga, izrezana nožićem u hrastovoj kori. U sva- 
kom srcu upisano po jedno ime, a kroz oba prolazi ljubavna 
Amorova strijela. Po svemu se vidjelo da je to davno urezano, jer 
hrast je svojom korom već počeo pokrivati oba srca. 

Kao po dogovoru stadosmo pred tim hrastom i ušutismo. Svaki 
se zavezao u svoje misli... f nehotice upitao sam se: Bože moj, šta 
je bilo od ova dva mlada srca? Ne znamo. Možda se njihova ljubav, 
kako to često biva, završila velikim razočaranjem i suzama gorkog 
kajanja... Možda je jedno od tih srca ostalo zauvijek slomljeno, 
odbačeno i prezreno.., A možda je iz tih srca nikla nova obitelj 
sa svojim bračnim radostima i križevima... 

Nešto slično, po svoj prilici, razmišljao je i moj prijatelj, jer 
me iza dulje šutnje upita: 

— Sjećaš li se kad sam ja Anu vodio pred oltar? 

— Kako da se ne sjećam, dočekam ja. Ana bila lijepa kao 
Nimfa, a ti kao Apolon! ' 

— Onda sam mislio, nastavi prijatelj, da idem ravno u nebo... 
I čovjek zašuti s vidljivim znakovima razočaranja na licu. Iza krat- 
ke stanke ja nadodam: 


10 


— A mjesto neba čistilište! Je li? 

— Dobro si rekao, prihvati on. Čistilište! Sada istom vidim da 
nema raja ovdje na zemlji, o kojem sam ja sanjao kada sam vodio 
Anu u svoju kuću. 

Eto, tako je to sa zemaljskom ljubavlju. Ona je varljiva, ne- 
stalna, prolazna, i daje uvijek manje nego što obećaje. Zato čovjek 
ostane razočaran ako gradi svoju sreću jedino na toj ljubavi. 

Ima samo jedna ljubav koja nikad ne može prevariti i razoča- 
rati, a to je ljubav Boga našega, za koju veli Sveto pismo da je 
»jaka kao smrt i sve je vode ovoga svijeta ne mogu utrnuti. Jer 
sve podnosi, sve vjeruje, svemu se nada, sve trpil«i 

Stoga, mladiću, djevojko, moli usrdno dragog Boga da On 
strijelom svoje božanske ljubavi probode vaša dva mlada srca i 
blagoslovi vašu ljubav. Istom onda donijet će vam ta ljubav sreću 
ovdje na zemlji i vječno spasenje na nebesima. 

TEČE EE—— 





TRI PRINČEVE LOPTE 


U nekom dresdenskom muzeju nalazi se kugla od prostog že- 
ljeznog lima. Zanimljiva je historija ove kugle. 

Bilo je to u srednjem vijeku. Zaručio se neki princ s princezom. 
Kratko vrijeme iza toga slavila je princeza svoj rođendan. Tom 
prilikom dobije od zaručnika kao dar jednu kuglu, ili ako hoćete, 
loptu od najobičnijeg željeznog lima. Princeza je dugo promatrala 
tu neuglednu limenu kuglu i sve se više mrštila u licu. Naposljetku 
tresne njom o zemlju, govoreći ljutito: »Hvala ti lijepa na takvom 
daru!« 

Kad je kugla lupnula o zemlju, pukne, a iz nje sijevne druga 
kugla od čistog srebra. Princeza, onako ljutita, digne sa zemlje 
tu srebrnu kuglu i počne je znatiželjno promatrati. što bi to 
moglo biti?! Najednom otkrije na kugli sitno dugme. Pritisne ga 
oprezno ... Srebro se otvori i u njem zablista treća kugla od suhoga 
zlata. U njoj je ležao prekrasan, zlatan prsten, sav posut dijaman- 
tima. Na prstenu bile su urezane ove riječi Svetoga pisma: Moj je 
dragi moj, a ja njegova!«i 

Stanimo malo kod ove tri lopte, jer nam sve tri nešto govore. 
Gospodin Bog ulio je u sva živa stvorenja na zemlji tajanstvenu 
silu koja ima privlačnu snagu kao kakav jaki čarobni magnet. To 
je spolni nagon. Zato golubica velikom silom privlači k sebi goluba, 
a golub nju, košuta jelena, a jelen košutu, lavica lava, djevojka 
mladića i mladić djevojku. »Zato će muž, veli Sveto pismo, ostaviti 
svoga oca i majku, i prionut će uz svoju ženu, pa će biti dvoje u 
jednom tijelu«.? 

Što ćemo dakle reći o tom nagonu po kojem je čovjek sličan 
životinjama? Pogledajmo najprije što bi o tom rekle životinje. — 
Kad bismo upitali koju životinju, recimo konja ili mazgu: »Šta je 
to ljubav?« sve bi nam životinje u jedan glas odgovorile: »Ljubav 

je spajanje mužjaka sa ženkom!« I taj bi odgovor, s njihove strane, 
bio potpuno ispravan, jer stoka nalazi u tom spolnom nagonu 
vrhunac svih svojih čežnja i svoje ljubavi. 

Ali ima i ljudi, osobito u naše vrijeme, koji na ljubav dvaju 
ljudskih srca gledaju očima te stoke, pa na sva usta govore i 
uče da ljubav između mladića i djevojke, zaručnika i zaručnice, 
muža i žene, na koncu konca nije ništa drugo, nego spolni nagon 
koji goni mužjaka prema ženki i nju prema njemu. A brak im je 
samo reguliranje toga nagona. Zato u svojim romanima i pjesma- 
ma, dramama, filmovima i raznim, tobože filozofskim knjigama do 
nebesa veličaju spolni odnošaj, jer u tom se odnošaju — kako oni 
tvrde — nalazi ljubav za kojom čezne ljudsko srce. 

Svima takvima dovikuje Gospodin Bog u Svetom pismu: »Ne- 
mojte biti kao konj i mazga, koji nemaju razumal!«3 Međutim, i 
bez ovih riječi Božjih, svaki čovjek zdrave pameti na prvi pogled 
vidi da to nije tako. Jer kad bi ljubav dvaju ljudskih srca bila 
samo u spolnom odnošaju, svi bi brakovi bili sretni, osobito oni 
gdje je lijepo tijelo igralo glavnu ulogu. A mi na svakom koraku 
vidimo da nije tako, nego baš obratno. Pročitajte na primjer auto- 
biografiju čuvene francuske šansonjerke Edite Piaff. U toj knjizi 
ona s velikom iskrenošću priznaje da je jurila za muškarcima kao 
pomamna i mijenjala muževe kao čarape... Ali ljubavi nikad nije 
postigla. 

Ili evo što sam čuo baš neki dan. Razgovarale dvije žene, pri- 
lično glasno, o ljubavi. Ja sam iz prikrajka slušao. Jedna je ovako 
opisivala svoju ljubav: »Kad smo se upoznali, on bi svaki čas 
zavirio u našu kuću da me vidi i progovori sa mnom koju riječ. Ili 
je poslao pozdrav i poljubac na ceduljici. Jednog sam dana nabro- 
jila četrnaest što pohoda, što ceduljica... A danas iza dvadeset 
godina braka? Prođe i četrnaest dana da ne progovori ni riječi.. .« 
Onda je počela na glas psovati »vražiju mater i takovu vražiju 
ljubav!« 

A tako moraju govoriti o ljubavi svi oni koji traže ljubav jedino 
u spolnom odnošaju muža i žene. Jer svi oni ostaju prazna srca, 
duboko razočarani i nesretni kako svedoči cijeli život oko nas. 
Odatle, u glavnom, tolike bračne tragedije, tolika slomljena srca i 
prolivene suze, ubojstva i samoubojstva. 

Pa ipak, spolni je nagon, kako nas uči Sveto pismo, dar Božji i 
odigrava veliku ulogu u svakom ljudskom braku. Ali ne jedinu 
ulogu kao kod konja i mazge i drugih životinja! Taj je nagon kod 
razumnog čovjeka, stvorenog na sliku i priliku Božju, samo uvod 

u ljubav, ili, ako hoćete, ona vanjska limena lopta, pod kojom se 
istom krije srebro prave ljubavi, za kojom čezne ljudsko srce. 
Ova je ljubav iskrenim riječima progovorila iz srca našeg pjesnika 
Domjanića, u onoj poznatoj pjesmi »Fala« koju je adekvatno uglaz- 
bio pokojni Paljetak. Evo te pjesme: 


Za vsaku dobru reč, 

Kaj reći si mi znala, 
Za vsaki pogled tvoj, 

Za vsaki osmeh fala! 
Ah, ti si v srce mi 

Tak puno sunca dala. 
Kaj morem ti, neg reć: 
Od vsega srca fala! 


Tako je, Domjaniću! Ljudsko srce traži ljubav u svakoj dobroj 
i utješnoj riječi, u svakom ljubeznom pogledu, u svakom smiješku 
ljubljene osobe. Čovjek traži jedno drago srce s kojim će dijeliti 
ne samo postelju, nego sve radosti i žalosti ovoga života, i koje 
će ga poput sunca grijati i biti mu najbolji prijatelj i pomoćnik 
ovdje na zemlji. A svega toga ne može dati samo spolni odnošaj. 

Ta ljubav između dva srca jest ona srebrna lopta koja se krije 
ispod limene lopte spolnog nagona. I stoput blago mladiću i dje- 
vojci, mužu i ženi koji kod ljubljene osobe traže takvu ljubav. 
Neće oni ostati razočarani i psovati »vražju ljubav« kao ona žena 
nego će plakati od ganuća kad se povede govor o ljubavi. 

Ali Krist je otišao još dalje, i to neizrecivo dalje. On je ljubav 
dvaju srca digao do nebeskih visina i učinio nepresušnim vrelom 
Božje milosti, blagoslova i spasenja. To je ona zlatna lopta koja se 
krije u svakom kršćanskom braku, ili kako kaže sveti Pavao apo- 
stol: »Tajna velika u Kristu«.5 Jer kršćanski je brak jedan od se- 
dam svetih sakramenata. A svi su sakramenti, pa i ženidba, potekli 
iz probodenog Srca Isusova na križu, jer Crkva ovako pjeva u 
svome bogoslužju: 


Iz rane Srca Kristova 
Iziđe Crkva njegova. 

Tu vrata se otvoriše 

Svim ljudima na spasenje. 
Odonud milost poteče 
Ko potok sedmerostruki. 

Stoga, kad god kršćanski mladenci stoje pred oltarom i sklapaju 
ženidbu, otvara se nad njima presveto Srce Sina Božjega da svojom 
božanskom krvi natopi njihova srca i blagoslovi njihovu ljubav. 

Mislite na to katolički zaručnici, pa će vam i prva i druga i 
treća lopta bračne ljubavi biti izvor Božje milosti i blagoslova 
ovdje na zemlji i zalog vječnog blaženstva na nebesima. 





MIRKOVE SUZE 


Kad sam gledao te suze, sjetio sam se zgode iz života španjol- 
skog kralja Karla III (f 1788) i njegove žene Marije Amalije. Oni 
su živjeli 22 godine u veoma skladnom braku. Kad je Amalija 
umrla, Karlo se nije mogao nikako utješiti. Dan i noć je stajao kraj 
njezina odra i gorko plakao. Njegovi su ministri i generali nastojali 
da ga utješe i razvedre, ali on im je rekao: »Pustite me da se ispla- 
čem, jer ovo je prva bol koju mi je ona nanijela u našem dugom 
braku«. Dakle, prema ovim riječima, ta žena nije nikada ničim 
uvrijedila i ražalostila svoga muža. I prva bol koju mu je zadala, 
bila je njezina smrt. 

Mi sada nećemo ispitivati je li ovaj brak bio zaista tako idea- 
lan, ili je to samo anegdota koju su Karlovi podanici ispleli o nje- 
mu i njegovoj ženi. Ali Mirkove suze nisu anegdota, barem ne za 
mene, jer sam ih na svoje oči gledao. Evo kako je to bilo. 

Mirko je tada stajao baš pred penzijom. Dakle, stari gospodin. 
Dugo sam vremena, kao njegov pobratim, poznavao iz bliza njega i 
ženu mu Olgu. I opazio sam da se nježno vole i ljube. Ali da je ta 
ljubav, iza dugih godina braka, bila tako nježna, toga nisam ni 
slutio. To su mi otkrile istom njegove suze. A evo kako su potekle. 

Jednog dana po podne sjedim ja kod njih. S nama je bila i 
Mirkova snaha s malim djetetom na krilu i njegova starija sestra, 
učiteljica u penziji. Uz crnu kavu vodili smo »razgovor ugodni na- 
roda slovinskoga«, Međutim, Mirkova sestra sjede za klavir i za- 
svira neku živahnu Chopinovu polonezu. Zatim poznatu barkarolu 
iz »Hoffmannovih priča«. Ali mi nismo puno pazili na svirku, nego 
smo dalje čavrljali. 

Kad li najednom iz klavira proključaše dragi akordi Domjani- 
ćeve pjesme »Fala«. Odmah svi prihvatismo. Gospođa Olga sopran, 
snaha alt, ja tenor, a Mirko kao obično bas, koji je bio, kako veli 
Bošnjak, kabasto dubok. Napominjem da je on bio vrlo glazben. 

Kad smo došli do onih riječi: »Ah, ti si v srce mi tak puno 
sunca dala...«, bas poče nekako škripati kao da si na njega ne- 
spretno nasadio kakav sordino... Pogledam ispod oka Mirka da 
vidim šta to kod njega škripi. Kad li imam šta vidjeti! Mirko gleda 
u svoju Olgu, a suze mu teku niz lice. Tih suza nisam nikada zabo- 
ravio. Dakle, taj čovjek, iza tridesetak godina braka, plače od rado- 
snog ganuća kad se sjeti Olgine ljubavi koja ga je od mladih dana 
do starosti obasjavala i grijala poput sunca. 

Ja sam mu poslije spomenuo te suze, ali on se nekako stidio i 
ispričavao: »Znaš, ja sam ti osjećajan čovjek pa vrlo lako zaplačem.« 
Ali suze ne lažu ako se liju kad nitko ne gleda. A Mirko nije ni 
slutio da ga netko gleda. 

Stanimo malo kod ovih suza što ih je izmamila nježna ljubav. 
Ljubav je najdivniji cvijet što ga je dragi Bog posadio ovdje na 
zemlji. Ali i najosjetljiviji! Jer često puta, radi kakve sitnice, recimo 
radi nekakve nepromišljene ili grube riječi, izgubi sav čar i miris, 
uvene i osuši se. A svi smo mi ponekad svjedoci kako se taj divni 
Božji cvijet znade pretvoriti u otrovnu biljku, od koje zaboli glava 
i dolazi na povraćanje kad joj se samo približiš. A koji put se 
izrodi u oštro trnje koje se ne zabada u noge ili ruke, nego u samo 
srce. 

Stoga se čovjek ne smije poigravati s tim Božjim cvijetom, nego 
mora dobro paziti da ga svojim egoizmom i poganim strastima ne 
zatruje. Zato mladiću i djevojko! Čim opazite da u vašem srcu niče 
taj divni cvijet, prionite uz žarku molitvu. Molite usrdno Oca ne- 
beskog da rosom svoga blagoslova zalijeva taj cvijet da nikada ne 
uvene, nego da se iz godine u godinu sve ljepše razvija i divnije 
miriše. Onda ćete ako Bog da i vi, poput Mirka, iza dugih godina 
ljubavi plakati od ganuća i blagoslivljati onaj trenutak kad ste se 
upoznali. Tada ćete razumjeti one riječi iz Pjesme nad pjesmama: 
»Ljubav je jaka kao smrt, njezin je žar kao oganj. I mnoge je vođe 
ne mogoše ugasitil«! 








PAZI NA ZADNJU KITICU 


Nema na zemlji ni jedne riječi koja bi ljudima izgledala tako 
čarobna i zamamna kao riječ — ljubav. Zato ljudi blještavim sti- 
lom opisuju tu ljubav u svojim romanima i pjesmama i traže 
najnježnije boje i najslađe melodije da je uzveličaju na svojim 
slikama i u svojim operama. ' 

I zaista, ta ljubav znade biti tako opojna da mnogog čovjeka 
jednostavno hipnotizira. Zato premnogi srljaju bez razmišljanja 
za njom, i pomamno piju iz njezine čaše, ne pazeći ništa na šestu 
i devetu zapovijed Božju. 

Pa jesu li sretni? Neka nam na to pitanje odgovori zadnja ki- 
tica jedne pjesme. Mnogima je poznata ona stara hrvatska pjesma 
pod naslovom »Prvi cjelov« koja je i uglazbljena. Cijela je ta 
pjesma puna strastvene i ustreptale ljubavi. Sve se to odigralo 
jednog sunčanog dana u mjesecu svibnju, pod ružinim grmom u 
vrtu... Nas ovdje zanima samo zadnja kitica te pjesme koja glasi: 


U vrtu ruža vene, 

Još strši samo trn. 
U mom se srcu vije 
Čeznuća oblak crn! 


Ovako glasi i mora glasiti zadnja kitica svake ljubavi koja se 
ne obazire na Boga i njegove zapovijedi. Od divne mirisne ruže 
ostaje samo trn, a u srcu oblak crn! Još je ovo najljepša zadnja 
kitica takve ljubavi. Ima ih: puno žalosnijih i gorčih. Mi skoro 
Svaki dan svojim očima gledamo kako se takve ljubavi redovito 
Svršavaju s velikim razočaranjem i gorkim suzama kajanja, a često 
Puta revolverom, octenom kiselinom ili skakanjem s peterokatnice. 

Ovdje ćemo spomenuti zadnju životnu kiticu jednog čovjeka 
koji je tražio svoju sreću jedino u tjelesnoj ljubavi. A to je glaso- 
viti njemački pjesnik Heine. On je cijeli svoj život pomamno pio iz 
čaše te ljubavi. Naposljetku je, baš od toga, teško obolio. Evo šta 
on sam o tome piše u pjesničkoj ispovijesti svoga života: 

Kad je godine 1848. prvi put obolio, otišao je u glasoviti pariški 
muzej Louvre i potražio ondje poznati kip Venere Milonske, rimske 
boginje ljubavi i uživanja. Ta je Venera jedan od najljepših kipova 
svih vremena, ali joj nedostaju obje ruke koje su se negdje odbile. 

Pjesnik veli da je klekao pred nju i ovako joj se molio: »Ja sam 
ti, božice, kroz cijeli život vjerno služio i poslušno pio iz tvoje čaše. 
Stoga pogledaj sada milostivo na mene i spasi me...I« A ona mu 
je, veli pjesnik, s ledenim smiješkom na usnama odgovorila: »Zar 
ne vidiš, čovječe, da nemam ruku! Kako ću te dakle spasiti!« 

Ove riječi, prevedene u prozu, ovako glase: »Ti si moju slatku 
čašu iskapio do dna, a sada crkni od njezina otrovnog taloga! Ja ti 
ne mogu pomoći!« Tako je i bilo. Siromašni je Heine teško bolovao 
još osam godina i nisu mu mogle pomoći sve Venere ove zemlje. 
Naposljetku je umro od sušenja kičmene moždine, tabesa. Eto, tako 
je glasila posljednja životna kitica tog grešnog i nesretnog pjesnika. 

Ovu kiticu opisuje nam i Duh Sveti u Svetom pismu. On nam 
prikazuje grešnu ljubav u obliku zamamne žene koja se šulja okolo 
i lovi ljude, a »za njom ide bezumnik kao vol kojega vođe na klanje, 
i kao jelen koji se zaplete u mrežu dok mu strijela ne probode 
jetra. I kao što ptica leti u zamku, a ne zna da joj se radi o glavi... 
Dakle, sinko, završava Duh Sveti, nemoj da zalutaš na njezine staze, 
jer ona je mnoge umorila, pobila je i najjače. Njezina je kuća put 
u podzemlje, ona vodi dolje — u odaje smrti.«1 








NAJODLIČNIJI SVAT 


Za vrijeme rata vjenčao sam dvoje mladih zaručnika koji su 
već na majčinu krilu usisali vjeru i ljubav prema Bogu. Iza vjen- 
čanja bila je skromna večera koja je predstavljala njihov pir i nji- 
hove svatove. U tim svatovima bilo nas je samo četvero: kum, 
djever, djeveruša i ja. A više nas nije moglo ni biti, jer su mladenci 
istom završili studije i imali samo jednu sobicu u kojoj su bila 
dva kreveta, jedan stol i nekoliko posuđenih stolica, 

Ali mladenci su pozvali na svoj pir jednog svata koji vrijedi 
više nego svi gosti i uzvanici ovog svijeta. Naime, dok smo mi 
prije večere sjedili i pijuckali bosansku šljivovicu, mladenci su 
nešto kuckali oko kreveta, Pratio sam ispod oka šta to oni rade. 
I evo šta je bilo. 

Najprije su malo pomicali i namještali krevete. Onda su se 
izmakli i tražili na zidu, više kreveta, točku koja bi bila baš u sre- 
dini između oba kreveta. Kad su je našli, zaručnik uze čekić i 
ukuca jedan čavao u tu točku... Ja postadoh još znatiželjniji! 
Tada zaručnica donese odnekle novo raspelo i dade ga zaručniku. A 
on ga objesi na taj čavao između kreveta. 

Gledajući ovaj prizor, sjetio sam se, i nehotice, svatova u Kani 
Galilejskoj gdje je bio i sam Spasitelj.! Jer bilo je očito da ovi 
mladenci svim srcem žele da i u njihovim svatovima bude Isus, i 
da blagoslovi njihova dva mlada srca kako je blagoslovio one sret- 
ne galilejske zaručnike. 

Eto, zato su prikovali raspelo nad svoj bračni krevet. Htjeli su 
tim doviknuti Spasitelju: »Isuse! Naši će se svatovi brzo razići i 
otići kud koji. Ali i kad svi odu, nemoj ti otići, Isuse, nego ostani 
trajno među nama, te blagoslovi našu ljubav i obitelj koju danas 
osnivamo!« 

Znali su ovi zaručnici dobro da nema sreće u ljubavi bez Ono- 
ga koji je usadio ljubav u ljudsko srce i posvetio je u sakramentu 
ženidbe. A s Njim da će im brak biti blagoslovljen, makar u nji- 
hovim svatovima bile samo četiri osobe. 

Naravski, nije dosta samo prikucati raspelo nad krevetom, 
nego Spasitelj mora ostati trajno prikovan u srcu mladenaca. Nje- 
gova ljubav i njegov sveti zakon moraju vladati u njihovu brač- 
nom i obiteljskom životu. Istom onda bit će im bračna ljubav na 
vječno spasenje, jer veli Bog za ženu, a to vrijedi i za muža: da 
će se po svom braku »spasiti, ako ostane u vjeri i ljubavi i posve- 
ćenju«.2 


ZAR SAMO JEDAN DAN 


Bilo je to u jednoj ženskoj osnovnoj školi, pod satom vjero- 
nauka, Svećenik je tumačio djevojčicama sedam svetih sakrame- 
nata. Onda ih upita: 

— A jeste li vi već primile koji sakramenat? 

— Jesmo — odgovoriše djevojčice: — Krštenje, ispovijed i 
svetu pričest. 

— A koje ćete sakramente još primiti u svom životu? — Sada 
ustade mala Nadica i sva blistajući od radosti odgovori: 

— Kad budemo velike, ići ćemo u crkvu na vjenčanje i pri- 
mit ćemo sakramenat svete ženidbe! A iza toga bit će svatovi... — 
I mala od veselja zapljeska rukama. Sada nastade opće raspolože- 
nje u razredu. Djevojčice oživješe kao vrapci u živici. Stoga ih 
upita vjeroučitelj: 

— A zašto se vi toliko veselite vjenčanju i svatovima? 

— Eeeee! — zagrajaše djevojčice. — Onda ćemo biti najljepše 
obučene. Imat ćemo krasnu vjenčanu haljinu, oko glave bijeli mir- 
tov vijenac, a na ruci zlatan prsten... Pjevat će se, svirati, ple- 
sati... — Kad su se djevojčice izgovorile, upita svećenik malu Na- 
dicu koja je i bila povod tome veselju: 

— A kako će dugo sve to trajati? 

— Samo jedan dan, — odgovori snuždeno mala. 


Točno, tako je! Cijelo to svadbeno veselje traje redovito jedan 
dan, i s tim je gotovo! — Pa ipak sveta nas vjera uči da jedan 
čas toga dana ne prolazi nikad, nego traje do konca života. A to je 
čas vjenčanja. Evo šta o tome veli umni kardinal Faulhaber: 

— Uvenut će svadbeni vijenac, poderat će se vjenčana halji- 
na, umuknut će brzo svatovske pjesme! Ali ona sveta ženidbena 
Veza kojom je sam Bog toga dana, u sakramentu ženidbe, svezao 
dva mlada srca, ne može nikad, ni za dlaku oslabiti! Ta veza ostaje, 

i mora ostati čvrsta do konca života, ili bolje: do sudnjega dana. 
Jer na sudnji dan bit će vam sakramenat svete ženidbe na vječno 
spasenje, ako savjesno izvršite one dužnosti što ste ih primili na 
sebe pred oltarom. Ili, što ne dao Bog, bit će vam na vječnu pro- 
past, ako ste ga okaljali blatom grijeha. 

Mislite na to katolički zaručnici pa se brižno spremajte na 
ovaj sveti sakramenat molitvom i drugim dobrim djelima, jer »mi 
smo djeca svetih, veli mlađi Tobija;'ine smijemo stupiti u brak kao 
oni koji ne poznaju Boga«.! 





NAUK VJENČANOG PRSTENA 


Evo toga nauka: Prst, na kojem se nalazi prsten, mora potpu- 
no ispuniti kružnicu prstena, to jest ne smije ostaviti nimalo mje- 
sta za što drugo. Inače spade s prsta! 

Tako to mora biti i u svakom braku! Tvoj bračni drug mora 
potpuno ispuniti cijelo tvoje srce, jer evo šta veli Sin Božji: »Čuli 
ste da je rečeno: ne učini preljube! A ja vam kažem da svaki koji 
s požudom pogleda ženu, već je učinio s njom preljub u svom 
srcu!« 

Dakle, prema riječima Božjim, u srcu oženjena čovjeka ne 
smije ostati mjesta ni za jednu misao, ni za jednu želju, ni za jedan 
pogled na koju drugu ženu. Zato s pravom veli slavni španjolski 
pisac Colona: »U srcu jednog muža ima prostora samo za dvije 
žene: za njegovu majku i za majku njegove djece«. Jer ako on osta- 
vi mjesta još za koju drugu, to je propast njegova i njegove obitelji. 
A to naravski vrijedi i za ženu. U srcu udate žene ne smije ostati 
ni najmanje mjesta za nekog drugog, osim njezina muža. 

Prema tome, muž i žena moraju biti jedno drugome jedino i 
najveće blago ovdje na zemlji. Evo o tome zanimljive crtice iz po- 
vijesti srednjega vijeka. 

Godine 1140. opsjedao je njemački car Konrad III tvrdi grad 
Weinsberg, odakle mu je prkosio vojvoda virtenberški. Car osvoji 
grad na juriš. U svom ratnom bijesu naredi da se grad zapali i do 
temelja razori, a tko pokuša umaknuti, bit će smjesta pogubljen. 
Ipak dopusti da žene s djecom slobodno izađu i ponesu sa sobom 
što imaju najvrednije u kući, 

Položaj je bio upravo očajan, jer su svi odrasli muškarci mo- 
rali izginuti. Ali neka dovitljiva žena spasila je situaciju. Ona je 
ovako umovala: Car nam je dopustio da ponesemo što imamo naj- 

vrednije u kući. A meni je moj muž najveće blago na zemlji. I ona, 
ne budi lijena, uprti muža na leđa, pa tako krene iz grada... 

Kad su to vidjele ostale žene, povedu se za njom. I tako noseći 
muževe na leđima, pođu prema gradskim vratima. Carev brat htio 
je to zabraniti kao zloupotreba carske milosti. A car se tomu 
usprotivio, jer nije htio opozvati svojih carskih riječi. 

Kad čovjek pročita ovu crticu, najprije će se nasmijati radi 
komične situacije tih muževa i žena. Ali u ovoj se komici krije veli- 
ka istina. Jer kako smo čuli, prema Božjim riječima, muž mora 
biti ženi jedino blago koje ispunjava cijelo njezino srce. Tako i žena 
mužu. I ako njih dvoje izvrše ovaj zakon Božji u potpunoj odanosti 
i ljubavi bez rezerve, onda će im biti lako ispuniti i sve ostale obi- 
teljske dužnosti, jer će čvrsto stajati jedno uz drugo kao i onaj 
vjenčani prsten na njihovoj ruci. 





HIMNA ŽENI 


Slavni predsjednik Sjevernoameričkih Država Benjamin Frank- 
lin (#1790) motrio je dulje vremena kroz prozor svoje kuće, kako 
se gradi palača na drugoj strani ulice. Oko mu je zapelo za nekog 
radnika koji je bio uvijek veseo i raspoložen. Bilo je dana, kad su 
svi radnici, radi velike vrućine, obavljali posao tromo i lijeno, ili 
su psovali radi slabe plaće i palirove strogosti, a on je bio uvijek 
vedar. Jednog dana sretne ga Franklin na ulici. Zaustavi ga i upita: 

— Eh, prijatelju! Stanite malo, da vas nešto upitam. Ja vas 
već dulje vremena promatram kod posla na skelama one palače. 
I molim vas, da mi otkrijete tajnu: kako možete biti uvijek onako 
dobre volje? 

— Ta je tajna, odgovori radnik bez promišljanja, moja žena. 
Eeece, moj gospodine, onakove žene nema na daleko! Svaki dan, 
već ujutro kad ustanem, ona je davno prije mene ustala i naložila 
peć, ako je zima, spremila vodu za umivanje, očistila odijelo, zgo- 
tovila zajutrak... A kad pođem na rad, ona me isprati i kod ra- 
stanka mi ljubezno šapne: »Bog te pratio! Nemoj se previše napre- 
zati kod posla, čuvaj svoje zdravlje!« I kad se u večer vraćam 
kući znojan i umoran, ona me s djecom dočeka na kućnim vratima i 
Već izdaleka pokazuje djeci: »Eno tate, eno tatel« U kući nađem 
sve čisto i na svom mjestu. Na stolu se već puši ukusna večera. 
Opet vam kažem, gospodine, završi radnik, nema bolje žene na 
svijetu! 

Međutim, ne treba se zalijetati u prošlo stoljeće, ima i danas 
dosta takvih žena. Nedavno sam razgovarao s jednim penzionerom 
baš o tome. I on je hvalio svoju ženu do neba. Naposljetku čovjek 
zaplaka, pa mi kroz suze reče: »Eh velečasni! Ne dao Bog, da ona 
umre prije mene. šta bi onda bilo od mene siromaha!« 

Mogli bismo dalje nizati s ovakvim primjerima. Ali to nije 
potrebno, jer je svaki od nas vidio takvih žena, o kojima je Sveto 
pismo ispjevalo pravu himnu. Evo nekoliko redaka iz te himne: 
»Čestita žena vrijedi više od bisera. Na nju se oslanja srce njezina 
muža, jer mu čini samo dobro u sve dane svoga života. Ona se odi- 
jeva u snagu i ljepotu. Usta svoja otvara mudđro i na jeziku joj 
nauk blagosti. Njezini je sinovi blagoslivljaju i muž je hvali. 
Varljivo je lijepo lice i prolazna ljepota. Žena, koja se boji Gospo- 
dina, zaslužuje pohvalu!«! 

A sada ispitajmo malo svoju savjest. Ovdje je bio govor samo 
o ženi. Ali to isto vrijedi i za muža, za sinove i kćeri. Svi smo mi 
dužni, a ne samo žena, da svojom ljubavlju, blagošću, ustrpljivošću 
i točnim obavljanjem svojih dužnosti unesemo puno radosti i svje- 
tla u svoju obitelj, i da od naše kuće stvorimo svijetlu oazu u trno- 
vitoj pustinji ovoga života. To traži od nas i dragi Bog. A onima, 
koji zanemare te svoje obiteljske dužnosti, ovako dovikuje po sve- 
tom apostolu Pavlu: »Tko ne vodi brigu o svojim domaćima, odre- 
kao se vjere i gori je od nevjernika«.2 


OBITELJSKE RUŽE 


Sveto nas pismo uči, da je sam Bog u zemaljskom raju usta- 
novio brak i postavio mu kao glavnu svrhu: rađanje djece. A Krist 
je kasnije uzdigao brak na dostojanstvo sakramenta i učinio ga 
vrelom milosti, blagoslova i spasenja. 


Dakle, prema Božjoj nauci, svaki je kršćanski brak pravo sve- 
tište Božje, posvećeno sa svih strana krvlju Sina Božjega, jer svi 
su sakramenti, pa i ženidba, nikli iz krvi Isusove. Ali na žalost, 
mnogi kršćani kaljaju ovo svetište raznim grijesima i opačinama. 
Mi ćemo ovdje pogledati samo jedan od tih grijeha. 

Časna službenica Božja Franika Schervier (f 1876) osnovala je 
»Družbu siromašnih sestara svetog Franje« s kućom maticom u 
njemačkom Aachenu. Na jednom duljem putovanju kroz Sasku 
svrati se u katoličku obitelj, koja je imala mnogo djece. Bilo ih 
je devetero, sve same djevojčice. Franjka se s djecom brzo sprija- 
teljila, jer je znala zabavljati svojim šalama i dosjetkama. Ali usput 
ih je pitala i vjeronauk. Na rastanku reče majci, pola u šali, pola 
u zbilji: 

— Gospođo, vama je Bog darovao mnogo djece. Pa kako bi 
bilo, da koju od svojih djevojčica darujete Bogu i svetom Franji? 
To jest u njezinu Družbu. 

— Vrlo rado, odgovori mati, ako je to volja Božja! .. 

I bila je Božja volja. Kasnije su tri od tih djevojčica, peta, 
sedma i deveta, otišle u samostan. 

Istom sada sjetila se njihova mati jednog davnog sna, što ga 
je sanjala još u prvoj godini braka. Sanjala sam, veli ona, Majku 
Božju. Blažena je Gospa imala puno krilo prekrasnih, mirisnih ru- 
ža. I počela je te ruže vaditi iz krila, pa davati meni, sve jednu po 
jednu. Tako sam dobila ravnih deset ruža, i to jednu bijelu i de- 
Vet crvenih. Onda nisam ništa polagala na taj san. Ali sada istom 


27 


28 


vidim, što mi je Bog po onom snu htio poručiti. Onih deset ruža 
jesu desetero djece, što mi ih je Bog darovao. Jedna bijela nazna- 
čuje ono dijete, koje mi je brzo iza krštenja umrlo. A devet crve- 
nih jesu ostale moje djevojčice od kojih su tri stupile u samostan, a 
sve druge, Bogu hvala, žive pravim kršćanskim životom kao miris- 
ne ruže u Božjem cvijetnjaku. 

Ovo je samo san jedne svete i pobožne majke. Mi možemo o 
tom snu držati i govoriti, što god hoćemo. Nije to Sveto pismo. Ali 
u tom se snu krije velika istina Božja, jer evo šta veli Duh Sveti u 
Svetom pismu: »Sinovi su dar Gospodnji, djeca su nagrađa njego- 
va«.! I odmah zatim veliča muža, koji ima punu kuću djece, pa ova- 
ko veli: »Žena je tvoja kao rodna loza, što se ovija po zidovima 
tvoje kuće. Tvoji su sinovi kao maslinove mladice, poredane oko 
tvojega stola«.? 

Dakle, sam Bog veli, da je udata žena kao rodna loza u svojoj 
obitelji, a svako je dijete nježni pupoljak i mirisni Božji cvijet na 
toj lozi. I Bog Stvoritelj, od vremena do vremena pohađa tu 
obitelj, da na toj lozi, uz suradnju roditelja, proizvede novi pup. 
Ili da ostanemo kod onoga sna: da posadi novu mirisnu ružu u tom 
obiteljskom cvijetnjaku. 

I evo šta se događa. Često i često puta, kad je Bog već pružio 
ruku, da stvori novi ružin pupoljak, mnogi supruzi najednom pre- 
kidaju svoju suradnju, i to na razne neprirodne načine, i bacaju 
taj pupoljak natrag u lice Boga Stvoritelja vičući: »Ne trebamo mi 
tvoje ruže! Zadrži je za sebe!« I Gospodin se mora zasramljen po- 
vući, a ruža od njega poslana nikad ne ugleda svjetla Božjega. 

Bože moj, koliko je to poniženje za Boga Stvoritelja! Može li 
Bog ostaviti nekažnjenu toliku drzovitost? — Razmislite o tome, 
katolički supruzi, pa nemojte tim grijehom kaljati svoga bračnog 
svetišta, nego ga okitite s toliko ruža,-koliko ih Bog pošalje. I baš 
miris tih ruža privući će Oca nebeskog, da rado boravi u vašem obi- 
teljskom cvijetnjaku i svojim blagoslovom zalijeva vaše in njegove 
drage ruže. 

MALIISUS NA TVOM KRILU 


Uzorni katolički mladić Pijo d'Avernas, potomak čuvenih fran- 
cuskih grofova, imao je veoma dobru i pobožnu majku. U njegovoj 
zadnjoj bolesti mati ga je, naravski, brižno njegovala. Jedne večeri, 
kad mu je bilo nešto gore, reče mu mati, da će cijelu noć ostati uz 
njegov krevet. Ali dječak je to odlučno odbio. Bilo mu je žao, da se 
majka toliko muči radi njega. 

Međutim, mati je svakako htjela, da ostane kraj njega i nava- 
dala sve moguće razloge za to. Ali dječak nije pristao. Naposljetku 
reče mati: »Dragi Pijo! Ja hoću da to učinim iz ljubavi prema 
dječaku Isusu! Jer čuj, šta ću ti reći: Od tvoga rođenja pa do 
danas ja sam u tebi uvijek gledala Maloga Isusa. I uvijek sam te 
tako njegovala i za tebe uvijek se brinula, kao da držim na krilu 
ono božansko Djetešce iz Betlehema. Pa ja i sada hoću da ostanem 
uz tvoj krevet iz ljubavi prema Dječaku Isusu, kojega i danas u 
tebi gledam«. 

Kad je to čuo mladi Pijo, koji je svim srcem ljubio Spasitelja, 
blaženo se nasmiješi svojoj majci i odmah pristade, da bdije kraj 
njega. 

Šta ćemo kazati na riječi ove majke? Ima nas mnogo koji bi 
je ukorili i ovako rekli: »Ženo, šta ti pada na pamet? Odakle dola- 
ziš, da ti u svom djetetu gledaš ono božansko Djetešce iz Betlehe- 
ma? Po čemu je tvoj sin to zaslužio? Stoga nemoj tako govoriti, 
Bog će te pokarati!« 

Tako bi mnogi kršćani rekli, i to u najboljoj namjeri. Ali Isus 
nas je drugačije poučio, jer evo, šta čitamo u svetom evanđelju: 
Jednog dana »dozove On dijete, postavi ga među svoje učenike i 
reče: Zaista vam kažem, tko primi jedno takovo dijete u moje ime, 
Mene prima«d 


29 


30 


Jesi li čula majko, što veli Sin Božji? Svako dijete, koje ti rodiš, 
dar je Božji. I ako ti primiš taj dar iz ruke Božje, u ime Isusovo, 
onda primaš samog Isusa na svoje krilo. Ne velim to ja, ili koji 
biskup, ili papa, nego sam Sin Božji. A na drugom mjestu kaže: 
»Što god ste učinili jednom od moje najmanje braće, meni ste uči- 
nili«.? A najmanja i njemu najdraža braća svakako su nevina djeca, 
pa i ono dijete na tvom krilu. 

Kad ovo imamo na pameti, onda je jasno kao sunce, da je ona 
francuska majka mogla i smjela reći, da u svome djetetu gleda bo- 
žansko Djetešce iz Betlehema. Isto tako mogao je kardinal Faul- 
haber s pravom napisati ove riječi: »Tko služi djeci, služi Kristu!« 

Zato i ti, katolička majko, njeguj svoje dijete i brini se za 
njega, kako bi se brinula za Malog Isusa, da je on na tvom krilu. 
Tako ćeš se po svome djetetu spasiti, jer s pravom veli jedna mu- 
dra poslovica: »Dijete je za roditelje most u nebo«. 

ČUDESNO VRELO 


Skoro u svim narodima ima priča o čudesnom, tajanstvenom 
vrelu, koje se nalazi negdje daleko, na nekakvom čarobnom brdu. I 
svaki čovjek, veli priča, koji zaroni u to vrelo, izađe iz njega pot- 
puno preporođen, zdrav, mlad, lijep, pun snage, makar prije toga 
bio ne znam kako bolestan, ružan i star. 

Stoga nije nikakvo čudo, da su sve majke, kako se veli u priči, 
donosile na taj izvor svoju djecu, da ih okupaju u toj čudesnoj 
vodi, iz koje struji zdravlje, snaga i ljepota. 

Ovo je samo priča, koju je stvorila težnja ljudskog roda za 
mladošću i ljepotom. Ali dopustite, da vas upitam, dragi rodite- 
lji: Kad bi zaista postojalo takvo vrelo negdje na zemlji, biste li 
i vi tamo odnijeli svoje dijete, da ga zaronite u tu čudesnu vodu? 

— Kako da ne bismo, odgovaraju svi roditelji u jedan glas. Ali 
na žalost, takvog izvora nema ovdje na zemlji. 

Tako je! Nema ga... Pa ipak sveta nas vjera uči, da je Krist 
ostavio među nama daleko čudesnije vrelo, a to je voda svetog 
Krštenja. U toj vodi čisti Bog dušu djeteta od paklene ljage istoč- 
noga grijeha, i oblači je u božansku haljinu milosti posvetne. I ta 
duša zablista takvom nebeskom ljepotom, da joj se dive i sami 
anđeli, pa ovako kliču u Pjesmi nad pjesmama: Čarobna si »kao 
jutarnja zora, lijepa poput mjeseca, blistava kao suncel«l 

Ali nije to sve! Sin Božji uči nas, da ona krsna voda čini u 
duši daleko veće čudo. Da si barem donekle dočaramo to Božje 
čudo, moramo se poslužiti jednom usporedbom. 

Šta bismo rekli, kad bi netko stao pred mramorni kip i dah- 
nuo u njega. I na taj dah da'onaj kamen oživi, te počne hodati i 
razumno govoriti kao čovjek? Zar ne, bilo bi to čudo nad čudesima! 
Jer nikakva sila na nebu i na zemlji, osim Boga, ne može uliti u 
kamen ljudskoga života. 

Ali još veće čudo događa se u svetom Krštenju. Jer sveta nas 
vjera uči, da Bog s onom krsnom vodom ulijeva u dušu djeteta 
svoj vlastiti život, i dijete počne živjeti njegovim božanskim živo- 
tom. Prema tome, čovjek postaje u Krštenju pravo dijete Božje. 
Jer kao što dijete prima tjelesni život od svoga zemaljskoga oca, 
tako u svetom Krštenju primamo Božji život od Oca nebeskog i 
tim postajemo njegova djeca. 

Zato Isus zove Krštenje novim rađanjem i ovako veli Niko- 
demu: »Zaista, zaista ti kažem: Ako se tko na novo ne rođi vodom 
i Duhom Svetim, neće ući u Božje kraljevstvo!«? Tome čudu ne može 
dosta da se nadivi sveti Ivan apostol, pa ovako kliče: »Pogledajte, 
koliku nam je ljubav iskazao Otac nebeski, da se zovemo djeca Bož- 
ja i da jesmo«.3 

Naposljetku evo, šta nas uči sveti Pavao apostol o tom čudes- 
nom Vrelu Božjem.“ 

U staro doba Krštenje se obavljalo tako, da su cijelog čovjeka 
zaronili, ili, ako hoćete, ukopali u vodu. Ovo spuštanje čovjeka u 
krsnu vodu, veli sveti Pavao apostol, slika je spuštanja Isusova 
u grobnicu, to jest ukopa Isusova. Isus je pokopan u grob s izna- 
kaženim, smrtnim, raspadljivim tijelom. A ustao je iz groba potpu- 
no preobražen, slavan i besmrtan. 

Nešto se slično, veli sveti Pavao, događa i kod svetog Kršte- 
nja. Čovjek se »ukopava« u krsnu vodu iznakažen istočnim grije- 
hom, i drugim grijesima, ako se krsti u odrasloj dobi. A izlazi iz 
one vode potpuno preobražen, s dušom čistom i lijepom kao samo 
nebo. Ili drugim riječima: spušta se u krsnu vodu kao bijedno 
dijete Adamovo, a izlazi iz nje kao slavno dijete Božje, »koje nije 
rođeno od krvi, ni od volje muževe, nego od Boga!«5 

Stoga nemojte čekati s krštenjem djeteta, nego ga što prije 
nosite k onom čudesnom Vrelu Božjem, iz kojeg će vam izaći kao 
pravi anđeo Božji. A Bog će, baš radi toga anđelića u vašoj kući, 
ljubaznim okom gledati na vas i na vašu obitelj. 

TVOJ MALI ANĐELAK 


Kad sam bio dječak, posluživao sam skoro svaki dan kod svete 
mise. Jednog dana, iza mise, dođe neka žena s malim djetetom u 
naručaju i zamoli župnika, da je uvede u crkvu. Ja sam pri tom obre- 
du držao kotlić sa svetom vodom. Kad ju je župnik uveo, žena se s 
djetetom uputi k oltaru Majke Božje, stavi dijete pred Gospin kip, 
a sama klekne moleći se dugo Majci Božjoj. Ovaj mi je prizor 
ostao do danas u pameti. 

A tko je tu ženu naučio, da svoje malo dijete stavlja pred Go- 
spin kip i pod njezinu zaštitu? Ja toga ne znam. Ali znam nešto 
drugo. Ako otvorimo sveto evanđelje, vidjet ćemo, da je Majka 
Božja svoj prvi blagoslov ovdje na zemlji, svakako po Božjem na- 
dahnuću, dala baš jednom djetetu. Bio je to sveti Ivan Krstitelj, 
koji je još drijemao pod srcem svoje majke svete Elizabete. Evo, 
šta o tom veli sveto evanđelje. Čim je Blažena Djevica začela Sina 
Božjega, odmah je, potaknuta od Duha Svetoga posjetila svoju ro- 
đakinju svetu Elizabetu. Kad je stupila u njezinu kuću i pozdravila 
je, »Elizabeta se napuni Duha Svetoga i povika iza glasa: Otkud me- 
ni ta milost, da mati Gospodina moga dolazi k meni! Jer gle, čim 
dođe glas tvoga pozdrava u moje uši, zaigra dijete od radosti u mo- 
joj utrobi!«1 U taj čas, vele svi sveti Učitelji, Bog je Ivana očistio 
od istočnoga grijeha i obasuo svim svojim milostima. Zato igra od 
radosti. A sav taj blagoslov dođe na malog Ivana po Blaženoj Dje- 
vici Mariji. 

I od onda pa do danas, a tako će biti do konca svijeta, Majka 
je Božja, s Malim Isusom u naručaju, prvi i najveći zaštitnik naše 
djece. Zato su svete kršćanske majke od vajkada stavljale svoju 
djecu pod njezinu materinsku zaštitu. Mogli bismo o tome pripo- 
Vijedati na tisuće nježnih primjera iz života svetaca i pravednika 
Božjih. Ali možda je bolje, da spomenemo jednu veliku svjetsku 
ženu. 

Bila je to pobožna austrijska carica Marija Terezija (+ 1780). 
Ona je rodila šesnaestero djece. I kad god je rodila koje dijete, od- 
mah ga je izvagala i to ovako: na jednu stranu vage stavila bi dijete, 
a na drugu utege od čistog srebra. Potom je od tog srebra dala saliti 
malog anđela, i stavila bi ga u koju bečku crkvu podno kipa Bla- 
žene Djevice Marije. I tako je ova pobožna carica molila Majku 
Božju, da njezino dijete, poput malog anđela, bude uvijek pod nje- 
zinom materinskom zaštitom. 

Katolička majko! Ti nemaš zlata ni srebra, da salijevaš anđele. 
Ali toga ti i ne treba. Ni onom carskom djetetu ne bi ništa kori- 
stio onaj srebrni anđeo, ako ga mati nije za rana privikla, da nježno 
ljubi i štuje Blaženu Gospu. 

Stoga ti, mjesto mrtvog srebrnog anđela, uzmi svoga živog 
anđelića i odmah kod rođenja predaj ga potpuno u ruke Majke ne- 
beske. Uz to ga od malih nogu uči, da nježno ljubi i štuje Blaženu 
Djevicu. Onda se ne boj za njega, »jer ako za njom ide, veli sveti 
Bernard, neće zalutati, ako se njoj moli, neće očajati, ako se nje 
drži, neće pasti«. Ona će ga sigurnom majčinom rukom voditi kroz 
sve nevolje i pogibelji ove suzne doline, i ako Bog da sretno dovesti 
u vječno blaženstvo. 

TEMELJ OBITELJSKOG TROKUTA 


Svaka se obitelj sastoji od zdravog obiteljskog trokuta, a to 
su: muž — žena — djeca. O tom je trokutu napisano mnogo knjiga, 
u kojima se daju svi mogući savjeti, kakav odnos mora vladati, s 
jedne strane između muža i žene, a s druge, između roditelja i 
djece, da se uzdrži harmonija u obitelji. 

Ali u cijeloj toj pisaniji obično se mramorkom šuti o glavnom 
temelju, na kojem mora počivati taj sudbonosni trokut, ako želi- 
mo, da ostane čvrst. Mi ćemo ovdje promotriti baš taj temelj. 

Pogledajmo naprije onu crtu, koja spaja muža i ženu. 

Glasoviti vođa njemačkih katolika, Windthorst (1891) bio je 
dulje vremena sudac u Hannoveru. Jednoga dana doleti k njemu na 
sud neka žena i energično zatraži rastavu braka. 

— A zašto, gospođo? — upita je mirno Windthorst. 

— Pa moja je kuća pravi pakao — uskipi žena. A sotona je u 
tom paklu njezin muž. I onda poče najcrnijim bojama opisivati 
njegove grijehe. i mane, pa završi: — Slavni sude, ja ne mogu više 
izdržati, moram prekinuti i tražim rastavu! — Dok je ona tako 
siktala, Windthorst je šutio i strpljivo slušao. A kad se izgovorila i 
malo smirila, reče joj: ' . 

— Izgleda, gospođo, da u vašoj kući nedostaje jedan komad 
pokućstva. : 

— Komad pokućstva?! — začudi se žena. A koji to? 

— Nedostaje vam klecalo, odgovori Windthorst, to jest klu- 
Pica, na kojoj se kleči i moli. Nabavite taj komad pokućstva, pa 
kad vam bude teško, kleknite i molite se dragom Bogu. Izjadajte 
njemu sve vaše bračne nevolje i poteškoće. Jer ako vam on ne 
pomogne, neće vam pomoći stotinu sudova, ni tisuću sudaca. 

Iza duljeg nagovaranja popusti žena i povuče svoju tužbu. Oti- 
šta je kući i poslušala savjet mudrog i pobožnog suca. Počela se 
fevno moliti Bogu za mir i slogu u svojoj obitelji. 

Poslije nekoliko mjeseci sretnu se njih dvoje na ulici. Wind- 
thorst je zaustavi i živahno upita: 

— No, kako je, gospođo, kako je? 

— Vrlo dobro, — odgovori ona. — Ne mogu vam se dosta za- 
hvaliti na vašem savjetu. Počela sam se moliti Bogu za svoj brak i 
odonda vlada mir u mojoj obitelji. Muž mi se posve promijenio, a 
i ja sam se popravila, jer sada istom uviđam, da sam i ja često puta 
bila kriva svađama i nemiru. Doduše, imade još poteškoća, ali se s 
molitvom puno lakše snose. 

Da je molitva najjači temelj svakog braka i obitelji, uči nas 
prastaro iskustvo svih vremena. A to je i posve prirodno, jer Bog 
je »Kralj mira i ljubav dolazi od njega«. Zato bez njega nikada 
prave ljubavi i sloge u obitelji. 

Isto je tako i s one dvije crte koje spajaju muža i ženu s dje- 
com. Evo na primjer, šta čitamo u životopisu glasovitog njemačkog 
župnika Flatticha (f 1797). Jednoga dana dođe k njemu neki go- 
spodin i poče mu se gorko tužiti na svoga sina, dječaka od desetak 
godina. 

— Ne znam, velečasni, šta ću s njim. Mali je tvrdoglav, nepo- 
slušan, srdit, svojeglav... 

— Pa šta ste radili, da ga popravite? — upita župnik. 

— Sve, velečasni, štogod sam znao i mogao. Kušao sam i lije- 
pim i ružnim: i savjetom i opomenom i šibom i nagradom. Ali sve 
je bilo ututanj. Mali je iz dana u dan sve gori. 

— A jeste li se molili? upita župnik. Jeste li s njim i s drugom 
djecom obavljali večernju molitvu, jeste li s njima išli nedjeljom u 
crkvu? 

— Eh, velečasni, znate — znate... poče čovjek vrdati. — Znate, 
ja sam poslovan čovjek. Radim kao crv od jutra do mraka, pa ni uz 
najbolju volju nemam vremena za molitvu. 

— Morate naći vremena, — prekide župnik njegovo izmotava- 
nje, — jer se radi o spasenju vašeg djeteta, a bez molitve sav će vaš 
trud biti uzaludan. Stoga idite kući i počnite s pobožnom i poniz- 
nom molitvom. Molitva će učiniti ono što vi ne možete. 

Čovjek otišao kući i poslušao župnikov savjet. Počeo se od sve- 
ga srca moliti Bogu za cijelu svoju obitelj, osobito za ono dijete. 
Nedjeljom su morali svi u crkvu, a svaki dan su obavljali zajedničku 
večernju molitvu... Poslije kratkog vremena dođe taj gospodin 
opet k župniku, da mu se od svega srca zahvali, jer se dječak iz 
temelja popravio, a i sve druge prilike u njegovoj obitelji krenule 
su na bolje. 

Dakle, opet nije išlo bez molitve. A tako to i mora biti, jer 
davno je rekao Duh Sveti: »Niti je onaj, što, koji sađi, ni onaj koji 
zalijeva, nego Bog, koji daje da raste!«? Ovim riječima hoće Duh 
Sveti da rekne: Ako ti posadiš kakvo stabalce u svom vrtu, možeš 
ga svaki dan zalijevati i na vrijeme obrezivati, ali bez Božjeg bla- 
goslova bit će sav tvoj trud uzaludan. 

I djeca su nježna stabalca u obiteljskom vrtu. I ta će stabalca, 
veli Duh Sveti, bez molitve i Božjeg blagoslova, zakržljati i zahiriti, 
makar se roditelji ne znam koliko trudili oko njihova odgoja. Bez 
molitve i pomoći Božje bit će sav njihov trud uzaludan. 

Naposljetku samo još jedno pitanje: I ti si član nekog obitelj- 
skog trokuta. Pa kakvi odnosi vladaju u tom trokutu? Kako stoje 
svi oni zamršeni obiteljski sinusi i kozinusi, sekansi i kosekansi .. .? 
Znam da bi mnogi čovjek na ovo pitanje najradije briznuo 
u plač... Ali nemoj plakati! Pokušaj i ti s poniznom i ustrajnom 
molitvom. Nećeš se pokajati. Molitva će opet utvrditi vaš raskli- 
mani obiteljski trokut, jer »što se više moli u jednoj kući, sve su 
čvršći njezini temelji« (Kolping). 

TRI KAPI KRVI IZ BOŽJEG PRSTA 


O materinskoj ljubavi napisane su čitave biblioteke. Tu su lju- 
bav opjevali svi narodi u svojim pjesmama i dirljivim pričama. 
Nećemo sada listati po tim knjigama i pjesmama, nego ćemo po- 
gledati samo dvije mrtve majke: jednu pticu i jednu ženu. 

Neki je seljak kosio livadu. Trava je dobro ponijela i bila vi- 
soka do pojasa. Najednom kosa udari o nešto tvrdo. Evo šta je bilo. 
U travi je savila gnijezdo jarebica, i kosa je udarila u nju. Odsjekla 
joj desno krilo i otvorila duboku ranu na prsima. Jarebica je, onako 
ranjena, brzo utekla i sakrila se u gustu travu. 

Kad je seljak zavirio u gnijezdo, ugleda u njem šestero ptičadi. 
Istom se izlegli. Pošto je bio dan na izmaku, on uze suhe trave, 
pa dobro ogradi i pokrije gnijezdo, da golišavim ptičima bude po 
noći toplije, i da ih sakrije od jastreba. 

Kad je sutradan došao s kosom na livadu, potraži najprije ono 
gnijezdo. A u njemu ni jednog ptičeta. Pretraži teren naokolo, i 
nađe ih desetak metara dalje, sakrivene u pšenici. Svi su bili živi, 
a kraj njih je ležala mati mrtva. Dakle, ona je onako na smrt ra- 
njena, smogla još toliko snage, da ih sve — jedno po jedno — 
prenese na sigurno mjesto i sakrije. I još mrtva, veli seljak, ra- 
širila je nad njima ono sačuvano lijevo krilo, da im bude toplije. 

Eto, koliko se ljubavi krije u materinskom srcu jedne ptice, 
koja nema razuma! I čovjek se u čudu pita: Tko je usadio u njezi- 
no srce tu silnu, čudesnu ljubav? Ali prije nego odgovorimo na to 
pitanje, pogledajmo drugu majku. 

Nekakav brod putovao iz Evrope u Ameriku. Među putnicima 
bila i jedna žena s malim djetetom u naručaju. Nasred oceana digne 
se strašna bura, i brod se razbije na obalama pustog, nenaseljenog 
školjića. Nitko se nije spasio. 

Ali kad su iza nekoliko dana pomno pretražili onaj otočić, na- 
čoše onu majku s djetetom na prsima. Ona je bila mrtva, a dijete 
još živo. Svima je bilo vrlo zagonetno, kako je to dijete moglo 
ostati na životu. Ali zagonetka je brzo riješena. Kad je mati vidjela 
da će joj dijete umrijeti od gladi, uzela je oštri kamen i otvorila 
sebi poveliku ranu na prsima. Na tu je ranu prislonila usta svoga 
djeteta, da siše njezinu toplu krv. Tako je dijete ostalo na životu, 
a mati je umrla. 

Mogli bismo i dalje, bez kraja i konca, nizati ovakve i slične 
primjere materinske ljubavi. Ali to nije potrebno, jer mi tu ljubav 
susrećemo na svakom koraku u životu. Umjesto toga postavit će- 
mo opet ono pitanje: Odakle majci ta silna ljubav? Tko ju je usa- 
dio u majčino srce? Turski narod odgovara na to pitanje dirljivom 
pričom koju ćemo ovdje ispričati. 

Sveto nas pismo uči, da je Bog stvorio čovjeka »od blata ze- 
maljskoga« I kad je dragi Bog, vele Turci, zagrabio šakom u to 
blato, ujede ga za prst škorpija, koja je bila sakrivena u blatu. I tri 
kapi krvi potekoše iz Božjeg prsta, pa se pomiješaše s onim blatom. 
Od te šake blata, pomiješanog s Božjom krvi, stvorio je Bog maj- 
čino srce. Odatle tome srcu ona čudesna ljubav. 

Ovo je samo priča. Ali tom pričom htio je turski narod reći, da 
je sva materinska ljubav, kojoj se toliko divimo ovdje na zemlji, 
potekla od dragog Boga »od tri kapi njegove krvi«. A to nas uči i 
Duh Sveti, koji veli u Svetom pismu, da je »Bog Ljubav«? a njegovo 
Srce, da je »Žarko ognjište ljubavi«.3 I Bog je s toga ognjišta svoje 
ljubavi prebacio jednu iskru u majčino srce. A ta iskra gori tako 
čarobnim plamenom, da grije svakog čovjeka ovdje na zemlji. 

Pa ispitaj se majko, kako barataš tom Božjom iskrom u svom 
srcu? Možda si svu svoju materinsku ljubav posvetila samo tijelu 
svoga djeteta i njegovu zemaljskom životu, a ništa se ne brineš za 
njegovu dušu i njegovo vječno spasenje? — Ili, možda si karikirala 
onu božansku iskru u svom srcu, pa u svemu tobože iz ljubavi, 
ugađaš svome djetetu i onda, kad je to na njegovu propast? — A 
možda si na onu iskru Božju cinički pljunula, i ubila pod svojim 
Srcem ono malo stvorenje, kad se siroče spremalo, da zakorači na 
ovu zemlju... 

Ispitaj se pomno, jer ćeš polagati strogi račun o onoj iskri Bož- 
joj u svome srcu. 

POVIJEST JEDNE MOLITVE 


Svi se roditelji brinu i staraju za svoju djecu. I često se puta 
sa zebnjom u srcu pitaju: šta će biti od ovog ili onog mojeg dje- 
teta? Hoće li sretno završiti škole? Kako će se snaći u životu? Ali 
pri tom mnogi roditelji zaboravljaju, da je dragi Bog dao svakom 
njihovu djetetu dragog prijatelja, koji će ga vjerno pratiti i ču- 
vati na svim putovima njegova života. To je anđeo čuvar. 

Ti su anđeli najbolji prijatelji njihove obitelji. Ali na žalost 
mnogi roditelji ne misle na te prijatelje, pa se nikad ne mole ni 
svome anđelu čuvaru, ni anđelima svoje djece. A to je velika 
šteta! Jer tko će se bolje brinuti za tvoje dijete od njegova anđela? 
Stoga roditelji, popravite ono, što ste do sada možda propuštali. U 
prvom redu, učite svoje dijete od malih nogu, da se svaki dan moli 
i preporučuje svome anđelu čuvaru. 


A anđeo čuvar neće vam ostati dužan. To nam potvrđuje 
prastaro iskustvo svih kršćana i bezbrojne čudesne zgode iz života 
onih koji štuju svoga anđela čuvara. Evo jedne takve zgode. 


Godine 1884. donijele su francuske novine ovu vijest. U fran- 
cuskom gradiću Fainsu živjela je radnička obitelj Loup. Među osta- 
lom djecom imali su i sinčića Eugena, dječaka od tri godine. Jed- 
nog dana ukradu Cigani malog Eugena i odmagle s njim u nekakvo 
udaljeno mjesto. Tu su ga neko vrijeme sakrivali u čergi, a onda ga 
počeše svaki dan nositi na rub ceste, da prosi od prolaznika. Iza 
četiri godine takova života uspije malom jednog dana, da uteče od 
Cigana. 

Naravski, odmah je dospio u ruke policiji, koja ga je počela 
ispitivati. Ali dječak se nije ničega sjećao. Samo je, kao kroz maglu, 
upamtio, da su ga jednog dana Cigani ukrali. Ništa drugo nije znao, 
ni kad je to bilo, ni gdje je bilo, ni kako mu se zovu roditelji, ni 
kako izgledaju. Samo je znao napamet jednu molitvicu anđelu ču- 

varu koju je svaki dan potiho u čergi molio. Tko ga je naučio tu 
molitvu, on nije znao. Ali svakom je bilo jasno, da ga je to mogla 
naučiti samo njegova majka. Naglasujemo, da je u molitvici bilo 
dosta jezičnih pogrešaka. 

Sada su građanske vlasti dale oglas u novinama, da se našlo 
jedno dijete od 7 godina. U tom oglasu je spomenuta i ta molitvica 
anđelu čuvaru, ali za svaki slučaj, nije štampana. — Kad je mati 
pročitala taj oglas, odmah je javila, da je njoj toga i toga datuma 
prije četiri godine nestao sinčić Eugen. I napisala je onu molitvi- 
cu koju je svaki dan s malim Eugenom molila. Molitva se do zad- 
njega slova i sa svim pogreškama slagala s molitvom nađenog dje- 
teta. To je bio siguran znak da je mali Eugen njezino dijete. Ali 
bilo je također očito, da je maloga spasio njegov anđeo čuvar, kojem 
su se i on i mati svaki dan preporučivali. Stoga su roditelji kroz 
cijeli život, zajedno s Eugenom, bili zahvalni anđelu čuvaru i vjer- 
no ga štovali. 

Možda će sada netko reći: »Sve je to bio samo slučaj! Ima puno 
takvih i sličnih slučajeva!« Dobro! Slobodno reci, da je to slučaj 
i ništa drugo. Ali zapamti ovo: Ako ti budeš štovao svoga anđela 
čuvara, bit će cijeli tvoj život upravo protkan takvim čudnovatim 
slučajevima, jer Duh Sveti veli: »Oko onih, koji se boje Gospodina, 
stoji anđeo Gospodnji i spasava ih«.1 Dakle, Bog nas uči, da je 
anđeo čuvar kao kakva tvrđava oko nas, i odbija neprijateljske 
napadaje, s koje god strane dolazili. 

S PUŠKOM U RUCI 


Prije nekoliko godina osvanula je u Americi dopisna karta s 
veoma zanimljivom slikom. Na slici se vide bezbrojni krovovi neka- 
kvog velegrada, koji je sav utonuo u studenu, ali svjetlu zimsku noć. 
Nad kućama kruže cijela jata roda. Svaka od njih nosi u kljunu 
živu bebu, zamotanu u plave i ružičaste povoje. Rode se trude na 
sve moguće načine, ne bi li kako spustile svoju bebu u koju kuću, 
bilo kroz dimnjak, bilo kroz prozor, ili kakvu rupu na krovu. 

Ali uzalud im sav trud! Iza svakog dimnjaka, u svakoj rupi i 
na svakom prozoru stoje muž ili žena s puškom u ruci, pa pucaju 
na rode. Gone ih, da ne bi spustile svoga tereta u njihovu obitelj. 

Ovo je samo zanimljiva, šaljiva slika. Ali, u njoj se krije ža- 
losna i grešna zbilja. Dobro znademo, da djecu ne nose rode u obi- 
telj, nego netko drugi, malo veći od rode, jer evo šta veli Duh Sveti: 
»Sinovi su dar Gospodnji, djeca su nagrada njegova«. Onda prispo- 
dablja sinove sa strijelama, što ih ratnik drži u torbici, pa ovako 
završuje: »Blago čovjeku, koji je njima napunio svoj tobolac!«! 
Dakle, ne roda, nego sam Bog donosi djecu na svojim rukama u 
obitelj, i Duh Sveti veli, da je to njegov dar i najbolja nagrada ro- 
diteljima. 

Pa kako se ponašaju katolički supruzi, kad se Gospodin pojavi 
s tim darom u njihovoj obitelji? Na žalost, često i često puta, čim 
osjete da dolazi, odmah se dignu i počnu Ga svom silom goniti iz 
kuće. Ili, da ostanemo kod one dopisnice: pograbe za pušku, pa 
pucaju na njega vičući: »Ne trebaš nam s tim dolaziti! Hvala ti 
lijepa na tvome daru i tvojoj nagradi!« 

I Stvoritelj mora postiđčen uzmaknuti, jer je već u početku 
postavio zakon, da neće stvarati novih ljudi bez suradnje muža i 
žene. Naime, kad je Bog u zemaljskom raju sastavio prvog muža i 
prvu ženu, rekao im je: »Rastite i množite se i napunite zemlju!«2 

Ovim je riječima dao njima i svim njihovim potomcima, do konca 

svijeta, jedan dio svoje tajanstvene stvoritelj ske moći. — Bože moj, 

kolika je to čast za svakog muža i za svaku ženu! Evo, šta o tome 
iše sveti Franjo Saleški u svojoj »Filoteji«: . 

»Dragi Bog hoće da bez prestanka stvara duše, koje će ga poput 
anđela kroz sve vijeke slaviti na nebesima, Ali on neće da stvara 
sam, nego zove u pomoć muža i ženu. Bože moj! kliče sveti Franjo, 
koliko je to odlikovanje za vas, katolički supruzi! Vi ste najintim- 
niji suradnici Božji u stvaranju novih bića.« . : 

Pa šta rade ti odlikovani suradnici Božji? Čuli smo malo prije. 
Često puta, kad je misterij stvaranja skoro potpuno dovršen, oni 
ostavljaju Boga na cjedilu vičući: »Nećeš stvarati! Mi ti ne damo!« 
I Bog ostane izigran od svojih stvorenja. 

Promislite malo, katolički supruzi, koliki je to grijeh protiv 
Boga stvoritelja. Stoga čujte, šta vam dovikuje Duh Sveti: »Ne- 
mojte se varati! Ne da Bog sebi se rugati«.3 Vi ćete brzo polagati 
račun vječnome Sucu, kako ste baratali s onom misterioznom, 
božanskom silom, koju vam je Bog dao za stvaranje novih bića, a 
vi ste je upotrebili, da Mu se narugate i da Ga izigrate. 

NJEZIN KRIŽ 


U kući nekog svećenika sjedilo je nekoliko starijih žena, koje 
su došle, da obađu njegovu staricu majku. Bile su to od reda dobre 
i prokušane katoličke žene. Uz obligatno slatko i crnu kavu govo- 
rilo se o svemu i svačemu. Naposljetku o našim časnim sestra- 
ma... Među ostalim jedna od njih reče: 

— Eeeee, lako je njima u samostanu! Ne znaju one, šta je briga 
i pokora, kao mi u svijetu! Nego, rade mirno svoj posao, mole se 
dragom Bogu i spase dušu! 

— Tako je! — upade joj druga u riječ. Nema mirnijeg života od 
onoga u samostanu. Ali imaju i one svojih križeva. Da spomenem 
samo jedan. Sve mi dobro znademo, koliko ženska duša čezne za 
djecom. Još dok je malena, uvijek joj beba u rukama. A kad odra- 
ste, sanja i mašta o djetetu. Tako nekako mora biti i kod redov- 
nica, jer na koncu konca i one su žene, pa sigurno već od prirode 
imaju tu čežnju. Ali eto, one se odriču udaje i obiteljskog života iz 
ljubavi prema Bogu i tuđoj djeci. Velika je to žrtva za žensko srce. 

Svećenik je napeto slušao ovo razlaganje i pomislio: vidi, vidi, 
u čemu žene nalaze križ! — Poslije nekoliko dana dobije pismo, 
koje ga je još više uvjerilo, da taj križ može biti vrlo težak. Pismo 
je napisala neka udata, još mlada učiteljica. Ona je već godinama 
bila u braku, a nije imala djece. Povod pismu bio je ovaj: svećenik 
joj je poslao jednu knjižicu koju je sam napisao. U njoj se opi- 
suju razne zgode i nezgode iz svagdanjeg života. Ona mu se naj- 
prije zahvaljuje, a onda piše ovo: 

»Pročitala sam vašu knjižicu od početka do kraja. Crtice su ve- 
oma zanimljive i poučne. Ali pouka u njima nije nametnuta, nego 
je logično izvedena iz samog života. Posebno mi se dopadaju poje- 
dine crtice iz dječjega života. A to je i razumljivo, kad se uzme u 
obzir, da su mi djeca po prirodi i zvanju najbliža«. I potom ovako 
nastavlja: 

»Uvijek sam toliko voljela i željela djecu, a osobito poslije 
mamine smrti. Od onda se osjećam nekako osamljena, i često puta 
sama u sebi uzdahnem: Kako bi to bilo lijepo, kad bih imala 
svoje dijete! O njem sanjam u snu i na javi. Ali sve su to puste 
sanje, od kojih ostaje samo kruta realnost. Na žalost, moram se 
zadovoljiti, da volim tuđu djecu i da još više čeznem za svojim 
djetetom. Ljubomorno promatram sliku malog Brace i Seke na 
toj i toj stranici vaše knjige. Kako bih bila sretna, kad bih mogla 
da ih nazovem svojom. A ovako mladost prolazi u nepovrat... 

Možda sam vas ugnjavila svojom jadikovkom, ali vi mi nećete 
zamjeriti. Vjerujem, da bi se i vi obradovali, kad bih vas jednog 
dana posjetila s bebom u naručaju, Vama odana... .« 

Ovo nije pismo, nego bolni krik ženskog srca za materinstvom. 
šta ćemo joj reći? Evo, šta joj je odgovorio svećenik: 

»Primio sam tvoje pismo, u kojem nepatvorenim riječima opi- 
suješ posebne patnje tvoga ženskoga srca. Mnogi bi se ljudi, a 
možda i žene, ironično nasmijali tvojim, kako ti veliš, jadikovkama. 
Ali ja neću, jer mi je poznat taj križ ženske duše. Međutim, imaj 
na pameti, da i taj križ dolazi iz ruke Oca nebeskog, bez čije volje, 
kako kaže Krist ne pada ni jedna vlas iz naše glave! A zašto ti je 
poslao taj križ? To su neispitane tajne Božje providnosti. Evo 
jedne zgode iz života, koja će bar donekle osvijetliti ovu tajnu. 

Moja je obitelj imala jednu staru kumu, koja je u mladim 
danima nosila isti križ kao i ti. Šta sve nije radila da rodi koje 
dijete! Liječnici, banje, razni čajevi itd. U svom jadu išla je jedne 
godine pješice iz Banjaluke čak u Sinj, i na koljenima obilazila 
sliku Majke Božje Sinjske. I njezina je molitva bila uslišana. Ro- 
dila je dva sina. Ali kad su ti sinovi odrasli, postali su veliki majčin 
križ. Osobito jedan od njih kojega vrlo dobro poznam jer je išao 
samnom u školu. I ona je sirota, jednoga dana, rekla u povjere- 
nju mojoj majci: »Draga kumo! Ja sam se ogriješila, što sam toliko 
navaljivala na dragog Boga i Blaženu Gospu, da mi dadu djece... 
Kamo sreće, da ih nisam nikada rodila!« 

»I ti se«, nastavlja svećenik u svome pismu, »pobožno i poniz- 
no moli Ocu nebeskom, da ispuni tu veliku želju tvoga srca. Ali 
nemoj previše forsirati, nego sve svoje molitve završi onim riječi- 
Ma Isusovim: »Oče, ne kako ja hoću, nego kako ti hoćeš!«2 Među- 

tim, sve tajanstvene materinske sile svoga ženskoga srca upregni, 
da još nježnije ljubiš svoga muža i da poput majke odgajaš djecu, 
koju ti je Bog povjerio. A dobar dio te materinske ljubavi posveti 
siromasima i ostalim patnicima. Tako ćeš jednom dobiti na nebe- 
sima preobilnu materinsku plaću, i ako nisi bila tjelesna mati, jer 
veli Duh Sveti: »Blago onoj, koja nema djece, ako živi čisto. Kad se 
budu ispitivale duše, primit će plaću!«3 


18 





NAJLJEPŠI PRIZOR NA ZEMLJI 


Glasoviti vođa njemačkih katolika Windthorst (+ 1891) darovao 
je nekoj gospođi, radi njezina požrtvovnog rada za siromahe, svo- 
ju fotografiju s vlastoručnom posvetom. Gospođa se htjela odužiti 
Windthorstu svojom fotografijom pa ga upita: 

— Kako želite da se slikam! On se malo zamisli, a onda će joj: 

— Slikajte se, gospođo, kako sa svojom djecom obavljate ve- 
černju molitvu. Jer nema ljepše slike na zemlji od majke, koja 
se u krugu svoje djece moli Bogu. 

I zaista je tako! Zato su mnogi slikari i pjesnici ovjekovje- 
čili taj prizor na svojim platnima i u svojim pjesmama. Ali nije taj 
prizor samo nježan i pun čara, nego je upravo sudbonosan i za 
djecu i za roditelje. Evo zašto. 

Poznati njemački pjesnik Klemens Brentano (f1842) bio je 
potpuni brezvjerac. Kasnije se upoznao sa službenicom Božjom 
Katarinom Emmerich (+ 1824) i krasnim je stilom napisao njezina 
poznata viđenja. Na koncu se obrati svim srcem Bogu. 

Mnogi su mislili, da je njega obratila ova službenica Božja. 
»Ali nije tako,« veli on. »Mene je obratila Bogu moja pokojna 
majka«. Evo, kako se to dogodilo. Pjesnik je imao veoma dobru i 
pPobožnu majku. Ona je s malim Klemensom svaki dan obavljala 
večernju molitvu. I kad ga je položila u postelju, uvijek ga je po- 
škropila svetom vodom i stavila mu na čelo znak svetog križa. 

Međutim majka je umrla, a mladi je Klemens, u vrtlogu života, 
Pošao stranputicom i pustio uzde svojim strastima. Na koncu izgubi 
a Vjeru, I tako je godinama lutao mračnim stazama, daleko od 

oga. - 
.  — Jedne noći, pripovijeda on, vratio sam se kasno kući s bučne 
1 raspojasane zabave. Kad sam se bacio u krevet, najednom iskrsnu 
Pred mojim očima blagi lik pokojne majke. Učini mi se, da se ona 

i sada, kao nekoč u dalekom djetinstvu, nadvija nad moju poste- 
lju ida me škropi svetom vodom, praveći mi na čelu znak svetog 
križa. 

Ta ga je uspomena duboko potresla. Majčina je slika cijele 
noći lebdila pred njegovim očima. Pred njim su se, kao na filmu, 
redali prizori iz djetinjstva, provedenog na krilu pobožne majke, 
zatim otpad od Boga i sva tragedija grešnog života... On se poče 
gorko kajati i čvrsto odluči, da će se popraviti i vratiti na majčino 
krilo. I od te noći postade posve drugi čovjek. Živio je i umro kao 
pravi kršćanin. 

Ovdje vidimo, šta znači za dijete dobra i pobožna majka. Ona 
je u malo djetinje srce ulila pobožnost, vjeru i ljubav prema Bogu. 
Kasnije se uvukla u to srce nevjera s raznim grijesima, koji obično 
prate otpad od Boga. Pa ipak sav taj gad nije mogao iz toga srca 
istjerati one prave vjere i pobožnosti. Ta je vjera uvijek drijemala 
u tom srcu. I na koncu, dok je majka davno ležala u grobu, spasila 
je svoje dijete. 

Šta velite na to, katolički roditelji? Evo šta veli Gospodin Bog 
u Svetom pismu: »Odgoji dijete prema putu, kojim treba ići, pa 
neće skrenuti od njega i kad ostari«.! 

BOŽJA ŠKOLA 


Danas ima na svijetu vrlo mnogo raznih škola koje pohađaju 
naša djeca, mladići i djevojke. Jedni idu u gimnaziju, drugi u 
realku, treći na tehniku, četvrti u preparandiju itd. Ali sve te 
škole malo će koristiti našoj mladeži, ako ne budu pohađali onu 
školu koju je sam Bog uredio ovdje na zemlji, a to je nazaretska 
kućica. U toj školi predaje Duh Sveti razne predmete, a glavni je 
onaj: kako treba ljubiti, poštivati i slušati svoje roditelje. Neka 
nam o tome nešto rekne mladić koji je od malih nogu revno po- 
hađao tu školu. 

Bio je to glasoviti biskup u Trieru Mihael Korum (#1921). On 
je kao dječak izvanredno slušao svoje roditelje i marljivo im 
pomagao u svim kućnim poslovima, bilo u kuhinji, bilo u štali ili 
kod spremanja soba. Ljudi su se divili njegovoj poslušnosti i stav- 
ljali ga kao uzor drugim dječacima. 

Iza svršene osnovne škole otiđe u biskupsko sjemenište i upiše 
se na gimnaziju. Kad se vratio kući iza svršene prve gimnazije 
nastavio je da sluša svoje roditelje i u svemu im pomaže. Isto tako 
iza druge, treće, četvrte gimnazije... Jednog ljeta vrati se kući već 
kao student-bogoslov u kleričkom odijelu. I odmah sutradan ujutro 
Prihvati za metlu, pa poče mesti stepenice. Kad je to vidjela nje- 
gova majka, reče mu: 

— Ostavi to, Mihael! Nije metla više za tebe. Pa ti si već klerik! 

— Ali, mama, odgovori mladi bogoslov, šta će onda biti od na- 
Zaretske kućice, a kojoj si mi toliko govorila još na svom krilu? 

Ove nam riječi rješavaju zagonetku njegove izvanredne oda- 
nosti i poslušnosti roditeljima. Naime njega je majka od malih 
nogu vodila u onu Božju školu, koja se zove nazaretska kućica. Pa 
šta je ondje vidio i čuo? Mnogo toga! U prvom je redu vidio, kako 
Isus u svemu sluša svoje roditelje i pomaže im u svim kućnim 
Poslovima, i to ne godinu — dvije, nego ravnih trideset godina. 

Onda je mladi klerik iz toga napravio posve logičan zaključak: Ako 
sam Sin Božji tako poštuje i sluša svoje roditelje, onda je pravedno, 
da i ja koji sam prema Kristu nitko i ništa u svemu slušam svoga 
oca i majku! _ 

Eto dakle onog glavnog nauka, koji se uči u toj školi nazaretske 
Obitelji. Taj nauk skupio je Duh Sveti u nekoliko kratkih izreka, 
koje glase: Poštuj oca i mater, da dugo živiš i dobro ti bude na zem- 
lji!«1 Onda: »Djeco, slušajte roditelje, jer je to pravedno? i vrlo 
ugodno u Gospodinu!«3 Zatim: »Slušaj moj sinko pouku svoga oca 
i cijeni savjete svoje majke, pa će milinom zasjati tvoje lice«4 

A koliko je važan ovaj nauk za svakog čovjeka, uče nas i godine 
Kristova života ovdje na zemlji. On je živio 33 godine. Pa šta je 
radio kroz to vrijeme? Tri je zadnje godine propovijedao sveto 
evanđelje. A trideset je godina učio svojim primjerom u nazaret- 
skoj kućici, kako treba poštivati i slušati roditelje. Iz toga se vidi, 
kako je to važan nauk po cijeli ljudski rod. 

Stoga sinko, »poštuj svoga oca zborom i tvorom, da dođe na 
tebe njegov blagoslov. Jer očev blagoslov učvršćuje kuće sinova, a 
majčina ih kletva obara iz temelja!«5 

ZLATNA OGRADA 


Svima je poznata tužna historija engleskog kralja Henrika 
VIII (1509—1547). On je bio jedan od najmoćnijih kraljeva svoga 
doba i ujedno dobar kršćanin-katolik. Branio je Crkvu Isusovu na 
svakom koraku i riječju i perom. Zato mu je Papa Leon X dao 
časni naslov »Branitelj vjere«. 

Ali kasnije postade Henrik najveći neprijatelj Namjesnika Kri- 
stova i pravi krvolok. Evo, šta je bio uzrok. Živio je već 17 godina 
u zakonitom braku s Katarinom Aragonskom. Onda je bacio oko 
na lijepu dvorsku damu Anu Boylen. Stoga zamoli papu, da mu 
dopusti kidanje prvoga braka i novu ženidbu. Sveti otac odbije tu 
molbu. 

To je kralja silno razbjesnilo. I da se osveti papi, uvede u 
svoju zemlju, koja je bila čisto katolička, novu luteransku vjeru, uz 
neke preinake. Tko se u njegovoj državi tome usprotivio, bio je 
smjesta pogubljen. Tako je platilo glavom više od 20 biskupa, oko 
600 svećenika i redovnika, preko 400 plemića iz najviših krugova. U 
svemu 72.000 katolika. Među njima državni kancelar glasoviti sveti 
Toma Morus i kardinal sveti Ivan Fisher. 

Kad čovjek čita ove strahote iz povijesti, dođe mu da sklopi 
ruke i zavapi: »Papa, papa! Zašto mu ne daš rastave braka? Zar 
ne vidiš, koliko se krvi radi toga prolijeva? Zar ti nije jasno, da će 
jedan veliki katolički narod, radi tvoje zabrane, da ne reknemo 
tvrdoglavosti, biti izgubljen za svetu Crkvu? Ali papa odlučno od- 
gOvara: — Ne mogu! Ja nemam vlasti da raskinem sveti sakrament 
ženidbe, jer Sin Božji veli: »Što je Bog sastavio, čovjek ne smije 
Tastavljatil«i 

. Dakle, prema riječima Isusovim, sam je Bog ustanovio neraz- 
Tješivost braka. Zato ga ni jedan čovjek, ni kralj ni biskup ni papa, 
ne može i ne smije raskinuti. Ili kako to duhovito veli kardinal 
Faulhaber: »Kad dva srca ugovaraju ženidbu pred oltarom, onda i 

sam Bog stavlja svoj potpis na taj ugovor. I On veli, da svoga pot- 
pisa neće nikada povući s toga ugovora«. 

Što dakle, što nas uči sveta vjera o braku. A šta na to veli 
naš zdrav razum? Zašto je Krist učinio brak nerazrješivim? Mogli 
bismo o tome puno pisati, ali mi ćemo istaknuti samo jednu stvar. 
— Jeste li ikada gledali razvaljeno ptičje gnijezdo? Palo je sa stabla 
ravno na cestu. Mali, golušavi ptići nemoćno cvrkuću i očajno zovu 
u pomoć. Gore u zraku kruži nad njima jadna njihova majka, ali 
im ne može pomoći, Čovjeku se, i nehotice, sažali nad ovim ma- 
lim, nemoćnim stvorenjima, koja su osuđena na propast, jer jedva 
da se koji od njih spasi. 

Takove jadne ptičadi, ali stvorene na sliku i priliku Božju, puna 
je Evropa i Amerika. To su djeca rastavljenih roditelja. U samom 
New Yorku ima godišnje oko 60.000 rastava. Ako uzmemo, da ra- 
stavljeni roditelji imaju prosječno po dvoje djece, to godišnje samo 
u tom velegradu ispadne iz gnijezda oko 120.000 nesretne ptičadi. 

Jasno je kao sunce, da su ta djeca, u golemoj većini, osuđena 
na propast, jer zapravo nemaju ni oca ni majke. Evo šta o tom 
piše ruski časopis Literaturnaja Gazeta u jednom broju od god. 
1967: »68 posto nepunoljetnih prestupnika u Rusiji, osuđenih zbog 
huliganstva, odraslo je bez jednog ili oba roditelja. Dok je 73 posto 
nepunoljetnih kradljivaca također raslo u istim prilikama«. 

Sada ćemo razumjeti očajni krik djevojčice, o kojoj smo u 
novinama čitali ovo. Ta je djevojčica istom pošla putem grijeha. 
Kad je dospjela u ruke policiji, sklopila je ruke i kroz plač uzvik- 
nula: »Nemojte me kazniti, jer ja nemam ni mame ni tate!« I zaista 
ih nije imala, jer je i ona bila nesretno ptiče, izbačeno iz gnijezda 
rastavljenih roditelja. A koliko takove jadne ptičadi ima na svijetu, 
vidjeli smo malo prije. Stoga je s pravom rekao predsjednik SAD 
pokojni Roosevelt: »Vrlo laka rastava braka propast je za narod, 
prokletstvo za društvo, vrelo nesreće, rčava stvar za muževe, još 
rđavija za žene«. 

Eto, to je jedan od najvećih razloga, zašto je Bog naredio, da 
brak bude čvrst i nerazrješiv. Ako je nama žao jadnih ptičica, iz- 
bačenih iz materinskog gnijezda, kako da milosrdni Bog ne bi 
žalio one male bespomoćne djece, koju je stvorio na svoju sliku i 
otkupio krvlju Sina svoga! Ne da on nikome da radi svog ćeifa dir- 
ne u tu njegovu ptičad. Zato je ogradio sakramenat svete Ženidbe 
čvrstom ogradom nerazrješivosti. Ta je ograda od suhog zlata, jer 
čuva temeljnu stanicu ljudskog roda, a to je obitelj, od raspadanja 
i propasti. 

NAJODLIČNIJI ČLAN OBITELJI 


Bilo je to prije šezdesetak godina u nekom bosanskom gradu. 
U našem susjedstvu živjela siromašna udovica sa svojom djecom. 
Jednog proljetnog dana selila je u novi stan. Pri tome mi smo joj 
dječaci pomagali. Koliko se sjećam, cijelo njezino pokućstvo stalo 
je u jedna osrednja kola. Jer nije tu bilo fotelja, ni otomana, ni 
psiha i perzera, nego sve jednostavno i skromno. Ali među stvari- 
ma njezina pokućstva bio je jedan komad, vredniji od najskupo- 
cjenijeg namještaja. I taj mi je komad ostao u pameti do danas. 

Naime, kad smo s kolima došli pred novi stan počeli smo mi 
dječaci unositi stvari. Ali žena reče: »Pričekajte!« I uze s kola naj- 
prije poveliko raspelo pa ga nekako svečano i s velikim počitanjem 
unese u kuću. Mi smo je pratili. Kad je došla u sobu, pobožno po- 
ljubi raspelo i objesi ga na najvidnije mjesto. Htjela je ona time 
reći; »Isuse, i ti si član moje obitelji, i to najodličniji! Zato uniđi 
Prvi u naš novi stan i zauzmi u njem najčasnije mjesto .. .«! 

Tako je to bilo prije šezdesetak godina. Krist Gospodin bio je 
u središtu naših kršćanskih obitelji. Pod njegovim raspelom obav- 
ljala se svaki dan zajednička večernja molitva. Pred njim su skla- 
pali ruke u svojim radosnim i žalosnim časovima. I, koliko se sje- 
ćam, bilo je tada u našim domovima malo više ljubavi i sloge, 
Poslušnosti i ustrpljivosti, vjernosti i drugih obiteljskih kreposti. 
A manje se psovalo, svađalo i klelo, a da o rastavama i ne govo- 
rimo, jer za njih se skoro i nije znalo. A tako je to i moralo biti, jer 
Krist je naš jedini »Put, Istina i Život«. 

A kako je u tom pogledu danas? To dobro znademo, jer gleda- 
mo na svoje oči. Današnji moderni čovjek polako izbacuje raspe- 
tog Krista iz svoje kuće, A tko ga nije izbacio, stidi ga se i stavlja 
ga u najtamniji kut, da ga nitko ne vidi. Pa jesu li naše obitelji 
Postale sretnije bez Krista? Mjesto odgovora evo jednog gorkog 
Priznanja. 

Neki kaznionički duhovnik pripovjeda nam ovo. Jednog sam 
dana, veli on, posjetio u ćeliji robijaša, koji je prije nekoliko dana 
dobio vijest, da mu je majka umrla. Bio je veoma potišten, nastav- 
lja svećenik. Ja sam ga tješio, koliko sam mogao. A on mi uzdišući 
reče: »Velečasni, ja imam vrlo dobru ženu i zlatnu djecu. Ali svi su 
me napustili. Žena je davno utekla od mene, jer sam je zlostavljao. 
Odvela je sa sobom djecu, da ne bi djeca pošla za mojim primjerom. 
A mamu sam ja svojim naopakim životom spremio u grob. Jer od 
kada sam žigosan kao robijaš, bez prestanka je plakala .. .« 

Onda je dugo šutio i gutao suze. Naposljetku reče: »A nije uvi- 
jek bilo tako. I ja sam bio jednom sretan u svojoj obitelji, sve do 
onog nesretnog dana, kad sam — nahuckan od bezbožnog društva 
— došao kući, skinuo sa zida Krista raspetoga i bacio van... A s 
Kristom i svoju sreću!« 

Svaki od nas morao bi dobro upamtiti ove riječi: »A s Kristom 
i svoju sreću!« Ove se riječi doslovno slažu s riječima Duha Svetoga 
koji veli, da »nema drugog imena pod nebom, danoga ljuđima, u 
kojem bi se mogli spasiti«2 osim Krista Gospodina! 

MUDROST KINESKOG DJEDA 


Sveto evanđelje veli, da je Mali Isus u Nazaretu »napredovao 
u mudrosti i dobi i milosti pred Bogom i pred ljudima, jer je u 
svemu postao sličan nama«.2 Dakle, njegovo je djetinjstvo u Naza- 
retu bilo posve jednako djetinjstvu svakog drugog čovjeka. I njega 
je Blažena Gospa morala materinskom ustrpljivošću dojiti, kupati 
i na rukama njihati kad je plakao. Isto tako morala ga je, kao i 
svaka druga dobra majka, na svom krilu učiti da sklapa ručice i 
moli se Bogu. A kad je malo odrastao, sveti ga je Josip polako i 
ustrpljivo učio tesarskom zanatu. 

A zašto je dragi Bog htio, da njegov Sin ovdje na zemlji polako 
napreduje i da ne bude odmah gotov čovjek? Evo zašto! Htio je 
time dragi Bog doviknuti svim kršćanskim roditeljima: Pogledajte 
u nazaretsku kućicu! Ako je moj Sin morao polako napredovati 
u dobi, mudrosti i milosti, ne može ni vaše dijete preko noći po- 
stati gotov čovjek. Za to treba vremena i puno truda. I ako je 
Blažena Gospa morala Malog Isusa s velikom ustrpljivošću podizati 
na noge, koliko više ustrpljivosti morate imati vi, da dobro odgo- 
Jite svoju djecu, koja su od rođenja sklona na zlo. 


Zato Pavao apostol, na blagdan svete Obitelji, dovikuje svim 
foditeljima u ime Božje: »Obucite se u milosrđe, dobrotu i ustr- 
Pljivost!«3 Dakle, Bog nas uči, da bez velike ustrpljivosti nema 
dobra odgoja. 

Međutim, ovu istinu može upoznati svaki čovjek svojim zdra- 
vim razumom. Evo na primjer, šta o tom vele Kinezi. Neki njihov 
Car obilazio svoju golemu carevinu. Na tom putu svrati se u jed- 
nu kuću, da se odmori dan—dva. Kuća je bila puna djece, sve 
Jedno drugome, što se kaže, do uha. Ali među njima je vladala 
Velika ljubav i sloga. Nisu se svađali, nego su spremno pomagali 
Jedno drugom u poslu i slušali svoje starije. Car se tome veoma 

začudio, pa upita roditelje, kako im je pošlo za rukom, da tako 
dobro odgoje svoju djecu. Oni mu rekoše, neka o tome pita starog 
djeda, jer on je glava obitelji. A djed je mirno sjedio pred kućom, 
šutio i sunčao se. 

Car pristupi k starcu i reče: »Kaži mi djede, kako ti je uspjelo 
onako dobro odgojiti djecu i unučad. Bi li mi napisao kratak re- 
cept, po kojem si to postigao.« Starac zaište malo papira i olovku, 
pa poče drhtavom rukom pisati. Onda pruži caru papir govoreći: 
»Evo receptal« Car uze papir i pročita na njemu ove tri riječi: 
»Ustrpljivost — ustrpljivost — ustrpljivost!« Dakle isti recept, ko- 
ji nam daje dragi Bog u Svetom pismu. 

A sad evo, kako je neki mali dječak poučio svoju majku, da 
mora u odgoju biti ustrpljiva. Ta je mati bila prava kršćanka, išla 
je u crkvu, molila se Bogu, brinula se u svemu za svoju djecu. Ali 
je često puta bila veoma neustrpljiva baš s djecom. Jednog im je 
dana u nervozi doviknula: »Smirite se već jednom, vrag vas odnio!« 

Na večer, iza kratke zajedničke molitve, koja se u toj kući 
svaki dan obavljala, mali Ivica ostade klečeći i nešto je šaptao pre- 
ma raspelu. Mati ga upita: 

— Ašta ti to, Ivice, moliš? — Mali joj šapne na uho: 

— Molim dragog Isusa, da me odnese k sebi... 

— A zašto?!, začudi se mati. 

— Pa ti si danas rekla, da nas vrag odnese. Zato molim Isusa, 
da me odnese on,ane vrag... 

Mati je slušala razrogačenih očiju svoga dragog anđelka, kojeg 
je još toga dana poslala k vragu. Bila je to za nju velika lekcija. 
Više nikad nije klela, nego je odgajala svoju djecu sa svom ustrp- 
ljivošću. 

Primi i ti k srcu lekciju ovog nevinog djeteta, pa nastoj, da te 
u odgoju djece — i onda, kad moraš koriti, opominjati i kazniti — 
uvijek vodi kršćanska materinska ljubav, a ne srđba, bijes i ne- 
ustrpljivost. Jer i tebi dovikuje Bog one riječi svetoga Pavla: »Opo- 
minji, pokaraj, zaprijeti se, zamoli, uči — sa svom ustrpljivošću!«i 
Onda će i tvoja djeca, poput Malog Isusa u Nazaretu, napredovati 
u mudrosti i milosti pred Bogom i pred ljudima. 


= 

PRED SLIKOM SVETE ANE 


Svima je dobro poznata slika svete Ane, Gospine majke, jer se 
ona uvijek slika na isti način. Naime, svetica sjedi na stolici i drži 
na krilu otvoreno Sveto pismo, iz kojeg uči malu Gospu Božjem 
nauku. A mala se Gospa naslonila na njezino krilo, pobožno sklo- 
pila ručice i pažljivo sluša riječi Božje iz usta svoje majke. 

Svaka bi kršćanska mati morala često kleknuti pred ovu sliku 
i pobožno razmatrati. Jer davno su rekli sveci Božji, da je mati 
prvi učitelj, prvi svećenik i prvi apostol svoga djeteta. Njezino je 
krilo prva škola, koju pohađa dijete. I što u toj školi nauči, neće 
toga do smrti zaboraviti. 

Ovo je istina, koju nam potvrđuje iskustvo svih naroda i svih 
vremena. Jer ako samo prolistamo životopise svetaca Božjih i ostalih 
velikana ljudskog roda, odmah ćemo opaziti, da iza svakog velikog 
i svetog muža redovito stoji pobožna i sveta majka. Ta je stvar 
tako poznata, da se na tome nećemo dulje zadržavati, nego ćemo 
samo nabrojiti nekoliko svijetlih imena. 

Eno na primer, iza velikog Augustina stoji svetica, njegova maj- 
ka Monika, koja ga je svojim suzama i molitvama drugi put rodila 
na život vječni. Iza slavnog Ivana Zlatoustog stoji opet sveta majka 
Antuza. Na njenom je krilu usisao onu čudesnu ljubav prema Bogu 
i bližnjemu kojoj se i danas divimo. Iza svetog Benedikta stoji sve- 
ta Abundanca, iza svetog Bernarda sveta Aleta, iza svetog Dominika 
Sveta Ivana, iza svetog francuskog kralja Luja IX stoji njegova 
Imati sveta Blanka. A iza one najveće i najsvetije žene, Blažene 
Gospe, stoji opet sveta mati Ana. 

I tako bismo mogli nabrajati bez kraja i konca, jer cijela 
nam povijest ljudskog roda svjedoči, da su svete i pobožne majke 
odgajale svetu i pobožnu djecu. Tako je to bilo u starini, tako je 
danas i tako će biti do konca svijeta. Evo na primjer, šta nam 
Pripovjeda naš suvremenik, njemački pisac Deutl: 

Neki misionar držao je propovijed baš o ovoj temi, u prepunoj 
crkvi. Naposljetku je pripovijedao ovu idiličnu crticu: 

— Bilo je to jedne krasne ljetne večeri prije pedesetak godina. 
Pred jednom kućom sjedila je mlada majka i držala na krilu svoga 
sinčića. Govorila mu je o muci i smrti našega božanskog Spasitelja. 
Svaka njezina riječ bila je puna žive vjere i duboko je prodirala u 
nevino srce njezina djeteta. Mali je pažljivo slušao... Najednom, 
veli misionar, osjeti dječak, kako mu po glavi kapaju tople majčine 
suze. Bile su to suze ljubavi i zahvalnosti prema dragom Bogu, koji 
»nije poštedio svoga vlastitog Sina, nego ga je predao za sve nas«/ 

— Tih suza, nastavlja misionar, nije mali nikad mogao zabo- 
raviti, jer je s njima usisao živu vjeru i ljubav prema Bogu. Te su 
ga suze u mladenačkim godinama čuvale od mnogih napasti. A 
kasnije ga dovedoše na oltar kao svećenika i misionara... Ako baš 
hoćete da znadete, završi misionar, taj dječak — bio sam ja! 

Onda je pred punom crkvom opetovao one riječi svetog Augu- 
stina i svetog Ivana Vianneya: »Sve što jesam i što imam, zahva- 
ljujem iza Boga najviše svojoj majci«. 

Želiš ;li i ti, katolička majko, da tvoja djeca i o tebi tako 
govore? Onda često puta klekni pred sliku svete Ane i moli za mi- 
lost, da i ti onako odgajaš svoju djecu, kako je ta velika majka od- 
gojila Blaženu Gospu. Onda će ti djeca biti na vječno spasenje, a 
ne na propast, jer davno je rekao Gospodin Bog: »Žena će se spasiti 
rađanjem djece, ako ostane u vjeri i ljubavi«,2 

SUDBINA MUŽEVA 


Njemački svećenik Leopold Arthofer bio je cijeli svoj život 
duhovnik u nekoj velikoj kaznionici. Na koncu je napisao knjigu 
pod naslovom »Zuchthaus« to jest »Kaznionica«. U toj knjizi pri- 
povijeda, među ostalim, i ovo: 

Jednog je dana posjetio nekog robijaša u njegovoj ćeliji. Ro- 
bijaš je sjedio za stanom i tkao. Dok su se razgovarali, opazi sve- 
ćenik na vratilu stana urezane ove riječi: »Sudbina muževa jesu 
njihove majke.« 

— Šta ovo znači? upita svećenik robijaša, pokazujući na vra 
tilo. 

— Eeee, velečasni! odgovori kažnjenik. Čovjek u zatvoru ima 
vremena da razmišlja. Tako sam i ja neki dan, razmišljajući o 
svemu i svačemu, napisao ove riječi... A onda uz bolni uzdah pro- 
šapće: »Velečasni, dobra je majka najveći blagoslov, a rđava naj- 
veće prokletstvo svoje djece!« 

Svećenik ga nije dalje ništa pitao, »jer sam, veli, znao, da bih 
morao slušati kakvu žalosnu pripovijest o rđavoj majci, koja je 
upropastila svoga sina«. 

Riječi ovoga robijaša tako su istinite, kao da su izvađene iz 
Svetog pisma. »Sudbina muževa jesu njihove majke...l« Mi smo u 
pređašnjem članku pogledali svijetlu stranu te sudbine, naime 
kako je dobra majka blagoslov svoje djece. A sada ćemo pogledati 
drugu, tamnu stranu te sudbine. 

Bilo je to godine 1890. u francuskom gradiću Voironu. Neki 
dječak bio je veoma raspušten u svakom pogledu. U školi je prkosio 
Učiteljima i kvario ostale dječake. Bio je uvijek spreman na tuč- 
Njave i druge pasjaluke. A vrlo je nemarno dolazio na vjeronauk 
i u crkvu. Zato vjeroučitelj posjeti jednog dana njegovu majku i 

opreznim riječima preporuči joj, da vodi više računa o svome sinu, 
da bolje pazi na njega i da ga redovito šalje na vjeronauk i u 
crkvu. 

Ali mati je skočila kao furija u obranu svoga dječaka i počela 
ga na sve moguće načine ispričavati. A kad je svećenik spomenuo 
vjeronauk i crkvu, ona mu je cinički odgovorila: »Vrlo važno! I 
hrastovi u šumi sasvim lijepo rastu i bez crkve i bez popova!« Sve- 
ćenik je rekao još nekoliko riječi, i kad je vidio da ništa ne koristi, 
udaljio se. 

To je bilo godine 1890. Dvadeset godina kasnije, dakle godine 
1910, donijele su francuske novine vijest, da je taj i taj mladić — 
a bio je to onaj dječak — osuđen na vješala. Zašto? Zato, jer je 
zadavio svoju majku, koja mu nije dala novaca za lumpanje i 
kartanje... 

. Gospodin Bog veli u Svetom pismu: »U čem tko griješi, u tom 
će biti i kažnjen.«! Ove su se riječi dosljedno ispunile na toj nesret- 
noj majci. Ona se teško ogriješila o svoga sina, zanemarujući njegov 
kršćanski odgoj. I Bog ju je strašno kaznio baš po tome sinu. 

Draga majko! što je onaj robijaš urezao u drveno vratilo, ureži 
ti u svoje srce: »Dobra je majka najveći blagoslov, a rđava najveće 
prokletstvo svoje djece!« 

JEDNO PISMO 


Stari je svećenik sjedio u svojoj sobi i premetao preko ruke 
pismo, što ga je upravo primio od neke mlade, njemu nepoznate 
gospođe. Bilo je to u vrijeme devetnice svetom Josipu koju je on 
držao već nekoliko godina u jednoj zagrebačkoj crkvi. Evo nekoliko 
odlomaka iz toga pisma: 

»Prečasni gospodine! Poslušajte jednu tužnu dušu. Sa suzom u 
očima zaklinjem vas, savjetujte mi, što da činim. Ja sam slaba 
žena, ali u meni živi goruća želja za materinstvom. Kod našeg vjen- 
čanja rekao nam je svećenik, otprilike, ovo: ,Djeca su najljepši 
ures braka. To su sunčane zrake vašeg života. Pogledajte prirodu. 
Kako bi tužno izgledala zemlja, kad. bi osvanulo proljeće, a stabla 
ostala prazna, bez zelenila i cvijeća... Tako je isto i žena bez 
djece. 

Ove riječi župnikove žive i danas u mojoj duši, i kao srebrno 
zvono neprestano odjekuju u meni. Ja sam na tu zvonjavu uvijek | 
odgovarala, da želim biti drvo s puno proljeća, cvijeća i ploda. Ali 
prolaze godine, a radosno očekivanje ,sunčane zrake' pretvorilo se 
u bolni vapaj za njom. Zašto baš ja ne mogu biti majkom, a imade 
toliko žena, koje su majke, a svoje materinstvo smatraju nesrećom. 

Vi ste još lani, prigodom devetnice rekli, da nema te molbe, 
koiu ne bi Spasitelj na zagovor svetog Josipa, svoga predragog 
hranitelja, uslišao. Puno sam se i pobožno molila svetom Josipu, 
ali eto, nisam bila uslišana... Nemojte smatrati, da nešto predba- 
Cujem vama ili svetom Josipu, nego vas sa strahom pitam: što da 
činim, da mi se molitve uslišaju? Od srca vam unaprijed zahvalju- 
jem. Odana.. .« 

Svećenik je nekoliko puta-pomno pročitao pismo i glavne dije- 
love olovkom podvukao. Onda ustade i poče šetati po sobi. Dugo je 
tako šetao i razmišljao. Napokom sjede za stol, prekrsti se i poče 
Pisati odgovor: 

»Štovana gospođo! — Primio sam vaše pismo, koje je, kako se 
iz svega vidi, poteklo iz idealne ženske duše. Razumijem dobro vaš 
križ, jer znam, da je želja za materinstvom najjača prirodna sila, 
koja drijema u svakom ženskom srcu. I ako se ta želja ne ispuni, 


može nastati razočaranje, koje poput olovnog oblaka pritiskuje | 


žensku dušu. Stoga dobro razumijem vaše vruće molitve Bogu. i 
svetom Josipu kojega toliko štujete. Ali eto, velite, da vaše molitve 
nisu uslišane, i pitate zašto? 

Na ovo pitanje ne može nitko dati pravog i definitivnog od- 
govora, jer su »sudovi Božji nedokučljivi i njegovi putovi neistraž- 
ljiv.«t Zato mjesto odgovora čujte, što nam pripovijeda jedan 
župnik. 

Neka gospođa imala sinčića jedinca, kojeg je ljubila kao oko 
u glavi. Ali dijete se najednom razboli. Mati poče moliti Boga, da 
joj spasi jedinca. No što se više molila, djetetu bivalo sve gore. Na 
koncu ode do župnika i plačući ga zamoli: 

— Velečasni, moj je mali teško obolio. Odmah sam pozvala 
liječnika i počela moliti Boga za njegovo zdravlje. Ali ništa ne 
pomaže, malom je sve gore. Stoga vas molim, preporučite ga i vi u 
svetoj misi i vašim molitvama. 

— Hoću, gospođo, drage volje, odgovori svećenik. Molit ćemo 
zajedno, ako Bog da, mali će ozdraviti. Ali ipak nek se vrši volja 
Božja, kako to molimo svaki dan u Očenašu... 

— Ne, velečasni, ne, ne, ne! poviče žena sva u očaju. Neka Bog 
jednom ispuni i moju volju! Neka mi ozdravi sina, jer ja ne dam 
djeteta, ne mogu ga pregoriti! 

Župnik ju je na sve moguće načine umirivao i nagovarao, da se 
preda u volju Božju, jer Bog zna, šta radi. Ali žena je uporno traži- 
la, da joj Bog pod svaku cijenu ostavi dijete. — I mali je ozdravio. 
Ali, po ljudskom računu, na propast njezinu i njegovu. Naime, kad 
je dječak odrastao, bio je najveći križ i pokora svoje majke. Na- 
posljetku je završio nesretnom smrću, koju ovdje ne mogu opisati, 
jer bi mi ruka zadrhtala, a možda bi i vi izgubili plemenitu želju 
za djecom. 

A sada vas pitam, gospođo, nastavi stari svećenik svoje pismo: 
Znate li vi, što bi bilo od onoga djeteta, koje biste vi rodili? Toga 
nitko ne zna osim Boga. Možda bi to dijete bilo vaša najveća pokora 
i propast, vremenita i vječna... Stoga molite dalje. Isus veli: 
»Kucajte i otvorit će vam se«2? Nije on odredio, koliko puta treba 
zakucati, da nam se otvori. Možda kod vas treba samo još nekoliko 

kucaja. Ali svaki vaš kucaj završite onim riječima našega Spasite- 
lja: »Oče, neka bude onako kako ti hoćeš, a ne kako ja hoću«.3 — 
Uz mnogo pozdrava, odani u Kristu... .« 

Žena je poslušala starog svećenika. Molila je dalje ustrajno, 
ponizno i što je glavno, odano u volju Božju. A Bog je pogledao 
na molitve službenice svoje, o čemu svjedoče tri zlatne curice, kao 
tri rumene jabuke, i mali braco u kolijevci. A peto je na putu. 

IZVUKLA GLAVNI ZGODITAK 


Da i mi izvučemo koju paru iz toga glavnog zgoditka, spome- 
nut ćemo najprije jednu zgodicu iz svetog evanđelja. Neki dobri 
siromašni mladić pozvao našeg Spasitelja na svoju svadbu. Isus se 
odazvao. Usred pirovanja nestade vina. Tada je Isus, da spasi situ- 
aciju, učinio poznato čudo: pretvorio je šest velikih sudova obične 
vode u najbolje vino.! 


A sada evo toga zgoditka. 


Bilo je to prije tridesetak godina. Neka časna sestra slavila 25- 
godišnjicu mature. Njezine školske kolegice, već od reda udate že- 
ne, dogovorile se, da tu godišnjicu proslave u Zagrebu, gdje su i 
maturirale. Dakako, pozvale su i našu redovnicu. I sestra je, do- 
puštenjem poglavara, otišla u Zagreb. Kad se vratila, evo šta mi je 
pripovijedala. 

— Ujutro smo imale zajedničku misu zahvalnicu, pod kojom 
su se mnoge od nas i pričestile. Onda je bio sastanak u jednoj 
dvorani, na kojem su čitani razni sastavci i evocirane stare uspo- 
mene iz školskih klupa. A u podne je bio zajednički ručak. Odmah 
na početku ručka, veli časna sestra, sve su mi kolegice u jedan glas 
čestitale, što sam izabrala redovnički život. — »Blago tebi, Zorka, 
blago tebi!« zavapila je jedna, sklapajući ruke i držeći ih prema 
nebu. A druga je nastavila: »Ti i ne slutiš, koliko i kako teških 
križeva moramo nositi mi koje smo u svijetu, u braku, u obitelji!« 
A treća se ovako izrazila: »Ti si, Zorka, izvukla glavni zgoditak na 
životnoj lutriji!« I tako redom. U istom su tonu, završava časna se- 
stra, bile i sve nazdravice, što su mi kolegice, po starom hrvatskom 
običaju, kod ručka uputile. 

Dakle ove inteligentne, iskusne žene u jedan glas tvrde, da u 
braku ima puno više križeva, i to težih nego u samostanu. A to je 
i posve prirodno. Sestra u samostanu nosi svoj vlastiti križ, bez 

kojega smrtni čovjek ne može biti. A udata žena nosi svoj križ, a 
uz to — hoćeš nećeš — mora nositi križ svoga muža i sve križeve 
svoje djece. Isto tako muž. A ti su križevi često puta veoma teški. 

Uzmimo na primjer muža pijanca, kockara, raskalašenika, si- 
ledžiju, kojemu je obitelj deveta briga. Koliki je to križ za jednu 
ženu! To zna samo Bog i njezino skršeno srce, — Ali i obrnuto. 
Žena svadljiva, lijena, nevjerna, neuredna, zna biti toliki križ za 
jadnoga muža, da mudri Sirah ovako piše u Svetom pismu: »Nema 
otrova nad zmijski otrov, i zlobe nad žensku zlobu!« I odmah ovako 
nastavlja: »Lakše je prebivati s lavom i zmajem, nego s naopakom 
ženom«.2 

Iii uzmimo nezahvalnost u obitelji. Koliko ima siromašnih udo- 
vica, koje su svoju djecu othranile i podigle, štono se kaže, sa deset 
nokata svojih prstiju. A kad djeca odrastu, često puta zaborave na 
staru siroticu majku i ne mare za nju. Kolika je to bol za njezino 
materinsko srce! Jer ta se nezahvalnost poput oštrog trna zabada u 
samu dušu. 

Stoga se u mnogim brakovima prolije toliko suza, da bi se 
njima mogle do vrha napuniti one velike posude, u kojima je Spa- 
sitelj pretvorio vodu u vino. A možda su i ovi reci pokapani nečijim 
suzama... 

Naravski, nije u svim brakovima tako. Ali i u najboljem braku 
ima puno teških križeva. Tu su česte nesuglasice između muža i 
žene, roditelja i djece. Tu je bolest, siromaštvo, smrt ljubljenog 
muža ili žene ili najdražeg, možda jedinog djeteta. O tim bračnim 
križevima govori i Duh Sveti, kad veli po svetom apostolu Pavlu: 
»Ako se oženiš, nisi sagriješio. I djevojka, ako se uda, nije sagrije- 
šila. Ali takovi će trpiti nevolju.«3 

Šta ćemo dakle raditi? Ugledaj se u onoga mladića koji je 
pozvao Isusa na svoju svadbu. Pa i ti, poniznim i ustrajnim moli- 
tvama zovi Spasitelja, da blagoslovi tvoj brak i tvoju obitelj. A Onaj 
koji je baš kod osnivanja jednog braka pretvorio vodu u vino, kadar 
je i danas pretvoriti vaše bračne i obiteljske suze u vino radosti, 
ljubavi i sloge, te stvoriti od vaše obitelji kutić raja ovdje na 
zemlji. 


5 Iz Božje riznice 

OBITELJSKI RECEPT 


Bilo je to u Irskoj. U neku osnovnu školu došao biskup, da vidi 
kako djeca napreduju u kršćanskom nauku. Među ostalim, postavi 
vjeroučitelj jednoj djevojčici ovo pitanje: »Šta je sakramenat že- 
nidbe?« 

Mala se zbunila i počela mucati: »Sakramenat ženidbe... Sa- 
kramenat ženidbe...« Onda joj ode pamet na posve drugu stranu, 
pa odlučno odgovori: »Sakramenat je ženidbe mjesto velikih muka, 
gdje nekoje duše moraju trpiti, prije nego što dođu u nebo«. Vje- 
roučitelj je bio u sto neprilika i poče malu popravljati: 

— Ma, sinko, to je čistilište, a ne ženidba... 

— Ostavi, ostavi, nasmiješi se biskup. Možda mala ima pravo! 

I zaista, svaki je brak donekle čistilište, u kojem moraju i muž 
i žena dosta toga trpiti i progutati. A mnogi ljudi postaju veoma 
nestrpljivi u tom čistilištu, pa od njega stvore pravi pakao. Evo o 
tome jedne zgode iz prošlosti. Kad je umro Napoleon Veliki, koji 
je bio zakleti neprijatelj Engleza, doleti engleskom kraju Đuri IV 
njegov ministar predsjednik Lord Castlereagh i javi mu: 

— Veličanstvo, umro je vaš najveći neprijatelj ...! 

— Šta! razrogači kralj oči. Moja žena umrla? 

Kad čovjek ovo pročita, u prvi mah se nasmiješi. Ali ako malo 
bolje o tom promisli, mora se zgroziti u srcu. Jer eto, ona, koja bi 
mu iza Boga morala biti najmilija, ta mu je najveći neprijatelj, ili 
barem on je tako mislio. To već nije čistilište, nego pravi pakao. 

A odakle dolazi do takovih žalosnih pojava u obitelji? Redovito 
odatle, što se muž i žena ne znaju pravo vladati u trenucima nespo- 
razuma, kojih ima i u najidealnijem braku. Stoga ćemo ovdje iz- 
nijeti Božji recept za takove kritične časove. Naime, Bog je osno- 
vao sveučilište, na kojem se mogu dobiti svi mogući savjeti i upute 
za sretan obiteljski život. A to je kućica nazaretska. Odatle i mi 
vadimo svoj recept. 

I u toj je kućici odmah na početku izbio veliki nesporazum, 
koji je prijetio katastrofom. Došlo je dotle, da je sveti Josip »na- 
mislio potajno otpustiti« Mariju. Bog je dopustio ovaj nespora- 
zum, da kuša svetu Obitelj, a nama da ostavi primjer. 

Evo, u čem je stajala ta kušnja. Josip je vrlo dobro znao, da je 
Marija najčišća i neoskvrnjena Djevica. Ali nije bio upućen u bo- 
žansku tajnu koja je bila sakrivena u njezinu krilu. Međutim, taj- 
na je postala vidljiva cijelom svijetu, pa i svetom Josipu. Oko ga 
nije varalo...1I Josip i Marija mnogo su trpili radi toga. 

Pa kako se vladaju u tim preteškim časovima? Sigurno su tada 
još više prionuli uz molitvu. Ali opažamo još jednu značajnu stvar: 
šutili su o tome i jedno i drugo. Sveti se Josip nije prenaglio, 
nego je šuteći razmišljao, šta mu je raditi u toj preteškoj kušnji. 
A s druge strane i Blažena Gospa šuti o tome, jer joj poniznost nije 
dala, da govori o svom čudesnom materinstvu. 

A Otac je nebeski nagradio tu ustrpljivost i doskora pritekao u 
pomoć. Poslao je anđela, da objavi svetom Josipu tajnu Kristova 
začeća. I kućna se atmosfera u jedan čas razvedrila. 

Evo dakle prvog recepta za kritične časove u obitelji: ne pre- 
nagliti se i šutiti! »Ima vrijeme šutnje i vrijeme govora«?2 veli Sveto 
pismo. Muž i žena moraju dobro znati, da je u časovima nesugla- 
sica vrijeme, kad treba razborito šutjeti. Jer inače on će jednu, ona 
pet, on deset, ona sto... I obično od kakve sitnice izlegu se velike 
svađe. Zato je mudro rekao španjolski kralj Alfonz XIII. »U braku 
će se najbolje sačuvati mir, i sloga, ako žena zna u pravi čas biti 
nijema, a muž u pravi čas gluh«. 

NOSITE BREME JEDAN DRUGOGA 


Gornje riječi Duha Svetoga trebalo bi plamenim slovima na- 
pisati na svaki brak i na vrata svake obitelji, jer bez njih nikada 
prave ljubavi i sloge! Šta znače, neka nam pokaže jedna žena. 

Bilo je to u nekoj radničkoj obitelji: muž, žena i imalo dijete. 
Muž je bio prilično odan piću i kartanju, a uz to veoma nagle i 
srdite ćudi. Za svaku je sitnicu odmah žestoko planuo i počeo ženu 
psovati, kleti, a katkad i tući. 

Žena je bila puna žive vjere, pa je iz ljubavi prema Bogu i za 
dobro svoje obitelji strpljivo podnosila njegove zulume. Ali on se 
nije popravljao. Jedne je večeri opet priredio, štono se kaže, scenu. 
Radi nekakve malenkosti počeo bjesniti i psovati. Na koncu dohvati 
šešir i s kletvom na ustima odjuri iz kuće, naravski u krčmu. Ali 
se na hodniku prodomisli. Zastao je i polako se prišuljao k vratima. 

Ona je međutim počela spremati dijete u krevet. Izmolila je s 
njim najprije »Anđele moj dragi«. Onda reče: »A sada ćemo iz- 
moliti jednu Zdravomariju za našeg dobrog i dragog taticu!l« Muž 
je ove riječi jasno čuo u hodniku. 

U taj mu se čas otvoriše oči »Ja da sam dobri i dragi tatica! 
Ova žena najbolje zna, tko sam i šta sam ja, jer već godinama pod- 
nosi moju naopaku ćud i zulume. Pa ipak ona je tako obzirna pre- 
ma meni, da me pred djetetom zove dobrim i dragim taticom...!« 

Evo, ova je žena dobro razumjela, šta znače one riječi Duha 
Svetoga: »Nosite breme jedan drugoga!«1 To znači, da moramo biti 
do skrajnjih granica obzirni i strpljivi s grijesima i raznim manama 
drugih ljudi, u prvom redu onih, s kojima živimo u obitelji. Narav- 
ski nije to ona mogla učiniti bez ponizne molitve i Božje pomoći, 
jer »svaki dobar dar dolazi odozgor, od Oca svjetlosti«,? 

To ga je slomilo, i oči mu se orosiše suzama. On se odmah vrati 
u sobu, poljubi svoju ženu i zamoli je za oproštenje. Obeća joj, da 
će od sada biti posve drugi čovjek. A to je obećanje i održao. 

ČUVAJ, SINKO, SVOJU ŽENU 


Bilo je to u nekom bosanskom gradu između dva rata. U lokalu 
našega uglednog gostioničara bila mala prostorija, kao stvorena za 
malo zatvorenije društvo. U toj se sobici svake večeri skupljala 
mjesna hrvatska inteligencija, a koji put došli bi i prijatelji druge 
narodnosti i vjere. Tu su, uz čokan rakije ili čašicu vina, pretresali 
dnevne novosti, nadmudrivali se i pričali razne šale. Tako su se 
svake večeri zabavljali i odmarali. 

Stalni posjetilac toga društva bio je i mladi rudar, mladić dotad 
neoženjen. Međutim, kad se oženio, i dalje je redovito dolazio u naš 
kružok. Jedne večeri, dva-tri tjedna iza njegova vjenčanja, ustade 
on oko sedam sati i da će kući na večeru. Ali sada počeše padati 
primjedbe: »Nije to radi večere, druškane! Nego imaš ti sada tutora 
za vratom, pa se mora slušati!« A drugi iz jednog čoška poče po 
vojnički komandirati: »Diž se! — Stoj! — Desno ravnaj s! — Na 
mjestu voljno!« 

Mladi je rudar stajao sa šeširom u ruci, ne znajući, šta bi im 
odgovorio. Sada se umiješa u razgovor stari svećenik, koji se te 
Večeri zatekao u društvu. On uze u obranu našeg rudara: 

— Pustite ga na miru! Dobro on radi. Oženjen čovjek mora 
redovito rano dolaziti kući, jer inače može biti velikog belaja. Da 
vam ispričam jednu bračnu tragediju, kojoj je glavni uzrok ležao 
baš u tome, što je muž uvijek kasnio kući. Bio je on sposoban 
činovnik unosne struke. Prva mu je žena, koju ja nisam poznavao, 
umrla dosta mlada. On se malo iza toga drugi put oženi mladom, 
Vrlo pristojnom djevojkom. Ja sam ih vjenčao i bio u svatovima. 
Imali su iza toga dijete, koje je umrlo u kolijevci. Poslije nisu imali 
djece, Moram naglasiti, da je ona bila dobra kršćanka, pa je svojim 
Primjerom i njega povukla u crkvu. 

— Ali on je bio čovjek po naravi društven, a volio je dosta i 
potegnuti, doduše u podnošljivim granicama. I tako je svoje večeri 
provodio po gostionicama, ostajući duboko u noć. Jednog dana ona 
mi se potuži, da uvijek dolazi kasno kući. Oko ponoći ili još kasnije! 
Ja sam ga poslije, nastavi svećenik, vrlo oprezno i kao usput opo- 


menuo, da ne kasni kući, jer mladoj je ženi teško biti samoj. — 


»A šta joj fali?« prekide me on. I zaista nije joj ništa nedostajalo. 
Bila je odjevena bolje i modernije od svih gospođa u gradu, a kuća 
puna svega. »Fališ joj til« odgovorio sam na njegovo pitanje. 

— Ali on je dalje ostao pri svom. Stavimo se malo u položaj 
te mlade žene, poče svećenik analizirati. Ona ga čeka jedne večeri 
— nema ga! Čeka druge večeri — nema ga! I tako iz dana u dan 
sama večeraj, sama lezi... I ljubav se u njezinu srcu počela gasiti, 
iz dana u dan bivala sve hladnija, dok se na koncu nije posve utr- 
nula. I jednog dana, iza pet-šest godina braka, ona ga je ostavila. 
Da se može vjenčati s drugim, odrekla se i svoje vjere... A on je 
nevjenčan živio s jednom drugom. Oboje su mrtvi, Bog im bio 
milostiv! 

— Stoga, sinko, obrati se starac k mladom rudaru, idi rano 
kući i čuvaj ženu. Time ćeš joj svaki dan dokazati, da je ljubiš i da 
te ona privlači. A pošto sam ja svećenik, evo ti nekoliko riječi iz 
Svetog pisma za život: »Muževi, veli Bog, ljubite svoje žene i ne- 
mojte im ogorčavati života!« 

Mladi se rudar duboko naklonio svećeniku, pozdravio društvo 
i odletio svojoj ženi. 

IIZ GROBA SPASAVA 


Neki austrijski župnik pripovijeda nam ovu zgodu iz svoje sve- 
ćeničke prakse. — Jedna obitelj imala je veoma dobru i pobožnu 
majku. Ona je vjerno ispunjavala sve materinske dužnosti prema 
svojoj djeci. Prednjačila im je dobrim primjerom i bez prestanka 
se molila Bogu za njihov napredak, duševni i tjelesni. Među ostalom 
djecom imala je i sina jedinca, imenom Karla. Kad se dječak po- 
čeo spremati za prvu svetu Pričest, ona ga je revno vodila k sveće- 
niku na kršćanski nauk, i kod kuće ga je pomno ispitivala, što je 
ondje čuo i naučio, I tako je mali Karlo gledajući živu vjeru svoje 
majke, s najvećom pobožnošću primio prvu svetu Pričest. 

Iza svršene osnovne škole pohađao je gimnaziju i poslije ma- 
ture otišao u Beč na studije. Međutim, majka je umrla, a umro 
je i otac. Kod kuće su ostale samo dvije njegove sestre. Studira- 
jući u Beču, pođe Karlo zlim putem. Polako je zaboravio na svoju 
dobru majku i njezine materinske pouke. Družeći se s rđavim mla- 
dićima i sam se pokvario. Naposljetku izgubi svaku vjeru i poče 
živjeti neurednim životom, ne pazeći ništa na Božje zapovijedi. 

Živeći tako raspušteno, oboli od tuberkuloze. Tražio je po 
raznim sanatorijima lijeka svojoj bolesti, ali uzalud. Sušica je po- 
lako ali sigurno podgrizala njegov organizam. Na koncu, ne biva 
kud, vrati se teško bolestan u roditeljski dom k svojim sestrama. 

Sestre odmah zamole župnika, da ga koji put posjeti, ne bi li ga 
Obratio Bogu i spremio za smrt. Župnik je ispunio svoju dužnost. 
Ali kad\god je bolesnom mladiću spomenuo Boga, ili svete sakra- 
mente, on je upravo pobjesnio. Ne treba njemu tih gluposti i 
babjih priča! Nije on analfabet, nego prosvijetljen čovjek! — A 
jednom — bio je to zadnji pokušaj — mal da nije istjerao svećeni- 
ka iz svoje sobe. 

Ali iza nekoliko dana doleti jedna od njegovih sestara i plaču. 
ći od ganuća, zamoli župnika, da odmah dođe, jer braco želi da se 

ispovijedi. Župnik je sumnjivo zaklimao glavom, ali se brzo spremi i 
ode bolesniku. Mladić se skrušeno i sa suzom u očima ispovjedio, 
a onda s najvećom pobožnošću primio Spasitelja u svetoj Pričesti, 
i na koncu sakramenat svetog Ulja. 

Kad je sve bilo gotovo, sestre su podvorile svećenika čajem. 
Cekajući, da se čaj malo ohladi, upita župnik bolesnog mladića: 

— A sada mi recite, prijatelju, tko vas je zapravo obratio? 

— Evo tko, odgovori mladić. Vidite ovaj ormarić ovdje u zidu, 
više moga kreveta. U njem se odavno čuvaju stare knjige. Ja sam 
neki dan, od dosade, kopao po tom ormariću i dođe mi pod ruku 
molitvenik moje pokojne drage majke. U toj sam knjizi našao i 
ovu sličicu, na kojoj je mama svojom rukom napisala datum moje 
prve pričesti, a onda je dodala ove riječi: »Dragi Isuse, ti si danas 
prvi put došao u srce moga Karla. Molim te usrdno kao majka, 
sačuvaj mu vjeru, i vodi ga kroz sve pogibelji ovoga zemaljskog 
života k sebi u život vječni!« Svaka ova riječ, velečasni, zabola se 
u moje srce poput oštre, ali blagoslovljene strijele. U mojoj se duši 
poče voditi žestoka borba između Boga i đavola, između vjere moje 
majke i moga bezvjerstva. Naposljetku je mama pobijedila! Ja čvr- 
sto vjerujem sve ono, što me je majka na svome krilu učila, i želim 
da živim i umrem kao pravi kršćanin. 

Onda zamoli župnika, da ga svaki dan posjeti i pročita mu koju 
stranicu iz majčina molitvenika. Župnik se odazvao ovoj molbi. A 
kad su se približavali zadnji časovi Karlovi, župnik je klečeći s nje- 
govim sestrama molio iz istoga molitvenika, a mladić je još po 
liko puta duboko uzdahnuo i prošaptas: »Mama, mama, mama. 

I tako je umro. 

Evo, kako dobra majka i i mrtva u grobu spasava svoje zalutalo 
dijete i vodi ga u život vječni. Za sve takove majke vrijede one ri- 


ječi Duha Svetoga: »Tijela su im sahranjena u miru. Ali od bla- 


goslov grtaje E kod njihove djece«. 

OBIČNA VODA 


Badava sve pjesme i smijeh, badava svi plesovi i zabave, ba- 
dava sve gozbe i uživanja ovoga svijeta! Nikada se ova zemlja neće 
pretvoriti u mirisni cvjetnjak ruža, nego će dovijeka ostati dolina 
suza. Suze su nam baština praroditeljskog grijeha. Bože moj, koli- 
ko je proliveno tih suza u ljudskom rodu! Tko bi ih izbrojio — 
cijelo more, čitav ocean! 

Mi ćemo iz toga izvaditi samo jednu kap, koja je sigurno naj- 
nježnija i dragom Bogu najmilija, a to je majčina suza, pa neka 
nam ona održi mali govor... 

Prije 1500 godina živjela je na obalama sjeverne Afrike neka že- 
na. Među ostalom djecom imala je i sina, koji je bio jedan od najve- 
čih umova, što su ikad živjeli ovdje na zemlji. Sjajan govornik, kla- 
sičan pisac, dubok filozof. Radi toga pukla mu je slava po cijelom 
svijetu. A uz to je nježno i djetinjski ljubio svoju majku. 

Pa ipak je ta sretna mati skoro cijeli svoj život proplakala nad 
njim. Evo zašto: On je još kao mladić izgubio svetu vjeru i mnogo 
je godina lutao stranputicom grijeha. Zato se majka, uza svu nje- 
govu slavu i sjajnu karijeru, nije mogla nikako utješiti. Nisu joj 
dale mira one riječi Gospodinove: »Šta koristi čovjeku, ako cijeli 
SVijet dobije, a dušu svoju izgubila 

Stoga je godinama ronila suze i molila Boga za njegovo obraće- 
nje i vječno spasenje. Jednog je dana izjadala svoju bol nekom 
biskupu, a on je utješi ovim riječima: »Ne boj se majko, samo 
ustraj! Dijete tolikih suza i molitava neće i ne može propasti!« Tako 
je i bilo. Iza dugih godina majčinog plakanja i molitava obrati se 
njezin sin svim srcem dragom Bogu, a danas blista kao presjajna 
Zvijezda gore na nebesima. Bio je to. sveti Augustin i mati mu 
Sveta Monika. 

Stanimo malo kod ovih suza svete Monike. One su Spasitelju 
bile neizrecivo drage jer je u njima prepoznao svoje vlastite suze, 

što ih je ronio nad grešnicima Jerusalema i cijelog ljudskog roda, 
pa i nad njezinim Augustinom. Zato je preobilnim blagoslovom na- 
gradio taj majčin plač, jer za takove suze veli on u svetom evanđe- 
lju:»Blago vama, koji sada plačete, jer ćete se smijati!«? 

Svaka bi se majka morala zamisliti nad ovim suzama svete 
Monike. Evo zašto. Bog je majci odredio, da plače puno više od 
ostalih ljudi. Jer svaka bol njezine djece zabada se poput trna u 
njezino srce i teče kao gorka suza iz majčina oka. Stoga se malo 
ispitaj, kakve su tvoje suze, imaju li cijenu pred licem Božjim kao 
suze Monikine? A da lakše obaviš taj ispit, okrenimo list. 

U jednom našem gradu živjela katolička majka. Išla je kako- 
tako u crkvu i molila se Bogu. Inače bila je potpuno zadojena 
svjetskim duhom. Imala je dvoje djece, kćerku i sina gimnazijalca. 
Ona je i plakala radi te djece... Evo, kako su izgledale njezine 
suze. 

Gledala je ona godinama, kako joj se sin druži s rđavim mla- 
dićima i čita razne knjige, opasne po mladog čovjeka. Ali to joj 
nije zadavalo velikih briga. Nije radi toga nikada ni jedne suze 
prolila. Glavno je, da je on zdrav i da u školi prolazi! A bio je, 
Bogu hvala, zdrav kao mladi bik, a i škola napreduje, doduše po- 
lako. Što drugi za godinu, on za dvije! 

S druge strane gledala je majka, kako joj se kći zapliće u razna 
sumnjiva poznanstva... Ni za to je nije zabolila glava, a o suzama 
ni govora. Dapače, kad ju je prijatelj svećenik upozorio na to, ot- 
kresa mu: »Pa nije moja kći časna sestra! Kad će se zabavljati, 
ako ne sada, dok je mlada!« 

Gledala je ona također, kako su joj djeca potpuno zanemarila 
molitvu, svetu misu i sakramente. Ali o tom nije vodila računa, a 
kamoli da bi zaplakala, premda je bila kršćanka i išla kako-tako 
u crkvu. — I tako joj sin svrši gimnaziju kao potpuni brezvjerac, a 
kći se udala bez Božjega blagoslova. 

Ali dogodi se jednog dana... Sin joj opasno oboli. Najednom 
grunuše majčine suze kao prolom oblaka. Nitko ih živ nije mogao 
zaustaviti, osobito kad je postalo jasno, da neće preboljeti, 

Stanimo malo kod ovih suza, pa ih ispitajmo u svjetlu svete 
vjere. Zamislimo se malo, kako će to izgledati, kad ova mati dođe 
na sud Božji. Ona će sigurno, među ostalim, pokazati dragom Bogu 
i svoje suze: 

— Pogledaj, Oče nebeski, koliko sam gorkih suza prolila radi 
djece koju si mi darovao. Pa zar nećeš nagraditi ovih majčinih su- 
za? A Vječni će joj Sudac odgovoriti u duhu Svetog evanđelja: 

— Meni su veoma dragocjene majčine suze, ako su pune lju- 
bavi prema Bogu i istinske ljubavi prema djeci. Eno na primjer, 
suze moje službenice Monike i danas blistaju kao nebeski dragulji 
pred mojim prijestoljem, jer su bile pune takove ljubavi. Ali tvoje 
suze ...! Pretraži ih dobro, i pokaži mi barem jednu, koju si prolila 
iz prave, uredne ljubavi prema djeci. Nećeš je naći! Jer ti si plakala 
jedino radi bolesti i zemaljskih nevolja svoje djece. A »zar to ne čine 
i grešnici i pogani?«3 Dapače i zvijeri zavijaju i jauču nad nevolja- 
ma svojih mladih. — A kad su tvoja djeca griješila i srljala u vječnu 
propast, ostalo je tvoje oko suho. Zato su tvoje suze obična voda, 
koja nema nikakve vrijednosti na nebesima... 

Ovako će po prilici izgledati sud Božji o tim suzama. Stoga, 
majko, gledaj, da tvoje suze budu pune prave, uredne, istinske lju- 
bavi prema djeci. Onda će se i tvoje suze, poput suza Monikinih, 
pretvoriti u božanske dragulje, koji će na vijeke blistati u tvojoj 
kruni gore na nebesima. 

DA BOG DA, ZMIJE RAĐALA! 


Poznavao sam dobro djevojku, štono se kaže, iz dobre katoličke 
obitelji. Bila je kao i sve naše djevojke u onom bosanskom gradi- 
ću. Išla je u crkvu, molila se Bogu, slušala kako-tako svoje rodite- 
lje. Ali najednom dogodi se nešto, što nitko nije očekivao. Ona po- 
bježe s jednim oženjenim čovjekom. Da se uzmogne s njim vjen- 
čati, morala je promijeniti vjeru i svojom rukom potpisati, da će i 
djecu tako odgajati. 

To je bio strašan udarac za njezine roditelje i velika sramota 
među vjernicima. Zato ju je mati pred cijelim svijetom proklinjala 
i stoput uzviknula: »Da Bog da, zmije rađala!« Ali joj kćerka, iza 
nekog vremena, pošalje pismo, u kojem, među ostalim, veli: »Ma- 
ma, badava je sada kleti! Trebala si prije paziti na mene, jer da si 
pazila, to se ne bi dogodilo.« 

Iz ovog se pisma vidi, da njezini roditelji nisu vodili brige, 
kamo ide njihova kćerka, osobito na večer, s kim se druži i raz- 
govara. A to je velika i sveta dužnost svih roditelja pred Bogom 
i pred ljudima. Evo zašto. 

Mudra indijska poslovica veli: »Od vola, koji se bode, bježi 
deset koraka! Od konja, koji se rita, bježi sto koraka! Od bijesna 
slona bježi hiljadu koraka! A od pokvarena čovjeka bježi tako da- 
leko, da ga ne možeš ni vidjeti!« A zašto? Zato, jer bijesne životinje 
mogu izraniti tijelo, a zločest drug i pokvareno društvo mogu upro- 
pastiti i tijelo i dušu. To je prastaro iskustvo svih naroda i svih 
vremena. Evo na primjer, kako stari Tobija, koji je živio prije 2700 
godina, opominje svoga sina: »S grešnicima nemoj jesti ni pitil«! 

Eto, stoga roditelji moraju brižno nadzirati svoju djecu i vodi- 
ti računa gdje su, kuda odlaze, s kim se druže, kakve knjige čita- 
ju, kada se na večer vraćaju kući itd. Jer ako to zanemare, može 
rđavo društvo vrlo lako pokvariti njihovu djecu. 

Pa ipak, mnogi roditelji ne vode računa o tome. Često se puta 


brinu za svaku sitnicu u svojoj kući, a dijete im je deveta briga. 


Tako na primjer, ako opaze na večer, da im fali koja kokoš u ko- 
košinjcu, obilaze okolo sva dvorišta, dok je ne nađu. A ako im se 
kćerka kasno po noći vraća kući, roditelji mirno spavaju i ne pi- 
taju, gdje je bila i s kim se družila. Dakle, vode više brige o jednoj 
kokoši, nego o svome djetetu. Bože moj, koliki je to grijeh! 

Svi bi se roditelji morali dobro zamisliti u to. Duh Sveti kaže 
u Svetom pismu, da su »djeca dar Gospodnji«2 Stoga nastojte 
svim silama, da taj najskupocjeniji dar Božji brižno čuvate od 
svakog zla. I da jednom svoju djecu, čistu i nepokvarenu, predate 
u njegove ruke, odakle ste ih i primili. Onda će vam djeca biti po- 
nos ovdje na zemlji i vaša blistava kruna gore na nebesima. 

NAJBOLJA PEDAGOGIJA 


Kad svećenici opominju roditelje, da brižno odgajaju svoju 
djecu, mnogi se od njih ovako ispričavaju? »Eeeee, lako tebi govo- 
riti! Ali teško je dobro odgojiti djecu, osobito danas, kad se na 
svakom koraku vidi grijeh i sablazan«. 

Točno, tako je! Dobar je odgoj teška stvar, i to ne samo danas, 
nego oduvijek. Evo na primjer, šta piše sveti Ivan Zlatousti, koji je 
živio prije 1500 godina: »Odgoj je umjetnost nad umjetnostima. I 
lakše je isklesati najljepši kip i naslikati najdivniju sliku, nego 
li odgojiti dijete, kako treba«. Siguran sam, da će svi roditelji, uči- 
telji i odgojitelji, kad pročitaju ove riječi svetog Ivana, u jedan 
glas potvrditi :»Točno, tako je! Vrlo je teško odgojiti dijete, kako 
treba«. 

Pa tko će naučiti roditelje tu veliku umjetnost? O tom su na- 
pisane cijele knjige i čitave biblioteke. Dapače ima posebna zna- 
nost, tako zvana pedagogija, koja istražuje i utvrđuje zakone do- 
broga odgoja. Ali evo poteškoće! Golema većina roditelja na kugli 
zemaljskoj, ili ne zna čitati, ili jednostavno nije sposobna i nema 
vremena, da čita i studira te knjige. Međutim, to nije ni potrebno. 
Jer na koncu konca cijela ta pedagogija, sa svim svojim pravilima 
samapo sebi malo koristi ili ništa. Evo tome dokaza. 

Ima mnogo visokoškolovanih roditelja, koji znaju napamet 
sva pravila moderne pedagogije, pa ipak im djeca ne vrijede ništa, 
ili vrlo malo. I obratno! Poznajemo mnogo nepismenih seljanki, 
koje savršeno odgajaju svoju djecu. 

Sigurno će mnogi seljački sin, kad ovo pročita, uskliknuti — 
možda sa suzom zahvalnicom u oku: »Tako je, posve točno! Moja je 
mati bila obična nepismena seljanka, pa ipak nas je odgojila bolje 
od svih profesora pedagogije«. — I opet se nameće pitanje: Gdje 

su ove priproste žene naučile tu »umjetnost nad umjetnostima« 
kako reče Zlatousti? Evo gdje. 

Slavnom francuskom biskupu Fenelonu (+1715) dođe jednog 
dana neka žena i poče mu se jadati: 

— Presvijetli, ne znam šta ću sa svojom djecom. Svjetujem ih 
dan i noć. Bez prestanka im govorim o Bogu i njegovim zapovijedi- 
ma. Ali ništa ne pomaže, djeca svaki dan gora. 

— Dobro je to, odgovori biskup, što im često govorite o Bogu. 
Ali zapamtite, gospođo, nije dosta djeci samo govoriti o Bogu, nego 
morate još više s Bogom razgovarati o njima... Žena nije razum- 
jela biskupovih riječi, pa ga upita: 

— A što to znači: razgovarati s Bogom o djeci? 

— To znači, rastumači joj biskup, da se morate puno moliti 
Bogu za njih. Iznesite svaki dan pred dragog Boga, u poniznoj mo- 
litvi, sve njihove mane i pogreške, pa ga molite usrdno, neka vam 
on pomogne da ih dobro odgojite. Pokušajte to, gospođo, jer bez 
molitve nema dobrog odgoja. Dragi Bog veli u svetom evanđelju: 
»Bez mene ne možete učiniti ništal«t Dakle ni najmanje, ni najlakše 
stvari ne možemo obaviti bez Boga. Pa kako bi onda, bez njegove 
osobite pomoći, mogli dobro odgojiti djecu, kad svi znamo, da je 
to veoma teška i delikatna stvar. 

Žena je poslušala. Ona se i do sada molila za svoju djecu. Ali 
sad je udvostručila svoju pobožnost i svoje molitve. I doskora se 
nije tužila, nego se pred cijelim svijetom hvalila i dičila sa svojom 
djecom. 

Iz svega ovoga vidimo, da je imao pravo onaj estonski pastor 
koji je na zidu svoje pisarne velikim slovima napisao ove riječi: 
»Dvoje se ne može bez Boga: strpljivo nositi križ i dobro odgojiti 
djecu«. 

UZABRANA RUŽA 


Bilo je to u palestinskom gradiću Naimu. Jednog je dana Spa- 
sitelj posjetio to mjesto i »kad se približio gradskim vratima, upra- 
vo su iznosili mrtvaca, jedinca sina u majke njegove, a ona je bila 
udovica. Kad ju je Gospodin ugledao, bi mu žao i reče joj: Ne- 
moj plakatil«l Šta se iza toga dogodilo, poznato je svakom od nas. 

Koliko takvih žalosnih i zaplakanih majki ima ovdje na zemlji! 
Možda i ti oplakuješ baš jedinca, u kojeg si stavila sve svoje nade. 
Ili ti je umrla u cvijetu mladosti najdraža kćerka — ili je nesmi- 
ljena smrt ugrabila s tvoga krila onog anđelka koji je istom progle- 
dao u svijet i počeo tepati najslađe riječi: Mama, tata! I tvoje se 
srce grči od žalosti, a suze same od sebe teku niz lice. 

U tim bolnim časovima pristupa i k tebi naš božanski Spasitelj, 
pa ti svojim blagim glasom šapće: Nemoj plakati! Jer se tvoje 
drago dijete nalazi kod mene na nebesima, gdje ćeš ga doskora naći, 
da se više nikad od njega ne rastaviš. Ta vjera neka te tješi u tvojoj 
tuzi! 

Tako Krist. A sveci se Božji služe krasnom usporedbom, da 
nam ovu istinu svete vjere još jasnije stave pred oči. — Moćni kralj, 
vele oni, imao velik prekrasan cvjetnjak. U cvjetnjaku je namjestio 
čovjeka, koji je sav živio za cvijeće. Taj baštovan svaki cvijetak u 
tom perivoju ljubio kao svoje dijete, jer ga je sam svojom rukom 
posadio, zalijevao, obrezivao, branio od štetočina. 

Jednog mu je proljeća uspjelo, da odgoji prekrasan ružin grm, 
kakvog do tada nije nitko vidio u tim krajevima. Na grmu je toga 
ljeta procvala samo jedna ruža. Ali od te ruže nije bilo ljepše i 
mirisnije u cijeloj carevini. Stoga je baštovan drhtao od radosti, 
misleći na onaj čas, kad će ružu uzabrati i staviti na stol pred kra- 
lja i kraljicu. A taj čas nije bio daleko, jer se ruža divno razvijala 
i svaki dan opojnije mirisala. ; 

Jednog jutra uranio baštovan, da zalijeva cvijeće. Naravski, 
najprije će otići i zaliti svoju miljenicu. Ali kad se primakao ruži- 
nom grmu, stade kao gromom ošinut. Netko je ružu uzabrao i od- 
nio... To ga je tako ražalostilo, da je od tuge počeo plakati. I cijeli 
je dan hodao okolo potišten i žalostan. Niti je što jeo, niti pio, niti 
s kim razgovarao. 

A njegova je dužnost bila, da svakog dana, u večer, uzabere ve- 
liku kitu cvijeća i stavi na stol u kraljevoj blagovaonici. To je uči- 
nio i ove večeri. Ali svaki cvijet, što ga je uzabrao, bio je orošen 
njegovim suzama ... Kad je stupio u blagovaonicu, kralj je već sjedio 
za večerom i sav ushićen pokazivao kraljici i ostalim gostima pre- 
krasan cvijet, koji je u kristalnoj vazi stajao pred njim i ispunio 
cijelu dvoranu svojim opojnim mirisom. 

Baštovan pogleda malo bolje... Pa to je njegova ruža milje- 
nica! Dakle i kralja je taj cvijet toliko zadivio, da ga je sam svojom 
rukom uzabrao i stavio u kristalnu vazu, da bude ures njegova 
stola! 

Baštovan zadrhta od veselja, pristupi kralju i poljubi ga u 
ruku. A kralj ga, sav razdragan, pohvali pred cijelim dvorom, što 
mu je odgojio tako divnu ružu, kakve u životu nije vidio. 

Da li ti poznaš toga baštovana i njegovu ružu? pitaju sveci 
Božji svaku zaplakanu majku. Pogledaj malo bolje, možda ćeš ih 
poznati... Jer ti si taj baštovan. A divna ruža, koju si odgojila u 
svom obiteljskom cvjetnjaku, to je ono drago dijete, što je bilo sva 
radost tvoga života... I jednog dana svidjelo se »Kralju kraljeva«? 
da uzabere tu tvoju dragu ružu i presadi je k sebi na nebo, da bude 
ures nebeskog dvora... 

Ti to sve čvrsto vjeruješ. Pa zašto onda toliko tuguješ? Onaj 
baštovan ne bi prolio ni jedne suze, da je znao, da je sam kralj uza- 
brao njegovu ružu, jer mu se izvanredno svidjela. A ti to znadeš, pa 
ipak toliko plačeš »kao ostali, koji nemaju nađe«3 Doduše Bog ne 
brani plakati. Ali tvoje suze moraju biti pune kršćanske utjehe i 
Čvrste nade, da ćeš doskora naći svoju dragu ružu gore u vječnoj 
domovini, gdje će »Bog otrti svaku suzu iz njihovih očiju. I smrti 
Više neće biti, ni tuge ni jauka ni boli, jer je prošlo« vrijeme ze- 
Mmaljske kušnje.“ 


6 Iz Božje riznice 

ŽRVANJ O VRATU 


Njemački župnik dr Klemens Oberhammer pripovijeda ovu po- 
tresnu zgodu. — Neki mladić ležao je teško bolestan u bolnici. Pri- 
je smrti pozove svećenika i reče mu: 

— Velečasni, pozvao sam vas, da izručite zadnji pozdrav mojim 
roditeljima, koji stanuju daleko odavle, u mjestu N. Pišite im, da 
ih ja doduše ne proklinjem, ali da im se i ne zahvaljujem. Ne pro- 
klinjem, jer ću za koji čas stajati pred sudom Božjim. A ne zahva- 
ljujem se, jer im se nemam na čemu zahvaliti. Ne mogu im se 
zahvaliti na životu, jer sam po njihovu grijehu došao na svijet kao 
kopile. A još im se manje zahvaljujem na odgoju, jer od njih nisam 
vidio ništa dobra, nego samo grijeh i sablazan, pa sam i ja pošao 
tim putem, i padao sve dublje... 

Mladić je na to umoran zašutio. Iza dulje stanke smogao je još 
toliko snage, da zavapi: »Roditelji, roditelji! Vi ste mi upropastili 
dušu i tijelo. Vi ste krivi, da ovako mlad i bijedan umirem!« Iza 
nekoliko časaka bio je mrtav. 

Šta ćemo kazati na potresne riječi ovoga mladića, od kojih 
se ježi kosa na glavi? Evo, šta kaže Sin Božji u svetom evanđelju: 
»Tko buđe kriv, da jedan od ovih malenih sagriješi, bolje bi mu bilo 
da se objesi mlinski kamen o njegovu vratu i da ga bace u more.«! 

Roditelji, zamislite se malo u ove riječi Božje, od kojih se ledi 
krv u žilama. Pa uprite sve sile, da ispunite svoju nasvetiju dužnost 
i odgojite svoju djecu u strahu Božjem. U prvom redu nastojte, da 
im u svemu prednjačite pravim kršćanskim životom. »Neka vaša 
svjetlost, veli Krist, tako svijetli pred ljudima, osobito pred djecom, 
da viđe vaša dobra djela i slave Oca na nebesima«.2 Onda vas djeca 
neće proklinjati, nego blagoslivljati u životu i na samrti, ovdje na 
zemlji, i kroz sve vijeke gore na nebesima. 

MOLIM? 


O tome molim pripovijedao mi je stari, dobri župnik. Ali da 
njegova pripovijest bude svakome jasna, napravit ćemo najprije 
mali uvod. 

Časna službenica Božja Katarina Emmerick (4 1824) morala je 
u svom životu vrlo mnogo trpiti. Ali je svoje križeve nosila s naj- 
većom strpljivošću i odanošću u volju Božju. A tko ju je tome na- 
učio? Evo tko: Katarina je znala često puta reći svojim prijatelji- 
ma: »Moj prvi katekizam bila je moja mati«. Iz toga katekizma na- 
učila je, među ostalim i ovo: 

— Dok sam bila malena, veli ona, slušala sam često puta, kako 
moja majka, kad je morala nešto trpiti, opetuje onaj uzdah našeg 
Spasitelja u Maslinskom Vrtu: »Oče moj! Ne, kako ja hoću, nego 
kako ti hoćeši«i Te su mi se riječi, veli Katarina, tako usjekle u pa- 
met, da ih nikada nisam mogla zaboraviti. 

Eto, odakle joj ona velika ustrpljivost i odanost u volju Božju. 
Dobra joj je mati, u najranijoj dobi, to usadila u srce. A prastaro 
iskustvo uči nas, da ono što čovjek nauči na majčinu krilu, ostaje 
u njemu kroz cijeli život i teško se dade odatle istjerati. Za ovu 
su istinu dobro znale sve pobožne i svete majke, o kojima čitamo 
U Životopisima svetaca. Stoga nisu čekale, nego su u najranijoj dobi 
ulijevale u srce svoje djece vjeru, ljubav prema Bogu, pobožnost i 
ostale kreposti. 

A za ovu prastaru istinu zna dobro i vrag. Zato i on ne čeka, 
nego sa svojim pomoćnicima ovdje na zemlji sije u nježna djetinja 
Srca svoje pakleno sjeme nevjere, psovke, kletve, prezira prema 
Božjim zapovijedima... Zna on vrlo dobro, da će to vražje sjeme 
kadli-tadli niknuti i donijeti svoje gorke plodove. 

Samo na žalost, mnogi katolički roditelji, osobito po gradovi- 
ma, ne razumiju ove životne istine. I dok vrag sije, oni spavaju... 

Tako se na primjer često puta dogodi, da majka dovede svoje dijete 
od 7—8 godina na vjeronauk, a dijete joj se ne zna čestito ni pre- 
križiti, a kamoli izmoliti Očenaš i Zdravomariju. 

Eto, o tom smo razgovarali ja i onaj stari župnik. Kad smo 
se potužili na mnoge naše majke, ja — da ili ispričamm — prošapćem 
kao sam za sebe: 

— Šta ćemo! Ne razumiju gospođe one velike životne istine, 
da se s odgojem mora početi još prije, nego je dijete progovorilo ... 

— Tako sam i ja uvijek mislio, dočeka župnik. Ali sam se na- 
pokon uvjerio, da naše gospođe i te kako razumiju tu životnu isti- 
nu, samo u drugu svrhu. Evo, kako sam to saznao. Jednog dana 
idem ja ulicom po svom poslu. Preda mnom vodi neka gospođa za 
ruku svoju malu kćerku, curicu od 2— 3 godine. Mala nešto melje, 
a mati je ne razumije, pa će joj: »Molim?« Mala opet nešto zatepa 
a majka će opet »Molim?« ... Oho, začudim se ja. Eto, šta smo do- 
čekali, da mati svome djetetu, i to šmrkavici od 2 godine govori: 
»Molim?« Odakle to sad! snebivam se ja od čuda. Ali kasnije sam 
često puta slušao, kako i druge gospođe isto tako govore svojoj 
djeci. I postade mi jasno, da se u onome molim krije upravo rafi- 
nirana odgojna metoda, upravo ona, o kojoj smo govorili. 

— Naime te su dame odlučile, da svoju djecu pošto-poto na- 
uče tako zvanim lijepim manirama. Djeca moraju za cijeli život 
naučiti da govore: »Molim — klanjam se — izvolite — ljubim ruke 
— hvala lijepa... .« i ostale, često puta šuplje fraze modernog dru- 
štva. Zato im u najranijoj dobi govore »molim«, da se od malih 
nogu tome priviknu. 

Dakle, kad se radi o tričavim lijepim manirama i kojekakvim 
karefekama, onda te majke savršeno razumiju onu prastaru odgoj- 
nu istinu. Ali kad se radi oivječnom spasenju djeteta, one toga ne 
razumiju. 

šta veliš na to katolička majko? Ispitaj dobro svoju savjest, 
jer ćeš polagati Bogu strogi račun za svako svoje dijete. Sveto pi- 
smo veli, da će djeca takovih roditelja »svjedočiti proti njima na 
sudu Božjem«2 

MENI JELIJEČNIK ZABRANIO 


Glasoviti njemački slikar Diirer_ (71528) rođen je u obitelji 
koja je imala osamnaestero djece. Zato je uvijek s ponosom govorio 
o svojoj majci, koja se nije bojala žrtava, nego ih je sve rodila i s 
velikim trudom odgojila. 

Prije nekoliko godina slavila se jedna godišnjica Diirerova. Tom 
prigodom išao je neki svećenik u Njemačkoj od župe do župe i 
držao predavanja o tome velikom, izrazito kršćanskom slikaru. 
Svoja je predavanja pratio uvijek skioptikonskim slikama. 

Svećenik izričito naglašuje, da su predavanja bila redovito vrlo 
dobro posjećena, i to od čisto katoličke publike. Na početku svakog 
predavanja uvijek je stavio na platno sliku Diirerove majke. Ali 
kadgod je spomenuo, da je ta žena rodila osamnaestero djece, uvi- 
jek se cijela dvorana grohotom nasmijala, i padale su glasne, ne- 
ukusne šale na račun te majke. 

Bože moj, šta smo dočekali! uzdiše taj svećenik. Da kršćani 
katolici, koji idu u crkvu i mole se Bogu, jednostavno ismjehivaju 
majku koja se pokorava prirodnom zakonu i rađa djecu do Božje 
volje. Ali danas to više nije u modi! završuje svećenik, nego: jedno 
— dvoje ili ni jedno! 

Odakle ta pojava? Ljudi, osobito žene navađaju za to stotinu 
isprika i razloga. Mi ćemo pogledati samo jednu takovu ispriku. 
Naime mnoge žene vele: »Meni je liječnik zabranio, jer sam slaba 
zdravlja i mogla bih nastradati«. Šta ćemo reći na to? 

Čast liječnicima, mi njih uvijek trebamo. A evo, šta nam veli i 
sam Bog u Svetom pismu: »Čast liječnika prije nego što ti zatreba!« 
I onda ovako nastavlja: »Sinko moj! U bolesti ne čekaj, moli se 
Gospodinu i on će te ozdraviti. Ali pozovi i liječnika. On ne smije 
Ostati daleko od tebe, jer ti je potrebani!«l Dakle, prema Božjim 
Tiječima, mi smo dužni cijeniti liječnike i njihovo znanje. 

Ali život je velika tajna Božja, isto tako smrt. I svi liječnici 
ovoga svijeta neće nikada prodrijeti do dna ovoj tajni. To može 
samo Bog, »koji ima vlast nad životom i smrću.«2 Stoga treba slu- 
šati ono, što veli Bog, makar svi liječnici ovoga svijeta drukčije 
govorili. A Bog nas uči po svojoj Crkvi, da je uvijek teški grijeh, 
živjeti bračnim životom, a pri tome, neprirodnim načinom izigravati 
onu prvu i najsvetiju svrhu braka — rađanje djece. Međutim evo, 
šta veli život o toj stvari. 


Poznavao sam vrlo dobro neku mladu gospođu, koja je zanijela 
prvo dijete, ali ga nije donijela radi velikog straha, što ga je morala 
pretrpiti jednog dana za vrijeme rata. Tom prilikom rekli su joj 
liječnici, da nije bio kriv strah, nego neka pogreška u njezinim or- 
ganima. Radi toga ona ne može nikako donijeti i roditi živo dijete. 
Stoga su joj preporučili, da se čuva djece, jer bi mogla i sama na- 
stradati. 

Međutim žena je cijelu stvar, u prisutnosti svojih sestara, po- 
vjerila starom svećeniku, dobrom prijatelju njihove obitelji. On im 
je rastumačio, šta nas o tome uči Bog po svojoj Crkvi. I žena se — 
uz poniznu molitvu Bogu i svetom Josipu, kojeg je vrlo štovala — 
junački odlučila na bračni život po zakonu prirodnom i Božjem. 

iza godinu dana zanijela je drugo dijete. Liječnici su i sada 
ostali kod svoje tvrdnje, da ona ne može normalno donijeti i roditi 
dijete. Nekoji su predlagali i kiretažu — pobačaj. Ali žena se nije 
dala pokolebati... I rodila je na vrijeme curicu, doduše uz neke 
poteškoće nosila i rodila. Onda četvrto, peto, šesto... Imam nji- 
jeme oporavilo i izraslo u prekrasnu, rumenu djevojčicu. Kadgod 
je gledam, uvijek uzdahnem: Bože moj, kolika bi šteta bila, da 
ovo dijete nije ugledalo Božjega svjetla! 

Žena je odmah iza toga zanijela treće dijete, koje je bez ikakve 
poteškoće nosila i rodila, Onda četvrto, peto, šesto... Imam nji- 
hovu skupnu fotografiju, i kome je god pokažem, svatko odušev- 
ljeno uzvikne: »Ah, krasne li djece! Čija su?« 

Eto dakle, šta nam veli život na onu ispriku mnogih žena. A 
sigurno bi i mnogi čitatelji mogli pripovijedati sličnih slučajeva. 
Iz ovoga se jasno vidi, da je Bog jedini gospodar života i smrti, a 
ne čovjek, makar bio i najučeniji specijalist. Naravski, gdjekoja 
žena postane žrtva svoga materinskog poziva i nastrada u porodu. 
Ali i mnogi svećenik i liječnik i vojnik nastrada u svome pozivu. 
Pa ipak im ne smijemo savjetovati, da ne vrše svojih dužnosti, ne- 
go baš obratno. Oni su dužni ostati na svome mjestu, makar i uz 

cijenu svoga života. Tako se i žena ne smije protuprirodno čuvati 
“od rađanja djece, makar se pri tome izvrgla pogibelji, da nastrada, 
jer na koncu konca, materinski je poziv pun opasnosti. 

Stoga, ženo, koja provodiš bračni život, nemoj se iznevjeriti 


svome materinskom pozivu, pa ćeš primiti od Boga vječnu krunu 
na nebesima, jer davno je rekao Bog za udate žene: »Žena će se 
spasiti rađanjem djece, ako ostane u vjeri i ljubavi.«3 


; 

OBITELJSKA ZAGONETKA 


Prije tridesetak godina bio sam jednog dana na putovanju. Sa 
mnom u odjeljku sjedio je neki gospodin, s kojim zametnem raz- 
govor. Domala saznam, da je advokat iz Bačke, naš »Švabo« i kor- 
jeniti katolik, Stoga povedemo razgovor o Katoličkoj akciji — i 
malo zatim o problemu djece u našim obiteljima. Među ostalim 
reče mi moj suputnik: 

— Ja sam već dugo godina advokat i bavim se najviše građan- 
skim parnicama. Zato moram vrlo često dijeliti baštinu među 
braćom i sestrama. I sada ću vam postaviti jedno pitanje. Šta mi- 
slite, kad je lakše razdijeliti: ako ima puno braće i sestara, recimo 
dvanaestero, ili ako ih je samo dvoje, troje? 

— Pa to je barem jasno! odgovorim ja. Mnogo je lakše razdi- 
jeliti, ako ih je malo, na primjer dvoje, nego ako ih je dvanaestero. 
Ali moj suputnik zadrma glavom i reče: 

— Velečasni, ja ću vam iz spisa svoje kancelarije dokazati, da 
je baš obratno. Redovito smo puno lakše dijelili, kad je bilo mnogo 


braće i sestara. A kad ih je bilo samo dvoje, parnica se obično: 


mnogo dulje otegla. Uvijek su izbijali novi nesporazumi i svađe. 

Te su advokatove riječi bile za mene prava zagonetka. Stoga, 
kad sam se vratio kući, zavirim u razne knjige, da vidim šta o tome 
vele drugi pametni ljudi. Ima li taj advokat pravo? Ali listajući po 
knjigama naiđem na novu zagonetku. Naime, našao sam zanimljiv 
popis raznih velikana ljudskog roda, iz kojeg je bilo jasno, da su 
skoro svi velikani potekli iz obitelji s mnogobrojnom djecom. Evo 
na primjer: 

Jedan od najvećih svetaca 19. stoljeća bio je svakako Klemens 
Hofbauer (#1820), kojeg su još za života zvali apostolom i ocem 
siromaha. Taj se čovjek neslomljivom energijom probijao kroz ži- 
vot, što nam pokazuju slijedeći podaci: od 16—19. godine pekarski 

šegrt — zatim samostanski sluga — onda pustinjak — radnik — 
kalfa — slušatelj visoke škole u Beču — svećenik — redovnik... A 
rodio se kao dvanaesto dijete u mnogobrojnoj obitelji. 

Da spomenemo samo još nekoliko slavnih imena iz redova 
svetaca Božjih. O svakom tom svecu napisane debele knjige, ali mi 


ćemo radi kratkoće staviti samo njegovo ime i do imena broj braće 


i sestara: sveta Katarina Sienska 25 — sveti Ignacije Lojolski 13 — 
sveti Vinko Fererski 8 — sveti Vinko Paulski 6 — sveta Angela Me- 
rici 8 — sveta Mala Terezija 9, itd. 

A isto je tako i s ostalim velikanima na kulturnom i političkom 
polju. Da ih spomenemo samo nekoliko: Osovina, oko koje se kreće 
moderna glazba, jest slavni Sebastijan Bach 12 — genijalni pred- 
sjednik Sjevernoameričkih Država Benjamin Franklin 17 — naj- 
veći njemački slikar Diirer 18 — glasoviti švicarski pisac Alban 
Stolz 17 — nedostiživi dramatičar Shakespeare 8 — Napoleon Ve- 
liki 13, itd. ' 

Iz ovoga se jasno vidi, da se velikani redovito javljaju u obite- 
ljima s mnogo djece. A to je za nas nova zagonetka, jer čovjek bi 
očekivao, da će jedinac lakše postati velikan, nego dijete iz mnogo- 
brojne obitelji, pošto ga roditelji mogu lakše školati i puno mu 
više pažnje posvetiti, nego oni s mnogobrojnom djecom. Ali eto, 
život veli, da nije tako! 

I sada nastaje pitanje: odakle to dolazi? Ima tome više razlo- 
ga. Navest ćemo samo jedan. — Svako dijete ima svojih želja i 
željica, bilo ono iz mnogobrojne ili malobrojne obitelji. Samo je 
razlika u tome, što se jedincu može skoro svaka želja ispuniti, jer 
mu roditelji nisu opterećeni mnogom djecom, pa imaju odakle. 

Zato vidimo na svakom koraku, kako roditelji maze jedinca. 
Još dok je malen, upravo ga zatrpavaju raznim, često puta skupim 
igračkama i slatkišima. A kad malo odraste, kupuju svome mazi bi- 
Cikl, fotoaparat, gumene čamce, skupe sanjke itd. 

Sve to ne može biti u obitelji s mnogobrojnom djecom. Stoga 
se ova djeca moraju već od malih nogu priviknuti na odricanje i 
disciplinu, a često puta i na oskudicu. To je razlog, da su poslije u 
Životu puno otpornija od razmaženih jedinaca. 

Time je riješena i naša zagonetka, zašto se velikani redovito 
Tađaju u obiteljima s mnogobrojnom djecom. Isto je tako razumlji- 
Vo, da je naš advokat lakše razdijelio baštinu među djecom iz 
takvih obitelji, jer ta su djeca od malih nogu naučena na odricanje, 
stegu i popustljivost, pa je dioba obično išla kao namazana. 

Naravski nitko ne tvrdi, da će svaki jedinac biti propalica u 
životu, i da će sva djeca iz mnogobrojne obitelji postati kakvi veli- 
kani. Ali ostaje životna istina, da su ova djeca redovito sposobnija 
za život. Stoga i Otac nebeski milim okom gleda na obitelj s mnogo 
djece i ovako kliče u Svetom pismu: »O kako je lijepo i ugodno, 
kad braća stanuju zajedno!« Onda uspoređuje svako dijete s miris- 
nom kapljicom svetog ulja, kojim je bio pomazan veliki svećenik 
Aron, i s blistavom kapljicom rose na čarobnoj gori Hermonu, pa 
ovako kliče: »To je kao dragocjeno ulje na glavi Aronovoj, što kap- 
lje na skut njegove haljine. I kao rosa hermonska što pada na gore 
sionskel«1 

RAZOČARANA 


Bila je to vrlo dobra, još mlada katolička majka, koja je savjes- 
io ispunjavala sve svoje dužnosti i prema mužu i prema djeci. 
Imala je tri sina gimnazijalca, kao tri zlate jabuke, i jednu curicu. 
Jednoga dana posjetim je s njezinim bratom, koji je bio svećenik. 
rzo dođe razgovor o njezinoj obitelji, i ja joj pohvalim sinove, koji 
su bili vrlo aktivni u omladinskom katoličkom pokretu. 

— Ali nije baš sve onako, kako sam si ja u mladosti zamišljala, 
odgovori žena. Da vam pravo kažem, ja sam se razočarala. 

— U čemu to? zapitam ja. 

— U cijelom bračnom i obiteljskom životu. Evo na primjer, da 
ostanemo kod djece. Ja sam uložila svoju mladost i svoj život u 
njihov kršćanski odgoj. I očekivala sam obilan plod svoga truda. 
Međutim, vidim kod njih toliko neposlušnosti, prkosa, lijenosti i 
drugih mana. Bojim se za njihovu budućnost . 

Iz njezinih riječi izbijala je neka klonulost i malodušnost. Kao 
da je htjela reći: Čemu tolika briga i trud, kad i onako nema ve- 
like koristi! — Sada se umiješa u razgovor njezin brat: 
 — Nemoj tako, Vikice, nemoj! Tebi je dobro poznata ona priča 
Isusova o sijaču. U toj priči veli Spasitelj, da je »riječ Božja kao 
osjeme«.l A je li ikada tko vidio, da sjeme donese odmah plod, čim 
se posije? Nikada! Nego valja ga najprije baciti u zemlju, gdje mo- 
Ta dugo vremena ležati, dok nikne. A gdjekoje zrno ni ne nikne, 
Nego propane. Zatim mora rasti, pa cvjetati i zametati se, sazrije- 
vati itd. Sve to ide polako. I možda se onaj, koji je posijao, naleži u 
grobu, dok sjeme donese plod. 

— Tako je to sa sjemenom zemaljskim, nastavi brat joj sveće- 
nik. A Spasitelj nas uči, da je isto tako i s Božjim naukom, što ga 
Mi svećenici i vi majke sijemo u nježna djetinja srca. Prema tome, 
naša je dužnost, da revno i s velikom ustrpljivošću sijemo, i sve 
to zalijevamo poniznom i pobožnom molitvom. A kad će to sjeme 

niknuti i donijeti plod, to stoji u rukama Božjim. Možda ćemo se 
naležati u grobu a jedno će se naše dijete, u stisci života, sjetiti ko- 
je istine Božje, što smo je davno posijali u njegovo srce... Ito će 
ga spasiti. Evo na primjer, što nam pripovijeda svećenik, koji je 
bio duhovnik u kaznionici. 

— Neki dječak imao je vrlo dobru i pobožnu majku, koja ga 
je brižno i u strahu Božjem odgojila. Ali kasnije pođe zlim putem. 
Padao je sve dublje i dublje, dok naposljetku nije dospio u zatvor. 
U tom zatvoru bila je lijepa kapelica, u kojoj je onaj duhovnik sva- 
ke nedjelje služio svetu misu i propovijedao. Onaj mladić, veli du- 
hovnik, dolazio je doduše svake nedjelje k svetoj misi. Ali nije nika- 
da pokazao ni najmanjeg znaka kakve pobožnosti, sabranosti ili 
skrušenja. Tako sve do jedne nedjelje... Te nedjelje opazim kod 
propovijedi, kako se mladić najedanput trgnuo... A malo kasnije 
vidim, da mu teku suze niz lice. 


Iza svete mise, veli duhovnik, posjetim ga i zatečem, kako 
plače. 

— Zašto plačete? upita ga svećenik. 

— Velečasni, ja sam mnogo sagriješio, odgovori kažnjenik kroz 
suze. 

— Pa svi smo grešnici. A šta vas je potaklo, da se kajete za 
svoje grijehe? 

— Onaj crkveni pod u vašoj kapelici. 

— Crkveni pod?! začudi se svećenik. A kako to? 

— Evo kako. Ja sam doduše dolazio svake nedjelje na vašu 
misu. Ali to nisam činio iz kakve pobožnosti, jer sam davno izgubio 
svaku vjeru, nego samo iz dosade, da promijenim prostoriju. Ali 
danas sam se slučajno zagledao u pod vaše kapelice. I opazio sam, 
da se pod u našoj župnoj crkvi, gdje sam se rodio i odrastao, sa- 
stoji od posve istih pločica, jednake boje i šare, kao ovaj ovdje. I 
ta mi je sitnica zaokupila cijelu dušu... Sjetio sam se, kako sam 
kao dječak, prije dvadesetak godina, svake nedjelje stajao na tom 
podu, a iza mene je klečala naša dobra pokojna mama, i molila se 
za sve nas... Želim se vratiti na put koji mi je pokazala mama. 
Onda se skrušeno ispovjedio i postao posve drugi čovjek. 

Stoga, Vikice, gore glavu, pa nastavi s kršćanskim odgojem 
svoje djece. Naravski, pri tome moramo uvijek imati na pameti, 
da će sav naš trud, bez molitve i pomoći Božje, biti uzaludan, jer 
kaže Duh Sveti: »Niti je onaj, što, koji sadi, ni onaj, koji zalijeva, 
nego Bog, koji daje da raste.«2 

OD ČEGA ONE BOLUJU? 


Poznavao sam vrlo dobro gospođu, koja je rodila dvoje djece 
a onda — prema današnoj modi — devet godina nije htjela rađa- 
ti. A bila je tanka zdravlja, suhonjava i blijeda. Osim toga, patila 
je često od živčanih i srčanih napadaja, radi čega je njezin muž 
morao mnogo trpiti. 

Poslije su oni premješteni nekud daleko, i tako smo se rastali. 
— Iza nekoliko godina sretnem opet tu gospođu. Kad mi se javila, 
jedva sam je prepoznao jer preda mnom je stajala jaka, rumena 
žena koja je upravo pucala od zdravlja. Tome sam se vrlo iznenadio 
i upitam je: 

— Odakle vam, gospođo, to zdravlje i rumenilo? Pa vi ste bila 
tako slabušna. 

— Opet sam rodila, velečasni, odgovori ona i dijete mi je po- 
vratilo zdravlje. 

A njezin muž, moj školski drug, inače pravnik i vrlo dobar 
kršćanin, rekao mi je kasnije: »Kad god budeš govorio o takozvanoj 
bijeloj kugi' navedi i slučaj moje žene. Ona je dokaz da ženi ne 
škodi rađanje, nego baš obratno, djeca učvršćuju njezino zdravlje. 
Jer rađanje je prirodna posljedica bračnog života, a priroda nagra- 
đuje svakog koji živi po njezinim zakonima.« 

Da je zaista tako, mogli bismo potvrditi tisućama primjera, 
kojima vrvi život oko nas. Evo na primjer, koliko žena živi u našoj 
sredini koje su rodile po osmero, desetero i četrnaestero djece, pa 
ipak su dočekale duboku starost od 70, 80, 90 i više godina. Da ne 
idem daleko, moja majka je rodila trinaestero djece, a živjela je 93 
godine. Ove nam starice dokazuju, da rađanje ne škodi zdravlju 
žene, nego baš obratno. 


A to nam potvrđuju i liječnici svjetskoga glasa. Svi oni u jedan 
glas tvrde, da čuvanje od djece škodi zdravlju žene daleko više, nego 

rađanje, jer veliki postotak ženskih bolesti stoji u vezi sa zlopora- 
bom bračnog života. A jedan je od njih u svojoj dugogodišnjoj li- 
ječničkoj praksi došao do zaključka, da udate žene »ne boluju od 
djece, koju su rodile, nego od djece, koju nisu rodile«. A tako to i 
mora biti, jer »priroda se, veli slavni Pestalozzi, prije ili kasnije, 
ali sigurno i uvijek, osvećuje čovjeku, koji radi proti njoj«. Tako se 
osvećuje i svakoj ženi koja se protuprirodno čuva od djece. 

Naravski, rađanje je uvijek skopčano s velikim žrtvama, mu- 
kama i bolovima. To je kazna za istočni grijeh, jer odmah iza 
grijeha reče Bog ženi: »U bolovima rađat ćeš djecul«!t Ali majka 
mora imati na pameti i one druge riječi Božje: »Žena kad rađa, 
trpi bolove. Ali kad rodi dijete, ne sjeća se više muke, od radosti što 
se rodio čovjek na svijet«.? 

Stoga ženo, izvrši svoj poziv i rađaj djecu prema prirodnom 
zakonu i Božjoj uredbi. To će te doduše stajati mnogo muke i žrta- 
va, ali ne boj se! Bog će već ovdje na zemlji sve tvoje materinske 
muke pretvoriti u radost i veselje. A jednom će tvoje materinstvo 
nagraditi vječnom krunom na nebesima, u kojoj će tvoja djeca 
blistati kao najljepši nebeski dragulji. 

BOŽJI BERIĆET 


Sjećam se dobro večere u svojoj roditeljskoj kući kad mi je 
bilo oko osam godina. Starije su sestre donijele zdjelu s večerom 
i postavile na takozvanu sofru, jer onda nije bilo stolova u Bosni. 
Mi djeca, a bilo nas je onda jedanaestero, posjedasmo na pod oko 
sofre. A mati je izmolila s nama jedan Očenaš i Zdravomariju »za 
sveti berićet Božji«, kako je ona uvijek govorila. 

Berićet je turska riječ, a evo šta znači. Kad čovjek ima nečega 

vrlo malo, recimo jela, i boji se, da neće biti dosta, a ipak se nasiti 
i možda još preostane, onda se u Bosni veli: »Dao je Bog svoj beri- 
 ćet!« Prema tome, ta riječ znači po prilici kao hrvatski »Božji 
blagoslov«. 
Dakle, kad smo svršili molitvu »za sveti berićet Božji«, pri- 
hvatismo za drvene kašike, pa udri po zdjeli... Iza desetak minuta 
najmlađa sestra spusti kašiku na,sofru — najela se! Iza nekoliko 
Minuta spusti sei druga kašika, onda treća i tako redom. Na 
koncu ostavismo svi kašike — siti! 

Sada nam je mati rekla nekoliko riječi, kojih neću nikada za- 
boraviti. »Vidite djeco, rekla nam je ona, šta radi sveti berićet i 
blagoslov Božji! Ja sam danas spremila vrlo mršavu večeru, jer 
sam imala drugih poslova preko glave. I sve sam se bojala, da ćete 
ostati gladni. A eto, Bog je dao svoj berićet, svi se nasitili i još je 
ostalo, da bi moglo dvoje večerati. Zato nemojte nikad zaboraviti 
molitve kod jela, jer bez Božjeg blagoslova nećete nikad izaći na 
kraj. A s Božjim blagoslovom i malo će vam biti dosta«. 

O tom Božjem berićetu i blagoslovu govori Sveto pismo na 
Mnogim stranicama. Evo na primjer: Jednog se dana skupilo oko 
lsusa nekoliko hiljada ljudi, da slušaju njegov božanski nauk. A 
bilo je to u pustinji, daleko od svakog naselja. Ljudi su veoma 
. Ogladnili, jer su tri dana išli za Isusom i potrošili sve rezerve hra- 

ne. Samo su još apostoli imali sedam kruhova. Ali šta je to za toliku 
množinu ljudi! Isus je ipak te kruhove blagoslovio, prelomio i dao 
apostolima da razdijele među narod. I gle čuda! »Svi jedoše i svi 
se nasitiše. / skupiše sedam punih košara komada, što preteče« od 
onoga kruha.! 

Naravski, ovo je bilo veliko i očigledno čudo Božje. A ona ve- 
čera u mojoj roditeljskoj kući nije bila nikakvo čudo. Ali Bog je 
svemoguć. On može i bez čuda učiniti, da čovjek na čudesni način 
podmiri sve svoje potrebe i s malom zalihom hrane, ili s malom 
plaćom. A to on čini osobito u obiteljima s mnogobrojnom djecom. 
Koliko sam puta u svom životu sreo oca kršćanina, koji ima male 
prihode, a punu kuću djece. I baš nedavno pitam jednog tak- 
vog oca: 

— Pa kako ti izlaziš na kraj s tolikom djecom? 

— Eto, velečasni, smiješi se on, izlazim, ne znam ni ja, kako. 
Često sam puta, kad primim plaću, u sto briga. Treba jednom dje- 
tetu kupiti cipele, drugom kaput, trećem školske knjige — a onda 
tu je žena, tu sam ja... Nekakvih sto briga! I kakogod računam, ne 
mogu sve podmiriti da imam triput veću plaću. Pa ipak na koncu 
sve se podmiri, ne znam ni ja, kako. Blagoslov Božji, velečasni, ili 
kako vi Bošnjaci kažete: Božji berićet! 

Ovim blagoslovom potvrđuje dragi Bog one riječi Isusove: 
»Nemojte se previše tjeskobno brinuti i govoriti: šta ćemo jesti, 
ili šta ćemo piti, ili u što ćemo se obući? Jer zna Otac vaš nebeski, 
da vam sve to treba. Nego tražite najprije kraljevstvo Božje i nje- 
govu pravdu, pa će vam se sve ovo dodati.«2 Zato nam prorok David 
sa svetim Petrom dovikuje: »Svu svoju brigu baci na Gospođina, 
i on će te hraniti, jer on vođi brigu o vama!«3 


l 

KUCNILIJEK 


U nekoj obitelji bilo je dvoje djece, braco i seka. Jednog dana 


dođe im u posjet stara tetka. I dok je ona razgovarala s ukućani- 


ma, braco se u kutu bez prestanka svađao sa sekom. Na koncu 
je to tetki dodijalo, pa ga ukori: 
— Braco, pusti seku na miru! Zašto se s njom bez prestanka 


 svađaš? 


— Ali, teto, odgovori mali bezazleno, mi se ne svađamo, nego 
se igramo mame i tate. : 

Ovaj je mali i nehotice odao kućnu tajnu. Naime, iz njegovih 
se riječi vidi, da su se njihovi roditelji uvijek svađali. To su djeca 
svaki dan gledala i slušala, pa na koncu mislila, da tako i mora 
biti između mame i tate. 

Mogli bismo sada opisati na tisuće takovih brakova, ali to 
nije potrebno, jer ih svaki dan gledamo dosta oko sebe. Mjesto toga 
postavit ćemo jedno pitanje: Ima li tome lijeka? Narod u Bosni 
veli, da je Bog ostavio lijek za svaku bolest, samo mi ne znamo, 
gdje se nalazi. Međutim, sveci su Božji pronašli davno lijek i za ta- 
kove brakove. Evo na primjer, šta pripovijeda sveti Augustin o svo- 
joj majci svetoj Monici. 

Njegov otac Patricije bio je poganin i čovjek vrlo nagle ćudi. 
Za svaku se sitnicu znao upravo razbjesniti. »I koliko se ja sjećam, 
piše Augustin, u našem susjedstvu nije bilo na daleko tako ljuta 
i srdita čovjeka. I čudnovato, nastavlja Augustin, skoro sve žene u 
susjedstvu živjele su u vječitim svađama sa svojim muževina, a na 
nekojima vidjele se i modrice... Međutim moja je majka uvijek 
uspijevala, da sačuva harmoniju u braku, a o modricama ni govora, 
premda je otac bio upravo surove naravi«. 

A kako je ona to postigla? »Evo kako, odgovara Augustin. Kad 
je došlo do kakve nesuglasice i otac planuo, majka je uvijek strp- 
ljivo šutila i mirno slušala njegove ispade. Istom, kad se bura 

stišala, možda sutradan, a koji put i prekosutra, mirno ga je opo 
menula radi njegove naglosti i uvreda. A otac je onda rado primio 
taj ukor«. A. 

Evo dakle lijeka za takove brakove:strpljivo šutiti, kad dođe 
do kakvog nesporazuma. Moja je majka, veli sveti Augustin, svim 
ženama preporučila taj kućni lijek. Nekoje su poslušale, i brzo 
je nestalo modrica s njihova lica. 

A što vrijedi za ženu, vrijedi — možda još više — i za muževe. 
Jer ženski je jezik okretniji i muževi ga mogu samo strpljivom 
šutnjom umiriti. Evo, na primjer, šta mi pripovijeda stari svećenik 
kojega poznam od mladih dana. Njemu je godinama vodila kućan- 
stvo njegova starija sestra. I nju sam vrlo dobro poznavao. Bila je 
to veoma pobožna žena, odana svim srcem Bogu i Crkvi. A toga 
svog brata nježno je ljubila i dala bi za njega što se ono kaže — 
krvi ispod vrata. Ali imala je jednu manu, koje se nikako nije mo- 
gla otresti. Kad bi u kući došlo do kakvog nesporazuma, jezik joj 
je proradio za četiri jezika, pa nikad kraja. I svećenik je s njom u 
takovim časovima teško izlazio na kraj. 

Jedne nedjelje — priča mi on — propovijedam ja u crkvi baš o 
toj temi. I usred propovijedi nešto mi šapne u srcu: A zašto se ti ta- 
ko ne vladaš u svojoj obitelji? Ja sam upamtio taj glas i počeo istog 
dana s tom taktikom. Čim sam vidio, da će doći do prepirke, ušutio 
sam i strpljivo slušao, dok se ona ne izgovori. I od onda vlada mir 
u mojoj kući. A to je i posve prirodno, završava svećenik. Jer ako 
jedna strana ušuti, druga će kao prazan mlin tandrkati još minut- 
dva i brzo ušutiti. 

A sada evo, šta veli Gospodin Bog o tom kućnom lijeku: »Netko 
šuti« veli Sveto pismo, jer je nijem od prirode, a drugi šuti, jer zna, 
kad je zgodno vrijeme« da se šuti ili da se govori. A za govor je 
najnezgodnije vrijeme, kad izbije kakav nesporazum u obitelji. Ta- 
da će »muđar čovjek — nastavlja Sveto pismo — šutiti do zgodnog 
časa«. 

Možda će sada netko reći: Eh, lako je kazati, šuti! Ali to je 
često puta vrlo teško. Točno, tako je! Ne ide to bez Božje pomoći. 
Zato treba moliti Boga, da pogodimo pravi čas, kad treba govoriti, 
a kada treba zašutiti. Onaj mi je stari svećenik preporučio, da 
svako jutro zazovem Blaženu Gospu u pomoć onim zazivom iz lita- 
nija: »Majko dobrog savjeta, ti me danas savjetuj, kako ću se vla- 
dati prema svojim ukućanima i prema drugim ljudima, s kojima ću 
danas doći u doticaj!« A Bog i Blažena Gospa priskočit će u pomoć 
i sačuvati mir u našoj obitelji. 

NAJLJEPŠA ŽRTVA RODITELJA 


Kad je Blažena Gospa bila u nježnoj djetinjoj dobi, pokuca 
Duha Sveti na njezino srce i pozove je, da se potpuno posveti njego- 
voj službi u hramu, I kao da mu je bilo teško čekati na taj čas, 
poče joj ovako šaptati: 


Ustani prijateljice moja, 
Požuri se Golubice moja, i dođi! 


Na polju je procvalo cvijeće, 
Cuje se grgutanje grlice u našoj zemlji, 
1 slatko mirišu vinogradi u cvatu! 


Ustani prijateljica moja, lijepa moja, 
I dođili 


Kad su Gospini roditelji saznali za ovaj nježni poziv Duha 
Svetoga, nisu ni časa oklijevali, nego odvedoše Malu Gospu u jeru- 
salemski hram, da se ondje potpuno posveti molitvi, razmatranju 
i radu za ures bogoslužnih predmeta. Vratiše se kući sami, bez 
Male Gospe... To je svakako bila velika žrtva, koju oni prikazaše 
dragom Bogu. 

Stanimo malo kod ove žrtve. — Kadgod promatram ovo otaj- 
stvo iz Gospina života, priča mi jedan stari svećenik, uvijek se sje- 
tim davne zgode iz svoga života. Kad mi je bilo desetak godina, veli 
Svećenik, odvede me majka u daleki grad, i ostavi ondje u sjemeni- 
štu, da se učenjem i molitvom spremam za svećeničko zvanje. Sje- 
ćam se našeg rastanka, kao da je to jučer bilo. Mati me je zagrlila 
1 briznula u plač, a ja sam još više plakao. Dugo smo ostali tako 
zagrljeni i jedva smo se rastavili. I cijele slijedeće godine plakala 
Je ona kod kuće za mnom, a ja u tuđini za njom. 


v 99 


100 


Tako to biva, kad se roditelji moraju rastati od svoga djeteta, 
Stoga su, bez ikakve dvojbe, i Gospini roditelji plakali, kad su 
pošli kući bez One, koja je bila najljepše i najmilije dijete, što je 
ikad živjelo ovdje na zemlji. Te suze nisu umanjile njihova dara 
Gospodinu, nego su bile samo znak, kako je velika ta žrtva. 

Sličnu žrtvu traži Spasitelj koji put i od katoličkih roditelja. 
Često puta uniđe on nečujno u ovu ili onu obitelj, pa tiho pokuca 
na vrata, govoreći one riječi Svetog pisma: 

— Evo stojim pred vratima i kucam.? 

— Tko je? pitaju oni iznutra. Što hoćeš? 

— Ja sam Krist, šapne glas s onu stranu vrata. Molim, da mi 
darujete onu kćerku — možda najdražu roditeljima — neka mi se 
potpuno posveti u samostanu. Ili traži, da mu daruju kojeg sina 
za svećenika, redovnika, misionara. 

A šta na to oni iznutra? Mnogi se spremno odazovu tome 
kucanju, i daju velikodušno sve, što Bog od njih traži. Tako je na 
primer obitelj Alaupović iz bosanskog gradića Busovače darovala 
Bogu dva svećenika i jednog redovnika. Srednji od njih postao je 
nadbiskup. A obitelj Mutić iz Vareša dala je Bogu tri uzorna redov- 
nika i dvije redovnice. Isto tako čuvena obitelj Čekada, dala je 
Bogu tri brata svećenika, od kojih je jedan biskup. A mogli bi na- 
vesti još mnogo takvih obitelji. 

Ali, na žalost, događa se često puta, da kršćanski roditelji izba- 
ce Krista iz svoje kuće i zatvore pred njim vrata. »Ne dam ja, 
veli otac i majka, da se moje dijete živo zakopa u grob i gnjije po 
samostanima. Ili da se kao župnik povlači po selendrama, gdje 
svaka hulja može pljunuti na njega. Jok valaj!« 

I Krist mora postiđen, poput otjeranog prosjaka, izaći iz nji- 
hove obitelji. 

Zamislite se malo roditelji, što to znači: otjerati Boga iz svoje 
kuće i začepiti uši, kad on kuca na vrata. On doduše nikoga ne 
sili na tu žrtvu, nego samo savjetuje i moli. Ali ako mi budemo 
škrti prema njemu, bit će i On škrt prema nama, jer »kakvom 
mjerom mjerite, veli On u svetom evanđelju, onakovom će se i 
vama odmjeriti«.3 A teško nama, ako nam Bog uskrati svoju milost! 

Imajte ovo na pameti kršćanski roditelji, sinovi i kćeri. Možda 
će Krist jednog dana pokucati i na vrata vaše obitelji, pa tihim 
šapatom zamoliti od vas sličnu žrtvu, kakvu je zatražio od Male 
Gospe i njezinih roditelja. Pa »kad čujete njegov glas, ne budite 
tvrda srca« i nemojte začepiti svojih ušiju. »Onda će i njegove uši, 
veli prorok, biti uvijek otvorene, da čuje i usliša vaše molitve.«5 

OCA PO GUBICI! 


Glasoviti grčki filozof Diogen nije imao, štono se kaže, dlake na 
jeziku. Svakom je otkresao u brk, što ga pripada. Jednog je dana 
šetao ulicama glavnog grada Atene. A za njim se natisnuo neki de- 
ran i počeo ga na sve moguće načine ismjehivati i dobacivati mu 
najprostije riječi. Diogen je na sve to šutio i mirno išao dalje. 

Ali još isti dan se raspita, čiji je taj dječak. Kad je saznao, 
potraži mu oca. Nađe ga u jednom većem veselom društvu, i pred 
svima odvali mu pljusku po zubima govoreći: »Pravedno je, da oca 
udarim po gubici radi bestidnih riječi njegova sinal« Ovom plju- 
skom htio je taj originalni filozof da rekne: Roditelji su najviše 
krivi, ako su im djeca raspuštena i neodgojena. 

To je bilo prije dvije tisuće i dvjesto godina. A evo, šta mi je 
nedavno pripovijedao jedan svećenik. Neki dan, veli on, idem ja 
nekuda za svojim poslom. A s druge strane ulice stoji majka s 
dječakom od svojih osam godina. Kad je dječak ugledao mene, 
poče mi se glasno rugati i dobacivati pogrdne riječi. Mamica je 
na sve to šutila, i to me je najviše revoltiralo. Zato polako, kao 
da ništa ne čujem, pređem na drugu stranu ulice i opalim dječaku 
šamarčić, naravski pazeći, da ne bude prejak. Na to majka poče 
protestirati... Ali su prisutni građani držali sa mnom i glasno go- 
vorili: »Trebao je njoj privezati pljusku, kad ne mari za odgoj 
svoga djeteta«. 

Dakle ne samo u doba Diogenovo, nego i danas, potežu ljudi 
roditelje na odgovornost radi rčilavog ponašanja njihove djece. I io 
Punim pravom! Jer ako su djeca pokvarena i nepristojna, to je 
Yedovito — ne kažem uvijek -— znak, da su roditelji zanemarili 
odgoj svoje djece. A to je njihova prva i najveća dužnost. Na tu 
dužnost opominje roditelje i Gospodin Bog, često puta u Svetom 
Pismu. »Ako imaš djece, veli on, moraš ih odgajati i držati u stezi 

od malih nogu«. I tu opomenu opetuje Bog u raznim varijacijama 
bez prestanka. 

Zato roditelji moraju svaki dan ispitati svoju savjest, da li 
vrše tu veliku dužnost, i kako je vrše. Evo nekoliko pitanja za taj 
važni ispit: Jesam li prema djeci bio previše popustljiv, ili možda 
prestrog? — Jesam li ih privikavao na čednost, blagost, marljivost 
i druge kršćanske kreposti? — Jesam li budno pazio, s kim se dru- 
že, kamo odlaze, čim se zabavljaju, kakve knjige čitaju? — I što 
je glavno: Jesam li svojoj djeci u svemu prednjačio dobrim primje- 
rom? Jer dobar je primjer roditelja najbolji odgoj... I ako nađeš, 
da nešto nije u redu, pokaj se i obećaj dragom Bogu, da ćeš to 
ispraviti. 

Naravski, sve to ne ide bez ponizne i ustrajne molitve, jer veli 
Bog: »Bez mene ne možete činiti ništa!«2 Zato moraš svaki dan u 
pobožnoj molitvi preporučiti Ocu nebeskom i sebe i svoju djecu. 
Onda će dati Bog, da ih odgojiš sebi na diku, a njima na vječno 
spasenje. 

KUHINJAI CRKVA 


Kad su naši praroditelji u zemaljskom raju sagriješili, reče Bog 
Adamu: »U znoju svoga lica jest ćeš kruh svoj«.t I od toga časa 
počeo je mukotrpni rad čovjeka ovdje na zemlji. Ali baš u tom 
radu, ako se obavlja kako treba, leži veliki blagoslov Božji i naše 
vječno spasenje. Ima o tome krasna legenda. 

Jednog je dana, veli ta pobožna priča, radio naš praotac u 
polju. Teškom je mukom krčio gusto trnje i korov sa zemlje. I kad 
se sav okupao u znoju, stade malo da odahne. Tako stojeći oba- 
zre se, i ugleda za sobom anđela Božjeg, koji je držao u ruci velik 
zlatan vrč i smiješio se Adamu. Kad je to Adam vidio, pomisli u 
sebi: To je predobri Otac nebeski poslao svoga anđela, da me na 
ovoj žegi okrijepi studenim napitkom — i pruži ruku za ovim 
vrčem. Ali se anđeo odmakne i reče mu: 

— Nije me Bog poslao, da te napojim, nego da u ovaj zlatni 
vrč skupljam kapi tvoga znoja. Jer, zapamti dobro, Adame: Ako 
budeš svoj mukotrpni rad, iz ljubavi prema Bogu, obavljao marljivo 
1 savjesno, onda ćeš za svaku kapljicu svoga znoja primiti vječnu 
plaću na nebesima. — I anđela nestade. 

Ovo je samo pobožna legenda. Ali ako mi listamo po Svetom 
Pismu i čitamo životopise svetaca i pravednika Božjih, vidjet ćemo, 
da je zaista tako. Eno, već na prvoj stranici Svetog pisma, kako 
Smo čuli, veli Bog praocu Adamu: »U znoju svoga lica jest ćeš kruh 
Svoj«. Dakle, Bog traži od čovjeka, da svaki zalogaj kruha pošteno 
zaradi svojim radom i trudom. A na drugom mjestu veli: »Ptica je 
Stvorena za lijet, a čovjek za rađ«? Dakle, Bog je stvorio pticu da 
leti, zato joj je dao dva krila. A čovjeka je postavio na zemlju, da 
Tadi. Zato mu je dao dvije ruke, da njima pošteno zasluži svoj kruh. 

Prema tome, volja je Božja, da čovjek radi. I ako mi, iz ljubavi 
Prema Bogu obavljamo svoje poslove marljivo i savjesno, Bog će i 

taj rad nagraditi vječnom plaćom na nebu, jer smo izvršili nje- 
govu volju. Ovo su dobro znali svi sveci i pravednici Božji. Zato 
su se upravo natjecali, tko će marljivije, tko savjesnije i s više 
ljubavi obavljati svoje dnevne poslove. Evo na primjer, šta čitamo 
u životopisu svete Franjke Rimske (; 1440). 

Ona je bila udata žena sa šestero djece, i znala je često puta 
reći drugim ženama: »Za mene je kuhinja isto tako važna kao i 
crkval« Zaista smione riječi, kojima se kuhinja izjednačuje s cr- 
kvom. Ali eto, jedna ih je svetica rekla! A htjela je ona ovim rije- 
čima kazati: Nije volja Božja, da ja cijeli dan klečim u crkvi i 
molim se Bogu. Ne, ne! Nego Bog traži od mene, da se kao žena 
i mati marljivo i savjesno brinem za muža i djecu, koju mi je da- 
rovao. Dakle: da kuham, perem, krpam ... Stoga je za mene kuhinja 
isto tako važna kao i molitva. Jer ako svoje kućne poslove, iz lju- 
bavi prema Bogu, obavljam kako treba, onda vršim njegovu volju 
isto tako, kao i kad se molim, pa ću i tim radom zaslužiti svoje 
vječno spasenje. 

Stoga blago obitelji, u kojoj i muž i žena, i sinovi i kćeri 
slave Boga, ne samo svojim molitvama, nego i savjesnim vršenjem 
svojih dužnosti. Njihov će se dom pretvoriti u pravi hram Božji, 
u kojem se Otac nebeski slavi od jutra do mraka radom i molitvom 
— molitvom i radom. »/ moje će oči, veli Bog, biti bez prestanka 
upravljene na taj dom«.3 

NE BUDI RAK! 


Davno je rekao sveti Franjo Saleški: »Više vrijedi jedan gram 


dobra primjera, nego čitava tona najboljih nauka i opomena«. Ovo 


vrijedi u prvom redu za roditelje. Jer mogu roditelji ne znam koliko 
savjetovati, opominjati i koriti svoju djecu, da budu dobra, ali ako 
im ne prednjače dobrim primjerom, bit će im sav trud uzaludan. 
Djeca neće poći za njihovim dobrim opomenama, nego za onim, 


što vide na njima. 

Ova prastara istina poznata je svim narodima. A hrvatski je 
narod ovu životnu istinu zaodjenuo u duhovitu basnu, koju ćemo 
ovdje ispričati. 

Općenito je mišljenje u narodu, da rakovi idu natraške. Zato 
se o čovjeku, koji nazaduje, bilo moralno bilo materijalno, obično 
veli: »Ide ko rak unatrag«. Ova je poslovica, veli priča, veoma vri- 
jeđala i žalostila cijeli račji rod. Stoga jedan ugledni rak sazove 
sabor svih rakova, na kojem je održao ovaj govor: 

— Gospođe i gospodo! Nama je već dodijalo, da se ljudi ru- 
gaju našemu rodu i vrijeđaju nas govoreći: »Idu ko rak unatrag!« 
Stoga je vrijeme, da jednom skinemo sa sebe tu sramotu i počne- 
mo hodati kao i druge životinje, naprijed. A pošto smo mi stari 
rakovi već nesposobni za to, ja predlažem, da počnemo učiti našu 
djecu, kako se ide naprijed. 

Sabor je s velikim odobravanjem i jednoglasno prihvatio taj pri- 
jedlog. Pa kad su se razišli svojim kućama, uze stari rak preda se 
malog račića i reče mu: 

— Moj sinko, ljudi nam se bez prestanka rugaju, što idemo 
natraške. Mi moramo zbaciti sa sebe tu sramotu. Zato hajde, da te 
naučim, kako se ide unaprijed. 

— A kako ću tata? upita mali. 

— Evo ovako: pruži najprije prvu desnu nogu naprijed, onda 
prvu lijevu, zatim drugu desnu, za njom lijevu... Mali pokuša. Ali 
uza sav napor išao je uvijek natrag. Stari ga je tako vježbao neko- 
liko sati, ali uzalud. Naposljetku se razljuti i poče ga mlatiti. No 
mali se pobuni i reče: 

— Nemoj me tući, nego de, pokaži mi svojim nogama, kako se 
ide naprijed. 

— Evo ovako, odgovori stari ljutito. Pa pruži naprijed prvu 
nogu, zatim drugu, onda treću... i pođe, ali — unatrag. A mali, 
gledajući u oca, pođe za njim, naravski natraške. Stoga — završuje 
priča — rakovi i danas hodaju natraške, jer im njihovi roditelji 
nisu primjerom pokazali, kako se ide naprijed. 

Ovo je samo basna, ali se u njoj krije velika životna istina, 
jer ovaj stari rak nije nitko drugi, nego otac i majka. Taj je rak 
poučavao riječima svoje dijete, šta mora raditi, da pođe naprijed. 
Ali mu je svojim hodanjem baš obratno pokazao: kako se ide 
unatrag. I mali račić nije pošao za njegovim poukama, nego za nje- 
govim primjerom — unatrag! 

Tako i mnogi roditelji poučavaju doduše i opominju svoju 
djecu, da budu dobra i čestita. Ali s druge strane svojim rđavim 
životom ne pokazuju djeci put naprijed, nego natrag. Tako na 
primjer, opominju djecu, da ne psuju, da se ne svađaju, da ne gri- 
ješe bludno, da se mole Bogu... A sami psuju, svađaju se, bludno 
griješe, ne mole se Bogu... Pa šta se događa? Djeca redovito ne idu 
za onim, što su dobroga čuli od roditelja, nego za onim, što na nji- 
ma vide. I tako — poput onog račića — pođu za njihovim rđavim 
primjerom u svoju propast. 

Stoga roditelji, nemojte biti kao onaj stari rak, nego svoje 
opomene i savjete, što ih dajete djeci, potvrdite dobrim i kreposnim 
životom. Tako ćete spasiti i sebe i svoju djecu. Na to vas opominje 
i Spasitelj, koji kaže u svetom evanđelju, da morate biti kao »svje- 
tiljka, koja svijetli svim ukućanima«. I djeca će, gledajući svjet- 
lost vašeg dobrog primjera poći za vama naprijed u život vječni. 

TKO ĆE TE, MAJKO, UTJEŠITI? 


Neki župnik pripovijeda nam ovu zgodu. Jednoga dana, iza pr- 
vog svjetskog rata, vozio se on željeznicom. Na nekoj postaji uniđe 
u vlak žena sa dva krasna dječaka. Na prvi pogled, veli župnik, 
moglo se opaziti, da ta žena puno pati. Ali s druge strane opažala se 
na njezinu licu velika smirenost i odanost u volju Božju. Iza krat- 
kog vremena opazi on, da žena tiho miče usnicama. Dakle moli 
se Bogu. Kad je završila molitvu, reče joj svećenik: 

— Oprostite, gospođo! Čini se, da vi puno patite. 

— Jest, velečasni, mnogo trpim. Ali ne tužim se, jer mi je Bog 


dao predobru Majku, koja me bez prestanka tješi i pomaže mi, da 


lakše nosim svoj teški križ. Onda mu pokaže krunicu, koja je bila 
sakrivena u ruci pod kaputom, pa nastavi: Evo, velečasni, ovo je 
moja utjeha i okrepa. Svaki dan izmolim u čast Majke Božje sve tri 
krunice. Slavnu za svoga muža i dva starija sina, koji su sva trojica 
poginula u ratu. Molim nebesku Majku, da se jednom svi nađemo u 
vječnoj slavi, okupljeni oko Nje pred prijestoljem Božjim. — Ra- 
dosnu krunicu izmolim za ova dva dječaka, da ih odgojim onako, 
kako je Gospa odgajala Malog Isusa u Nazaretu. — A žalosnu — sad 
Joj se dvije krupne suze skliznuše niz lice — žalosnu krunicu iz- 
molim za sebe, da mi Majka Žalosna pomogne nositi teški križ za 
dobro moje djece. I ne molim uzalud, velečasni, završi žena, Majka 
me nebeska bez prestanka tješi i krijepi. 

— Atako i mora biti, doda župnik, jer je Ona »Utjeha žalosnih 
i Uzrok naše radosti«. 

Ova je žena i nehotice održala dirljiva propovijed kršćanskim 
majkama. Mi ćemo dodati samo uvod toj propovijedi. — Cijeli 
ljudski rod mora trpiti, patiti i plakati. Ali dok drugi ljudi plaču 
samo na dva oka, dotle majka ne plače na dva, nego na toliko očiju 
koliko djece ima. Jer svaka suza, koja poteče iz djetinjeg oka, teče 

i na majčino oko. Ako je dijete žalosno i ona je žalosna — ako je 
bolesno i ona je bolesna — ako dijete umre, ono više ne trpi, ali 
mati trpi i plače. 

To vidimo na svakom koraku. Da navedem samo jednu takvu 
majku. Iza drugog svjetskog rata opazio sam u crkvi ženu, koja je 
uvijek, ljeti i zimi, nosila crne naočale. Jednog dana dođe u sakri- 
stiju, da naruči misu. Tada je upitam: 

— Zašto vi, gospođo, nosite uvijek crne naočale? 

— Jer slabo vidim, odgovori ona. 

— A od čega vam je oslabio vid? 

— Eeeeeh, moj velečasni! Isplakala sam oči, jer su mi sva dje- 
ca nastradala u ratu. ' 

A koliko takovih i sličnih majki ima na zemlji! Pa tko će te, 
majko, utješiti u tvojoj žalosti, tko će ti suze obrisati? Tko drugi, 
nego ona najveća Majka, koja je pod križem iskapila čašu materin- 
skih bolova do dna. Njezina je žalost bila tako velika, da joj Crkva 
u svome bogoslužju dovikuje one riječi proroka Jeremije: »Ne 
znam, s kim bih te mogao usporediti, kćeri sionska! Jer tvoja je bol 
velika poput mora!«t 

Stoga nitko na nebu i na zemlji, osim Oca nebeskog, ne razumi- 
je bolova majčina srca kao Ona. I nitko nije spremniji od Nje, da 
otare materinske suze. Ovo instinktivno osjećaju sve kršćanske 
majke, pa u svojim nevoljama prvi pogled dižu prema Blaženoj 
Gospi. Uniđite na primjer u baziliku Srca Isusova u Zagrebu, gdje 
se u predvorju nalazi krasni kip Žalosne Gospe s mrtvim Isusom 
na krilu. Taj kip nije skoro nikad sam, pred njim redovito kleči 
nekoliko žena. Došle su, da izjadaju Žalosnoj Gospi bolove svoga 
materinskog srca i da na njezinu krilu isplaču sve svoje suze. A 
Majka Žalosna plače zajedno s njima, i svojom blagom materin- 
skom rukom miluje njihova zaplakana lica i ulijeva utjehu u slom- 
ljena srca. 

NAJBOLJA BAŠTINA 


Za vrijeme prvog svjetskog rata donijele su njemačke novine 


ovu vijest. Jedna protestantska majka, iz viših krugova, imala je 


dva sina na ruskom ratištu. Jednog dana dobije od starijeg sina 
pismo, u kojem među ostalim piše: »Ti si nas, draga majko, dala u 
svemu izobraziti i školovati. Mi danas govorimo više jezika, znamo 
računati, svirati, slikati, sastavljati govore... Hvala ti, majko, na 
tome! Samo nas jedno nisi naučila: moliti se Bogu. A to mi u ovom 
paklu, ovdje na fronti, teško osjećamo. Dok se drugi oko nas mole, 
iu molitvi nalaze snage i utjehe, da izdrže u ovim strahotama, do- 
tle se mi ne molimo, jer nemamo smisla za molitvu, pošto nas od 
malih nogu nisi priučila molitvi. Kako smo mi ipak siromašni, uza 
svu našu izobrazbu! Siromašniji od onog zadnjeg nepismenog voj- 
nika, koji se moli Bogu... .« 

Brzo iza toga — javljaju iste novine — dobije mati tužnu vijest, 
da su joj oba sina poginula. Kako je toj majci bilo pri duši, zna je- 
dini Bog. Ona se osjećala velikim krivcem pred svojom pokojnom 
djecom. Stoga se nije mogla nigdje smiriti. Naposljetku nađe svoj 
Mir u krilu katoličke Crkve, gdje se barem mogla moliti za svoje 
sinove i žalosnoj Gospi izjadati svoje materinsko srce, jer prote- 
stanti ne mole za pokojne, niti štuju Majku Božju. 

Drago majko! Hoćeš li i ti, da te jednog dana optuže tvoja 
djeca, što nisu sretna? »Bože saćuvaj!« odgovaraš ti. Dobro! Ali 
onda ih moraš od najmanjih nogu priviknuti na molitvu, jer bez 
Molitve čovjek ne može biti sretan ovdje na zemlji. Čuj, šta o tom 
Vele sveci Božji. »Čovjek koji se ne moli, jest vojnik bez oružja 
— lađa bez kormila — riba bez'vode — ptica bez krila!« 

Zamisli se malo u ove riječi Božjih svetaca. Jesi li, na primjer, 
ikada vidjela pticu bez krila? Bože moj, kako je to jadno stvore- 
nje! Skakuće sirotica po zemlji od nemila do nedraga. A kad na 

nju navale neprijatelji, htjela bi da poleti u vis i uteče, ali ne može, 
nema krila. Digne se sirota nekoliko centimetara, da odmah iza 
toga lupi natrag o zemlju. Stoga brzo postaje plijen šumskih 
zvijeri. 

Eto — vele sveci Božji — takovo bijedno stvorenje bit će i 
tvoje dijete, ako ga iz malena ne naučiš moliti, jer molitva je ono 
krilo, kojim se čovjek diže k Bogu, da od njega dobije pomoć i mi- 
lost. To najbolje zna Duh Sveti, stoga nam opet i opet dovikuje: 
»Molite se bez prestanka!«t Zato upamti, majko, možeš ti svome 
djetetu, poput one majke, dati najveću izobrazbu, i možeš mu osta- 
viti iza sebe najveći imetak, ali ako ga nisi naučila moliti, nijesi mu 
ništa ostavila, jer će ono uza sve to biti nesretno i bijedno. I obrat- 
no! Ako si u njegovo srce ulila duh molitve, to će mu biti najbolja 
baština, makar mu ništa drugo iza sebe ne ostavila. 

Evo, šta o toj baštini veli sveti Augustin. »Kasa je Božja neiz- 
mjerna i neiscrpiva. A gdje je ključ od te kase? pita se on, i odmah 
odgovara: Ima samo jedan ključ, a to je — molitva!« Da je zaista 
tako, uči nas sam Sin Božji, koji veli u svetom evanđelju: »Molite 
i dat će vam se. Kucajte i otvorit će vam sel«2 

Dakle, majko, stavi u ruke svoje djece, već na svome krilu, taj 
zlatni ključ! Onda se ne boj za njih, makar ostali iza tebe ne znam 
kako siromašni. Jer taj će im ključ otvoriti sva vrata milosti i po- 
moći Božje. 

NAD PONOROM 


Imao čovjek sina jedinca, dječaka od svojih osam godina, kojeg 
je ljubio kao oko u glavi. Jednog dana pođe s njim na šetnju u 
obližnju planinu. Usput im se pridruži i susjed. 

Kad su zašli u šumu, mali poče od grma do grma brati jagode, 
a oni su o nečem živahno debatirali. Tako šetajući zaustave se blizu 
ponora, koji je bio uzak, ali opasno dubok... Kadli na svoj užas 
opaze, kako s druge strane ponora ide dječak ravno prema bezda- 
mu. Još korak-dva i survat će se dolje... 

Sada se sve odigralo u trenutku. Otac je odmah shvatio situ- 
aciju. Naime, ako vikne iz svega grla, mali će se prepasti i trgnuti 
natrag. Tako bi ga spasio. 

1 zaista, otac se spremio da vikne, ali ga susjed poče zaustavlja- 
ti: »Ne viči, prepast ćeš dijetel« No otac ga ne htjede poslušati, 
nego vikne što ga je glas nosio. Glas se razlijegne nad ponorom i 
mali se od straha trže. Žurno se okrene i poče odmicati od bezdana. 
Dječak je bio spasen! 

A sada jedno pitanje: 

— Tko je imao pravo, otac ili susjed? 

— Svakako otac! odgovaraju svi ljudi zdrave pameti. 

— Ali on je prestrašio dječaka! 
 — Neka je! Zato mu je spasio život. A to se isplati, jer bolje 
je pretrpiti malo straha, nego platiti glavom. 

Sasvim točno! — Pa ipak ima mnogo ljudi, koji misle, da 
je bolje propasti, nego pretrpiti malo straha. Da navedemo samo je- 
dan slučaj. — U jednoj katoličkoj obitelji, koju sam dobro pozna- 
vao, oboljela djevojčica od svojih 17 godina. Bolest se dugo otegla. 
Ali odmah na početku bilo je jasno, da tu nema pomoći. Na koncu i 
liječnici digoše ruke od nje. 

Župnik je, po svojoj svećeničkoj dužnosti, obilazio bolesnicu. 
Tješio i nju i majku joj, kako je znao i mogao. Jednog dana natukne 

majci, kako bi dobro bilo, da bolesnica primi svete sakramente. 
Ali mati ni da čuje. »Ne, ne, ne! Prepast će mi se jadno dijete!« 
Međutim, dani su odmicali, a bolest se pogoršavala. Svećenik je još 
nekoliko puta spomenuo svete sakramente, ali uzalud. Odgovor je 
bio uvijek isti: »Prepast će mi se jadno dijete!« Istom u zadnji čas 
pozvali su svećenika, ali je bilo prekasno. 

A sada se vratimo onom dječaku. Kad je on lebdio nad pono- 
rom, svi smo rekli, da je bolje pretrpiti malo straha, nego platiti 
glavom. — A kad nam u obitelji oboli koja draga osoba i lebdi na 
rubu vječnosti, pa bi mogla pasti i u ponor vječni, odakle nema 
spasenja, onda mnogi misle — kao na primjer ona majka — da je 
bolje i navijeke propasti, nego pretrpiti malo straha. Ima li tu 
logike? 

Onaj je otac prestrašio svoga dječaka iz ljubavi. I ti si 
dužan, iz ljubavi, dovesti svome dragom bolesniku božanskog 
Spasitelja, da ga On u najtežim časovima života utješi i okrijepi, 
makar ga tim malo i prestrašio. Međutim, toga će straha odmah 
nestati, čim Spasitelj posjeti vašu obitelj, jer evo šta On veli: »Mir 
svoj dajem vam! Neka se ne plaši vaše srce i neka se ne boji!! 
Tuga će se vaša okrenuti u radost!«? 

NJIHOVA LJUBAV IZA 30 GODINA 


Kada sam bio u četvrtom razredu gimnazije, umro mi je otac. 
Mati je, naravski, gorko plakala. Stajao sam kraj nje i tješio je, 
kako sam znao i mogao. Ali ona je dalje plakala, jer je suza sama 
od sebe tekla. Zato sam je i dalje tješio. Na koncu mi ona šapne: 
»Pusti me, sinko, pusti, da plačem ... Pa mi smo se sada daleko više 
ljubili, nega kad smo se uzeli«. A uzeli su se davno, prije tridesetak 
godina. : 

Ove majčine riječi zapamtio sam za cijeli život. I kad sam 
odrastao, puno sam o njima razmišljao. — Ono se obično misli i 
govori — i to uz razne šale i dosjetke na račun braka — da je vr- 
hunac ljubavi: dan vjenčanja i nekoliko »medenih« mjeseci iza 
toga. A onda — vele — ljubav polako blijedi, jer je potiskuju 
bračni križevi i nesporazumi, obiteljske brige i jadi. Naposljetku, 
od one prve ljubavi ostane samo uspomena, čemer i jad. Ili kako 


mi reče jedan Bošnjak: »Iza one kašike meda moraš ispiti cijelo 


bure sirćeta!« 

A eto, ova žena tvrdi, a ja joj moram vjerovati, da su se oni 
iza 30 godina braka daleko više ljubili, nego na početku, kad je ona 
bila lijepa kao vila, a on kao bor u planini. Kako je ona to postigla? 
Evo odgovora, 

Duh Sveti kaže u Svetom pismu: »Ako Gospodin ne građi doma, 
uzalud se truđe oni, koji ga grade«.1 Ove su riječi potpuno jasne. 
O braku i bračnoj ljubavi napisane su mnoge knjige u kojima se 
daju razni savjeti i upute za sretan brak. Međutim, mogu zaručnici 
i bračni drugovi prostudirati sve te knjige i poduzeti sve moguće, 
da im brak bude sretan, ali ako Gospodin ne priskoči svojom milo- 
šću u pomoć, sav će njihov trud biti uzaludan. Ovo nas uči sam 
Duh Sveti. 

To je dobro znala ova žena, jer ju je Crkva, od najmanjih 
nogu, u tome poučila. Stoga je od prvoga dana poznanstva s budu- 
ćim mužem zazivala Božji blagoslov na njihovu ljubav i budući 
brak. I tom je molitvom nastavila iza vjenčanja. U njezinoj se kući 
nije nikad završio dan bez zajedničke obiteljske krunice. — Sjećam 
se dobro ove zgode. Jedne večeri, kad sam već bio svećenik, izbiju k 
nama prijatelji »na prelo«. Prelo smo otvorili popularnom igrom 
»fildžana« i nastavili drugim obiteljskim igrama, koje su se otegle 
duboko u noć. Kad su prijatelji otišli, bilo je već oko pola noći, a 
mati će meni: »Ivica, hoćemo li krunicu izmoliti?« Dakle i u pola 
noći misli ona na zajedničku molitvu, koju te večeri nismo još 
obavili. 

A nije ona ostala samo kod krunice, nego je svlačila Božji bla- 
goslov na svoj brak i na svoju obitelj: svakdanjom svetom misom, 
revnim slušanjem riječi Božje i primanjem svetih sakramenata. A 
Otac je nebeski odgovarao svojom milošću na molitve svoje služ- 
benice i nije dopustio, da njihova ljubav izblijedi, nego ju je sve 
više učvršćivao. I eto, kad ih je smrt rastavila, ljubili su se daleko 
više, nego na početku. 

Katolički zaručnici! Želite li i vi, da vaša ljubav nikad ne iz- 
blijedi, nego da sve više i više raste? Onda počnite i nastavite svoj 
brak molitvom i blagoslovom Božjim. »A Bog svake milosti, on će 
vas usavršiti, utvrditi i okrijepiti«? da na koncu, u času rastanka, 
bude vaša ljubav daleko jača, nego kad ste se kao mladenci uzeli. 

NOVOGODIŠNJA FANTAZIJA 


























Osvitala je Nova godina. Stari je svećenik vrlo rano ustao, jer 
će ovog jutra biti puno posla. Iza kratke jutarnje molitve klekne, 
da obavi svoje dnevno razmatranje. Ali, danas će razmatranje biti 
malo neobično. 

Naime, jučer je primio od prijatelja kartu za Novu godinu. Na 
toj je karti s jedne strane bila naslikana nekakva baka, koja — 
sva pogrbljena i sa štapom u ruci — polako zalazi u tminu. To je 
stara godina! A s druge strane dopisnice pomalja se iz mora < 
prekrasno dijete. Istom je progledalo u svijet i veselo se smiješi. 
Nova godina! 

| Naravski, sve je to pjesnička fantazija, jer niti je stara godina 
kakva baba, niti je Nova godina malo dijete. Ali svećenik je ostao 
kod te fantazije. Uzeo je, da je Nova godina zaista malo dijete, 
rođeno noćas točno u 12 sati. Ono leži pred njim u Koljena i MI 
ženo se smiješi u sretnu budućnost. 


Klečeći u duhu kraj njegove kolijevke, starac je počeo razma« 
tranje. Postavit će dva pitanja, što ih je još sinoć spremio, a vjera 
će mu odgovarati. 

— Odakle je ovo dijete, prošapta svećenik, i čije ni Tko mu je 
otac? 


— A tko bi drugi mogao biti, odgovori mu vjera, nego dragi 
Bog! Za njega veli Sveto pismo, da je »Otac budućeg vremena, po 
kojem se naziva svako očinstvo na nebu i na zemlji«. i Zato mui 
kliče prorok David: »Tvoj je dan i tvoja je noć! Ti si stvorio ljeto 
i proljeće.«2 Dakle, Bog je Otač svakog dana, svake minute i svake 
sekunde tvoga života. Njegov je očinski dar i ova Nova godina, 
koju si ti dočekao, a milijuni tvojih vršnjaka nisu je dočekali. Zato 
Mu se od svega srca zahvali na tom daru... 

Vjera polako ušuti, a svećenik se sjeti, šta je čitao o životu čas- 
nog starca s Kanarskih otoka, svetog Alfonza Rodrigueza (i 1617). 
On je svakog jutra klekao na koljena i raskriljenih ruku izmolio 
»Tebe Boga hvalimo!« da se zahvali Ocu nebeskom, što je njegovom 
milošću dočekao novi dan. ' 

Potaknut ovim primjerom dohvati svećenik sa stola brevijar i 
zanosno izmoli »Te Deum laudamus!« da se zahvali Ocu nebeskom 
na novoj godini u svom životu. Onda Mu obeća, da će svaki dan i 
svaku minutu te godine upotrijebiti, da njega proslavi, a sebe spasi, 

Kad se tako do sita narazgovarao sa svojim Ocem nebeskim, 
bojažljivo postavi drugo pitanje: 

— A kakva sudbina čeka ovo dijete u kolijevci, ovu novu go- 
dinu moga života? šta će biti sa mnom u toj godini? 

Šta će biti s tobom? ponovi vjera njegovo pitanje. To je du- 
bokim tminama sakrito od ljudskih očiju. Ali dogodilo se ne znam 
što, kršćanin mora ostati spokojan i miran. Sjećaš li se onog dje- 
čaka u kolima, o kojem si često puta pripovijedao u crkvi...? 

Svećenik se živo sjeti te pripovijesti o dječaku koji se sa svojim 
ocem vozio u kolima. Otac je čvrsto držao uzde u rukama i uprav- 
ljao konjima, a mali je kraj njega bezbrižno sjedio. Međutim, dje- 
čak zamoli oca, da njemu dade uzde, pa da i on malo upravlja 
kolima. Otac mu ispuni želju i preda mu uzde. 

Tko veseliji od maloga! Ponosno zapucketa bičem i poče ravnati 
konjima. Išlo je ko namazano! Ali najednom se pojave druga kola, 
koja su velikom brzinom jurila prema njima. Put je bio uzak, a s 
obje strane duboke grabe. Mali se prestraši i brzo preda uzde 
ocu: »Tata, sada ti upravljaj!« j 

To je bila ta pripovijest o dječaku u kolima. Dok je svećenik 
o tome razmišljao, vjera nastavi šaptati: : 

— Itvoja su se kola jutros otisnula u novu godinu. šta ih čeka 
na tom putu, znade jedino Bog. Ili i nama je nešto poznato. Naime, 
da će tvoj životni put i ove godine biti posut, a možda i sav zair- 
pan križevima, velikim i malim. Tvoj će put i ove godine često puta 
voditi kraj dubokih provalija i raznih opasnosti za dušu i tijelo... 

Svečenik se lecnu. Znao je on dobro, da su njegova »kolica« 
trošna i rasklimana — slab je on čovjek, vrlo slab! 

— Ipak, ne boj se, ne boj se! poče ga vjera tješiti. Jer kraj tebe 
u kolima sjedi Otac nebeski, koji je, kako veli Spasitelj, izbrojio 
i sve vlasi na tvojoj glavi, i ni jedna neće pasti bez njegove volje i 
znanja.3 Stoga mu reci s prorokom Davidom: »Makar morao proći 
posred smrtne sjene, i makar se zemlja tresla, a brda rušila na dno 

mora, ne bojim se, jer si ti sa mnom!«* Samo ti jedno savjetujem, 
završi vjera: nemoj poput onog dječaka čekati, dok dođe pogibelj 
i kušnja, nego odmah predaj uzde u svemoguće i sveznajuće ruke 
Oca nebeskog. 

Svećenik posluša. Učini jedva zamjetljivu kretnju, kao da pre- 


daje uzde svojih životnih kola u ruke nevidljivoga Boga, i prošapta: 


»Evo Oče nebeski, ti ravnaj i ovom godinom moga života! Budi 
volja tvoja, kako na nebu tako i na zemlji!« ; 

Meditacija je bila gotova. Starac se polako diže s klecala. Drže- 
ći se čvrsto za nevidljivu, ali svemoguću ruku Oca nebeskoga, pre- 
korači prag nove godine. Iza pučke svete mise nije nitko od njega 
radosnije zapjevao: »Na tom mladom ljetu veselimo se!« 





MIR NA ZEMLJI LJUDIMA 


Početkom 17. stoljeća vodio se u srcu Evrope veliki rat, koji 
je trajao ravnih 30 godina. Zato se i zove tridesetogodišni rat. Napo- 
kon godine 1648. bio je sklopljen mir. Ta je vijest upravo elektri- 
zirala ljude. 

Čim je potpisan mirovni ugovor, ujahaše tekliči na brze konje 
i poletješe poput vihora od grada do grada, od sela do sela. Kamo- 
god su došli, vikali su na sve strane: »Ljudi! Mir — mir — mir je 
sklopljen! Čujete li, imamo mirl« A ljudi su na to sklapali ruke i 
pobožno dizali prema nebu, zahvaljujući Bogu na tom daru. Drugi 
su plakali od ganuća, a treći su od veselja pjevali, skakali, plesali, 
ljubili se . 

Ovo je samo mali primjer, koji nam pokazuje, koliko čovjek 
čezne za mirom. A to nije nikakvo čudo, jer mir je prvi uvjet, da 
čovjek bude sretan. Može čovjek biti ne znam kako bogat i ugledan, 
lijep i zdrav, ali ako nema mira u srcu, bit će uza sve to nesretan. 
Isto tako mir je prvi uvjet svake obiteljske sreće. Jer ako u jednoj 
obitelji nema mira, njihova će se kuća pretvoriti u pakao. A tako 
je i s narodima i državama. Bez mira ne može ni jedan narod biti 
zadovoljan i sretan. 

To uviđa svaki čovjek zdrave pameti, u prvom redu današnja 
generacij a, koju nemir razdire izvana i iznutra. Jer mi smo svjedoci, 
kako je davno nestalo mira među ljudima. Nemir se uvukao u dušu 
modernog čovjeka, nemir je zahvatio njegove obitelji, nemir je za- 
vladao među narodima i državama. Svjedok je tome onaj strašni 
prvi svjetski rat, zatim malo iza toga drugi, još strašniji. I još se 
nismo ni oporavili od toga rata, a već se na mnogim točkama kugle 
zemaljske čuje potmula tutnjava trećeg rata s raketama i atom- 
skim bombama. — Kad čovjek kršćanin danas o tome razmišlja, 
dođe mu da sklopi ruke i zavapi: 

— Kriste, Kriste, udijeli već jednom pravi mir ispaćenom i 
nemirnom čovječanstvu! 

— Pa ja sam davno — odgovara Spasitelj — već kod svoga 
rođenja donio s neba mir na zemlju. Zato sam odmah u Betlehemu 
poslao svoje anđele, da navijeste ljudima taj mir i zapjevaju: »Sla- 
va Bogu na visini, ina zemlji mir ljudimal«i A od onda pa do danas 
moja Crkva svaki dan u svim svetim misama, istim anđeoskim rije- 
čima, naviješta vam i doriosi taj nebeski mir. 

— Ali, Spasitelju, gdje je taj mir? pitaju ljudi. Mi ga nigdje ne 
vidimo, nego samo metež i nemir, koji prijeti, da nas sve uništi. 
Spasitelju, zašto nema mira na svijetu? 

— Kad me pitate, reći ću vam, odgovara Krist, Čini se, da 
ste vi čuli samo drugi dio anđeoske pjesme: »Mir na zemlji ljudi- 
ma!« A kao da ne čujete, ili nećete da čujete onog prvoga dijela: 
»Slava Bogu na visini!« O tome me ništa ne pitate... Pa ipak nisam 
ja badava naredio svojim, anđelima, da zapjevaju najprije »Slava 
Bogu!« a onda istom »Mir ljudima!« Jer morate dobro upamtiti: ako 
želite, da se moj božanski mir spusti u vaša srca, u vaše obitelji i 
među vaše narode, prvi je uvjet, da najprije dade hvalu Bogu na 
visini, slaveći ga svojim molitvama i držeći njegove zapovijedi. A 
kako vi slavite Boga na visini...? Recite mi, ima li i jedne zapo- 
vijedi Božje koju niste popljuvali i grubo nogama pogazili? 

šta ćemo odgovoriti Kristu na ovo pitanje? Ništa! Moramo mu- 
kom zašutiti. Jer, zaista, grijesi modernog čovjeka nadilaze grijehe 
Sodome i Gomore, Babilona i pokvarenog Rima.. Toga ne treba 
istom dokazivati, nego ćemo postaviti samo nekoliko pitanja. Da li 
se ikada na. zemlji toliko psovalo, i je li se ikada ime Božje toliko 
pogrđivalo kao danas? Je li se ikada tako bludno griješilo kao 
danas? Da li se ikada toliko kralo i varalo kao danas? Je li se ikada 
toliko nevine djece pod majčinim srcem ubijalo kao danas? Nikada! 

I onda vičemo: Gdje je taj mir, što ga je Krist donio na zem- 
lju? Moramo već jednom biti na čistu, da »nema mira grešnicima« 
kako veli Bog u Svetom pismu. I sve ga dotle neće biti, dok.se 
moderni čovjek opet ne povrati Bogu i dade mu onu slavu i čast, 
koja mu pripada. 





GODINE NA GRBAČI. 


Stari je svećenik sjedio za stolom i čitao pismo, što ga je do- 
bio od jednog rođaka iz Amerike. Taj je rođak otišao dosta mlad 
preko oceana prije tridesetak godina. Svećeniku zapeše oči za ove 
riječi u pismu: »I ja više nisam mlad, jer nosim na grbači ravnih 
60 godina!« Kud prije moj sinko! uzdahne svećenik i zamisli se u 
godine, koje sjede na njegovoj vlastitoj grbači. 

Sjeća se svega, kao da je bilo jučer — Kad je svršio studije, 
bio je kapelan kod jednog starijeg župnika. Naravski, svi koji su ga 
tražili u župnom stanu, ovako su pitali. »Gdje je mladi? — Pro- 
šlo je od tada nekoliko godina, ili točnije, bilo je to baš koncem 
prvog svjetskog rata, kad je vladala velika oskudica kruha. On je 
već postao župnik. Jedne večeri šeta on kraj vojničke kasarne. Pred 
kasarnom stoji mlad srpski vojnik i tiho mu dovikne: »Čiča, ho- 
ćete li kupiti lebac?« Mladi se župnik lecne: Oho! Zar sam ja već 
čiča?! — Prohujalo je iza toga opet nekoliko godinica. A on je imao 
brata studenta, dosta mlađeg od sebe. Jednoga dana šetali su zajed- 
no. Kad su se vratili doma, brat uniđe u kuću, a on je pred kućom 
još brisao obuću, i čuje, kako sestra u hodniku pita brata: »A gdje 
je stari?« Dakle, već sam stari! uzdahne svećenik. — Prošlo je 
opet nekoliko godinica. Jednog dana vozi se naš »stari« željeznicom, 
baš u posjet tome bratu. Kraj njega sjedi starica i drži na krilu 
malu unuku, krasnu curicu od 3—4 godine. Svećenik izvadi iz torbe 
jabuku i pruži maloj, ali ona se nećkala i tuđila. Nato će joj baka: 
»Uzmi od dide, uzmi!« Dakle, već sam dido! promrmlja svećenik 
i uzdahne sam u sebi. Bože moj, kako je sve to brzo prošlo! 

Međutim, to isto mora uzdahnuti i svaki čovjek, kad se osvrne 
na svoj prošli život. Ali pri tome moramo uvijek imati na pameti, 
da će isto tako brzo, i još brže prohujati i one godine koje stoje 
pred nama, makar ti živio sto i više godina. Jer dok sva stvorenja 

ovdje na zemlji idu i stanu, rade i miruju, dotle vrijeme nikad ne 
miruje, nego bez prestanka leti. Juri sekunda za sekundom, minuta 
za minutom, dan za danom, godina za godinom, jedna goni drugu! 
I dok mi spavamo, vrijeme ne spava, nego leti naprijed bez preda- 
ha. Stoga nije nikakvo čudo, da tako brzo prolazi. 

Ali vrijeme ne leti samo, nego vuče sa sobom sva stvorenja. Jer 
svi mi živimo u vremenu kao u kakvoj rijeci brzici, koja nas svom 
silom vuče naprijed i bez prestanka mijesi i glođe. Stoga na zem- 
lji nije ništa stalno, nego se svakog časa mijenja: cvate i vene, 
rađa se i umire, smije se i plače... Danas mladi gospodin, lijep 
i pun snage, sutra čiča s progrušalom kosom, prekosutra starac 
zgužvana lica, i odmah zatim dido pogrbljenih leđa i ugasla pogleda! 
Zato veli Sveto pismo: »Čovjek rođen od žene kratka je vijeka. Pro- 
cvate kao cvijet i uvene. Prolazi kao sjena i ne ostaje nikad istil«! 
U ovo nekoliko riječi skupio je Duh Sveti cijelu istinu o godinama 
na našoj grbači. 

Zato nas Spasitelj bez prestanka opominje, da ne prilijepimo 
svoga srca za ovaj svijet i zemaljski život, koji tako brzo prolazi, i 
dovikuje nam po svome apostolu: »Tražimo ono, što je gore, a ne 
što je na zemlji!2 Jer nemamo ovdje stalnog boravišta,3š nego nam 
je domovina na nebesimal«s 





VELIKIIMALI BOG 


Božić. Oko jaslica u crkvi skupilo se mnogo vjernika. Ima među 
njima staraca i djece, mladića i djevojaka, bogataša i siromaha, 
učenih i neukih, vjernika, a i nevjernika... Svi hoće da vide Maloga 
Isusa u jaslicama. I taj se prizor opetuje pred našim očima iz go- 
dine u godinu. 

Zato se čovjeku i nehotice nameće pitanje: Zašto se ljudi toliko 
kupe oko jaslica Isusovih? šta ih privlači k onom Djetetu u jasli- 
cama? Neka nam na to pitanje odgovori mala djevojčica. 

Bilo je to u katoličkoj osnovnoj školi. Časna sestra tumačila 
djeci kretanje zvijezda u svemiru. Govorila im o svemirskim mag- 
licama i galaksijama, o neshvatljivim veličinama nebeskih tjelesa, 
o beskrajnim daljinama između pojedinih zvijezda, o savršenoj toč- 
nosti kojom se kreće i vrte jedna oko druge... Naposljetku im 
reče: »A sada pomislite, djeco, kako velik, kako silan i svemoguć 
mora biti Onaj, koji je jednom riječi stvorio taj beskrajni svemir, i 
postavio mu zakone!« Nato jedan dječak digne prst i upita: 

— Pa straše li se anđeli i sveci na nebu toga velikog Boga? 
Dršću li pred njim? 

— Ne dršću! odgovori učiteljica. Jer Bog je Otac, kako to mo- 
limo u Očenašu i Vjerovanju. Pa kao što mala djeca nemaju straha 
pred svojim ocem, premda je on puno veći i jači od njih, tako se i 
sveci na nebu ne straše svoga Oca nebeskog, nego ga ljube i slave. 

Iza ovih riječi ustade jedna djevojčica i bez okolišanja reče: 
»Ja ipak puno više volim onog malog Boga u jaslicama, nego onog 
velikog na nebesima!« U iskrenim, djetinjim riječima ove curice 
krije se velika i nježna istina svete vjere, koju ćemo malo pogle- 
dati. 

Znademo iz Svetog pisma, da se Bog nekojim prorocima i pra- 
vednicima pokazao u svojoj božanskoj slavi i veličini. Sveto pismo 

veli, da _ su ti ljudi — gledajući neizmjerno veličanstvo Božje — 
padali od straha kao mrtvi na zemlju. Evo na primjer, šta piše 
sveti Ivan apostol o svome doživljaju na otoku Patmosu: »I ugle- 
dah pojavu kao Sina Čovječjeg. Njegova glava i kosa bila je bijela 
kao snijeg, a oči mu kao plamen ognjeni. Noge su mu bile kao mjed 
rastopljena u peći, a glas njegov kao huka mnogih voda. Iz usta mu 
je izlazio mač s obje strane oštar. I pogled njegov bijaše kao sunce, 
kad plamti u svom žaru... I kad ga ugledah, padoh kao mrtav do 
njegovih nogu«t A to je i posve prirodno. Jer kao što je naše oko 
preslabo, da gleda u blistavi sjaj sunca, tako je i ljudska narav pre- 
slaba, da podnese neizmjernu slavu Božjeg veličanstva. 

Ovo najbolje zna Gospodin Bog. Pa da izađe u susret našoj sla- 
bosti »poništio je sama sebe« kako veli Sveto pismo.? Uzeo je čov- 
ječju narav i spustio se u betlehemske jaslice kao malo i slabo 
ljudsko dijete, kojega se nitko ne boji, i svatko mu može bez straha 
pristupiti. Tim je pokazao neizrecivu ljubav prema nama. Zato se 
u drugoj božićnoj misi čitaju ove riječi svetog Pavla: »I pokaza se 
dobrota Boga našega i njegova ljubav prema čovjeku«.3 

Eto, zato se ljudi u masama kupe oko onog Malog Boga u 
jaslicama, jer se ljudsko srce ne može nikada dosta nadiviti ne- 
shvatljivoj ljubavi Boga velikoga, koji je »radi nas ljudi i radi na- 
šeg spasenja sišao s neba i postao čovjekom«. 





ŠTAKORI NA BRODU 


Za vrijeme općeg crkvenog Sabora u Vatikanu (1963—1965) 
upitali su jednog građanina u Zagrebu, da li je što čuo o tom Sabo- 
ru. »Naravno da jesam, odgovorio je on. Čitao sam u novinama«. 
Onda su ga upitali, šta misli o tom Saboru. On je na to ironično od- 
govorio: »Kad brod tone, štakori se kupe na jedno mjesto«. 

Njegova je ironija posve jasna: brod je Kristova Crkva, koja 
se potapa i brzo će je nestati s lica zemlje. A štakori su biskupi cije- 
log svijeta, skupljeni na tom Saboru. — Pa ipak u ironičnim riječi- 
ma ovoga čovjeka ima dosta istine. Stoga ćemo malo pogledati, 
najprije taj brod, a onda štakore. 

Kristova je Crkva u svojoj dugoj povijesti često puta proživlja- 
vala teška i strašna vremena. Tako, na primjer, odmah na početku, 
kad su je rimski carevi, kroz tristo godina, najkrvavije proganjali. 
Onda početkom srednjega vijeka, za velike seobe naroda, koji su 
kao poplava nadirali u Evropu i rušili sve pred sobom. Zatim u vri- 
jeme Lutera, velike francuske revolucije, Napoleona itd. I često je 
puta izgledalo, da lađa Kristove Crkve tone, i da je nikakva sila 
ne može spasiti od propasti. U tim teškim časovima neprijatelji su 
Crkve klicali od veselja i proricali skoru propast njezinu. 

Sjetimo se samo teških vremena, što ih je Crkva u Francuskoj 
proživljavala početkom 20. stoljeća. Bezbožni francuski državnici 
računali su tada sa sigurnošću, da će Crkva za nekoliko mjeseci ili 
godinica propasti. Tako se, na primjer, god. 1904. diže predsjednik 
Combes u francuskom parlamentu i viče, da ga cijela zemlja čuje: 
»Ja ću obračunati s klerikalnom reakcijom! Dajte mi samo tri mje 
seca vremena. Ne tražim ni dana više!l« A malo kasnije mudri Cle- 
menceau uspoređuje Crkvu s lađom Nojevom i uzvikuje: »I lađu 
Crkve vitlaju valovi potopa, kojem ona ne može odoljeti«. Onda 
spominje goluba, koji je sa zelenom grančicom u kljunu navijestio 

Noji prestanak potopa, pa ovako prognozira: »Ali nema toga golu- 
ba, koji bi Crkvi navijestio spasenje!« 
i Dakle nije naš građanin ni prvi ni zadnji koji proriče propast 

Crkve. Bilo je daleko pametnijih ljudi, koji su to isto proricali. Jer 
bilo je momenata u povijesti Crkve, kada je ona po svakom ljud- 
skom računu morala nestati s lica zemlje. Ali su se ti proroci uvijek 
prevarili. Kad su se stišale bure i oluje, lađa se Kristove Crkve 
opet pokazala na površini, ljepša, okretnija, sposobnija za život 
nego prije. I cijeli se svijet, opet i opet, mogao uvjeriti, da je samo 
jedan prorok imao pravo. A to je Krist koji je rekao, da njegove 
Crkve »sva sila paklena neće nadvladati«.A 

Eto, to je povijesna istina o Crkvi. A sada malo o štakorima. — 

Kadgod je Crkva proživljavala teška vremena, uvijek su se biskupi 
cijeloga svijeta, s papom na čelu, okupljali na opći crkveni Sabor, 
da se posavjetuju, šta im je raditi. Tako je već bilo na prvom sa- 
boru apostola u Jerusalemu oko god. 51. 
U to vrijeme prijetila je Crkvi velika opasnost radi rascjepa 
između pokrštenih Židova i pokrštenih pogana, Židovi su uporno 
tražili, da svi kršćani moraju obdržavati cijeli zakon Mojsijev, tako 
na primjer da se moraju obrezati, da ne smiju jesti svinjetine, da 
moraju slaviti sve židovske blagdane itd. A pokršteni pogani, po- 
učeni od apostola, nisu nikako htjeli na to pristati. I tako nastade 
veliki rascjep u Crkvi. 

4 Zato se apostoli sabraše u Jerusalemu. I pošto su stvar teme- 
ljito pretresli, donesoše odluku: da je Kristovim dolaskom Mojsi- 
| jev zakon prestao vrijediti i da nikoga ne obavezuje. A Sveto pismo 
izričito veli, da je odluka donesena pod ravnanjem Duha Svetoga. 
Jer Krist je rekao apostolima i njihovim nasljednicima, biskupima: 
»Stogod svežete na zemlji, bit će svezano i na nebesima.«3 
I tako se to nastavilo do dana današnjega i bit će do konca 
Svijeta, Kadgod je »lađa tonula, skupljali su se štakori na jedno 
mjesto!« I uvijek se ponavljao isti prizor, i to proti svakom ljud- 
skom računu: niti je lađa propala niti je štakora nestalo! 


BIćIz Božje riznice 








OPANAK TEŽI OD SVEMIRA 


Sveto pismo veli, da »Boga nitko od ljudi nije vidio, niti ga mo- 
že vidjeti«.N Pa dobro! A odakle onda znamo, da ima Bog, kad ga 
nitko nikad nije vidio? Neka nam na to pitanje odgovori jedan čo- 
banin. — Jednog dana on je čuvao svoje stado i usput molio kru- 
nicu. Uto naiđe tuda jedan poznati opančar, koji je pročitao dosta 
knjiga i smatrao se vrlo pametnim. 

— Dobar dan! — Dobar dan! 

— Šta radiš mladiću? 

— Evo pasem ovce i usput molim krunicu... 

— Šta će ti krunica! vikne opančar i prezirno odmahne ru- 
kom. Uzmi ti radije knjigu u ruke, pa čitaj. Knjiga će ti otvoriti oči, 
i ti ćeš doskora biti načistu, da nema Boga i da mu se ne treba 
moliti. 

— Pa dobro, odgovori pastir mirno. Ako nema Boga, odakle 
onda ovo nebo nad nama, sa suncem, mjesecom i zvijezdama? Oda- 
kle ova zemlja s bezbrojnim stvorenjima, što ih gledamo svojim 
očima. Tko je sve to napravio, zavrtio i uredio? 

— Ti nisi ništa čitao, zvekane! odgovori opančar onako s vi- 
soka. Znanost je dokazala, da je sve to postalo sretnim slučajem, 
i sve se, po prirodnim zakonima, samo od sebe, ili kako se učeno 
kaže, automatski uredilo. Ne treba zato nikakvog Boga! 

— Pa dobro, nastavi čobanin prigovarati. Ako je tako, kako ti 
kažeš, onda je ovaj svemir lakši od tvoga opanka... 

— Kako to ti misliš? 

— Evo kako, nastavi čobanin. Da nastane jedan opanak, treba 
dosta toga. Treba po pravoj mjeri skrojiti kožu, treba porubiti 
ivice, treba učvrstiti šavove, treba oputu provući, treba na pravom 
mjestu klince zabiti... A sve to nikako ne ide bez opančara, koji 
mora nekoliko godina učiti, da napravi taj pišivi opanak. — A da 

postane ovaj svemir — po tvome — ne treba nikoga! Prema tome: 

teže je izraditi jedan opanak, nego stvoriti i urediti svemir. 
Opančar je nato počeo nešto mucati i brzo se izgubio. — Svaki 

pametan čovjek vidi, koliko se mudrosti krije u riječima ovog se- 


 ljačkog »zvekana«. 


Eto, dakle, odakle mi znademo, da ima Bog, kojeg mi ne vidi- 
mo. Ali vidimo nešto drugo! Gledamo svaki dan svojim očima bez- 
brojna stvorenja gore na nebu i dolje na zemlji. Sve je to tako ču- 
desno uređeno, da se čovjek od pamtivijeka ne može nikada dosta 
nadiviti prirodi oko sebe, I gledajući ova stvorenja, ljudski je razum 
upravo prisiljen priznati: da mora biti jedan Svesilni, jedan Sve- 
mogući i Premudri, koji je sve ovo stvorio i uredio. — Inače bi — 
kako reče onaj čobanin — opanak bio teži od svemira. 

Zato nam dovikuje prorok: »Dignite svoje oči prema zvijezda- 
ma i razmišljajte, tko ih je stvorio? Bog je onaj, koji izvodi njihovu 
vojsku u potpunom broju, i zove svaku po imenu.? — On je stvorio 
brda i zavitlao vjetar, on proizvodi jutarnju zoru i tminu. Ime je 
njegovo: Gospodin Bog nad vojskama!«3 








TVOJE PRAVO IME 


U njemačkom gradu Seligenstadtu pokopan je u opatijskoj 
crkvi neki vitez. Nad grobom nalazi se mramorna ploča, na kojoj 
je zlatnim slovima urezano njegovo ime i prezime. A ispod toga su 
latinskim jezikom ispisane sve službe, što ih je za života vršio, i svi 
mogući naslovi, kojima se kitio: general, vitez, savjetnik njegova 
Veličanstva, nosilac željeznog križa itd. Naposljetku je napisano nje- 
govo zadnje ime »Nunc cinis — sada pepeo«. 

Ova je ploča zavrijedila, da pred njom svaki čovjek stane i 
malo se zamisli... Mi ljudi, ovdje na zemlji, nosimo razna imena, 
vršimo razne službe i kitimo se svim mogućim naslovima. Jedan je 
papa i pripada mu naslov: Njegova Svetost. Drugi je kralj i vele 
mu: Njegovo veličanstvo. Treći je maršal i titulira se: Preuzvišeni. 
— Onda: Velemožni, presvijetli, veleučeni, inženjer, doktor, mon- 
sinjor, itd. I mi se često puta do krvi borimo i otimamo za te polo- 
žaje, časti i naslove. 

A na koncu dobivamo svi bez razlike: i papa i radnik, i kralj i 
prosjak, i učenjak i neznalica, isto ime i prezime »Prah i Pepeo«. 
To je i tvoje pravo ime. 

O ovoj spasonosnoj istini govori vrlo često Krist u evanđelju, a 
njegova nas Crkva podsjeća na to kod svakog sprovoda i u drugim 
raznim prigodama. Osobito svečano daje nam tu opomenu na Pe- 
pelnicu, kada nam posiplje glavu pepelom i dovikuje one riječi 
Božje: Sjeti se čovječe »da si prah i da ćeš se u prah pretvoriti«.! 

Ali možda će sada netko reći: »Zar treba čovjeka istom podsje- 
ćati na to? Pa barem to svi znademo, da ćemo jedanput umrijeti i 
u prah se pretvoriti! O tome nitko živ na zemlji ne dvoji.« 

Tako je! To mi svi vrlo dobro znademo. Stoga ne bi trebalo o 
toj evidentnoj istini ni jedne riječi trošiti. Ali, ali... Uza svu si- 
gurnost smrti ipak mnogi od nas ne znaju, ili — kako reče jedan 

mudrac — ne vjeruju, da će umrijeti. Zato ih treba na to od vre- 
mena do vremena podsjetiti. Evo, što o tom veli glasoviti talijanski 
Isusovac Segneri (y 1694). ! 

On je jedne nedjelje propovijedao baš o toj stvari. Usred pro- 
povijedi povisi glas i vikne: »A sada ću vam, draga braćo, reći jednu 
veliku novost, koju mnogi od vas ne znaju...« Na ove se riječi 
cijela crkva potpuno umirila. Svi se pretvoriše u jedno uho: Da 
čujemo! ' 

— Ata novost, nastavi Segneri u svečanoj tišini, jesu one riječi 
svetog Pavla: »Određeno je ljudima jedanput umrijetil«2 Kad su 
to vjernici čuli, ostadoše razočarani. Kakva mu je to novost! Pa 
barem to svi znademo! 

Slavni je govornik opazio razočaranje slušatelja, pa će ovako 
nastaviti: 

— Ja vas, drago braćo, nisam prevario, jer sam zaista rekao 
veliku novost, za koju golema većina ljudi ne zna. Stavite ruku na 
srce i recite mi po duši: zar bi se ljudi toliko otimali i do krvi 
borili za novac, položaje, časti i razna uživanja, kad bi znali, da će 
brzo biti prah i pepeo? Ne, ne, ne i stoput ne. Kad bi to ljudi znali, 
drukčije bi živjeli. 

Svaki od nas, kad čuje ove riječi slavnog propovjednika, mora 
priznati: Točno, tako je! Čovjek vrlo brzo zaboravlja, da će jednom 
umrijeti. Zato je potrebito, da nas Crkva, po nalogu Božjem, opet i 
opet na to opomene. 

I blago čovjeku koji posluša tu opomenu, pa uvijek ima na 
pameti, da mu je pravo ime »Prah i Pepeo«. Takav neće olako za- 
lutati na stramputice. To nam garantira sam Bog, koji veli: »U 
Svim svojim djelima sjeti se svoga svršetka, pa nećeš dovijeka 
sagriješiti«. 2 2AE 

KRISTOVA PIRAMIDA 


Svakom su od nas poznate egipatske piramide. To su glomazne 
građevine od najtvrđeg kamena. Podnožje svake piramide je golema 
četvorina, koja se, idući uvis, sve više sužuje i sužuje. Na koncu 
vršak je piramide jedan jedini kamen. Graditelji tih piramida bili 
su svakako pametni i vješti ljudi. To nam dokazuje činjenica, da su 
mnoge od tih piramida stare 3, 4, 5 i više tisuća godina. Pa ipak im 
se ljudi i danas dive. 

A sada uzmimo ovaj slučaj. Recimo, da je netko pozvao te gra- 
ditelje i ovako im rekao: »Vi ste, bez dvojbe, genijalni statičari, 
matematičari i arhitekti. Pa de, proslavite svoje ime, i sagradite 
piramidu, kojoj bi vršak stajao na zemlji. To jest, da onaj završni 
kamen bude na dnu. I da se piramida, idući uvis, sve više širi, tako 
da ona golema četvorina bude na vrhu«, 

Šta bi na to oni graditelji? Sigurno bi razrogačenih očiju po- 
gledali toga čovjeka i uzviknuli: »Čovječe, gdje ti je pamet! Ili mož- 
da misliš, da smo mi budale? Takove piramide ne može ni jedan 
čovjek sagraditi, ni svi ljudi zajedno. To je apsolutno nemoguče!« 

Točno, tako je! Nemoguća stvar! Pa ipak, Krist je izveo tu 
nemogućnost. On je cijelu svoju Crkvu podigao na jednom jedinom 
kamenu, a to je papa. Jer prvom papi, svetom Petru, svečano je re- 
kao: »Na tebi ću sagraditi svoju Crkvu«.1 Ležeći na tom kamenu, 
Crkva se diže uvis i pri tom sve više širi. Jer, odmah nad papom 
ugrađeno je u tu Kristovu piramidu oko 3000 biskupa, nad bisku- 
pima oko milijun svećenika, redovnika i redovnica, a nad njima 
svi ostali vjernici, kojih danas ima preko 500 milijuna. 

I ta čudesna piramida Kristova, s vrškom na dnu, stoji već 
dvije tisuće godina. A bilo je momenata u povijesti, kad se po sva- 
kom ljudskom računu morala srušiti. Da spomenemo samo neko- 
liko takovih epizoda. 

Sotona je, sa svojim jakim pomoćnicima na zemlji, kroz vje- 
kove upinjao sve svoje paklene sile, da satare i istisne onaj kamen 
ispod Kristove piramide. Sjetimo se samo krvavih progona kroz 
prva tri stoljeća kršćanstva. U tim progonima platilo je glavom oko 
30 papa. — A bilo je slučajeva, kad je onaj kamen na dnu bio sam 
u sebi gnjio i mekan poput gline. To je onih desetak nedostojnih 
i grešnih papa, koji su na sablazan cijelog svijeta zastupali Krista 
ovdje na zemlji. — Ili uzmimo napadanu šizmu kad su se dva ili 
tri kamena najoštrije borila među sobom koji će od njih stati pod 
piramidu Kristovu. To je ono žalosno doba kad su se dvojica, ili 
trojica papa svim silama borila za vlast. A to je trajalo ravnih 40 
godina (1378—1417). 

U tim teškim časovima piramida se tresla iz temelja, i njihala 
poput trske na sve strane. Tada je sotona trijumfirao, a njegovi su 
pomoćnici u sav glas vikali: »Eno gledajte! Ruši se i Crkva, za koju 
popovi vele, da ne može propasti do konca svijeta!« Ali kad se bura 
stišala, uvijek se pokazalo, da se piramida nije srušila, nego da 
stoji čvršće nego prije, opet na jednom kamenu — na papi. 

Sve nam to jasno dokazuje, da Crkvu zapravo ne drži onaj 
donji kamen, nego netko drugi. Jer samo Božja desnica mogla je, 
u tim časovima, održati piramidu uspravno. I tako se pred očima 
cijelog ljudskog roda ispunjavaju riječi Kristove, da »sva sila pak- 
lena neće nadvlađati« njegove Crkve.? 

Naposljetku bacimo još jedan pogled na onaj donji kamen te 
čudesne piramide Kristove. Svaki čovjek, gledajući u taj kamen, 
mora i nehotice uzdahnuti: Bože moj, koliki teret leži na tom ka- 
menu! Jer papa mora voditi brigu o svim biskupima i biskupijama, 
O svim svećenicima i župama, o svim redovnicima i redovnicama, 
O svim vjernicima po cijelom svijetu, na svih pet kontinenata. Ko- 
liki je to teret! I ako je ikome na zemlji potrebita izvanredna mi- 
lost Božja, njemu je potrebita. Zato nas on bez prestanka moli i 
zaklinje, da se molimo za njega. 


Odazovimo se ovom pozivu Namjesnika Kristova, pa molimo 
s cijelom Crkvom: »Gospodin ga poživio, i blaženim učinio na 
zemlji! I ne pustio ga na volju njegovim neprijateljima!« 








SA DRUGE STRANE GOBELINA 


Profesor na teologiji u Sarajevu Isusovac P. Bock (+ 1945) pri- 
povijedao mi je ovo. Neka mlada katolička djevojka oboljela od 
tuberkuloze. Dugo je bolovala. Napokon pozovu roditelji njega, da 
dođe i pripravi je na svete sakramente. On posjeti bolesnicu i u 
razgovoru, među ostalim, reče joj: 

— Dobro bi bilo, da se lijepo ispovjedite i uredite račune s 
dragim Bogom. Pa onda u njegove ruke, kako se njemu svidi... 

— šŠtaaaa?! Bog!, plane djevojka. Mrzim ga iz dna duše! Kako 
on može dopustiti, da ja ovako mlada tako dugo bolujem i umrem! 
— I nije htjela da čuje za ispovijed. em. 

Ovakvih i sličnih primjera mogli bismo pripovijedati na tisuće, 
jer često puta na svoje uši slušamo, kako ljudi viču: »I Bog je 
nepravedan! Jer eno, lopovima daje i šakom i kapom, a poštenim 
ljudima samo jad i nevolju«. Drugi opet u svojoj neustrpljivosti 
jednostavno vele: »Nema Boga! Jer da ga ima, ne bi on mogao gle- 
dati ove nepravde, što se čine na zemlji«. : 

Dapače i mnogi su sveti ljudi stavljali razna pitanja, u tom 
pogledu, na Gospodina. Evo, na primjer, kako pita Boga prorok 
Habakuk: »Tvoje su oči, Gospodine, odviše čiste, da gledaš neprav- 
du. Zašto onda šutiš, kad bezbožnik proždire boljeg od sebe?«! A 
mukotrpni Job, da se opravda pred svojim prijateljima, ovako ih 
pita: »Zašto zlikovci ostaju na životu, ostare i obogate se? Provode 
svoje dane u sreći, pjevaju uz bubanj i citaru, vesele se uz sviralu!«? 

A šta Bog na sve to? Koji put, doduše rijetko, odgovori on s 
neba na ta pitanja. Tako je, na primjer, pravednom Tobiji poslao 
anđela Rafaela, da mu rastumači, zašto je bilo potrebno, da toliko 
trpi. — A kad je jednoga dana prošao neki slijepac kraj apostola, 
upitaše oni Spasitelja, zašto je taj čovjek slijep. Isus im odmah od- 
govori: Zato »da se na njemu pokažu Božja djela«3 I u taj čas 
ozdravi slijepca i povrati mu vid. 

Međutim, Bog redovito ne odgovara na razna pitanja, kritike 
i prigovore na račun njegove providnosti. Nego šuti i traži od nas 
čvrstu vjeru, da je on pravedan, milosrdan i dobar, i onda, kad nam 
šalje križ i nevolju. Jer on je i tada naš predobri Otac koji nam 
sve to šalje za naše spasenje. 

Ali, doći će jednom čas obračuna, a to je sudnji dan, kad će 
Bog suditi svim ljudima zajedno, od Adama pa do zadnjeg čovjeka. 
Tada će Bog — ako smijem tako reći — položiti račun ljudima, 
kako je upravljao ovim svijetom. Onda će pred svima ljudima ot- 
kriti, zašto je onoj djevojci u Sarajevu poslao bolest i smrt. I po- 
kazat će nam, da je i ta smrt bila određena za njezino vječno spa- 
senje. Isto tako otkrit će nam, zašto je grešnicima bilo često puta 
dobro ovdje na zemlji, dok su pravednici morali trpjeti i stradati. 
Jednom riječi, Bog će nam tada pokazati, kako je vodio očinsku 
brigu i o najmanjoj sitnici naše sudbine, pa i o svakoj dlaki na 
našoj glavi, kako nas uvjerava Krist.4 

Tada će svi ljudi, pravednici i grešnici, zajedno s anđelima i 
cijelim paklom, morati pasti na koljena i zavapiti sa starim Tobi- 
jom: »Pravedan si Gospodine, i pravedni su svi tvoji sudovi! Svi su 
tvoji putovi milosrđe, istina i pravdal«5 

Da nam se ova istina duboko usiječe u pamet, evo jedne uspo- 
redbe. — Svakom je od nas poznato, da se umjetnički vezene slike 
zovu gobelini. Svaki gobelin, naravski, ima lice i naličje. Ali ako 
čovjek gleda u naličje, vidi samo zbrku od niti, boja i nekakvih 
repića. I ne sluti, kakva se divna umjetnina nalazi sa druge strane. 

I Gospodin je Bog sličan umjetniku, koji od povijesti svih na- 
roda i sudbine svakog pojedinog čovjeka veze grandiozni gobelin 
historije čovječanstva. Ali, dok on tako veze, mi stojimo sa druge 
strane slike, s naličja, odakle se često puta ne vidi ništa drugo, do 
li zbrka od niti i boja. Zato bismo mi često puta htjeli, da Bog upo- 
trebi drugu nit ili drugu boju, i da ubode iglom na drugo mje- 
sto... Ali Gospodin i dalje veze i traži od nas živu vjeru, da je sve 
dobro, kako on radi. 

Ali kad se slika dovrši, na koncu svijeta, okrenut će je Bog 
knama...I tada ćemo ostati zadivljeni savršenstvom njegova dje- 
la. Jer ćemo potpuno upoznati neshvatljivu mudrost, ljubav i dobro- 
tu, kojom je Bog upravljao svijetom. Stoga će sti morati pasti na 
koljena i dati zadovoljštinu providnosti Božjoj, kličući s mladim 
Azarijom: »Praveđan si Gospodine u svemu, što si nam učinio. I 
Sva su tvoja djela istinita, i putovi su tvoji pravi, i sve presude 
tvoje istinite!«$ 

KAKO SE NEBO KRADE? 


Gornji naslov nije moja mudrolija, nego svetog Bernarda, koji 
veli, da se nebo može i ukrasti. Evo kako. — Svaki tat obavlja svo- 
je poslove u najvećoj tajnosti i tišini, obično u gluho doba noći, 
tako da ga nitko ne vidi i ne čuje. A kad se dočepa kakve dragocje- 
nosti, brižno je sakriva od ljudskih pogleda i krišom prodaje. Taj- 
nost i sakrivanje bitna je oznaka svake krađe. 

A sada evo, što nam zapovijeda Krist. On traži od nas, dai mi 
budemo slični ovakovim tatovima, pa da sva svoja dobra djela 
obavljamo u tajnosti i brižno krijemo od ljudi. Stoga, kad daješ 
milostinju, veli Spasitelj, sakrij to, ne samo od drugih ljudi, nego 
ako je moguće i od samoga sebe, tako »da ne zna tvoja ljevica, šta 
«radi tvoja desnica. I Otac tvoj, koji vidi ono, što je sakriveno, na- 
platit će ti«1 I kad postiš, nastavlja Krist, nemoj napraviti tužnog 
lica kao farizeji, da ljudi vide, kako ti postiš, nego »namaži — mi- 
risnim uljem — svoju glavu i umij svoje lice, da ljudi ne vide, da 
postiš. I Otac tvoj, koji vidi ono, što je sakriveno, naplatit će ti.«2 


Dakle, naređuje nam Spasitelj, da oprezno — poput tatova —: 


sakrivamo svoja dobra djela od ljudi, i da ih činimo jedino iz lju- 
bavi prema Bogu, a ne zato da nas ljudi vide i pohvale. Eto, tako 
se, veli sveti Bernard, krade nebo. 

Sveci su Božji i svi ostali pravednici slušali Spasitelja, pa su 
sva svoja dobra djela i svoje kreposti brižno sakrivali od ljudskih 
pogleda. Evo, na primjer, šta čitamo u životopisu svete Terezije od 
Maloga Isusa (71897). Ona je bila Karmelićanka. A kod njih je 
običaj, da se iza smrti koje sestre, još istog dana kod večere, pro- 
čita njezin kratak životopis, u kojem se nabrajaju njezina djela, 
odlike i kreposti. 

Tako je bilo i kod svete Male Terezije. A onog dana kad je ona 
umrla i dok je još ležala na odru, prale su dvije sestre rublje u 
samostanskoj praonici. I jedna će od njih: 

— Eto, ode nam i sestra Terezija... Iza dulje šutnje nadoda 
druga: 

— Ne znam, šta bi se moglo večeras o toj mladoj sestri pro- 
čitati. — Drugim riječima: Nema se o njoj Bog zna šta reći! 

Iz ovog se razgovora vidi, da ove sestre nisu ni slutile, kolika 
je svetica živjela u njihovoj sredini. Dakle, Mala je Terezija — po- 
put kakvog Božjeg tata — znala brižno sakrivati svoju svetost i 
kreposti od ljudskih pogleda. I tako je u tajnosti, tihim ali velikim 
koracima, letila prema nebu, dok nije — prema riječima svetog 
Bernarda — jednostavno ukrala krunu vječne slave, a da ljudi 
nisu toga ni slutili. Istom iza njezine smrti otkrio je Bog toga »tata« 
čineći velika čudesa na njezinu grobu. 

Sličnih »tatova« možemo vidjeti i u redovima ostalih praved- 
nika, koje ne štujemo na našim oltarima. Da navedemo samo jed- 
noga od njih. — Kroz cijelu gimnaziju bio mi je profesor jedan 
stari redovnik. Znali smo doduše svi, da je dobar i pobožan, ali 
nismo ni slutili, koliko se kreposti krije u tom čovjeku. 

Istom 15 godina iza njegove smrti saznali smo iz spomenice 
naše gimnazije, da je taj čovjek redovito spavao na tvrdom podu 


mjesto u krevetu. Zamotao bi se u biljac i ruku pod glavu! Tako bi 


provodio svoje noći u neprestanoj pokori, a da toga nitko nije znao. 
Istom potkraj njegova života slučajno se to saznalo. Dakle, i ovaj je 
čovjek dobro razumio tajnu, kako se nebo krade. 

A sada, naposljetku, moram učiniti jedan ispravak. Naime, mo- 
gao bi netko reći: Prema tome, ja ne smijem ni jednog dobrog 
djela učiniti, kad me drugi gledaju. 

Ovo bi bio posve kriv zaključak. Jer, smisao nauka Kristova 
traži od nas, da svoja dobra djela činimo jedino iz ljubavi prema 
Bogu, a nipošto zato, da nas ljudi vide i pohvale. »Pazite, veli Spa- 
Sitelj, da svoju pravdu ne činite pred ljudima, zato da vas oni vide, 
jer u tom slučaju nećete primiti plaće od Oca vašega, koji je na 


 nebesima«.3 

KAKO SE NEBO KUPUJE? 


Krist nas uči u svetom evanđelju, da ima samo jedan put koji 
vodi u nebo. A to je put ljubavi prema Bogu i bližnjemu. Ali, na 
tom putu ljubavi, veli sveti Bernard, ima mnogo usporednih staza, 
ili da se izrazimo današnjim jezikom, ima mnogo paralelnih trač- 
nica, koje sve vode prema nebu. Sveti Bernard nabraja te staze. Da 
spomenemo samo tri: Čovjek može, veli svetac, kraljevstvo nebesko 
ili kupiti, ili ukrasti, ili oteti. Mi ćemo ovdje pogledati samo prvu 
stazu svetog Bernarda na kojoj se nebo kupuje. 

Možda će netko odmah sada upitati: A čim se nebo može ku- 
piti, kojom to valutom? Je li novcem, dolarima, dukatima? Odmah 
odgovaramo: Jest, baš novcem, zlatom, srebrom i ostalim blagom 
ovoga svijeta. Ne velim to ja, nego sam Sin Božji. Ali prije nego što 
čujemo njegove riječi, pogledajmo najprije na jednom primjeru, 
kako se novcem može kupiti nebo. 

Sveti je Vinko Paulski, u jednoj propovijedi, pripovijedao ovu 
nježnu zgodu iz života nekog trgovca. Taj je čovjek kroz cijeli svoj 
život obilno dijelio siromasima. Među ostalim, on je svake godine 
na Božić pozvao k sebi u goste: jednog siromašnog starca, jednu 
sirotu ženu i jedno malo siroče, na čast svete obitelji Isusa, Marije 
i Josipa. Već na badnjak u večer obukao je svoje goste od glave 
do pete u nove haljine. Onda ih je cijeli dan obilno gostio, i na- 
posljetku darovao svakom nekoliko dukata. Tako je radio iz godine 
u godinu, kroz cijeli svoj život. 

Kad se približio njegov zadnji čas, veli sveti Vinko, ukaže mu 
se Mali Isus s Josipom i Marijom, i dovikne mu veselo: »Dragi pri- 
jatelju! Ti si nas svake godine, na moj rođendan, pozivao k sebi u 
goste. A evo, sada smo došli mi, da te pozovemo za svoga vječnog 
gosta u nebeskom kraljevstvu!« Malo iza toga trgovac je blaženo 
preminuo. 

Možda će sada netko reći: Pa to je samo lijepa pripovijest 
svetog Vinka Paulskog i ništa drugo! Dobro, uzmimo slobodno, da 
je to pobožna pripovijest jednoga sveca. Ali nije pripovijest, nego 
riječ Boga živoga, koji veli, da će Krist na sudnji dan ovako dovik- 
nuti pravednicima: »Dođite i primite kraljevstvo koje vam je pri- 
pravljeno! Jer sam bio gladan, i vi ste me nahranili, žedan i vi ste 
me napojili, gol i vi ste me obukli. — Tada će mu pravednici odgo- 
voriti: Gospodine, kad smo te vidjeli gladna i nahranili te, žedna i 
napojili te, gola i obukli te? A Kralj će im odgovoriti: Zaista vam 
kažem. Štogod ste učinili jednome od moje najmanje braće, meni 
ste učinili!«l 

Kad imamo na pameti ove riječi Sina Božjega, bit će nam pot- 
puno jasna blažena smrt onoga trgovca. A bit će nam jasne i ove 
riječi Kristove: »Stecite sebi prijatelje ništetnim novcem, da vas 
iza smrti prime u vječne stanove.«2 

Dakle, sam Sin Božji poziva nas, da svojim novcem, dijeleći 
milostinju, kupimo sebi vječni stan na nebesima. Naravski, Bog ne 
gleda, koliki je tvoj dar, nego koliko se ljubavi krije u njemu. Zato 
Spasitelj kaže, da su dvije pare one siromašne udovice, o kojoj 
govori evanđelje, bile daleko teže na Božjoj vagi, nego bogati da- 
rovi onih oholih farizeja koji su davali, da ih svijet vidi i pohvali.3 
















12 








KAKO SE NEBO OSVAJA? 


Francuski kralj Karlo V prozvan Mudri (f 1380) stavio je jed- 
nog dana na svoj stol kraljevsku krunu i kraj nje mač. Onda zovne 
svoga sina i reče mu: 

— Izaberi, sinko, šta hoćeš. — A sin odmah pograbi mač, upre 
njim u krunu i uzvikne: 

— S ovim se dolazi do onoga! To jest, s mačem do krune. 

— Tako je, sine, živio! odobri mu otac i potapša ga po ramenu. 

Nešto slično čini i »Kralj kraljeva«i Isus Krist, naš Spasitelj. 
I On veli u svetom evanđelju, da je »donio mač na zemlju«? pa 
traži od nas, da borbom i silom osvojimo krunu vječnoga života na 
nebesima. Naravski, velika je i bitna razlika između Karla V i Kri- 
sta Kralja. Jer, zemaljski kraljevi prolijevaju tuđu krv i nanose 
zulum drugim ljudima, da se dočepaju krune, ili da je zadrže. A 
Krist nam je dao svoj mač u ruke — ne zato da prolijevamo tuđu 
krv i tlačimo druge ljude, ne, ne, ne, nego da sami sebi nanesemo 
silu, i da se odlučno, do krvi borimo proti svojim naopakim stra- 
stima i grešnim požudama, jer se jedino tom silom osvaja kraljev- 
stvo nebesko. Pogledajmo malo tu silu iz bližega. 

O pradjedu irskih grofova od Ulstera, O'Neilu, zabilježena je 
ova zanimljiva zgoda. Godine 1015. navalili su Vikinzi na irski otok, 
da ga osvoje. Među njima je bio i O'Neil. A da navala što bolje 
uspije, obećano je onom vojniku koji prvi svojom rukom dotakne 
irsku obalu, da će postati grof od Ulstera. Kad je O'Neil čuo za tu 
veliku nagradu, čvrsto je odlučio, da će on biti taj vojnik, pa stajalo 
ga ne znam kakovih žrtava i pregaranja. 

I zaista, kad je počeo općeniti juriš, on je bijesno potjerao 
svoj čamac prema irskoj obali i stalno veslao na čelu flote, prem- 
da je oko njega sipala prava kiša strelica. Ali u zadnji čas, kad je 

već bio posve blizu cilja, najednom opazi, da ga je jedan čamac 
pretekao. Dakle, sav će njegov napor biti uzaludan... 

Pa šta radi O'Neil? On nije razmišljao ni jednog časa, nego 
položi lijevu ruku na klupu od kormila, dohvati sjekiru, i jednim 
udarcem odsiječe ruku u zglobu, pa je onako krvavu baci u velikom 
luku na obalu. Tako je njegova ruka prva dotakla zemlju irskog 
otoka, Iza nekoliko trenutaka uspne se O'Neil kao grof od Ulstera 
na obalu. Zato se i danas u grbu irske grofije Ulster nalazi krvava 
ruka na srebrnom polju. 

Ovaj nam događaj pokazuje, a sličnih primjera možemo vidjeti 
često puta u životu, šta sve ljudi podnose i trpe, i kakvu silu sebi 
nanose, da se dočepaju zemaljske slave, blaga i časti, koja danas 
jest, a sutra prolazi i vene kao trava. Stoga nam Krist s pravom 
naređuje, da i mi sebi sličnu silu nanesemo, ako želimo da se do- 
čepamo neprolazne slave i vječnog blaženstva na nebesima. 

Eto, zato nam daje svoj mač u ruke i ovako dovikuje u svetom 
evanđelju — »Ako te tvoja ruka ili noga zavodi na grijeh, odsijeci 
je! Jer bolje ti je kljastu ili hromu unići u život vječni, nego da te 
s dvije ruke ili dvije noge bace u oganj vječni. I ako te oko tvoje 
sablažnjuje, iskopaj ga i baci od sebe. Bolje ti je s jednim okom 
unići u život, nego da te s oba oka bace u pakao«,3 

Ove nam Kristove riječi izgledaju čudnovate, da ne reknemo 
okrutne. Ali to je samo na prvi pogled. Jer Spasitelj ne traži od 
tebe, da iskopaš oko iz glave, ili da si odsiječeš ruku kao O'Neil, 
Bože sačuvaj! Nego evo, šta on traži od tebe: Ako ti je kakvo stvo- 
renje, recimo koja osoba, mila i draga kao oko u glavi, ali ti je na 
grijeh i na vječnu propast, onda ti ne preostaje drugo, nego da 
radikalno prekineš s tom osobom, makar te to boljelo, kao da vadiš 
oko iz glave. — Ili ti je koje stvorenje, recimo opet jedna osoba, 
tako potrebna u životu kao desna ruka. Ali, ako bi radi nje izgubio 
Život vječni, Krist traži od tebe, da s tom osobom prekineš, makar 
te to boljelo, kao da ti sijeku desnu ruku. 

Zamisli se malo u ove riječi Kristove, i morat ćeš priznati, da 
Spasitelj traži tu žrtvu jedino iz ljubavi prema tebi. Jer, jasno je 
kao sunce, da ni jedna žrtva nije prevelika, kad se radi o tome, da 
se spasiš od pakla i postigneš život vječni, jer »šta koristi čovjeku, 
Pita nas Krist, ako cijeli svijet dobije, a svoju dušu izgubi?«4 Apso- 
lutno ništa! Jer sva ljubav, sva slava, sva ljepota i sve bogastvo 
Ovoga svijeta prohujat će kao vjetar, i svega će brzo nestati, a ostat 
će samo vječnost, ili blažena na nebesima, ili ne dao Bog, nesretna 
u paklu. 

MATIN SLUČAJ 


Bio je Mato prava ljudeskara, rodom negdje ispod Dinare. Od- 
ličan Hrvat i katolik s mnogobrojnom djecom. Skoro svaki dan je 
dolazio u naš veseli kružok, gdje smo se sastajali na prijateljski 
razgovor uz fildžan kave ili čašicu vina. 

Ali od nekog vremena nema ga. šta je? Teško obolio... I po- 
češe ga prijatelji obilaziti, ali liječnik brani posjete. Stoga su samo 
s gospođom malo porazgovarali i oprostili se. A ona im je plačući 
govorila: »Doktor mi veli, ako bude jeo, može potegnuti još koju 
sedmicu. Međutim, budite spremni svakog časa«. Ljudi su je tje- 
šili, kako su znali i mogli, a prijatelj svećenik već je Mati podijelio 
svete sakramente. 

Kadgod su se oglasila zvona, mislili smo, ode nam Mato. Ali on 
neće da ide, nego od nekog vremena krenu bolest na bolje, i Mato 
se poče polako oporavljati. Napokon se pojavi na ulici. Bio je do- 
duše još slab i mršav, ali zdrav. Kad je prvi put došao u naš kru- 
žok, skupismo se oko njega i počesno ga salijetati raznim pitanjima. 
Zanimalo nas je, kako se on to izvuče i ostade živ. 

— Bog, braćo, i nitko drugi! odgovori Mato. Od onoga dana, 
kad sam primio svete sakramente i posve se predao u ruke Božje, 
osjetih da kreće na bolje. Polako, ali sigurno. I evo me među vama 
do Božje volje. 

Na ovaj Matin slučaj nadovezat ćemo još nešto. Neki župnik 
u Bosni pripovijedao mi je ovo: U mom kotaru, veli, bio je kotarski 
liječnik jedan Židov. I taj doktor, kad god je liječio kojeg katolika, 
a bolest bila teža, uvijek je molio ukućane, da pozovu svećenika. A 
ljudi su ga začuđeno pitali: 

— Kako to, da se vi kao Židov, toliko brinete za svete sakra- 
mente?! A on im je uvijek odgovorio: 


144 





145 


— Ja sam u svojoj dugoj praksi konstatirao, da bolesnici, kad 
prime svete sakramente, postaju mnogo smireniji i ustrpljiviji. I 
ja ih puno lakše liječim. A mnogi su, protiv svake moje nade, 
ozdravili. 

A evo šta piše čuveni francuski liječnik Surbled, koji je na- 
pisao posebnu knjižicu o djelovanju svetih sakramenata na boles- 
nike: »U ovo 30 godina moje prakse utvrdio sam kod mnogih bo- 
Jesnika, kad su primili svete sakramente, neočekivano poboljšanje, 
dapače i prava ozdravljenja. Sve ovo ne dopušta ni najmanje dvoj- 
be o korisnom djelovanju svetih sakramenata na bolesno tijelo«. 

Ovako govore liječnici dobre volje. A tako to i mora biti, jer 
evo šta veli Bog u Svetom pismu: »Ako je tko bolestan među vama, 
neka dozove svećenike crkve, i neka mole nad njim mažući ga 
uljem u ime Gospodnje. I molitva vjere spasit će bolesnika i Go- 
spodin će ga podignuti«. 

Stoga ljubav traži od tebe, da svome dragom bolesniku dovedeš 
onog božanskog Samaritanca, koji jedini može izvidati rane duše 


 itijela. 


10. Iz Božje riznice 

PERO SE ISPOVJEDIO 


Pero je bio vrlo dobro odgojen. I kasnije u životu ostao je 
kršćanin. Išao je u crkvu, molio se Bogu, slao djecu na vjeronauk. 
Ali na ispovijed, već godinama nije išao. Badava smo ga opominjali 
i nagovarali, osobito u korizmi, da se već jednom ispovjedi. On je 
uvijek obećavao,ali se nije mogao odlučiti, kako to biva često puta 
kod kršćana koji su dugo vremena zanemarili ispovijed. 

Ali, jedne nedjelje vidim ja njega u crkvi baš u času, kada je 
izlazio iz ispovjedaonice. Malo kasnije pričestio se. Iza nekog vre- 
mena opet ga vidim, gdje prima svete sakramente. Kad smo se iza 
toga prviput sastali, počnem ja odmah o tome: 

— Bogu hvala, Pero, vidio sam te na ispovijedi... 

— I ja velim Bogu hvala! odgovori on. A znaš li, šta me je na 
to potaklo? 

— Odakle bih znao? 

— Potakla me šiba svetog Petra, odgovori on. 

— Kakva šiba? 

— Evo kakva. Prije po prilici dva mjeseca slušao sam propo- 
vijed o toj šibi. I tada sam se, Bogu hvala, odlučio. Kasnije sam 
zamolio onog svećenika, da mi dade tu propovijed, i on mi je dao. 
Imam je kod sebe, pa ako hoćeš, da ti je pročitam. Vrlo je kratka. 
— Ja sam, naravski, bio znatiželjan, šta je to njega obratilo, i rekao 
sam, da ću vrlo rado poslušati. Pero odmah izvadi papir i poče 
čitati: 

— Tko je bio u Rimu, mogao je u crkvi svetog Petra vidjeti 
posebnu ispovjedaonicu, uz koju je prislonjena dugačka šiba. Kad 
se čovjek ispovjedi u toj ispovjedaonici, svećenik dohvati onu ši- 
bu i mlacne ga njom lagano po ramenu. Evo, šta znači ta šiba: 

— U starom, poganskom Rimu bilo je puno robova. Njihov je 
položaj, kako znademo iz povijesti, bio strašan. Gospodari su mogli 

raditi od njih, štogod su htjeli. Nitko im to nije branio. Ali, bilo je 
slučajeva, da je gospodar zavolio kojeg roba i pustio ga na slobodu. 
Pri tom se morala obaviti ova ceremonija. Gospodar je doveo roba 
na trg. Tu su mu dali posebnu šibu, koja se čuvala u gradskoj 
vijećnici. I gospodar je tom šibom zadnji put udario roba, kao da 
ga goni od sebe. To je bio znak: Sad više nisi rob, nego slobodan 
čovjek! 

— Eto, tako je to bilo s robovima u starom Rimu. Ali, sveta 
nas vjera uči, da osim ovih zemaljskih robova ima jedno drugo, 
daleko strašnije robovanje, u kojem duša čovječja robuje najokrut- 
Nijim gospodarima: grijehu i sotoni. Jer evo, šta veli Sin Božji: 
»Zaista, zaista vam kažem: svaki čovjek koji čini grijeh, rob je 
grijehu«t A njegov apostol veli za sve grešnike, da ih »đavo drži 
žive u ropstvu, i radi s njima, što hoćel«? — A da je zaista tako, 
možemo se vrlo lako osvjedočiti. Naime, ako bacimo samo jedan 
pogled sami na sebe i na druge grešnike: psovače, bludnike, pijan- 
ce, škrtice, oholice, proždrljivce ... vidjet ćemo, da je čovjek često 
puta pravi rob onog grijeha, i pokorno izvršuje sve, što mu đavo 
šapće i naređuje... 

»Tako je! prekine Pero čitanje. Ti dobro znaš moju glavnu 
manu, o kojoj se stidim govoriti... Koliko sam puta htio da se 
oslobodim toga grijeha, jer vidim, da me vodi u propast. Ali ne da 
đavo! On samo pritegne lanac, na kojem te drži svezana, i ti dalje 
ostaješ njegov pokorni rob!« Iza ove opaske nastavi Pero čitati: 

— Sve to najbolje zna naš božanski Spasitelj. Zato je u svome 
milosrđu ustanovio sakramenat svete ispovijedi. U tom sakramentu 
oslobađa dušu od ropstva grijeha, i trga s nje đavolske lance, u 
kojima leži sapeta, pa je pušta, kako veli apostol »na slavnu slo- 
bođu Božje djece«,3 

— Sada će nam biti jasna ona šiba u crkvi svetog Petra. Uda- 
rac tom šibom znači, kao i onaj udarac u starom Rimu: Sada više 
nisi rob sotone i grijeha, nego slobodno dijete Božje! U drugim 
ispovjedaonicama doduše nema te šibe, ali ona se, nevidljiva, na- 
lazi u ruci svakog ispovjednika, jer kadgod se skrušeno ispovjediš, 
Isus te po svome svećeniku oslobađa iz vražjeg ropstva... 

Pero opet prekide čitanje ovim riječima: »Ti znaš, da sam ja 
odležao nekoliko godinica u zatvoru, a i sam si bio s onu stranu 
brave. A znaš i to, kako se čovjek osjeća, kad ga puste. I baš to je 
Ma renuo svećenik na koncu svoje prodike, jer evo, kako je za- 
Vršio: 

— A sada se vratimo onom oslobođenom robu u starom Rimu. 
šta mislite, kako se on morao osjećati, kad ga je gospodar pustio 
na slobodu? Njegova se radost ljudskim riječima teško dade opi- 
sati. Ako je netko od vas bio u zatvoru, mogao je nešto slično 
osjetiti kad su ga pustili iz zatvora. Čovjek, od radosti, jednostavno 
ne vjeruje, da je opet slobodan. Eto, tako se osjeća i svaki greš- 

“nik iza skrušene i ponizne ispovijedi. To znadu svi oni, koji se is- 
povijedaju. A ako je tko od vas možda zanemario svetu ispovijed, 
neka pokuša, paćeseionotomeuvjeriti... 

»Kod ovih zadnjih riječi, nastavi Pero, upro je prstom baš u 
mene, ili se meni tako pričinilo. Ali kako bilo, ja sam ga poslušao, 
pa sam se iza toliko godina grešnog života opet ispovjedio. Ida ti 
pravo kažem, izgledalo mi je u ispovjedaonici, kao da čujem zveku 
vražjih lanaca, kako spadaju s moje duše. Sada se osjećam slobo- 
dan i lagan kao pero, i puno se lakše hrvam s đavolom i s onim 
svojim grijehom. A ako po ljudskoj slaboći posrnem, brzo letim, da 
me opet dohvati ona nevidljiva šiba svetog Petra. 

VEZ NA PROZORU 


Prorok David poziva u svojim psalmima sva stvorenja, da s 
njim hvale i slave Boga. Među ostalim poziva zimu i mraz, inje i 
snijeg, da uzvisuju Stvoritelja. Mi ćemo se malo zadržati kod ovih 
ledenih stvorenja, da vidimo, kako i čim ta stvorenja hvale i slave 
Boga. Popnimo se najprije na Alpe. 

Pokojni papa Pijo XI (#1939) bio je u mladosti oduševljen 
planinar, Jednog se dana, veli on, popeo sa svojim vodičem na 
jedan alpski vrhunac. Odatle je pukao tako veličanstven pogled na 
okolne sniježne vrhunce, obasjane suncem, da su obojica ostali oča- 
rani. A vodič nije mogao izdržati, nego je pao na koljena, sklopio 
ruke i zavapio: »Velečasni, ovdje treba kleknuti i slaviti Boga koji 
je stvorio ove sniježne velikane.« 

Da zima slavi Boga ljepotom blistavih planinskih vrhova i mi- 
sterioznom slikom polarnih krajeva, svjedoče nam milijuni plani- 
nara i tisuće knjiga, koje su napisane o tim ljepotama. — Međutim, 
ne treba se penjati na Alpe, ili putovati u polarne krajeve, da vidi- 
mo, kako zima slavi Boga. To možemo, često puta, vidjeti i u svojoj 
kući. 

Kao mlad svećenik bio sam kapelan kod jednog starijeg žup- 
nika. Jednog hladnog zimskog jutra, iza svete mise, dođe on k 
Meni i pozove me, da nešto vidim. Odvede me u sobu, gdje se uopće 
nije ložilo, i upre prstom u jedan zaleđeni prozor... 

Moram priznati, da sam ostao zadivljen, gledajući u taj zamrz- 
Nuti prozor. Zima je na staklu izvezla nekakve fantastične, ali pra- 
Vilne grane okićene velikim lišćem. To je lišće bilo tako divno, kao 
da je izrađeno u zemaljskom raju od samih bisera i dragulja. Obo- 
Jica smo dugo promatrali te čudesne grane. I nekoliko smo dana, 
svako jutro dolazili, da se divimo tim čarobnim slikarijama. 

Ali nismo mi prvi! Davno su se prije nas cijeli narodi divili 
tim fantastičnim šarama. Evo, na primjer, šta pripovijedaju Indijci 

s Himalaje. U nekom carstvu, veli ta njihova priča, živjela siro. 
mašna djevojka, koja je bila velika umjetnica u vezenju. Njezina se 
umjetnost pročula i do samog cara. I jednog dana pozove je car, da 
svojim vezovima ukrasi njegov carski dvor. Djevojka se s velikim 
elanom prihvatila posla. A car je pomno pratio njezin rad, i nije 
se mogao dosta nadiviti djevojčinoj umjetnosti. Ali, kad je posao bio 
gotov i cijeli dvor urešen nenadmašivim vezovima, car se pobojao, 
da bi ona mogla i drugim ljudima izraditi isto takove, i možda još 
ljepše vezove. Zato je dade potajno pogubiti. Ali djevojka — zavr- 
šava priča — i danas, iza svoje smrti dalje veze. Kad pritisne zima 
na Himalaji, ide ona svake noći od kuće do kuće i veze one čarob- 
ne šare po našim prozorima. 

Dakle, Indijci su uvjereni, da te čudesne figure ne mogu same 
od sebe nastati, nego mora doći netko sa drugog svijeta, da ih iz- 
radi. Međutim, mi znademo, da to veze jedan drugi, malo veći 
Umjetnik, koji je stvorio zimu i mraz, inje i snijeg, i stavio u njih 
zakone kristalizacije, po kojima nastaju one predivne šare. 

I taj božanski Umjetnik izrađuje ove čudesne vezove, kao da 
se igra i šali. Slikarije ljudskih majstora brižno čuvamo, da se 
ne bi oštetile i pokvarile. A ovom božanskom Umjetniku kao da 
nije stalo do toga. On slika kao od šale, i pušta da mu slike pro- 
padnu. Evo na primjer: onog istog dana, kad smo župnik i ja stajali 
pred onim prozorom i divili se Božjem umjeću, zasjalo je sunce i 
rastopilo fantastične grane na prozoru. Ali, nitko za njima nije ža- 
lio. Sutradan su se opet pojavile, još ljepše i čarobnije. Zato čovjek, 
stojeći pred tom — ako smijem reći — Božjom igrarijom, mora i 
nehotice uzdahnuti s prorokom:.»Velika su i čudesna tvoja djela, 
Gospodine Bože svemogućil«? 

NAJSPASONOSNIJA DIJAGNOZA 


Prije tridesetak godina obolio naglo jedan moj prijatelj. Od- 
mah smo pozvali mjesnog liječnika, koji ga je brižno pregledao i 
propisao nekakav lijek. Sutradan, rano u jutro, dođe opet liječnik, 
i iza pomnog pregleda dade svoje upute. Prekosutra eto opet liječ- 
nika, i pošto je bolesnika najbrižnije pregledao, reče nam otvoreno: 
»Sada ću vam iskreno kazati, ja ne znam, od čega on boluje. Čekao 
sam dva tri dana, neće li se bolest razviti, da postavim dijagnozu. 
Ali, sada moram priznati, da ne mogu konstatirati njegove bolesti. 
Zato vam savjetujem, da ga odmah prevezete u Zagreb«. Tako smo 
i učinili. U Zagrebu su liječnici još isti dan pronašli bolest i iza 
brze operacije čovjek je ozdravio. 

Ovaj je liječnik bio svakako ponizan i iskren, a sigurno i do- 
bro potkovan u svojoj struci, kad je pred svima priznao, da ne 
zna, od čega naš prijatelj boluje. A da mu je tada netko od nas 
rekao: »Ništa zato, doktore, što ti ne znaš, od čega on boluje! Samo 
ti njega dalje liječi...I« Šta bismo rekli za ovog čovjeka? Rekli 
bismo s pravom, da je obična budala. Jer, kako ćemo nekog liječiti, 
ako nam nije poznata njegova bolest? To je apsolutno nemoguće! 
Prvi je uvjet, da počnemo s liječenjem, ispravna dijagnoza, to jest, 
da upoznamo od čega čovjek boluje. Istom onda se može govoriti 
o liječenju. 

Eto, tako je to s tijelom. A isto je tako i s dušom. Njezine su 
bolesti: razni grijesi i mane, neuredne sklonosti i naopake strasti, 
koje vuku čovjeka u vječnu propast. — I ako hoćeš da se očuvaš 
Od te propasti, prvi je uvjet; da upoznaš samoga sebe, svoje grijehe 
1 grešne požude. Ili da se liječnički izrazimo: prvi je uvjet, da po- 
staviš ispravnu dijagnozu, od čega ti duša boluje. Bez toga nema 
govora o kakvom popravku i napretku. Jer, kako ćeš se ti kajati 
za svoje grijehe i kako ćeš ih popraviti, ako ih uopće ne poznaš? 

Nemoguće! Eto, to je ona najspasonosnija dijagnoza, od koje ovisi 
naše vječno spasenje. 

Naravski, sve to ne ide bez redovitog i temeljitog ispitivanja 
svoje savjesti. Zato nam dovikuje prorok u ime Božje: »Pretražimo 
svoje putovet — jer — ako budemo sami sebe sudili, nećemo biti 
osučeni«.2 

Ovu prastaru istinu dobro su upoznali svi sveci i pravednici 
Božji. Zato su pomno ispitivali svoju savjest, da tako upoznaju 
sami sebe, imajući na pameti one riječi Svetog pisma: »Kad tre- 
semo rešetom, pokaže se pljeva. Tako se pokažu i grijesi čovjeka, 
kad on o tome razmišlja«.3 Ali sveci su i druge ljude bez prestanka 
na to poticali. Evo, na primjer, šta piše sveti Bernard svome prijaš- 
njem učeniku papi Eugenu III. »Moj sinko! Ako ti i ne budeš po- 
znavao filozofije, književnosti, umjetnosti, prava i drugih znanosti, 
moći ćeš se i bez toga sasvim lijepo spasiti. Ali zapamti, moj sinko, 
ako ne budeš upoznao sama sebe, izgubit ćeš se, makar sjediš na 
Petrovoj Stolici!« 

Eugen je poslušao svoga svetog učitelja, pa je uza sav golemi 
rad oko upravljanja Crkvom, našao svaki dan vremena, da »pre- 
traži svoje putove« kako veli prorok, i upozna sama sebe. Zato nije 
nikakvo čudo, da je sveto živio i sveto umro, i mi ga danas slavimo 
kao blaženika na našim oltarima. 

Ali pri tom moramo stalno imati na pameti još jednu drugu 
veliku istinu: da nikad nećemo, kako treba, upoznati sami sebe, i 
postaviti ispravnu dijagnozu svoje duše, bez pomoći i milosti Bož- 
je. Zato je veliki sveti Augustin svaki dan molio onu poznatu krat- 
ku molitvicu, koja počinje riječima: »Domine, noverim me — Go- 
spodine, udijeli mi milost, da upoznam sama sebe!« 

ČVORAK SVETOG MELITONA 


Crkva nas Božja sa svim svecima poziva, da u svojim borba- 
ma, kušnjama i napastima zazivamo u pomoć Blaženu Djevicu Ma- 
riju. A sveti se Meliton služi jednom ptičicom, da nas na to po- 
takne. — Neka pobožna žena, veli on, imala čvorka. A ova se ptica, 
kako je poznato, može naučiti da izgovara nekoliko riječi. Tako je 
i ova žena naučila svoga čvorka, da rekne: »Zdravo Marijo!« I on 
je svakog gosta, koji bi unišao u kuću, pozdravljao ovim pozdra- 
vom. 

Jednoga dana bio je prozor od sobe otvoren i ptičica izleti na- 
polje. Bezbrižno je i veselo prhala oko kuće. Ali najednom se po- 
javi jastreb i nasrne svom silom na jadnu ptičicu. Čvorak brzo 
poleti k prozoru, da se spasi. Ali jastreb je bio brži i već je pružio 
svoje kandže, da ga ščepa. 

Ptičica u smrtnom strahu, ne znajući kud i kamo, okrene se 
brzo k jastrebu i krikne iza glasa: »Zdravo Marijo!« Jastreb se od 
toga tako uplaši, da je odmah pobjegao. Siromašni čvorak bio je 
spasen. Spasila ga je Zdravomarija. 

Pogledaj malo bolje tu ptičicu, veli sveti Meliton. Možda ćeš 
je poznati, jer — to si ti sam! I na tebe često puta nasrne zmaj 
pakleni raznim napastima i pruža svoje otrovne kandže, ne bi li te 
ščepao i upropastio zauvijek, jer veli Duh Sveti, da »đavo obilazi 
Okolo kao lav koji riče i traži, koga da proždere«.! 

Pa šta ćeš raditi u tim opasnim časovima kad se radi o biti 
ili ne biti, o vječnom spasenju ili vječnoj propasti? Ugledaj se u 
Ovu ptičicu, veli sveti Meliton, pa što je ona učinila nesvjesno, 
učini ti svjesno i promišljeno. Zazovi u pomoć Blaženu Gospu i 
Vidjet ćeš, kako će brzo uteći sotona. Evo zašto. 

Bog je već u zemaljskom raju doviknuo sotoni, koji je zaveo 
naše praroditelje na grijeh: »Neprijateljstvo stavit ću između tebe 

i žene! Ona će ti satrti glavul«2 Tako je poslije i bilo. Jedna Žena, 
BI. Djevica Marija, sa svojim božanskim Sinom u naručaju, satria 
je glavu zmiji paklenoj. I od onda — vele sveci Božji — zadršće 
cijeli pakao, kad se samo spomene ime njezino. Ili kako kaže po. 
božni Toma Kempenac: »Kao što ljudi popadaju na zemlju, kad u 
blizini udari grom, tako padaju đavli, kad se samo spomene ime 
Marijino!« 

STIPANOVA PONOCKA 


Stipan se rodio u gradu bosanske Posavine, gdje je proveo i 
djetinjstvo. Mati ga je brižno odgajala kao i ostalu svoju djecu. 
Ali, Stipan je nekako odskakao od drugih. Tako je, na primjer, 
ranije od ostale djece naučio moliti krunicu. I oči bi mu zasjale od 
veselja, kadgod mu je mati dopustila, da predmoli krunicu u obite- 
lji. A pošto im je crkva bila blizu, mali je Stipan svaki dan išao u 
crkvu i posluživao kod svete mise, a nedjeljom i blagdanom pjevao 
»pištulu«. I ako je pri tom dobio koju paru, stavio bi to u malu 
kasicu, koju mu je darovao svećenik. 

A među ostalom braćom imao je jednu stariju sestru, koja je 
bila vrlo vješta svakom ručnom radu. I ona mu jedne zime, prije 
Božića reče, da će napraviti malu betlehemsku štalicu i jaslice. 
Tko veseliji od Stipana! Odmah je istresao sve pare iz svoje kesice 
i počeo kupovati sve, što je bilo potrebno za jaslice: papire razne 
boje, ljepilo, čavliće, gips... 

Na Badnjak pred večer stavila je sestra gotove jaslice na veli- 
ki stol i kraj njih iskićenu božićnu jelicu. I kad je na večer zazvo- 
nio pozdrav Gospin, uz pucnjavu prangija, skupiše se sva djeca oko 
jaslica i počeše iz svega grla pjevati božićne pjesme. Ali Stipan je 
bio najgrlatiji, njegov se glas čuo do desetog susjeda. — I od onda 
su u njihovoj obitelji svake godine bile jaslice od Božića do Tri 
Kralja. 

Eto, tako je Stipan proveo svoje djetinjstvo. Ali, kad je napu- 
stio roditeljski dom i otišao u daleki grad, da »uči knjigu«, počela 
je iz njegova srca, sve malo pomalo, hlapiti atmosfera roditeljske 
kuće. Nije se više svake večeri molio Bogu kao kod kuće, sve je 
rjeđe išao u crkvu, zanemario je svete sakramente... Naposljetku 
je dotjerao dotle, da uopće nije išao u crkvu, osim na ponoćku i 
možda na Uskrs. Naravski, bez molitve zapao je u razne grijehe, i 


155 


156 


bilo je pri njemu svakakva dima, kako veli Bošnjak. I tako je živio 
godinama — sve do one ponoćke. 

Na tu je ponoćku došao dosta rano, da uhvati mjesto pred 
oltarom. Točno u ponoć pojavi se na oltaru svećenik, inače pozna- 
nik Stipanov. Orgulje zabrujaše i cijela crkva urnebesno zapjeva: 
»Kirie eleison — e-eleison! Isus se rodi u štalici«. U tom moru gla- 
sova isticao se prodorni Stipanov tenor, koji je zvučio još mlade. 
nački, premda je Stipan već dobrano posijedio. 

Iza evanđelja okrene se svećenik, da progovori nekoliko riječi. 
Propovijed je bila vrlo kratka, i mi je donosimo u cijelosti. — Čas- 
na službenica Božja Marija de Geuser, poče svećenik, bila je naj- 
starija među mnogobrojnom braćom i sestrama. Zato ih je ona 
zajedno s majkom odgajala. Među ostalim, ona je svakog Božića 
napravila malu štalicu s jaslicama... Stipan naćuli uši, kad se 
spomenuše jaslice u obitelji, a svećenik nastavi: I oko jaslica po- 
redala je baš toliko ovčica, koliko je imala braće i sestara. Svaka 
je ovčica naznačivala jedno dijete... Stipan prisloni ruku na uho, 
da bolje čuje. Svećenik nastavi: A da se može raspoznati, čija je 
koja, Marija je svezala ovcama oko vrata vrpce raznih boja. 

— I onda je ovako postupala. Ako se koje dijete jednog dana 
dobro vladalo, ona je njegovu ovčicu primakla bliže k jaslicama. 
Sutradan je to isto učinila, ako je dijete ostalo dobro. Ali ako je u 
čemu pogriješilo, odmah je njegovu ovčicu odmakla od jaslica... 
I kad se na taj način koja ovca primakla posve uz jaslice, ja, da 
ste vidjeli toga veselja! Dotično je dijete od radosti pjevalo, ska- 
kalo, ljubilo braću i sestre. Jer eto, sada je ono posve blizu Malome 
Isusu! I dijete je obećavalo, da će biti još bolje, poslušnije i po- 
božnije. 

— Dragi brate i drago sestro! nastavi svećenik. Dobro bi bilo, 
da se i ti ove svete božićne noći pomiješaš među ovu bezazlenu 
djecu, i da malo ispitaš svoju savjest: gdje se sada nalazi tvoja 
ovca? Je li još blizu Isusa i njegovih jaslica, kako je bila kod kršte- 
nja i u tvome djetinjstvu? 

— Ili... ili je možda tvoja ovca zalutala daleko, daleko od 
svoga božanskog Dobrog Pastira, pa tumara po mračnim stazama 
raznih grijeha i opačina, gdje tvoje srce ne može nikada biti sret- 
no... Stipanu se skliznuše dvije krupne suze niz lice. Svećenik ih 
je vrlo dobro vidio... Pa ako je tako, nastavi svećenik, čuj šta ti 
dovikuje Mali Isus iz jaslica: »Dođite k meni svi, koji ste umorni, 
i ja ću vas okrijepiti!! I ovako nastavlja po svome proroku: I što 
je propalo, ja ću potražiti, a ranjeno ću zaviti, i slabo ojačatil2 I 

kao što mati tetoši svoje đijete, tako ću i ja vas nositi na rukama 
i milovati na koljenima!«3 Odazovi se ovom nježnom pozivu Do- 
brog Pastira, završi svećenik, pa klekni kraj njegovih jaslica i uz- 
dahni s prorokom: »Zalutao sam Gospodine kao propala ovca. Tra- 
ži slugu svojegal«* Amen... 

Stipan se svim srcem odazvao tome pozivu Isusovu. Odmah se 
iza Božića, uoči Nove godine, skrušeno ispovjedio i počeo novi život 
kao sretna ovca koju je Dobri Pastir našao i privinuo na svoje 
grudi. 

MEDENO POLJE 


Dan uoči sveta Tri Kralja. Stari je svećenik dugo šetao po svo- 
joj sobi. Od časa do časa nešto bi naglas promrmljao, a onda bi 
zavirio u Sveto pismo ili koju drugu knjigu na svom stolu. Zatim 
je opet šetao, nešto potiho šaptao i rukama gestikulirao... To je 
on spremao propovijed za sutrašnju svetkovinu. Naposljetku sjede 
i poče pisati: 

Današnje sveto evanđelje govori o čudesnoj: zvijezdi, koja je 
sveta Tri Kralja dovela do Maloga Isusa. Svi sveci i crkveni Nauči- 
telji u jedan glas vele, da je ova zvijezda slika svete vjere. Jer kao 
što je ta zvijezda vodila Kraljeve kroz daleke pustinje i nepoznate 
krajeve, dok ih nije dovela do Spasitelja i Boga našega, tako i 
sveta vjera svojim sjajem osvijetljuje sve tamne i zamršene putove 
našeg zemaljskog života, i pokazuje nam pravi put u život vječni. 

Da nam ta svjetlost — nastavi svećenik pisati — bude jasnija 
i da je što više cijenimo, uzet ćemo jednu usporedbu. — Kao mlad 
svećenik bio sam župnik u maloj gorskoj župi. Odmah naglasujem, 
da su zime u tim krajevima veoma surove, a sniježne vijavice vrlo 
opasne. Na teritoriju te župe ima velika visoravan, koja se zove 
Medeno Polje. To se polje skoro nikako ne obrađuje, ili vrlo malo, 
jer je teren kamenit i pun takozvanih vrtača. Stoga na toj viso- 
ravni nema ljudskih naselja, kuće su se poredale na rubovima toga 
polja, ispod okolnih brda. 

I sada, dogodi se koji put ovo. Vraća se čovjek po noći preko 
tog polja kući i uhvati ga sniježna vijavica, koja za tren oka za- 
mete sve staze i stazice. A nigdje kuće, nigdje svjetla, nigdje ceste, 
nigdje telegrafskog stupa, koji bi služio za orijentaciju. I čovjek 
izgubi smjer. Misli, da ide kući, a odmiče se od nje. I tako se vrti 
u krugu, sad amo sad tamo, sad naprijed sad natrag... Na koncu 
padne od umora i očaja, i smrzne se. To se dogodilo jednoj ženi 
baš one godine, kad sam ja došao tamo. 

Zato seljaci rade ovako: Ako je netko iz njihove kuće otišao 
nekud s poslom, recimo u mlin, i mora se po noći vraćati, oni 
upale svjetiljku i stave na prozor, da se čovjek može orijentirati. 
Ta je svjetiljka spasila mnoge ljude od propasti, ili bolje: spasila je 
svakog putnika, do kojeg je doprla njezina svjetlost. 

1 ja sam se jednog dana našao u očajnoj situaciji, nastavi sta- 
rac pisati. Bilo je to baš o blagoslovu kuća na sveta Tri Kralja. 
Kod zadnje kuće sam omrkao i morao sam se po noći preko tog 
polja vraćati kući. Bio je mrkli mrak, a počeo je i snijeg vijati... 
Sjetio sam se one žene i nešto me je zazeblo oko srca. Stoga sam 
išao veoma oprezno i pazio na svaki korak. Ali već sam počeo 
gubiti pravac, I tako sam u smrtnom strahu proživio jedno pol 
sata. Onda najednom ugledam u daljini svjetlost! Koliko sam se u 
taj čas obradovao, teško je opisati, jer ta je svjetlost bila moje 
spasenje. Sad više nisam mogao zalutati, išao sam prema onom 
svjetlu i došao kući. 

I ovaj zemaljski život — nastavi svećenik pisati — pun je pro- 
valija i opasnih stranputica, na kojima čovjek može lako zalutati 
i propasti navijeke. Zato nam je dragi Bog upalio nebesku sjet- 
lost svete vjere, da nam ta svjetlost, poput one svjetiljke na Me- 
denom Polju, uvijek pokazuje pravi put, koji vodi k Njemu u nebo. 
Stoga veli Bog u Svetom pismu: »Moj je nauk svjetlost narodima«A 
A Spasitelj nam dovikuje u svetom evanđelju: »Ja sam došao kao 
svjetlost na svijet. Koji vjeruje, neće tumarati u tminama, nego 
će postignuti svjetlosti života« vječnoga. Prorok je David dobro 
upoznao uvu istinu, pa ovako kliče: »Tvoje su riječi, Gospodine, 
svjetiljka mojim nogama i svjetlost na mojim putovima«.3 
Stoga blago čovjeku, kojeg obasjava ta svjetlost svete vjere. On 
neće lutati kao onaj izgubljeni čovjek na Medenom Polju, nego će 
— gledajući u tu svjetlost — koracati sigurnim putem u život vječ- 
Di. — Ali i teško onome, koji ne vidi te svjetlosti. On će tumarati 
Po raznim stranputicama ovog života i na koncu propasti, jer Sin 
Božji veli: »Tko ne vjeruje, već je osuđen«4 
Zato se od svega srca zahvali Bogu na toj najvećoj milosti. I 
zamoli Oca nebeskog, da se ta svjetlost nikad ne ugasi u tvom srcu, 
da sve jače sjaji, i da te poput one čudesne zvijezde vodi sigurnim 
Putem u život vječni. : 

Kad je propovijed bila gotova, uzeo je rukopis i — prema svom 
običaju — odnio ga u crkvu i stavio na oltar. Onda se ponizno po- 
Molio Bogu za sebe i za sve vjernike koji će ga slušati. A sutradan 

je taj rukopis oživio u njegovim ustima, jer su riječi dolazile iz 
srca, punog vjere i ljubavi. A kad je naposljetku pozvao vjernike, da 
se zahvale Bogu na milosti svete vjere, zablistala je suza u njego- 
vim očima, jer se sjetio, da ga je vjera od malih nogu uvijek vodila 
sigurnim putem kroz život. Pa i u teškim časovima, kad je posrtao 
i padao pod teretom svojih grijeha... I tada ga je vjera uvijek 
podigla, okrijepila i dalje vodila... 

MUDRI KRALJ 


U spisima svetog Ivana Damaščanina (+ 750) čitamo čudnovatu, 
ali zanimljivu pripovijest. — U nekoj dalekoj istočnoj zemlji vla- 
dao je čudnovat običaj. Velikaši toga naroda išli su u druge, strane 
zemlje i ondje tražili zgodna čovjeka, da im bude kralj. Kad bi ga 
našli, doveli bi ga u svoju zemlju s najvećim slavljem, uz pjesmu 
i talambase. Onda su ga posadili na kraljevsko prijestolje i dali mu 
neograničenu vlast nad cijelim narodom i svim blagom svoje 
zemlje. 

o Alito je trajalo samo pet godina... Onda bi ga svrgnuli i pro- 
tjerali na pusti, nenaseljeni otok, gdje je čovjek morao od glada i 
zime skapati. 

Jednom su tako opet doveli nekog stranca, da im bude kralj. 
Ali, taj je nanjušio, što ga čeka iza pet godina. Stoga nije bio lijen, 
nego je svaki dan potajno prevozio na onaj pusti otok zlato i sre- 
bro, žito i tkanine, građu za kuće, dapače robove i robinje... U 
tom je prošlo pet godina. Onda su ga, po svom običaju, svrgli i 
Protjerali na onaj otok. Ali čovjek se nije prestrašio, nego se za- 
dovoljno smješkao, jer je znao, da je otok pun svakog blaga, i njemu 
neće ništa nedostajati. 

Pogledaj dobro toga kralja, veli sveti Ivan. Možda ćeš ga pre- 
poznati... Pa to smo mi kršćani! Iza kratkog života ovdje na zem- 
lji, gdje su nam otvorene sve blagajne Božje milosti, dolazi smrt i 
— hoćeš nećeš! — goni te s ove zemlje u vječnost. Šta ćemo dakle 
raditi? Evo šta! Sveta nas vjera uči, da možemo — dok smo živi — 
Puno svakakvog blaga otpremiti tamo u vječnost, a to su naša 
dobra djela. O tom govori naš Spasitelj u svom divnom govoru na 
brdu, gdje nas gorljivim riječima poziva da činimo dobra djela, dok 
možemo: da se molimo Bogu, da postimo i pokoru činimo, a u 
Prvom redu, da od srca ljubimo svoga bližnjega i dobro mu želimo. I 

na koncu toga govora ovako nam dovikuje: »Nemojte zgrtati blaga 
na zemlji, gdje rđa i moljac izgrizaju, i gdje tatovi obijaju i krađu. 
Nego skupljajte sebi blago na nebesima, gdje rđa i moljac ne grizu, 
i gdje tatovi ne obijaju niti krađul«t 

Stoga blago čovjeku, koji posluša ovaj poziv Sina Božjega, pa 
svaki dan učini koje dobro djelo iz ljubavi prema Bogu, na prim- 
jer: oprosti uvredu svome bližnjemu, izmoli koju krunicu, uskrati 
sebi koji zalogaj, udijeli siromahu milostinju... Takvom čovjeku 
neće biti teško poći s ovoga svijeta u nesigurnu vječnost, jer ga 
tamo čeka blago njegovih dobrih djela, kojim se kupuje vječno 
blaženstvo. 

Ovu je istinu dobro razumio onaj bogataš kojeg je upitao nje- 
mački car Fridrik IV, koliki je zapravo njegov imetak. A bogataš 
mu je odgovorio: ; 

— 400 talira, veličanstvo! 

— Kako, kako?! začudi se car, jer je znao, da taj čovjek leži 
na teškim milijunima. 

— Evo kako, odgovori čovjek. Sve što ja imam, mogu još da- 
nas izgubiti. Ali onih 400 talira, što sam ih podijelio siromasima, 
ne može mi nikada propasti. To me čeka na sigurnom mjestu, gdje 
moljac ne grize i tatovi ne kradu. 

A sada, naposljetku, samo još jednu riječ o onoj pripovijesti 
svetog Ivana. U toj priči sve je čudnovato. Samo jedna stvar nije 
nimalo čudnovata, nego posve prirodna i pametna, naime da je onaj 
kralj, dok je imao sve u svojoj vlasti, potajno slao svakojako blago 
na onaj pusti otok. To nije ništa čudnovato, nego veoma mudro. 
Budi i ti tako mudar, pa šalji — dok možeš, što više blaga dobrih 
djela u vječnost, ili kako nam dovikuje sveti Petar: »Nastojte, da 
svoj poziv utvrdite dobrim djelima, jer tako radeći nećete nikada 
propasti«.2 

NJEZIN POST 


Bilo je to prije sedamdesetak godina, kad su kršćani malo bo- 
lje postili nego danas. Bio sam tada još dijete u osnovnoj školi, a 
ona u najboljim godinama — vrlo pobožna, energična i razborita, 
odana svim srcem Bogu i svetoj Crkvi. Među ostalim, uvijek je sa- 
vjesno obdržavala sve crkvene postove, koji su onda bili puno stro- 
ži nego sada. A u korizmi je otišla još dalje, nego što je Crkva 
tražila. Od Čiste Srijede pa sve do Uskrsa proživjela je o kruhu i 
povrću — kupus, grah, krumpir bez i jedne kapi masti, mlijeka ili 
ulja. Sve je kuhala na goloj vodi i samo posolila. Jedne korizme 
upita je svećenik, kako podnosi post, a ona mu je sa smiješkom 
odgovorila, da su joj od suhoparne hrane ispucale usne, »ali ništa 
zato — dodala je — moramo činiti nekakvu pokoru za svoje grije- 
he«. Nuzgredno spominjem, da je dočekala duboku starost, preko 
devedeset godina. 

Eto tako ova naša žena, A mnogi su sveci Božji činili daleko 
veće pokore. Tako je, na primjer, sveti... 

Ali već čujem, kako me mnogi prekidaju: »Nemojte nam, po 
Bogu brate, pridikati o tako teškim pokorama! Nije to za nas obič- 
ne grešnike! Mi se doduše divimo mnogim svecima i ostalim pra- 
vednicima radi njihova strogog pokorničkog života, ali ih u tome 
ne možemo nasljedovati. Stoga spustite durbin malo niže!« 

Tako je, slažem se! Bez posebne milosti Božje, mi ne možemo 
poći za njihovim primjerom. A ja sam naveo ovu pokornicu iz 
naše sredine samo zato, da pokažem, kako i danas imade pravednih 
duša, koje čine pokore za grijehe svoje i cijelog svijeta. 

Pa ipak, svi mi moramo nekakvu pokoru činiti, jer Sin Božji 
Veli: »Ako ne buđete pokoru činili, svi ćete propasti« Zato je i 
Namjesnik Kristov kad je u naše dane ukinuo skoro sve crkvene 
Postove, izričito naglasio, da: korizma — kvatre — vigilije — bad- 
njak... ostaju i nadalje dani pokore. I pozvao nas, da mjesto posta 

izaberemo sebi druge pokore. Stoga evo nekoliko »pokornika« koje 
možemo svi od reda vrlo lako nasljedovati. 

Poznavao sam dobro nekog starog župnika, koji je običavao 
kod ručka i večere popiti čašu vina. Ali kad je počela korizma, od 
Čiste Srijede sve do Uskrsa nije okusio ni kapi vina. Evo pokore, 
koju svaki od nas može činiti. Dapače za čovjeka, koji voli malo 
više gucnuti, ova bi pokora bila bolja i korisnija od svake druge. 

A evo, šta sam čitao o jednom selu, čini mi se u Francuskoj. Na 
Čistu Srijedu svi su pušači u tom selu odložili svoje lule i stavili 
u ormar, pa sve do Uskrsa nisu pušili. A novac, što su ga time ušte- 
dili, dali bi siromasima ili u crkvu. — I ovu pokoru mogu svi pu- 
šači nasljedovati, ako ne u cijelosti, a ono barem tako, da u vri- 
jeme korizme i drugih pokorničkih dana manje puše. A Bog će 
nagraditi svaku onu cigaretu koje smo se njemu za ljubav odrekli. 

Ili, uzmimo drugog »pokornika«. Glasoviti vođa indijskih naro- 
da Mahatma Ghandi bio je svjestan, da mora činiti pokoru. Stoga 
je, kako znademo, strogo postio. Ali osim posta, svake je sedmice 
jedan dan obdržavao apsolutnu šutnju, pa od jutra do večeri nije 
ni jedne riječi progovorio. — Evo opet pokore, koju možemo, više 
ili manje, svi nasljedovati, pa jednog dana manje brbljati, i više šu- 
titi i slušati. Za mnogog čovjeka ili ženu koji ne znaju obuzdavati 
svoga jezika, pa ogovaraju, kleveću i siju mržnju, ova bi pokora bila 
bolja i korisnija od svakog i najstrožeg posta. 

Da spomenemo samo još modernu pokoricu. Neki dan bio sam 
u.posjetu kod jedne obitelji. I dok su roditelji samnom razgova- 
rali uz fildžan crne kave, njihova je kćerka, studentica, bila u su- 
sjednoj sobi. Mislio sam, valjda uči ili nešto plete... Ali najednom 
otvoriše se vrata i naša studentica džipne k nama u sobu, pljesne 
rukom o ruku i pobjednosno vikne: »Evo, naši zabiše prvi gol!« 
Sada sam shvatio situaciju. Ona je gledala na televizoru davno na- 
javljenu utakmicu između »naših i njihovih«. 

Evo dakle najbolje pokorice za sve one koji toliko uživaju u 
gledanju raznih utakmica: Danas neće ići na utakmicu, iz ljubavi 
prema Bogu i za pokoru svojih grijeha. A novac, što bih dao za 
kartu, podijelit ću u dobre svrhe. I tako bi se ta karta mogla vrlo 
lako pretvoriti u kartu-ulaznicu za nebo. 

Naravski, sve te pokore ne bi nam ništa koristile bez one glav- 
ne pokore, koja stoji u iskrenom pokajanju za svoje grijehe i čvr- 
stoj odluci, da ćemo se popraviti, jer evo šta nam veli Gospodin 
Bog u Svetom pismu: »Ovo je post, koji mi se dopada: da razvežeš 
spone grijeha« koje sapinju tvoju dušu.? 

KRISTOVI PROZORI 


Prije 150 godina podigli su u sjevernoameričkoj državi Massa- 
chusets prvi dom za slijepu djecu. A pošto nisu imali dosta novaca, 
predložio je graditelj, da se na zgradi ne prave nikakvi prozori, jer 
ta djeca i onako ništa ne vide i uvijek su u tami. Zato im ne treba 
svjetla kao drugim ljudima. Prijedlog je prihvaćen i kuća je sagra- 
dena bez prozora. 

Ali iza nekoliko mjeseci počela su djeca od reda pobolijevati. 


Postala su blijeda, troma, neraspoložena. A nekoliko ih je ozbiljno 


oboljelo. Naposljetku su dva dječaka umrla. Sada je bilo svima jas- 
no, da ne ide bez prozora i sunčane svjetlosti. Stoga su brzo otvorili 
na zgradi prozore, i djeca su doskora ozdravila. 

To je bilo prije 150 godina. A danas znade svako dijete, da 
čovjek ne može ostati zdrav bez sunčanog svjetla. Njemu je sunce 
potrebno za život kao svagdanji kruh i zrak. ' 

Eto, tako je to s tijelom. A nešto je slično i s dušom. I duša 
ne može živjeti i biti zdrava bez svjetla milosti Božje, jer »kad bi 
Bog — veli Sveto pismo — potegao natrag svoj dah, propalo bi 
svako stvorenje«+ To najbolje zna naš Spasitelj, Gospodin Isus 
Krist. Zato je na duši svakog kršćanina otvorio sedam velikih ne- 
beskih prozora, da kroz njih struji u našu dušu svjetlost i toplina 
njegove milosti. To je sedam svetih sakramenata. 

Pogledajmo malo te prozore Kristove. — Nekoje od njih mo- 
žemo otvoriti, kad god hoćemo. Tako na primjer smijemo uvijek 
doći na svetu ispovijed. I kad god klečimo u ispovjedaonici, otvara 
se prozor Božjega milosrđa, koji se zove sakramenat Pokore, da 
kroz njega prostruji u našu dušu milost oproštenja i pomirenja s 
Ocem nebeskim, koji nam dovikuje u Svetom pismu: »Ž ako vam je 
duša crvena od grijeha kao skrlet, pobijelit će kao snijeg!«2 

Isto tako možemo svaki dan otvoriti najsunčaniji prozor pre- 
Svetog Oltarskog Sakramenta, da kroz njega uniđče u našu dušu, ne 

zraka milosti Božje, nego samo »Sunce pravđde«.3 Početnik svih mi- 
losti i svake svjetlosti. — A evo, šta nam pripovijeda jedan župnik, 
Neki njegov župljanin dolazio je svaki dan u crkvu, i dugo bi klečao 
pred oltarom, gledajući nepomično u svetohranište. A izgledalo je 
kao da ništa ne moli, jer niti je micao usnama, niti je imao u ruci 
krunice ili molitvenika. Jednoga dana, kad je izlazio iz crkve, upita 
ga župnik, šta on zapravo radi svaki dan u crkvi. A on mu, smije- 
šeći se, odgovori: 

— A šta rade ljudi na plažama? Sunčaju se! Izlažu svoje tijelo 
sunčanim zrakama, da se napoje energije i zdravlja. Eto, velečasni, 
tako i ja izložim svaki dan svoju dušu, barem četvrt sata, nebeskim 
zrakama onog božanskog Sunca, »koje obasjava svakog čovjeka, 
što dolazi na ovaj svijet« kako veli sveto evanđelje. 

Ima još jedan sakramenat, koji se može primiti, kadgod smo 
ozbiljno bolesni, a to je sveto Pomazanje. Kroz prozor ovog sakra- 
menta ulazi u našu dušu svijetla zraka utjehe i ustrpljivosti u bo- 
lesti, onda oproštenje grijeha, a i tjelesno zdravlje, ako je to za 
naše vječno spasenje. 

Drugi se opet prozori otvore samo jedanput u životu i ostaju 
uvijek otvoreni do smrti. To su: Krštenje, u kojemu postajemo 
djeca Božja — Potvrda, u kojoj dobivamo snagu, da se možemo 
odlučno boriti proti svim napastima đavla i našeg grešnog tijela 
— i sveti Red, u kojem se dobiva milost svećeništva. Ta tri prozora, 
kako smo rekli, ostaju uvijek, do smrti otvorena, i kroz njih bez 
prestanka struji u našu dušu nebeska milost, koja je potrebna dje- 
ci Božjoj — borcima Božjim — i svećenicima Kristovim. Zato se 
ovi sakramenti mogu primiti samo jedanput u životu. — Među ove 
sakramente možemo ubrojiti i Ženidbu, jer se i prozor ovog sa- 
kramenta otvara samo jedanput u istom braku, i to kod vjenčanja, 
i ostaje otvoren sve do smrti jednog ženidbenog druga. Kroz taj 
prozor prodire u dušu muža i žene svjetlost i toplina milosti Božje, 
koja im je potrebna za njihov bračni i obiteljski život. 

Eto, dakle, to su ti prozori, što ih Krist otvara na duši svakog 
kršćanina. — A sada da spomenemo nešto iz svemirskih letova. 
Poznato je svakome od nas, da svemirski letači navlače na sebe 
oklopna odijela, kroz koja ne prodiru nikakve zrake. Ali imade i 
jedan strašni oklop, kroz koji ne može prodrijeti ni jedna zraka 
milosti Božje u našu dušu. Taj oklop je svaki teški grijeh. Mi smo 
malo prije rekli, da prozori: svetog Krštenja — Potvrde — svetog 
Reda — i Ženidbe ostaju uvijek otvoreni, i da kroz njih bez pre- 
stanka struji u našu dušu svjetlost milosti Božje. Ali badava struji 

ta svjetlost, ako je duša okovana u taj pakleni oklop, koji ne da 
milosti Božjoj, da dopre do nje. Takovu dušu opisuje Crkva u jed- 
nom himnu ovim riječima: »Bez Božanstva tvojega — Čovjek je 
bez ičega — Tone sav u crnom zlu!« 

Stoga, tko se želi spasiti, mora najprije u skrušenoj ispovijedi 
razbiti i zbaciti sa sebe taj strašni pakleni oklop. Onda će mu dušu 
opet obasjati nebeske zrake milosti i topline Božje, bez kojih nema 
života i spasenja. 

OKLADA SVETOG FRANJE 


Sveti Franjo Saleški bio je biskup u Ženevi (#1622). Njegova 
je biskupija bila veoma prosirana, a u njoj malo vjernika, jer su 
još prije njega mnogi prešli na protestantizam. Zato je sveti biskup 
morao puno putovati, da barem svake treće godine obađe sve svo- 
je župe. Putovao je redovito na konju, jer u ono doba nije bilo ni 
željeznice, ni auta. 

Jednog je dana tako jašio cestom i ugleda na njivi kraj ceste 
seljaka, za kojeg je znao, da je katolik. Biskup sjaši, sveže konja za 
ogradu i uputi se k seljaku. 

— Hvaljen Isus! Kako si? 

— Dobro! Kako vi, presvijetli? 

I nastane živahan razgovor među njima o familiji, o ljetini, o 
djeci, o susjedima... Među ostalim upita biskup seljaka, da li se 
u njegovoj kući moli Bogu. 

— Molimo, presvijetli, svaku večer Gospinu krunicu. 

— Vrlo dobro! obraduje se sveti biskup. Samo nastojte, da 
vam molitva bude sabrana i pobožna, jer to je prvi uvjet, da nas 
Bog usliša. 

— Što se mene tiče, dočeka seljak, ja sam uvijek sabran kod 
molitve. 

— Baš uvijek? začudi se biskup. I nisi nikad nimalo rastresen? 

— Nikad! odgovori seljak odlučno. 

To je biskupu bilo veoma čudnovato, jer je dobro znao, kako je 
često puta vrlo teško biti potpuno sabran u molitvi, Pa da o tome 
pouči seljaka, stavi mu ovaj predlog: »Dobro! Izmoli sada jedan 
Očenaš. Pa ako ga potpuno sabrano, bez ikakve rastresenosti izmo- 
liš, dat ću ti onog svog dorata s cijelom ormom na njemu.« 

Seljak veselo pristade. Odmah se pobožno prekrsti i poče na- 
glas moliti Očenaš, gledajući sabrano preda se. Kad je svršio, upita 
ga biskup, je li bio potpuno sabran. 

— Jesam, presvijetli, odgovori seljak. 

— Vjerujem ti, reče biskup. Ali mi sada reci po duši: zašto si 
bacio jedan pogled na konja kad si molio one riječi »Kruh naš 
svakdanji«?... Seljak, iznenađen ovim pitanjem i natjeran u škri- 
pac, morade priznati: 

— Ulovili ste me, presvijetli. Pogledao sam, i nesvjesno, da 
vidim, kakvo je sedlo na konju. 

— Dakle, izgubio si okladu, zaključi biskup. 

Svaki će se od nas od srca nasmijati, kad pročita ovu zgodu iz 
života svetog Franje. Ali, svetom biskupu nije bilo do šale. On je 
ovu priliku iskoristio, da tome vjerniku održi temeljitu pouku o sa- 
branosti kod molitve. 

Da molitva mora biti u prvom redu sabrana, jasno je svakom 
djetetu. Jer, kako će nas Bog uslišati, ako pod molitvom mislimo 
na sve moguće stvari — na konja i sedlo, samo ne na njega. Zato 


nam sveci Božji daju mnoge upute o toj sabranosti. Mi ćemo istak- 


nuti samo jednu, možda najvažniju stvar. 

Baba Mande uzela krunicu u ruke, da se moli Bogu. Lijepo 
sjela kraj otvorena prozora svoje kućice i počela moliti. Pred njom 
na sokaku odvija se dosta živahan promet. Ljudi prolaze šorom — 
jedni pješice — drugi na biciklu — treći u kolima. Jedni idu u 
čaršiju, drugi iz čaršije. Ona sve to promatra i polako prebire zrna 
krunice. A ako se tamo negdje na ćošku zametne kakva galama, ona 
se moleći duboko nagne kroz prozor, da bolje vidi, tko to galami. 

Uto naiđe sokakom kuma Luce i ugleda Mandu na prozoru, pa 
joj mahne glavom: 

— Kako si kuma Mande? 

— Dobro! Kako ti Luca... Zdravo Marijo... 

— Jeli ti sin ozdravio? 

— Još leži. Ali, Bogu hvala, bolje je... Zdravo Marijo... 

To se malo kasnije opetuje s prijom Martom i susjedom Aga- 
tom. — Šta ćemo dakle reći za ovu krunicu babe Mande? Jasno je 
kao sunce, da ta molitva nije i ne može biti sabrana. A tko je tome 
kriv? Kriva je ona sama, što je sjela kraj prozora, da se ondje 
moli Bogu. Jer, nemoguće je sve promatrati i biti sabran. 

Eto, dakle, prvog uvjeta, da nam molitva bude sabrana: mora- 
mo na početku molitve, po mogućnosti, odstraniti sve, što bi nas 
moglo rastresati u molitvi, to jest odmaknuti se od prozora, ili još 
bolje zatvoriti ga, prekinuti svaki razgovor, povući se u osamu itd. 
Zato Spasitelj veli u svetom evanđelju: »A ti, kad se moliš, uniđi 
u svoju sobu, pa zatvori vrata i pomoli se u tajnosti svome Ocul«1 

PROPOVIJED MISNE KOŠULJE 


Ta je župna crkva vrlo dobro posjećena, i župljani su od reda 
veoma pobožni. Ali od nekog vremena sam opazio, da vjernici 
puno pobožnije, glasnije i nekako otežući izgovaraju one riječi za- 
jedničkog pokajanja na početku svete mise: »Moj grijeh — moj 
grijeh — moj preveliki grijeh!« Zato se jedne nedjelje, poslije mise, 
svratim u sakristiju i upitam mladog župnika, je li i on to opazio. 

— Jesam, odgovori župnik. A sve je to učinila ova bijela misna 
košulja, koju baš sada oblačim. Jer ta im je košulja jedne nedjelje 
održala propovijed... 

— Košulja?! začudim se ja. 

— Da, košulja, potvrdi župnik. I evo, šta mi je poslije, za ruč- 
kom pripovijedao. 

On već godinu dana propovijeda o svetoj misi. Jedne nedjelje 
počeo je i nastavio ovako: Kod svake svete mise oblači Crkva svo- 
ga svećenika u ovu dugačku bijelu košulju, tako da je sav umotan 
u bjelinu. Ovom bjelinom opominje Crkva i svećenika i ostale 
vjernike, da brižno čuvamo svoju dušu čistu od svakoga grijeha, pa 
da čista srca i bijele duše prikazujemo Bogu žrtvu svete mise. Jer, 
inače neće nam koristiti naše molitve i pjesme, naše mise i druge 
pobožnosti. šta bi na primjer koristilo svećeniku, kad bi kod svete 
mise stavio na sebe i deset najbjeljih košulja, a pri tom se ne bi 
brinuo, da mu duša bude bijela i čista? Ništa! A tako je i kod svih 
ostalih vjernika. Ima o tome zanimljiva i duhovita pripovijest. 

Neki mladić, veli ta pripovijest, vodio je vrlo rasklašen život, 
i duša mu je bila okaljana svakojakim grijesima. Uza sve to štovao 
je i molio se Majci Božjoj. Jednog dana, kad se opet tako molio, 
ukaže mu se Blažena Gospa. U ruci je držala košaricu, punu pre- 
krasnog zrelog voća. Ali košara je bila iznutra i izvana veoma zama- 
zana, Blažena Gospa ponudi mladiću to voće, da uzme i jede. A 
mladić se nećkao. Kad mu je drugi put ponudila, on odbije: 

— Ne mogu! Gadi mi se jesti iz tako zamazane košare. 

— Eto vidiš, moj sinko, nastavi Majka Božja, tako je i s tobom. 
Tvoje su molitve, same po sebi, dobre i lijepe kao ovo zrelo voće. 
Ali, pošto dolaze iz duše, okaljane teškim grijesima, gade se dra- 
gom Bogu i on odvraća svoje lice od njih. Jer, dragom Bogu nije 
ništa tako odvratno kao teški grijeh. Stoga, moj sinko, pokaj se od 


svega srca za svoje grijehe i očisti svoju dušu u skrušenoj ispovi- 


jedi, sa čvrstom odlukom, da ćeš se popraviti. Onda dođi i moli se, 
pa ćeš vidjeti, kakva čudesa čini molitva, jer Bog traži u prvom 
redu čisto srce i bijelu dušu. 

Ovo je samo pobožna pripovijest, nastavio je mladi župnik. 


Ali ako otvorimo Sveto pismo, vidjet ćemo na svakoj stranici, da 


nas Duh Sveti to isto uči. »Žrtve bezbožnika, veli on, gade se Go- 
spodinu, a drage su mu molitve provednika«“ Ili uzmimo suvreme- 
nike proroka Izaije. U njegovo doba bilo je mnogo Židova, osobito 
onih iz viših krugova, bogataša i učenjaka, koji su išli u hram, 
prinosili žrtve i molili se Bogu. Ali pri tom se nisu ništa brinuli, 
da očiste svoju dušu od grijeha iskrenim pokajanjem i čvrstom 
odlukom, da će se popraviti. To im je bila deveta briga. Zato im 
Bog ovako dovikuje po proroku Izaiji: »Nemojte više prinositi žr- 
tava nevrijednih! Ja zatvaram oči od vas i ne slušam vas, makar se 
molili ne znam koliko, jer su vam ruke pune krvi. — I onda ovako 
nastavlja: Posvetite se i očistite! Uklonite zla djela ispred mojih 
očiju, prestanite zlo činiti! Onda dođite, pa me sudite« kako ću 
se vladati prema vašim molitvama? 

Eto, dakle, završio je župnik, šta nam govori ova dugačka bi- 
jela misna košulja. Stoga na početku svete mise moli Oca nebeskog, 
da očisti tvoju dušu od ljage svakoga grijeha, pa se u dubokoj 
poniznosti kucaj u prsa i skrušeno priznaj: »Moj grijeh, moj gri- 
jeh, moj preveliki grijeh!« Onda će Bog izliti sa svoga oltara rijeke 
milosti i blagoslova na tebe i na tvoju obitelj, da vam sveta misa 
bude na spasenje duše i tijela. 

Vjernici su poslušali ovu propovijed bijele misne košulje. I 
od onda još pobožnije i poniznije mole »Općinsku Ispovijed« na 
početku svete mise. 

TREBA TAMO GLEDATI 


U svakoj svetoj misi poziva nas svećenik, da dignemo svoju 
dušu i svoje misli k dragom Bogu u nebo. »Gore srca!« dovikuje 
nam svećenik. A mi svi u jedan glas odgovaramo: »Imamo kod 
Gospodina!« Međutim, dok mi to ustima govorimo, možda su nam 
misli raštrkane na sve strane, samo nisu kod Gospodina i na oltaru. 
Možda su u taj čas naše misli kod kuće kraj štednjaka, ili negdje 
u radionici, ili kod susjeda, ili za klavirom, ili na tržnici... 

Pa dobro! Ako je tako, je li onda naša »žrtva ugodna Bogu 
Ocu svemogućemu«? Jesu li naše rastresene molitve drage Ocu ne- 
beskome? Da odgovorimo na to pitanje, moramo dobro razlikovati. 
Uzmimo najprije jedan slučaj. 

Bilo je to u Americi, u maloj indijanskoj župi, koja se zove Gor- 
ske Pećine, Jedne nedjelje dođe u njihovu crkvu na svetu misu neka 
gospođa iz New Yorka. I dok su se Indijanci pobožno molili i sabra- 
no pratili svetu misu, gospođa se okretala na sve strane, sad lijevo 
sad desno, onda naprijed pa natrag... Promatrala je, kako im se 
oblače djevojke, kako muževi, kako žene... 


To je na koncu dodijalo jednom starom Indijancu. Zato pri- 
stupi k gospođi, stavi joj glavu čvrsto među svoje šake, okrene je 
prema oltaru pa joj tiho ali odlučno šapne: 

— Gospođo, sada treba tamo gledati! Isus kaže: »Kuća moja 
kuća je molitve«.! Dakle, u crkvi treba moliti, a ne zvirljati na sve 
strane. 

Mnogi će od nas, kad pročita ovu zgodu, i nehotice ovako 
uzdahnuti: Bože moj, kad bi ovaj Indijanac obašao malo naše cr- 
kve, koliko bi posla imao! Jer se i mnogi vjernici po našim crkva- 
ma ponašaju kao i ova gospođa. Ako se netko u kutu nakašlje, od- 
mah gledaju, tko to kašlje. Ako negdje škripne klupa, odmah se 
okreću, da vide šta to škripi. Ili, ako se na koru pjeva, svaki čas 

gledaju gore, tko to pjeva, tko svira, tko dirigira itd. I naš bi Indi- 
janac često puta morao ići od klupe do klupe, pa opominjati: »Go- 
spodine, gospođo, mladiću, djevojko! Sada treba gledati na oltar, 
gdje se obavlja najsvetiji čin, što ga ima na nebu i na zemlji — 
ponavlja se žrtva Isusova na križu«. 

A sada se vratimo onoj američkoj gospođi. šta ćemo reći o 
misi i molitvama te gospođe, i svih vjernika, koji se ponašaju u 
crkvi poput nje? Jasno je na prvi pogled, da njihovo srce nije kod 
Gospodina, jer su im misli razbacane na sve strane, samo nisu kod 
oltara. A tko je tome kriv? Krivi su oni sami, jer neće da se saberu 
nego zvirljaju okolo. Pa ipak, na poziv svećenikov da dignu svoje 
srce k Bogu, odgovaraju, i to možda jakim glasom: »Imamo kod 
Gospodina!« Dakle, riječima vele jedno, a svojom rastresenošću 
drugo. Zato se na njih ovako tuži dragi Bog u Svetom pismu: 
»Ovaj me puk slavi ustima, a njihovo je srce daleko od mene«? 

Nego, možda će sada netko ovako reći: »Kod mene nije tako. 
Ja nastojim, da se na početku mise saberem i da skrušena srca go- 
vorim: Moj grijeh, moj grijeh, moj preveliki grijeh! — Ali već iza 
dvije-tri minute ulovim se, da su moje misli, ne znam ni sam kako, 
odlutale daleko od oltara«. 

Dobro! Ako je tako, onda ti nisi kriv toj nestabilnosti. Stoga, 
kad se uhvatiš, da su ti misli odvrludale Bog zna kamo, opet nastoj 
svim silama, da se sabereš. I ako cijela tvoja misa, veli sveti Alfonz 
Liguori, prođe u toj borbi sa rastresenošću, dobre su tvoje molitve, 
i tvoja je žrtva ugodna Bogu Ocu svemogućemu. Jer, i ako su tvoje 
misli, bez tvoje krivice, odlutale od oltara, ipak je tvoje srce osta- 
lo kod Gospodina. Zna dobro Otac nebeski, da mi nismo anđeli, 
nego slabi ljudi. 

NEMOJ KASNITI! 


Jednog je dana bio prorok David u velikoj stisci. Zato sklopi 
ruke i ovako zavapi dragom Bogu: »Bože, u pomoć mi priteci! Go- 
spodine, požuri se, da mi pomognešl«t Ovaj vapaj proroka Davida 
uvrstila je Crkva u svoje bogoslužje, i mi ga s Crkvom često puta 
uputimo prema nebu. 

A šta Gospodin Bog s neba na taj naš poziv, da se požuri i da 
nam brzo priskoči u pomoć? Prije nego odgovorimo na to pitanje, 
evo šta mi pripovijeda jedan naš biskup. — S prozora njegove kan- 
celarije dobro se vidi cijeli prostor pred katedralom i ulaz u nju. 
On je često puta nedjeljom, za vrijeme svetih misa, stajao na tom 
prozoru i promatrao ljude, kako ulaze u crkvu. A koji put je točno 
brojio i te brojeve zapisao. Pa evo šta je, među ostalim, pronašao. 
»Konstatirao sam, veli on, da oko polovicu vjernika zakasni na 
svetu misu. Jedni dolaze na evanđelje, drugi za vrijeme propovije- 
di, treći na prikazanje, a nekoji oko podizanja ili još kasnije«. 

Eto, tako taj biskup. Međutim, ne treba brojiti, jer svi mi gle- 
damo na svoje oči, da je na koncu svete mise, barem u našim gra- 
dovima, redovito puno više vjernika, nego na početku. To je sigu- 
ran znak, da su mnogi zakasnili. 

A sada evo, po prilici, šta odgovara Gospodin Bog s neba na 
one naše vapaje: 

— Vi me u svojim nevoljama pozivate, da se požurim i da vam 
što prije dođem u pomoć. Dobro je to, i ja se ne ljutim na taj vaš 
poziv. Ali recite vi meni: kako se vi žurite, kad vas nedjeljom i blag- 
danom moje zvono poziva, da dođete k meni u crkvu i slušate svetu 
misu? Eto, čuli ste, šta veli moj biskup, i šta kažu moji svećeni- 
ci... Kad se spremate u kino ili kazalište, na utakmicu ili koju 
drugu priredbu, onda svaki čas gledate na sat, da ne biste koju 
sekundu zakasnili. A kad dođe vrijeme svete mise, onda ne vodite 
brige o tome, ne žurite se, nego kad stignete! 


174 

















175 


— Zato se i ja neću žuriti, kad me vi u svojim nevoljama zov- 
nete u pomoć, nego ću se ravnati prema riječima svetog evanđelja: 
»Kakvom mjerom mjerite, onakovom će se i vama odmjeriti«2 A 
otvorite i Sveto pismo Starog zavjeta pa pročitajte riječi, što sam 
ih davno doviknuo nemarnim Židovima: »Zvao sam, a vi ste se neć- 
kali. Namigivao sam, ali nitko nije mario. Zato i ja neću mariti, 
kad vas pritisnu nevolje. — Tada će me zvati, ali ja se neću oda- 
zvati. Tražit će me, ali me neće naći«,3 

Svaki od nas, kad pročita ove riječi pravednog Boga, mora i 
nehotice uzdahnuti sa starim Tobijom: »Praveđan si Bože i svi su 
tvoji sudovi pravednil«4 
A sada evo, šta nam pripovijeda neki župnik. Njega su jednog 
dana pozvali k bolesniku. Svećenik se odmah spremi i žurno pođe 
k bolesnikovoj kući. Usput je, po svom običaju, molio za bolesnika, 
ali s nekakvom tjeskobom u srcu. Evo zašto. 

On je dobro poznavao tog bolesnika. Nije bio Bog zna kakav 
grešnik, ali je imao veliku manu: svake je nedjelje dolazio kasno 
u crkvu, Badava je župnik o tome propovijedao, badava ga je i 
privatno opominjao. On bi uvijek našao nekakvu ispriku, da za- 
kasni u crkvu. Eto, o tom je razmišljao svećenik, žureći se k njemu. 
I sa strahom je pomišljao: taj je čovjek uvijek dolazio kasno u 
crkvu. Možda će sada i Spasitelj zakasniti k njemu... 

Dok je on tako razmišljao, doleti k njemu u susret bolesnikov 
sin i dovikne: »Umro je! Kasno...!l« Ovdje su se doslovno ispunile 
riječi Duha Svetoga: »U čem tko griješi, u tom će biti i kažnjen!«5 

Ureži duboko u srce ove riječi Svetog pisma, pa idi uvijek 
točno k svetoj misi i nemoj kasniti. Onda će se i Bog požuriti, da 
ti pomogne u tvojim nevoljama, jer evo šta veli Sveto pismo: »Tada 
ćeš zazvati Gospodina, i Bog će te uslišati. Zavapit ćeš mu, i on 
će odgovoriti: Evo me, tu sam1«$ 

NAŠA TREMA 


Danas je svakom djetetu poznato, šta je to trema. Kad netko 
mora održati kakav govor, ili nešto otpjevati i odsvirati pred dru- 
gim ljudima, ili odglumiti koju ulogu... onda čovjek često puta 
zadršće od straha, hoće li sve dobro ispasti, i da se neće osramotiti. 
To se zove trema pred nastup. 

Sličan osjećaj obuzima i mnoge kršćane, kad stoje kod ispo- 
vjedaonice i čekaju na red, da kleknu pred svećenika. U tom času 
uhvati i nas često puta trema, osobito ako imamo na duši koji teži 
grijeh, što ga moramo reći svećeniku, ako želimo da nam Bog opro- 
sti. Šta ćemo dakle reći o toj tremi? 

Najprije moramo istaknuti, da je ta naša trema prije ispovi- 
jedi posve prirodna. Jer nije lako čovjeku poniziti se i otkriti dru- 
gome najintimnije tajne svoga srca, pa i one, za koje se moramo 
crveniti. To je dobro poznato i đavolu. Zato on kuša na sve moguće 
načine, da tu našu tremu pojača do maksimuma. Evo, šta o tom 
čitamo u knjigama starih pustinjaka. 

Jednog dana u korizmi došao jedan od njih u crkvu, koja je 
bila puna pobožnog naroda. U crkvi je bilo više ispovjedaonica i 
kraj svake je stajalo mnogo vjernika, čekajući na red. U tom mno- 
štvu naroda ugleda pustinjak i đavla, koji je neumorno obilazio 
oko ispovjedaonica. Pleo se i motao između vjernika, i mnogima je 
nešto šaputao na uho. Pustinjak se razljuti na sotonu i poviče: 

— Hej ti! šta radiš ti ovdje u kući Božjoj? 

— Vraćam ljudima ono, što sam im ukrao, zacereka se đavo. 

— Ašta si im ukrao? 

— Stid, šapnu vrag. 

— Kakav stid? začudi se pustinjak. 

— Evo kakav, poče vrag tumačiti. Kad su ljudi griješili, ja sam 
im uzimao stid, da lakše griješe. A sad im ga vraćam, da se zastide 
svećenika i prešute svoje grijehe... 

Ovo je samo pobožna legenda, ali se u njoj krije velika istina. 
Bog je naime dao svakom čovjeku jako oružje proti grijeha, a to 
je »stid koji donosi čast i milost« kako veli Sveto pismo.! Taj pri- 
rođeni stid očuvao je do sada bezbrojne mladiće i djevojke, žene 
i muževe od pada i propasti. 

Đavlu je to vrlo dobro poznato. Sioga svim silama nastoji, da 
izbije čovjeku to oružje iz ruke i ovako mu šapće kad ga navodi 
na grijeh: »Ne boj se, nitko te živ neće vidjeti! Pa ako te i vidi, 
šta zato! I oni su svi takovi, dapače i gori! Na koncu, ti si sam svoj 
gospodar i šta te briga za svijet!« 

Na žalost, mi često puta podliježemo đavolskom šapatu. Stoga 
mnogi ljudi, kad griješe, ne stide se ni Boga ni ljudi, poput onog 
nepravednog suca u svetom evanđelju.? 

Ali, kad dođe vrijeme ispovijedi, eto opet đavla i ovako šapće 
čovjeku: »Zar se ti ne stidiš toga grijeha? Pošten bi čovjek volio u 
zemlju propasti, nego da otkrije tu svoju sramotu! Pa šta će sve- 
ćenik o tebi misliti, kad mu kažeš taj grijeh?« — To je isto tako, 
vele sveci Božji, kao kad bismo mi rekli jednom ranjeniku: »Zar 
tebe nije stid, da tu svoju gadnu ranu pokažeš liječniku?« 

Dakle, vraća đavo čovjeku ono, što mu je ukrao. Ali sada mu 
vraća lažni »stid, koji donosi grijeh« kako veli Sveto pismo.3 I tim 
lažnim stidom začepi usta mnogim grešnicima, da ne kažu u ispo- 
vijedi svih svojih grijeha. Mjesto oproštenja, natovare novi grijeh. 

A sada ćemo odgovoriti vragu na njegovo pitanje: »Šta će reći 
O tebi svećenik, kad mu kažeš taj grijeh?« Evo šta će reći. — U 
životopisu svetog Franje Saleškog (i 1622) čitamo ovu zgodu. Jed- 
nom dođe k njemu na ispovijed neki čovjek, koji je imao dosta 
toga na duši. Kad je potanko i skrušeno ispovjedio svoje grijehe, 
upita svećenika bojažljivo: 

— Velečasni, šta ćete vi o meni sada reći? 

— Reći ću, odgovori sveti Franjo, da si svetac Božji... 

— Ja svetac? začudi se grešnik. 

— Da, sinko! Jer samo su sveti ljudi iskreno i ponizno prizna- 
vali svoje grijehe. To nas uči sam Bog, koji veli: »Pravednik optu- 
Žuje sama sebe«.ć 

Eto, dakle, šta će reći svećenik kad mu ispovjediš koji teži 
grijeh. On će te još više cijeniti radi tvoje žive vjere, duboke po- 
niznosti i velikog pouzdanja u Božje milosrđe. Oduprimo se, dakle, 


lukavom šaptanju đavolskom i otvorimo svoje uho dragom Bogu, 


koji nam dovikuje u Svetom pismu: »Sinko, nemoj se stiditi pri- 
znati svojih grijeha!«5 


12 Iz Božje riznice 

NAŠA BORBA 


Bilo je to u Americi. Neki siromašni Indijanac radio je kod 
bogatog farmera. Jednog dana zamoli on gospodara, da mu dade 
koju cigaru. Farmer mu dade punu kesu duhana. Sutradan donese 
Indijanac farmeru zlatni dukat i reče: 

— Evo, to sam našao u tvom duhanu, pa ti vraćam. — Gospo- 
dar se tome veoma začudi i upita ga: 

— A zašto ti meni vraćaš taj dukat? Pa ja za njega uopće 
nisam znao. Zato si ga mogao sasvim lijepo zadržati, jer toga nitko 
nikada ne bi saznao. — Nato Indijanac stavi ruku na prsa i reče: 

— Vidiš, ovdje u mom srcu Žive nekakva dva čovjeka, jedan 
dobar, a drugi zao. I kad sam jučer našao dukat u tvom duhanu, 
onaj mi je dobri odmah šapnuo: Idi i povrati taj novac gospodaru, 
jer to nije tvoje. — Kako da nije tvoje, umiješa se onaj zločesti. 
Pa to ti je dao gospodar! — On ti je dao samo duhan, odgovori 
dobri, a nije dukata. — Nemoj sada mudrovati, razljuti se onaj 
zločesti. Nego lijepo razmijeni taj dukat i kupi odmah bocu dobrog 
viskija, a od onoga što preostane, možeš lijepo proživjeti cijeli 
mjesec dana... I tako su se ta dva čovjeka u meni cijeli dan sva- 
đala. A kad sam na večer legao u postelju, oni nastaviše svoju sva- 
ću. Zbog toga nisam cijele noći oka stisnuo. Zato, evo ti tvoga du- 
kata, da mogu mirno spavati... 

Ovaj priprosti Indijanac opisao je zorno, upravo plastično onu 
borbu u čovjeku, kad ga stigne napast. Jer, zaista, u svakom ljud- 
skom srcu žive dva čovjeka. Jedan ga opominje na dobro, a drugi 
bez prestanka vuče na zlo. 

Tko su ta dva čovjeka? Na ovo pitanje odgovara nam Sveio 
pismo, da su to: ljudsko tijelo i njegova razumna duša, jer evo šta 
veli sveti Pavao apostol: »Tijelo želi protiv duha, a duh protiv ti- 
jela. Ovo se dvoje bori jedno proti drugome«A Ta neprekidna bor- 
ba u ljudskom srcu dobro je poznata svakom čovjeku, kršćaninu 

i poganinu, učenom i neukom, dapače i najvećim svecima. Stoga 
nam se samo od sebe nameće pitanje: gdje je zadnji uzrok toj 
vječitoj buni tijela protiv duha? Ili da ostanemo kod Indijanca: 
Odakle ona dva čovjeka u ljudskom srcu? 

Na to pitanje ljudska pamet ne zna odgovora. Ali nas je Duh 
Sveti o tome poučio. — Sve, štogod je Bog stvorio, veli Sveto pismo 
»bilo je dobro«2 Pa tako je i čovjek, kad je izašao iz njegove stvo- 
riteljske ruke, bio posve dobar. U njemu je vladala nepomućena 
harmonija između tijela i duše. Duša je slušala Boga, a tijelo, sa 
svim svojim nagonima, bilo pokorno duši i slušalo razum. Tako je 
to potrajalo sve do prvog grijeha naših praroditelja. Ali, čim su 
cni prekršili Božju zapovijed, i tako se pobunili proti Bogu, od- 
mah se — za kaznu — i njihovo tijelo počelo buniti proti duhu i 
nije htjelo da sluša razum. I od onda vodi se u svakom čovjeku, i 
u onom najsvetijem, neprekidna borba između dobra i zla. 

Uzmimo na primjer svetog Benedikta, koji je osnovao redov- 
nike na zapadu (+543). On se od svoje mladosti pa do duboke sta- 
rosti brižno čuvao svakog grijeha. I mnogi su mislili, da se njegovo 
tijelo uopće ne buni protiv duha. Pa ipak, evo, šta čitamo u nje- 
 govu životopisu. 

Njega su braća pustinjaci nekoliko puta zatekli u šumi, kako 
se valja u trnju. Kad su ga pitali, zašto to čini, on je uvijek odgo- 
varao nekom šalom. Ali jednog im je dana priznao, da su ga greš- 
ne misli i želje tako zaokupile, da već nije znao, kako će se od njih 
obraniti. Stoga je odletio u šumu i bacio se u bodljikav grm, da mu 
trnje svojim ubodima izbije iz glave one misli i želje. Dakle, i u 
srcu toga anđela u ljudskom tijelu vodila su borbu ona dva čov- 
jeka. — A evo, šta piše o sebi veliki sveti Pavao apostol: »Ja se ra- 
dujem Božjem zakonu. Ali vidim u svojim udovima drugi zakon, 
koji se opire zakonu moga razuma. Jer dobro, što hoću, ne činim, 
nego zlo, što neću, ono činim«,3 

Sada će nam biti jasne ove riječi Svetog pisma: »Borba je ljud- 
Ski život na zemlji«.4 Bog nas je postavio u tu borbu, da slobodnom 
voljom odlučimo, jesmo li za dobro ili za zlo, za Njega ili za soto- 
nu. I ovako nam dovikuje u Svetom pismu: »Stavio sam preda te 
Život i smrt. Izaberi dakle život!«5 Stoga je naša glavna zadaća ov- 
dje na zemlji i ono »jedino potrebito«5 da pomoći Božjom pobije- 
dimo onog neprijatelja u svom srcu i za nagradu dobijemo život 
Vječni. »Tko pobijedi, dovikuje nam Krist, njemu ću dati da sjedi 
sa mnom na mojem prijestolju. I bit ću mu Bog, a on će biti moj 
Sin/«7 


Na+ 

BOŽJA TAMNICA 


Za vrijeme francuskog kralja Ljudevita XIV bio je neki ple- 
mić osuđen na 30 godina robije. Kaznu je morao izdržavati u po- 
znatoj tamnici Bastilji. Iza desetak godina robovanja pošalje jed- 
noj dvorskoj dami pismo, datirano 1. siječnja 1700. U pismu među 
ostalim veli: »Na 25. siječnja navršit će se 100.000 sati, otkako 
trpim u ovim strašnim zidinama. A kad to prođe, stoji preda mnom 
još 160.000 sati muke i stradanja. Stoga vas zaklinjem, gospođo, da 
progovorite koju riječ kralju za mene«. 

Strašno pismo! Čovjeku se ježi kosa na glavi, kad ga čita. Me- 
đutim, ovo nam pismo doziva u pamet jednu ozbiljnu istinu svete 
vjere. Naime, vjera nas uči, da i na ovom svijetu ima tamnica Bož- 
ja — a zove se čistilište — u kojoj pokojni pravednici moraju oka- 
javati grijehe i pogreške, što su im još ostale na duši. Da su muke 
u toj tamnici veoma velike, vidi se iz ovih riječi Svetog pisma: 
»Strašno je upasti u ruke Boga živogal«i A eto, ove su duše pale 
u ruke Božje pravde, i Sin im Božji dovikuje u svetom evanđelju: 
»Nećeš izaći odatle, dok ne platiš i zadnju paru« svoga duga Božjoj 
pravdi!?2 

Ali, s druge strane uči nas Bog, da mi možemo svojim moli- 
tvama i drugim dobrim djelima pomoći tim dušama, jer evo šta 
veli Duh Sveti: »Korisna je i spasonosna misao moliti se za pokoj- 
ne, da im se oproste grijesi«.3 A na drugom mjestu dovikuje nam: 
»Pomozi živome, ali ne uskrati svoje ljubavi ni pokojnomel«k 

Ovo dobro znaju pravedne duše u čistilištu. Stoga nas bez pre- 
stanka mole i zaklinju, kao onaj plemić iz Bastilje, da im pomogne- 
mo, da što prije zadovolje Božjoj pravdi i pređu u slavu nebesku. 
Tako, na primjer, na Dušni dan dovikuju nam po svetoj Crkvi one 
riječi Jobove: »Smilujte se meni, smilujte se, barem vi prijatelji 
moji, jer me je dotakla ruka Božja!«5 

Ovim se vapajima Crkva najspremnije odaziva i u svakoj sve- 
toj misi preporučuje ove duše Božjem milosrđu. A s Crkvom se 
svi vjernici bez prestanka mole za duše svojih dragih pokojnika. 

A sada, evo, šta mi pripovijeda jedan gospodin. On je dulje 
vremena ležao u zatvoru, i to, cijelo vrijeme u samici. I tuži mi se, 
da mu je bilo strašno. Ona samoća, veli, tjera te u očaj. Onda, ona 
beskrajna ispitivanja i neizvjesnost, šta će s tobom biti, pritišću 
čovjeka kao mora. A imao je on nekog prijatelja svećenika, koji je 
u tim teškim časovima mislio na njega i slao mu pakete u tamnicu, 
kad god se moglo poslati. Ja mu toga, veli taj gospodin, ne mogu 
nikada zaboraviti. Već sam se u zatvoru puno molio za njegovo 
zdravlje i sreću, a sada mu o Božiću i Uskrsu uvijek pošaljem 
bilo kakav paketić, da mu se na taj način bar donekle odužim. 

Eto, tako taj gospodin. A šta ćemo istom reći za one svete i 
pravedne duše u čistilištu? Koliko će više one biti zahvalne svojim 
dobročiniteljima! One se, o tom nema nikakve dvojbe, bez prestan- 
ka mole za njih, a molit će se još više pred prijestoljem Božjim, 
kad njihovom pomoću dođu u slavu nebesku. Tu zahvalnost i po- 
moć duša u čistilištu osjećaju svi oni, koji se mole za njih. Evo, 
na primjer šta kaže sveta Katarina Bolonjska: »Kadgod sam osje- 
tila, da se uzalud molim, pozvala sam u pomoć duše u čistilištu, i 
uvijek sam doskora dobila što sam od Boga tražila«. 

Stoga budi milosrdan prema dušama koje trpe u toj Božjoj 
tamnici, pa će i dragi Bog biti tebi milosrdan, jer veli naš božanski 
Spasitelj: »Blago milosrdnima, jer će milosrđe postićil«6 

OBRANA OCA ILIJE 


U Parizu se nalazi staro i slavno sjemenište svetog Sulpicija, u 
kojem se odgajaju budući svećenici. U analima toga sjemeništa či- 
tamo i ovu zgodu. Jedne nedjelje dođe k svetoj misi u to sjemenište 
mladi princ, sin Ljudevita XIV. Visokom je gostu odmah dodi- 
jeljen stariji bogoslov, da mu bude pri ruci. Za vrijeme svete mise 
klečao je princ u posebnoj klupi, a do njega onaj bogoslov, njegov 
pratioc. 

Bogoslov je pobožno molio svoj brevijar, jer je bio već sveće- 
nik. A princ se bez prestanka ogledavao na sve strane. I svaki bi 
čas zavirio u brevijar, iz kojeg je bogoslov molio. U toj knjizi vidio 
je puno raznih znakova i svakojakih slova: crnih i crvenih, malih 
i velikih. I postao je znatiželjan, kako se to moli brevijar, pa upita 
bogoslova: »šta vi zapravo učite u sjemeništu?« Očekivao je odgo- 
vor: »Učimo, kako se moli brevijar i služi sveta misa«. 

Ali bogoslov nije odgovorio, nego je dalje sabrano molio. Onda 
ga princ upita drugi i treći put. Ali bogoslov je šutio. Naposljetku, 
kad ga je opet upitao, šta uče u sjemeništu, odgovori mu bogoslov: 
»Učimo, da se za vrijeme svete mise ne ogledavamo i da ne brblja- 
mo«. — Princ je razumio lekciju, pa izvadi iz džepa krunicu i poče 
moliti... 

Mnogi bi kršćani katolici morali otići u školu ovom bogoslovu, 
da i njima očita lekciju. Jer ima ih dosta, koji se u crkvi za vrijeme 
svete mise ili blagoslova vrte na sve strane, i hoće sve da vide: 
tko je to sad unišao u crkvu, tko je izašao, tko se nakašljao, gdje 
je klupa škripnula... I svaki čas nešto razgovaraju sa susjedom, 
dok se na oltaru, u našoj sredini nalazi sam Spasitelj. Naravski da 
takvo ponašanje mora osuditi dragi Bog. Evo, kako je to rastu- 
mačio otac Ilija. 


182 











183 


Bilo je to u Sarajevu, koliko se sjećam godine 1909. Na Vel. 
subotu držala se svečana procesija i proslava uskrsnuća Gospod- 
njeg, u kojoj je i pisac ovih redaka kao bogoslov sudjelovao. Na 
procesiju došao je i poglavar Bosne, inače visoki austrijski general, 
sa svojim civilnim i vojničkim pomoćnicima. 

Iza procesije bio je svečani blagoslov u crkvi. Za vrijeme bla- 
goslova počela su gospoda brbljati, premda je presveti Sakramenat 
bio izložen na oltaru. A među klerom bio je i otac Ilija, koji je više 
puta pogledao gospodu, da ih tako opomene na šutnju. Ali gospoda 
nisu za to marila. Na koncu Ilija im pristupi i uljudno reče, da je 
crkva »kuća molitve«i a ne mjesto za brbljanje i smijanje. 

Poglavar je zemlje bio radi toga veoma uvređen, i otac je Ilija 
već sutradan pozvan na odgovornost. Ali se dobro obranio. 

Uzmimo slučaj, rekao je Ilija na preslušavanju, da jedna de- 
putacija građana dođe poglavaru zemlje, da mu se pokloni. I kad 
bi se poglavar pojavio u dvorani, gdje ga čeka deputacija, bi li on 
mogao dopustiti, da se ti ljudi dalje razgovaraju, smiju i brbljaju, 
kao da njega uopće nema u dvorani? Jasno je, da ne bi, jer to bi 
bio prezir njegove osobe kao poglavara zemlje. 

A šta je jedan general, nastavio je otac Ilija, i šta su sve veli- 
čine ovoga svijeta prema Sinu Božjem, koji boravi u našim crkva- 
ma? Zato je daleko veća uvreda i prezir dragog Boga, ako mi po 
našim crkvama, u njegovoj prisutnosti, bez potrebe razgovaramo 
i brbljamo... Svi su vidjeli, da otac Ilija ima pravo. I bio je pušten 
uz opomenu i ukor »radi netaktičnosti«. 

Dobro bi bilo, da se i mi malo zamislimo u ove riječi oca Ilije 
i prema njima uredimo svoje ponašanje u crkvi. Na to nas poziva 
i Duh Sveti, koji veli: »Bog je u svom svetom hramu. Neka pred 
njim šuti cijela zemlja!«? . 

FRA VID 


Bio je on svećenik, franjevac i doktor teologije. Svi su ga iz- 
vanredno cijenili radi njegove svestrane izobrazbe i načitanosti ko- 
jom se on nikad nije razmetao. Ali smo ga još više voljeli, jer je 
bio vrlo jednostavan i skroman u svakom društvu, bilo to sa selja- 
cima ili građanima i svećenicima. 

Skoro cijeli svoj život proveo je kao župnik po raznim seoskim 
župama. Pa ipak, uza sav posao, knjiga mu je bila nerazdvojni 
drug. Ali tamo iza šezdesete poče mu vid slabiti, i malo pomalo on 
oslijepi. Radi toga je desetak zadnjih godina života proveo kao sli- 
jepac u samostanu. - 

Sad se istom pokazalo, koliko se kreposti krije u tom čovjeku. 
Naime, on se nije nikada, ni jednom riječi, bilo kome potužio radi 
svoje sljepoće. A kad smo ga pitali, kako može biti tako ustrpljiv, 
on nam je smiješeći se odgovarao: »Ima toliko slijepaca na zemlji, 
pa zašto da ne budem i jal« Međutim, jednog smo dana otkrili 
tajnu, odakle mu snaga, da tako strpljivo i odano u volju Božju 
nosi svoj teški križ. 

Da bolje razumijemo tu njegovu tajnu, evo najprije jedne zgo- 


de iz života svetog Petra Mučenika (f1225). Taj je svetac, radi: 


svoga kreposnog života, uživao veliki ugled kod naroda. Zato su 
mu mnogi bili zavidni, pa su ga neprestano ogovarali i klevetali. 
To je njega, naravski, veoma žalostilo, ali se nije branio, nego je 
strpljivo šutio. Međutim, kad je jednog dana opet čuo, šta 'sve o 
njemu govore, nije mogao izdržati, nego odleti u crkvu, baci se na 
koljena pred raspetim Spasiteljem i ovako se potuži: 

— Isuse, Isuse! šta sam ja toliko sagriješio, da moram ovako 
mnogo trpjeti! A Isus mu s križa odgovori: 


— A šta sam ja, Petre, sagriješio, da moram ove strašne muke 
podnositi? Barem ja sam bio potpuno nevin! Pa ipak, pogledaj, šta 


184 








185 


su od mene radili. A tebe još nisu bičevali, još te nisu trnjem okru- 


nili i na križ razapeli. Stoga, sinko, gledaj u mene, pa strpljivo nosi 
zamnom križ, što ti ga providnost Božja šalje, jer bez križa ne 
možeš u nebo... 

Petar je poslušao glas raspetoga Isusa. Pa kad mu je poslije 
bilo teško, on bi odmah bacio pogled na križ i ovako uzdahnuo: 
»Ako ovaj nevini Jaganjac Božji mora toliko trpjeti za tuđe grijehe, 
pravedno je, da i ja nešto pretrpim za svoje vlastite grijehe kojima 
sam Boga vrijeđao«. I tako je, gledajući u raspetog Krista, strp- 
ljivo nosio svoj križ, i po križu spasio sebe i mnoge druge. 

Nama neće progovoriti raspeti Spasitelj s križa, kao ovom sve- 
cu. Ali to nije ni potrebno, jer evo šta veli sveti Augustin: »Isusov 
križ nije samo njegova smrtna postelja, nego ujedno i uzvišena 
katedra, s koje nam Krist i danas propovijeda«. I zaista je tako! 
Tko na primjer ne čuje, kako nam Krist, i mrtav sa križa šapće one 
riječi svetog evanđelja: Pogledajte, »koliko Bog ljubi svijet, da je 
predao Sina svoga jedinorođenoga!«t I one druge riječi: »Tko hoće 
da pođe zamnom — u slavu nebesku — neka uprti svoj križ i 
neka me slijedi«.2 

Evo, ovaj šapat raspetoga Isusa s križa čuo je i naš fra Vid. 
Jer kad smo ga jednog dana opet saletili pitanjima, kako može 
biti onako strpljiv u svojoj nevolji, on nam je jednostavno odgovo- 
rio: »Pa ako je i sam Isus morao onoliko trpjeti, zašto da i ja 
grešnik ne pretrpim štogod za svoje grijehe!« 

Dakle, i on je upirao svoj pogled na križ Isusov. I raspeti mu 
je Spasitelj dao snage, da onako strpljivo nosi svoj križ za njim. 
Zato veli Sveto pismo, da je »riječ križa onima, koji se spasavaju, 
snaga Božja«.3 A sveta nam Terezija Velika dovikuje: »Pogledajte 
na križ i sve će vam biti lako!« 

DVIJE PROCESIJE 


Sveta nas vjera uči, da je đavo zakleti neprijatelj našeg vječ- 
nog spasenja, i nastoji na sve moguće načine, da nas zavede na 
grijeh i povuče sa sobom u propast. On »obilazi okolo kao lav — 
veli Sveto pismo — i traži koga da proždre«.! 

Pa kako ćemo se oduprijeti toj paklenoj zvijeri, da nas ne 
šćepa i ne upropasti? Sveci Božji u jedan glas odgovaraju, da ćemo 
najlakše odbiti sve nasrtaje i napasti vraga paklenog, ako budemo 
duboko ponizni pred Bogom i pred ljudima. Poniznost je, vele oni, 
najoštrija strijela, koja sigurno pogađa tu paklenu zvijer, jer Duh 
Sveti kaže tri puta u Svetom pismu: »Bog se oholima protivi, a po- 
niznima daje milost« da pobijede sotonu i postignu sve ostale kre- 
posti, u prvom redu ljubav, kraljicu svih kreposti. 

Sve je to vrlo dobro poznato i vragu paklenom. Zato je nje- 
gova prva briga, da čovjeka navede na oholost. A onda mu je s 
njim lako, jer »Bog se oholima protivil« — Da ovu istinu lakše 
zapamtimo, evo duhovite legende o dvije procesije. 

Jednog su se dana skupile sve kreposti u nebu, da se poklone 
Ocu nebeskom. Na nebeskim vratima formirale su povorku, da ta- 
ko u procesiji stupe pred Božje prijestolje. Jedan je anđeo imao u 
ruci spisak i prema njemu svrstavao kreposti u red. Na čelo pro- 
cesije stavio je Poniznost. Ali ona se dugo otimala toj časti, i htjela 
je svakako, da bude na zadnjem mjestu... 

— Eeeee, moja draga Poniznosti, dovikne joj anđeo. Ti ni sama 
ne znaš, koliko te Bog cijeni. Ti, doduše, uvijek izabireš zadnje 
mjesto, ali te je Sin Božji u ovom spisku stavio na prvo. I ja se 
moram prema tome ravnati, 

Kad je Poniznost zavirila u taj spisak, vidjela je u njem po- 
pisane sve kreposti, što ih Spasitelj nabraja u svojoj propovijedi 
na gori. A na prvo mjesto stavio je poniznost, jer je najprije rekao: 

»Blaženi siromasi duhom!« a to su ponizni ljudi3 Sada su sve kre- 
posti upravo primorale Poniznost, da se stavi na čelo povorke. 

Ali, i đavo vodi svoju procesiju, sastavljenu od raznih grijeha. 
Doduše, on lukavo krije spisak, po kojem reda te grijehe, da ljudi 


one bi otkrili vražju taktiku. Ali Crkva je Božja— a vodi je Duh 


Sveti — fotografirala tu njegovu procesiju, i tom snimku dala na- 
ziv: »Sedam glavnih grijeha«. Iz te se fotografije jasno vidi red 
koja vlada u toj đavolskoj povorci. Na čelu, prva stupa oholost => 
za njom ide lakomost — onda — bludnost...iredom ostali glavni 
grijesi. Da je to zaista tako, uči nas Duh Sveti, koji veli u Svetom 
pismu: »Pred padom stupa oholost, i pred propašću oholi duh«. 
A na drugom mjestu uči nas, da je »početak svakog grijeha 
oholost.«5 

Sve su ovo dobro znali sveci Božji. Zato im je prva briga bila, 
da ostanu duboko ponizni. Tom su poniznošću uvijek pobjeđivali 
đavla i gonili ga od sebe. Da je doista tako kaže i zanimljiva zgoda 
iz života starih pustinjaka. Da bolje razumijemo tu zgodu, moramo 
se sjetiti riječi svetog Pavla, da se »sotona — kad mu to zatreba — 
pretvara u anđela«.5 A sada evo te zgode. 

Nekog pobožnog pustinjaka napastovao đavao na sve moguće 
načine. Navaljivao čas sa jedne, čas sa druge strane, sad ovako sad 
onako. Ali ga nije mogao navući na grijeh. Naposljetku ne znajući 
šta će, uzme oblik anđela. I tako obasjan divnim svjetlom, stupi 
pred pustinjaka, pa mu umiljato reče: »Sveti brate! Evo me šalje 
Bog, da te u njegovo ime pozdravim radi tvoje izvanredne sveto- 
sti...I« Vrag je računao sa sigurnošću, da će se pustinjak radi to- 
ga uzoholiti do neba. A onda će s njim lako obračunati kao i s 
drugim oholim dušama. ' 

Ali se prevario. Pustinjak je u prvi kraj ostao izvan sebe od 
čuđenja. Na koncu se pribere i promuca tobožnjem anđelu: »Dragi 
anđele! Ti si se sigurno zabunio. Jer po čemu bih ja grešnik za- 
služio, da mi dragi Bog šalje svoga anđela! Nego, idi ti onom, za- 
ista. svetom bratu, koji ima svoju ćeliju odmah do moje. Bog te je 
sigurno k njemu poslao, jer on je to i zaslužio, a ne ja grešnik... .« 

Kad je sotona vidio toliku poniznost, odmah je utekao, jer je 
dobro znao, da kod poniznog čovjeka ne može ništa postići. 

OSU SE KAO ČARAPA 


Skoro mi se tužio jedan gospodin na ženu svoga brata. A ja 
mu moram vjerovati, jer je čovjek veoma pošten, iskren i pravi 
kršćanin katolik. Ta je žena, veli on, bila svakakva. Na koncu je 
ostavila muža i otišla s drugim. A moj je brat, na to se mogu za- 
kleti, posve nevin, Pa zašto mu onda Crkva ne dopusti, da se po- 
novno oženi, nego se mora potucati od nemila do nedraga! 


Šta ćemo odgovoriti ovom gospodinu? U prvom redu moramo 
naglasiti, da to Crkva ne može učiniti, jer Sin Božji veli o braku: 
»Što je Bog sastavio, čovjek ne smije đa rastavi.«! Dakle, ni jedan 
čovjek, pa ni sam namjesnik Kristov, Sveti otac papa, nema prava 
da raskine valjano skopljen brak i dopusti novu ženidbu. — Pa zar 
ni onda, kad je čovjek potpuno nevin kao brat ovog gospodina? 
Ni onda! A zašto je Bog to tako uredio? Imade za to nekoliko ve- 
likih razloga. Ovdje ćemo istaknuti samo jedan. 


Uzet ćemo najprije jednu usporedbu. Kod nas u Bosni ima ova 
poslovica, Ako je jedna državna uredba, ili koja odredba vojničke 
discipline, ili koja crkvena zapovijed veoma kruta i previše stroga, 
onda se običaje ovako reći: »Eeeee! Kad bi se u toj stvari samo 
malo popustilo, onda bi to išlo dalje, i sve bi se osulo kao čarapa!« 
Naime, prije su se plele čarape rukama. I ako si takovu čarapu 
načeo samo malo, ona se dalje brzo osipala, dok se sva ne bi ras- 
plela. 


Eto, tako je i s brakom. Kad bi se dopustila rastava valjanog 
braka bilo u kojem slučaju, to bi se dalje rapidno širilo kao epide- 
mija. Odmah bi milijuni ljudi našli stotinu razloga, da promijene 
ženu ili muža, Da je tome zaista tako, svjedoče nam statistike. 
Uzmimo na primjer Francusku. Kad se u toj zemlji godine 1884. 
uveo civilni brak, odmah prve godine iza toga bilo je četiri puta 
više rastava, nego prije. Onda se ta brojka iz godine u godinu po- 

većavala, tako da je godine 1905. već bilo deset puta više rastava, 
nego prije uvođenja civilnog braka. 
A tako je i u drugim zemljama, kako gledamo na svoje vlastite 


oči. Došlo je dotle, da se mijenjaju žene i muževi kao cipele ili 


šeširi. Zato se današnja obitelj drma u svojim temeljima. A od toga 
stradamo svi, cijeli ljudski rod, u prvom redu nevina djeca, jer obi- 
telj je osnovna stanica svakog ljudskog društva. 

Sve to najbolje zna Gospodin Bog. Stoga je, iz ljubavi prema 
nama, da sačuva brak i obitelj od raspadanja, stavio oko braka i 
obitelji čvrstu ogradu nerazrješivosti. I ne dopušta nikome, da dir- 
ne u tu ogradu, ni vladarima, ni biskupima, ni papi — nikome! A 
ako netko radi toga nevin strada, kao brat onoga gospodina, to je 
za njega križ, što ga mora strpljivo i odano u volju Božju nositi. A 
to se može s molitvom i Božjom pomoću. Onda će mu i taj križ — 
što zvuči paradoksalno — biti na vječno spasenje, jer kaže Duh 
Sveti: »Onima koji ljube Boga, sve će se okrenuti na dobrol«?2 

MAGNETOFONSKI SNIMAK 


Sveta vjera uči nas, da će se na sudu Božjem otkriti sva naša 
djela, i ona, za koja nitko nikada nije saznao. Tada će se otkriti i 
naše najtajnije misli, želje i osjećaji, jer kaže Sin Božji u svetom 
evanđelju, da »nema ništa sakriveno, što se neće otkriti« na tom 
sudu.“ Da nam se ova istina što dublje usiječe u srce, navit ćemo 
jedan magnetofon. 

Jednog Uskrsa, poslije podne, posjetio sam sestarski samostan, 
da zaželim sretan Uskrs starom svećeniku, koji je bio duhovnik 
u tom samostanu. Dok smo pili crnu kavu, poče najednom iz jed- 
nog ugla sobe govoriti magnetofon. Odmah iza prvih riječi vidjelo 
se, da iz kutije govori svećenik na oltaru. A po glasu smo poznali, 
da je to baš taj stari svećenik, kojem sam došao čestitati Uskrs. 
Kad je to starac razabrao, poče se krstiti — štono se kaže — i lije- 
vom i desnom, jer još nikada nije čuo svoga glasa iz magnetofona. 
Međutim su se redovnice smijuljile. One su, a da to stari nije znao, 
uhvatile cijelu njegovu uskrsnu misu i propovijed. 

Jasno se čula svaka njegova riječ, jer on uvijek vrlo razgovi- 
jetno čita svetu misu i propovijeda. Pa ipak, magnetofon nije 
uhvatio, niti je mogao uhvatiti ono glavno, o čemu će on polagati 
računa na Božjem sudu. 

Ja sam starca odmah zamolio, da li bih smio napisati nekoliko 
redaka o tom snimku njegove mise, i on mi je to spremno dopustio. 
A kad je sutradan pročitao ovaj sastavak, reče mi: »Potpisujem 
svaku riječ s obje ruke«. A sada pođimo redom. : 

S vrpce se jasno čulo, kako on na početku mise glasno i razgo- 
vijetno govori: »Moj grijeh, moj grijeh, moj preveliki grijeh!« A je 
li se pri tom zaista kajao za svoje grijehe? Je li skrušena srca 
pristupio k Božjem žrtveniku? Toga vrpca nije mogla uhvatiti. A 
baš o tom će on polagati račun na sudu Božjem! 

Ni, uzmimo njegovu uskrsnu propovijed, koja je iz kutije od- 
zvanjala i bila vrlo lijepa. Ja sam mu odmah na tome čestitao, a on 
mi reče, da se mnogo trudio oko te propovijedi. Pa hoće li primiti 
od Boga nagradu za taj svoj trud, i za one hiljade propovijedi, što 
ih je rekao u svom životu? Evo, šta nas o tome uči sveto evanđelje. 
Ako se svećenik puno trudi oko svojih propovijedi, ali samo zato, 
da ga ljudi pohvale i reknu: »Ah, što ovaj krasno propovijeda!« — 
neće primiti nikakvu nagradu na sudu Božjem, jer je već na zemlji 
— kako kaže Spasitelj — primio nagradu i pohvalu od ljudi3 A 
ako se trudio, da svojim propovijedima proslavi Boga i spasi svoga 
bližnjega, primit će preobilnu apostolsku plaću na nebesima. — 
Ali, o svemu tome ne možeš ništa saznati s one magnetofonske 
vrpce. 

Isto tako čuli smo iz one kutije, kako se naš svećenik prije 
pričesti kuca u prsa i izgovara one ponizne stotnikove riječi: »Go- 
spodine, nisam dostojan, da uniđeš pod krov moj!« A koliko je po- 
niznosti i vjere, koliko ljubavi i pobožnosti bilo u tim riječima, o 
tome vrpca šuti. Ali sve je to uhvatio onaj sveznajući magnetofon 
Božji, koji će na sudu pokazati, hoće li mu ova sveta misa biti na 
spasenje ili, ne dao Bog, na osudu. 

A tako je i kod svih ostalih naših djela. Ljudski magnetofoni, 
naše fotografije i televizije hvataju samo ono, što je izvana. A Božji 
magnetofon hvata i ono, što je unutra: naše najtajnije misli, želje 
i osjećaje. I taj će Božji magnetofon progovoriti, kad budemo sta- 
jali na Božjem sudu. I Bog će nas prema tome suditi, a ne prema 
onome, što su ljudi o nama držali. Zato Sin Božji veli u svetom 
evanđelju, da će tada »mnogi prvi biti posljednji, i posljednji prvi«5 
A njegov apostol dovikuje nam: »/li jeli ili pili ili što drugo radili, 
Sve činite na slavu Božju!«5 

NAŠ RASIZAM 


U naše doba mnogo se govori i piše o takozvanom rasizmu. 
Naime, ustali su nekoji ljudi i tvrdili, da sve rase i svi narodi ne- 
maju jednaku vrijednost, i zato ne mogu biti ravnopravni. Nego 
ima izabranih naroda, koji su od prirode pozvani, da vode i za- 
povijedaju, a drugi su određeni, da slušaju i robuju. U ime te na- 
karadne nauke počinili su ljudi mnogo velikih zločina baš u na- 
še vrijeme. 

Takvog rasizma u još grubljem obliku bilo je uvijek na zemlji. 
Tako su, na primjer, stari Grci i Rimljani mislili, da su oni jedini 
gospodari svijeta, a svi su drugi narodi — barbari, divljaci, koji se 
moraju njima pokoravati. — A u vrijeme svetog Pavla apostola bilo 
je mnogo Židova, koji su doduše primili Kristovo evanđelje i stu- 
pili u njegovu Crkvu, ali su tvrdili, da je židovski narod jedini mi- 
ljenik Božji, a svi su ostali narodi — goim, Božja pastorčad. Zato 
su tražili od svih koji nisu bili Židovi da moraju prije krštenja pri- 
miti cijeli židovski zakon i sve njihove obrede. 

Proti ovoj uskogrudnoj nauci ustali su odlučno svi apostoli, 
premda su bili Židovi, a u prvom redu sveti Pavao. On bez prestan- 
ka naglašuje u svojim poslanicama, da su svi ljudi i narodi jednaki 
i ravnopravi pred Bogom, jer su svi stvoreni na sliku i priliku 
Božju — svi su otkupljeni predragocjenom krvlju njegova Sina — 
svi su pozvani u vječno blaženstvo. »Nema tu — veli Pavao — ni 
Židova ni Grka, ni roba ni slobodnoga, jer ste svi jedno u Kristu 
Isusu«dA 

Ovu jednakost svih naroda i rasa možemo upravo rukama pi- 
pati u katoličkoj Crkvi. Pogledajmo samo na II Vatikanski sabor, 
koji se odvijao pred našim očima. Tu je, uz američke i evropske 
bijele biskupe, u istim klupama sjedilo oko 80 crnih biskupa, i me- 
đu njima jedan crni kardinal, sa posve jednakim pravima i duž 

nostima. A na euharistijskom kongresu u Bombayu, koji se održa- 
vao baš u vrijeme toga Sabora, zastupao je papu čistokrvni Jer- 
men, kardinal Agagianian. 

A da ne govorimo o svetim sakramentima, što ih Crkva jedna- 
ko dijeli svim ljudima bez razlike rase i narodnosti. Pogledajmo 
samo pričesne klupe po katoličkim crkvama, osobito u krajevima, 
gdje narodi žive pomiješano, kao u našoj Bačkoj. Kleči tu uz Hr- 
vata Madžar, uz Madžara Nijemac, uz Nijemca Čeh ili Rumunj... 
A u velikim centrima, kao na primjer u Rimu ili Lurdu, možemo 
na svakom koraku vidjeti, kako se kraj bijelca moli Bogu crnac, 
kraj crnca Japanac, kraj njega Indijac... I tako se pred našim 
očima ispunjavaju riječi proroka Izaije, koji je rekao, da će Spasi- 
telj »biti zastava, oko koje će se kupiti svi narodi«.2 

Eto, to je naš katolički rasizam, koji nas mora voditi u našem 
javnom i privatnom životu. Naša hrvatska poslovica veli: »Tuđe po- 
štuj, a svojim se dičil« Mi smo doduše dužni ljubiti svoj narod i 
svoju domovinu, kao što je dijete dužno ljubiti svoju majku. Ali 
pri tom ne smijemo nikada mrziti, prezirati i zlo željeti drugim 
narodima, jer svi smo djeca Božja, a On nam je zajednički nebeski 
Otac, kako to molimo u Očenašu i Vjerovanju. 


13 Iz Božje riznice 

BITI APOSTOL 


Danas se mnogo govori i piše o apostolatu. Namjesnik Kri- 
stov i biskupi bez prestanka nas pozivaju, da svi budemo apostoli, 
pa da poput apostola privodimo k Bogu grešnike i zalutale. A 
kako ćemo to učiniti? Evo najlakšeg i ujedno najuspješnijeg na- 
čina. 

Godine 1928. mogli smo čitati u njemačkom katoličkom časo- 
pisu »Ambrosiumblatt« ovu zgodu. Jednog dana dođe k jednom žup- 
niku u Berlinu otmjena protestantska gospođa, i zamoli ga, da je 
primi u katoličku Crkvu. 

— A šta vas je na to potaklo? upita je župnik. 

Evo šta, velečasni, odgovori ona. Dok sam pohađala gimnaziju, 
bili su u našem razredu svi đaci protestanti, osim dvije katoličke 
djevojke. Jedna od njih ostala mi je uvijek na pameti. Bila je prva 
u razredu, pa ipak ostala uvijek skromna i ponizna. Prema svim 
kolegicama, bez razlike, bila je vrlo ljubazna i susretljiva, premda 
smo je često puta ironično peckali radi njezine vjere i pobožnosti. 
A ja sam u tom prednjačila. Iz njezinih usta nisam nikada čula 
kakvu nepristojnu riječ ili šalu, a da o psovci i kletvi i ne govorim. 
I tako mi je ona kroz cijeli život ostala u pameti. 

Ja sam se kasnije često puta pitala: odakle toj djevojci snaga, 
da živi tako kreposno usred pokvarenog velegradskog života? To 
pitanje nije mi dalo mira. Zato sam počela zalaziti u katoličke 
crkve, ne bi li našla izvore njezine snage. I našla sam ih! Prateći 
vjerski život u katoličkoj Crkvi, uvjerila sam se, da je ona tu sna- 
gu primala iz svetih sakramenata ispovijedi i pričesti — iz žrtve 
svete mise — po zagovoru Bl. Djevice Marije... čega mi prote- 
stanti nemamo, jer nam je sva ta vrela Božje milosti nesretni Luter 
zatrpao. I tako sam došla do čvrstog uvjerenja, da je katolička 
Crkva zaista ona Crkva koju je Krist osnovao, jer su jedino u njoj 

pohranjene milosti Isusova otkupljenja. Eto, zato želim, da posta- 
nem živi član te Crkve... 

Dakle, ona je učenica svojim dobrim primjerom postala pravi 
apostol, jer je, poput Isusovih apostola, privodila duše u njegovu 
Crkvu. A takovih šutljivih apostola ima dosta i u našoj sredini. 
Evo, na primjer, poznavao sam dobro jednog liječnika, koji je sva- 
ke nedjelje i blagdana išao u crkvu i pobožno slušao svetu misu. 
Veli mi za njega jedna gospođa: »Tko došao ili ne došao u crkvu, 
doktor N. je svake nedjelje, sa svojim malim misalom, u crkvi na 
svome mjestu!« 

A jednog dana sastale se dvije katoličke gospođe, da se malo 
porazgovore. Jedna je od njih revno išla u crkvu, a druga je to 
skoro posve zanemarila. I ona prva, u razgovoru, ispriča onoj dru- 
goj, kako taj liječnik svake nedjelje ide u crkvu... 

— Ma nemoj govoriti! začudi se ona druga. Zar baš svake ne- 
djelje? Ne vjerujem! 

— Ako ne vjeruješ, dođi u nedjelju, pa ćeš vidjeti. 

Ova je došla iz znatiželjnosti, i skoro cijelo vrijeme promatrala 
našeg liječnika, kako se pobožno moli i klanja Isusu na oltaru. 
Došla je i druge nedjelje — i treće — i četvrte... I od onda ide 
redovito u crkvu. 

Zar i ovaj liječnik nije pravi pravcati apostol Isusov? Jer, eto, 
on je svojim dobrim primjerom priveo jednu nemarnu, da ne rek- 
nem zalutalu ovcu k Vrelu svojih milosti, Isusu u svetoj misi. A 
Bog zna, koliko je drugih duša priveo na taj način k Božjem oltaru. 
Možda ih je svojim dobrim primjerom obratio više, nego koji sve- 
ćenik s hiljadama najboljih propovijedi. To ćemo vidjeti, kad se 
na sudnji dan otvore knjige života. 

A takav apostol može i mora biti svaki od nas: otac i majka u 
svojoj obitelji — radnik u tvornici — nastavnik i učenik u školi 
— oficir i vojnik u kasarni... Zato je s pravom rekao glasoviti 
francuski pukovnik Paqueron: »Ako želiš kojeg grešnika ili bez- 
Vjerca obratiti Bogu, ne treba se s njim puno prepirati, nego treba 
samo kreposno živjeti, jer dobar primjer svijetli svima, a ne vrijeđa 
nikoga!« A na to nas bez prestanka poziva i naš božanski Spasitelj, 
koji nam dovikuje u svetom evanđelju: »Neka tako svijetli vaša 
Svjetlost među ljudima, da ljudi vide vaša dobra djela i slave Oca 
vašega, koji je na nebesimal«l - 


ila 

OBRATILA GA MAHOVINA 


Prije pedesetak godina krstarila je Afrikom neka francuska 
ekspedicija, da ispita život i običaje raznih afričkih plemena. Jedne 
noći navale na njihovu karavanu pustinjski razbojnici. Otmu im 
sve, što su imali, i uteku. 

Ekspedicija se raspršila. Neki su članovi sretno izmakli, drugi 
su poubijani. A jedan od njih ležao je smrtno ranjen na pustinj- 
skom pijesku. Pokušao je, da se digne i uteče s onog mjesta nesre- 
će, ali nije mogao maknuti ni rukom ni nogom. — Taj je čovjek 
bio iz dobre katoličke obitelji, i još kao dječak temeljito poučen 
u kršćanskom nauku. Kasnije, u vrtlogu velegradskog života, iz- 
gubio je svaku vjeru. 

Boreći se tako sa smrću, ugleda na jednom kamenu kraj sebe 
malo mahovine, koja je divno uspijevala. Obasjana zrakama jutar- 
njeg sunca, koje je baš izlazilo, zelenila se poput smaragda, a iz nje 
su izbijali mali, nježni cvjetići... 

Gledajući tu mahovinu, sjeti se on Isusovih riječi, što ih je 
još u osnovnoj školi napamet učio: »Pogledajte ljiljane u polju! 
Ne trude se, niti pređu. A kažem vam, da se ni Solomun u svoj 
slavi svojoj nije obukao kao jedan on njih. Pa ako Bog tako odijeva 
travu, koja danas jest, a sutra se u peć baca, zar neće još radije 
vas, malovjerni?«i 

Ove riječi Isusove uliše mu veliko pouzdanje u dragog Boga. 
I on — iza toliko godina — opet sklopi ruke i poče od svega srca 
moliti »Oče naš, koji jesi na nebesima ...« A Otac je nebeski odmah 
uslišao njegove vapaje. On se, onako smrtno ranjen, kao nekim 
čudom, polako podiže na noge i pođe u nepoznato, moleći jednako 
Očenaš. 

Kamo će krenuti? Desno ili lijevo, naprijed ili natrag? Toga 
nije znao. Ipak nije očajao, nego se čvrsto uzdao u Oca nebeskog, 

da ga neće u ovom teškom času ostaviti. I Bog ga nije ostavio, nego 
je upravio njegove korake u pravom smjeru. Iza kratkog vremena 
nabasa on, opet kao nekim čudom, na dobre ljudi, koji su ga 
spasili. Kad se vratio kući, pripovijedao je kroz cijeli život svako- 
me, kako ga je mahovina obratila k Bogu i spasila. 

I nas će spasiti one iste riječi Isusove u svim jadima, nevolja- 


ma i krizama ovog zemaljskog života. Jer onaj Otac nebeski koji 


vodi brigu o mahovini u pustinji, na koju nitko živ ne misli, brinut 
će se daleko više za svoje siromašno dijete, što ga je stvorio na 
svoju sliku i otkupio krvlju Sina svoga. Stoga nam dovikuje sveti 
Petar apostol: »Sve svoje brige bacite na Njega, jer On se brine 
za vas!«2 

KALEŽ SVETOG EUZEBIJA 


U svakoj katoličkoj crkvi ima jedna ili više drvenih kućica, u 
kojima se događaju velika čudesa milosti Božje. To su naše ispo- 
vjedaonice. Ali pošto tjelesnim očima ne vidimo tih čudesa, mi će- 
mo se poslužiti jednom usporedbom. 

U životopisu svetog Euzebija, milanskog biskupa, čitamo ovu 
zgodu (1 462). Jedne nedjelje, dok je on još bio đakon, bila je crkva 
puna vjernika. Prije svete mise uze on u sakristiji skupocjeni kalež, 
urešen dragim kamenjem, da ga odnese na oltar. Idući tako bio je 
dosta rastresen, nije gledao preda se, nego zvirljao po crkvi. Zato 
na jednoj stepenici posrne, kalež mu ispane iz ruke i razbije se o 
mramorni pod. . 

Sveti je đakon nekoliko časaka prestrašeno buljio u krhotine 
razlupanog kaleža i komadiće dragog kamenja, razasute po podu. 
Onda poče pred cijelom crkvom na glas plakati i skupljati one 
komadiće s poda. Kad je sve brižno pokupio, stavi to na oltar... 

I gle čuda! Dok je on klečao pred oltarom, i plačući molio, 
najednom se skupiše svi oni komadi na oltaru, i kalež zablista pred 
cijelim pukom čitav i sjajan, kakav je i prije bio. 

Slično, i još daleko veće čudo događa se i u svakoj skrušenoj 
ispovijedi. Sveto pismo često puta veli, da je duša svakog praved- 
nika kao skupocjena posuda, u kojoj prebiva sam Bog sa svojom 
milošću. Tako, na primjer, kaže Spasitelj za svetog Pavla, da je 
Pavao »izabrana posuda« njegova.! A sveta Crkva veli u litanijama, 
da je Blažena Djevica »Posuda duhovna« u kojoj prebiva sam Bog 
s puninom svoje milosti. 

Ali ako čovjek teško sagriješi, događa mu se nešto slično kao 
i onom skupocjenom kaležu, što je ispao iz ruke svetog Euzebija. 
I ta duhovna posuda kao da se razbije, iz nje se izlije milost Božja, 
Bog je ostavlja... Zato se pobožni prorok David, kad je teško sa- 

griješio, ovako tuži: »Postađoh kao razbijena vazal«2 A i Duh Sveti 
veli za grešnika: »Srce je grešnikovo kao razlupan vrč«,3 

Sve to najbolje zna naš božanski Spasitelj. Zato je u svome 
beskrajnom milosrđu ustanovio sakramenat svete ispovijedi. Pa 
kadgod grešnik donese one krhotine svoje duše u ispovjedaonicu 
i skrušeno okaje svoje grijehe, događa se slično, i još veće čudo 
kao s onim razbijenim kaležom svetog Euzebija. Duša ponovno 
zablista milošću Božjom, i Duh Sveti opet se nastani u njoj. Tu 
čudesnu promjenu opisuje Bog u Svetom pismu ovim riječima: 
»I ako vam je duša crvena od grijeha kao skrlet, postat će bijela kao 
snijegl«* Mi, doduše, ne vidimo toga čuda tjelesnim očima, ali iza 
svake dobre ispovijedi osjećamo u svom srcu Boga i njegov božan- 
ski mir, kakvog ovaj svijet ne može dati. 


39 








ALJEHINOVA SIMULTANKA 


Jednog dana odmarao se neki čovjek na travi u sjeni visokog 
hrasta. Pošto je bila jesen, hrast je bio pun žira. A na ogradi sus- 
jedovog vrta vidjela se vriježa od bundeve, koja se uspuzala uz 
ogradu. I na njoj je visjelo nekoliko velikih bundeva. 

Gledajući to, počeo je naš građanin ovako filozofirati: »Kako 
je sve to naopako uređeno! Na jakim granama ovog hrasta vise 
tako sitni i lagani plodovi. A ona slaba i mekana vriježa mora na 
sebi nositi velike i teške bundeve — mjesto da bude obratno! Da 
sam ja stvarao svijet, ja bih to malo bolje uredio!« 

Dok je on tako kritizirao Božja djela, otisne se s vrha hrasta 
jedan povelik žir i zvrkne našeg filozofa u po nosa, tako da mu je 
krv potekla... Oho! vikne naš filozof i brzo ustane, pa tarući krv 
prošapće: »Ipak zna Bog, šta radi! Jer da su gore na hrastu bundeve 
mjesto žira, možda bih ja sada bio mrtav!« 

Uzmite slobodno ovu zgodu kao šalu. Ali nije šala, nego žalo- 
sna istina, da mnogi ljudi, poput ovog čovjeka, na svakom koraku 
kritiziraju Boga Stvoritelja i ovako govore: »Eeeeee! Ovu stvar nije 
Bog dobro uredio — ono je slabo napravio — ovdje je nepravedan 
— ondje okrutan... Ja bih sve to malo bolje uredio!« Šta ćemo 
odgovoriti na ovakove kritike? Mjesto odgovora evo jedne šahovske 
partije. 

Prije tridesetak i više godina gledao sam slavnog svjetskog pr- 
vaka u šahu, Rusa Aljehina, kako igra istovremeno sa 40 igrača. 
Takova se igra zove simultanka. 

Partija se odvijala ovako: Bila su postavljena četiri stola u 
obliku pravokutnika, i na njima 40 šahovskih ploča. Za svakom plo- 
čom, s vanjske strane pravokutnika, sjedio je po jedan igrač. Alje- 
hin je stajao s nutarnje strane i pristupio k prvoj ploči. Sada je 
onaj igrač pred njim povukao svoju figuru, a Aljehin svoju, i od- 

mah otišao dalje, do druge ploče — zatim do treće — četvrte... 
dok nije obredao svih 40 ploča i vratio se onoj prvoj. 

Ja sam sa dva-tri prijatelja stajao kod jednog igrača i pratio 
igru na njegovoj ploči. I često smo puta bili potpuno uvjereni, da 
će Aljehin, kad se vrati do naše ploče, sigurno povući ovu figuru, 
recimo konja... No Aljehin je povukao posve drugi potez, koji — 
po našem mišljenju — nije imao nikakvog smisla. Ali nitko se od 
nas nije usudio da rekne Aljehinu: »Gospodine, vi ste povukli vrlo 
slab potez! Trebalo je ovako povućil« Jer tko smo mi, da u šahu 
kritiziramo slavnog Aljehina ! — I naposljetku se pokazalo, da je 
svjetski prvak imao skoro uvijek pravo. Velim »skoro uvijek« jer 
i on je, igrajući s 40 igrača, jednu partiju izgubio, a tri remizirao. 

Dakle, nitko se od nas ne usuđuje, da kritizira jednog Aljehina 
u šahu, jednog Einsteina u fizici, Bacha u muzici, Teslu u elektro- 
nici... Jer, tko smo mi, da se pravimo pametniji od tih velikana 
u njihovoj struci! 

Pa ipak, mnogi ljudi misle, da su toliko pametni, te mogu kri- 
tizirati samog Gospodina Boga, od kojega »dolazi svaka mudrost, 
jer je On vrelo sve mudrosti«.1 Koliko se drzovitosti, a i ludosti 
krije u takvom kritiziranju! Stoga nam Bog dovikuje u Svetom 
pismu: »Moje misli nisu vaše misli, i moji putovi nisu vaši putovi! 
Nego, koliko je nebo visoko nad zemljom, toliko su moji putovi 
visoko nad vašim putovima, i moje misli nad vašim mislimal«2 
Zato je posve prirodno, da naša ograničena pamet ne može ni iz 
daleka razumjeti mudrosti Božje, koja se krije u svim njegovim 
osnovama i odlukama, jer »njegova mudrost nema granica«.3 

Ovu je istinu dobro razumio sveti Pavao apostol, pa usred svo- 
ga mučeničkog života ne kritizira, nego ovako kliče: »O dubljino 
mudrosti i znanja Božjega! Kako su neđokučljivi njegovi suđovi i 
neistražljivi njegovi putovi! Sve je od njega i u njemu i po njemu! 
Njemu slava u vijeke!«t 

MATI I DIJETE 


Jedan od najnježnijih prizora ovdje na zemlji svakako je mati 
s malim djetetom u naručaju. Baš takav prizor opisuje nam sveti 
Luka na početku svoga evanđelja. Tu čitamo, kako ona najveća i 
najsvetija Majka, što je ikad živjela ovdje na zemlji, stoji u hramu 
s malim Isusom u naručaju, i prikazuje ga Ocu nebeskom. Mi ćemo 
se malo zadržati kod ovog nježnog prizora, što su ga mnogi slikari 
ovjekovječili. 

Mati i dijete! To je vječita tema svih filozofa i religija, svih 
državnika, književnika i umjetnika. I mogli bismo o tome govoriti 
bez kraja i konca. Ali mi ćemo samo pogledati, šta nam o toj temi 
veli Bog u Svetom pismu. Evo šta: »Djeca su dar Božji, veli On. 
Zato odgoji svoju djecu i drži ih u stezi od mladosti! Pouči svoga 
sina i vođi brigu o njemul«t 

Ove riječi Duha Svetoga, naravski, vrijede i za oca i za majku. 
Ali davno su rekli sveci Božji, da je mati prvi učitelj, prvi svećenik 
i prvi apostol svoga djeteta. Njezino je krilo prva i najbolja škola. 
Što dijete nauči u toj školi, neće nikad, do smrti zaboraviti! 


Dakle na majku pada glavni teret odgoja djece. A to je vrlo 
teška i odgovorna zadaća, kako nas uči svakdanje iskustvo. Pa tko 
će joj pomoći u tom svetom ali vrlo delikatnom i teškom zadatku? 
Neka nam na to pitanje odgovori jedna slika. 


U župnoj crkvi luksemburškog grada Dommeldingena nalazi se 
velika, krasna slika Majke Božje, s malim Isusom u naručaju. Slika 
je izrađena na staklu, kao one slike u zagrebačkoj kapeli Ranje- 
nog Isusa. Tu su sliku, godine 1936, nabavila djeca osnovne škole 
svojim malim ušteđevinama, na poticaj svoje učiteljice. Pod sli- 
kom su napisane ove riječi: Majko! Klekni često puta pred ovu 
sliku i zamoli Blaženu Djevicu, da sa svojim malim Isusom blago- 
slovi tvoju djecu, i da ih čuva od svakoga zla duše i tijela! — A vi, 


202 





203 


djeco, molite pred ovom slikom od svega srca Majku Božju, da bla- 
goslovi vašu mamu i bude joj u pomoći!« 

Eto, dakle, tko će ti pomoći! Blažena Gospa! Ona je na svom 
materinskom krilu othranila i odgojila najvećeg Sina Čovječjeg i 
Sina Božjeg, Isusa Krista. Stoga je ona za sva vremena najsvjetliji 
uzor, najbolji pomoćnik i savjetnik svake majke. Zato u teškim 
časovima života traži kod nje utjehe, pomoći i savjeta. Ali nemoj 
pri tom zaboraviti, da joj dovedeš i svoju djecu, jer ona ti dovikuje 
u svojoj Liturgiji ove riječi Svetog pisma: »Ako je tko malen, neka 
dođe k menil« Uči dakle svoju djecu od malih nogu, da iza Boga 
najviše ljube, štuju i časte Blaženu Djevicu Mariju. Onda se ne 
trebaš bojati za njih, jer »ako ih ona vodi, veli sveti Bernard, neće 
zalutati. Ako se njoj mole, neće očajati. Ako se nje drže, neće pro- 
pasti!« 

ŠTA JE LAKŠE? 


Sredinom 4. stoljeća bio je nadbiskup na otoku Cipru glasoviti 
pisac Epifanije. A njegov veliki prijatelj sveti Hilarion provodio je 
pustinjački život u Palestini. Kad je Epifanije ostario i spremao 
se na smrt, pozove k sebi starog prijatelja, da ga još jednom u ži- 
votu vidi i zagrli. 

Hilarion se odazove i dođe na Cipar. U njegovu čast priredi nad- 
biskup večeru, na koju pozove ostale biskupe i svećenike, da zajed- 
no s njim pozdrave Hilariona. U živahnom razgovoru, za večerom, 
otkrilo se, da pustinjak Hilarion bez prestanka strogo posti. Jede 
samo jedanput na dan, i to nikad mesa, nego samo korijenje i po- 
vrće. I taj mršavi obrok uzima istom na večer, 


Ali za večerom saznalo se i ovo: da nadbiskup Epifanije svake 
večeri, pošto je ispitao svoju savjest, odmah od svega srca oprosti 
svima, koji su ga toga dana uvrijedili i ožalostili. A ako je on ne- 
koga uvrijedio, odmah ga potraži i moli za oproštenje. To je on 
činio držeći se onih riječi Duha Svetoga: »Neka sunce ne zađe nad 
vašom srdžbom!« 


Kad je to saznao Hilarion... Ali, o tom ćemo na koncu. A sada 
jedno pitanje: šta je lakše — postiti onako strogo kao pustinjak 
Hilarion — ili opraštati od svega srca bližnjemu kao nadbiskup 
Epifanije? Svaki od nas, bez promišljanja, odgovara: Eeeee! Puno 
je lakše opraštati, nego onako strogo živjeti! 

Tako je! Šta te košta, da oprostiš svome bližnjemu? Ništa! 
A strogi post traži od čovjeka neprekidno svladavanje i odricanje. 
Pa ipak — čudnovato — dragom je Bogu daleko milije to oprašta- 
nje, nego svi naši postovi, sve naše žrtve i molitve. To nas uči Go- 
spodin Bog već u Starom zavjetu. U vrijeme proroka Izaije mnogi 
su Židovi strogo postili, ali Bogu se nije sviđao njihov post. Stoga 
oni ovako pitaju: 

— Zašto postimo, a ti to ne vidiš, pokoru činimo, a ti se ne 
obazireš? A Bog im odgovara po proroku: 

— Eto postite! Ali se svađate, prepirete i tučete! Nemojte tako 
postiti, pa će se vaš glas čuti u visini!2 

A evo, šta veli Spasitelj u svetom evanđelju: »Ako prineseš svoj 
dar na oltar — to jest žrtvu — i ondje se sjetiš, da tvoj brat ima 
nešto protiv tebe, ostavi ondje svoj dar, pa idi i najprije se pomiri 
sa svojim bratom. Onda dođi i prinesi svoj dar«.3 Dakle, dragom se 
Bogu ne mile naši darovi i naše žrtve, ako nismo od svega srca 
oprostili svome bližnjemu. 

Kad je sveti Ivan Zlatousti pročitao ove riječi Isusove, ovako je 
uskliknuo: »Pogledajte Božjeg milosrđa! On više voli naše oprašta- 
nje i međusobnu ljubav, nego svoju čast, koju mu iskazujemo svo- 
jim žrtvama i molitvama«. 

Sada će nam biti posve razumljive riječi svetog Hilariona, što 
ih je rekao nadbiskupu Epifaniju, kad je saznao, koliko se on žuri, 
da oprosti svome bližnjemu. »Moja je regula, rekao je on, post i 
pokora. Ali tvoja je regula daleko bolja!« Iz ovih riječi ne slijedi, 
da Hilarion nije opraštao. On je samo htio naglasiti, šta je dragom 
Bogu milije. Zato nas Spasitelj ovako opominje: »Kad se spremate 
na molitvu, opraštajte, ako što imate protiv koga, da i vama oprosti 
Otac vaš, koji je na nebesima. A ako vi ne oprostite, neće ni vama 
oprostiti Otac vaš, koji je na nebesima« 4 


42 


LUDOST., PUNA MUDROSTI 


Nedavno sam sreo jednu nepoznatu gospođu. Ali ona je mene 
iz viđenja u crkvi dobro poznavala i srdačno me pozdravila. Tako 
smo se uputili zajedno. Iza par koraka sretosmo dvije mlade dje- 
vojke, koje su, po svemu sudeći, morale biti kandidatice u jednom 
samostanu. Ja ih pozdravim i upitam, jesu li one kandidatice čas- 
nih sestara. 

— Jesmo, odgovore djevojke. 

— U kojem samostanu? 

— Utomeitome... 

Onda smo izmijenili još nekoliko riječi, i kandidatice otiđoše 
svojim putom. Kad su se malo udaljile, promrmlja ona gospođa, 
više sama za sebe: »Budale! Onako mlade, pa hoće da zakopaju 
svoju mladost u samostanu!« 

Ovakove i slične riječi čuju se često puta kad koja mlada dje- 
vojka ostavi ovaj svijet i stupi u samostan, ili se koji mladić odluči, 
da postane redovnik, odnosno svećenik. Za njima se čuje glas ovoga 
svijeta: »Budale — budale!« Pogledajmo malo tu ludost. 

Blažena Ivana Portugalska, kći kralja Alfonza V, bila je veoma 
lijepa djevojka. Za njezinu ruku otimali se mnogi kraljevi i kne- 
zovi u Evropi. Među njima i njemački car Maksimilijan I, francuski 
kralj Ljudevit XI, engleski kralj Rihard III i mnogi drugi. Radi to- 
ga su njezini roditelji klicali od veselja i jedva čekali čas, da im 
kćerka izabere jednoga od njih. Željeli su, da uhvate prijateljske 
veze s kojom moćnom kraljevskom kućom. Ali Ivana je sve nekako 
oklijevala. Na koncu jednog se dana odluči. Dođe svome ocu s ar- 
kom papira u ruci i reče mu: 

— Tata, ti znaš, da mene prose mnogi kraljevi i knezovi. Evo 
sam ih sve na ovom papiru popisala. I pročita listu svojih prosaca. 
— Ali ja sam sve do sada oklijevala, čekajući, neće li se javiti koji 
bolji i moćniji... 

— Bolji i moćniji od njemačkog cara?! začudi se otac. 

— Jest tata! I evo, sada se javio zaručnik daleko bolji i mo- 
gućniji od svih ostalih. Pa kako bi bilo tata, da njega odaberemo? 

Alfonz je protrnuo od uzbuđenja, i prošapta: »Napokon, na- 
pokon...! A koji je to?« Sada mu Ivana pokaže zadnje ime na onoj 
listi, ispisano velikim slovima: »Isus Krist, Kralj nad kraljevima i 
Gospodar nad gospodarima!«! 

Alfonz je ostao kao gromom ošinut. Šutio je nekoliko časaka. 
A onda, jer je bio ipak dobar kršćanin, zagrli svoju kćerku i sa 
suzom u očima prošapće: »Izaberi, sinko, toga vječnog Kralja!« 
Ivana je izabrala i stupila u samostan Dominikanki, gdje je sveto 
živjela i sveto umrla godine 1490. Crkva slavi njezinu svetkovinu 
12. svibnja. 

Sigurno su i tada mnogi za njom govorili: »Budala jedna! Mje- 
sto da postane njemačka carica, prva dama u Evropi i na svijetu, 
otišla je u samostan, da ondje sagnjije!« Eto, tako govori svijet, 
jer »svjetovni čovjek, kako veli Sveto pismo, ne prima ono, što je 
od Duha Svetoga. Njemu je to ludost!«? Ali, svaki kršćanin jasno 
vidi, da se u toj ludosti krije velika mudrost, jer Ivana se nije za- 
dovoljila bilo s kojim zaručnikom, nego je mudro izabrala najbo- 
ljeg, najmoćnijeg, koji je neće nikad iznjevjeriti, nikad ražalostiti, 
nikad ostaviti! Zato i veli Duh Sveti: »Ludost je Božja mudrija od 
ljudi«.3 

Stoga blago djevojci, koja — pozvana od Boga — počini tu lu- 
dost i — poput Marije u Betaniji — provodi svoj život u samostanu 
»do nogu Gospodinovih slušajući njegove riječi«. 4Iza nju veli Spa 
sitelj, da je »izabrala najbolji dio, koji se neće uzeti od nje«.5 

GRIJEŠNI LIJEVAK 


Na početku kršćanstva, točnije polovinom 4. stoljeća, pojaviše 
se u Crkvi krivovjerci, tako zvani Donatisti. Oni su počeli nauča- 
vati, da sakramenti imaju svoju vrijednost samo onda, ako ih dijeli 
dobar i svet svećenik. A sakramenti koje podijeli nevrijedan i gre- 
šan svećenik, ne vrijede ništa. Tako, na primjer, ako jedan grešni 
svećenik služi svetu misu, ta misa — po njihovoj nauci — nema 
nikakve vrijednosti. Ili, ako se ti ispovjediš kod takova svećenika, 
ne dobivaš oproštenje grijeha. 

Proti ovoj opasnoj nauci odmah je ustala sveta Crkva i progla- 
sila u ime Božje, da vrijednost sakramenta nikako ne ovisi od sve- 
tosti ili grešnosti svećenika. I zato sakramenat, što ga podijeli onaj 
najgrešniji svećenik, isto je tako vrijedan, i daje jednaku milost 
Božju, kao da ga je podijelio kakav svetac. 

Sveci se Božji služe raznim usporedbama, da nam osvijetle 
ovaj nauk svete vjere. Evo ih nekoliko. 

Recimo, u nekoj se kasi krije veliko blago. Ali ključ od kase 
nalazi se u ruci gubavog čovjeka. I taj ti gubavac otključa kasu, 
da uzmeš iz nje blaga, kolikogod hoćeš. — Zar ne, svejedno je, tko 
ti otvara kasu, da li gubav ili posve zdrav čovjek. Glavno je, da se 
kasa otvori, i da ti dođeš do blaga. 

Isto je tako i kod svetih sakramenata. Svaki je sakramenat ne- 
beska riznica, u kojoj se krije neizmjerno blago Božje milosti. A 
ključ od te riznice stavio je Spasitelj u ruke svojih svećenika. I 
sada, jasno je svakom djetetu, da u toj kasi Božjoj neće biti ništa 
manje blaga, ako ti je otključa nevrijedan i grešan svećenik. Nego 
će ga biti isto toliko, kao da ti je otvorio najsvetiji sluga Božji. 

A evo i druge usporedbe. Dva čovjeka siju na jednoj njivi iz 
ruke posve isto, vrlo dobro sjeme. Samo, jedan ima čiste ruke, a 
drugi veoma prljave. Zar ne, sjeme će jednako niknuti i donijeti 

jednak rod iz one prljave ruke, kao i iz one čiste. — Eto, tako je i 
kod svetih sakramenata. Možda je ona ruka, koja ti u svetoj pri- 
česti pruža Tijelo Kristovo, vrlo grešna. Ali, ne boj se! Ti primaš 
isto Tijelo Isusovo, kao da ti ga je pružila najsvetija ruka. 

Naposljetku, evo šta kaže sveti župnik Ivan Vianney. Kad se li- 
jeva vino u flašu, glavna je stvar, da je vino dobro, a ne pita se, od 
čega je lijevak: je li od zlata ili srebra ili stakla ili možda od naj- 
jeftinije plastične mase. Jer vino neće biti ništa bolje, ako je lije- 
vak od suhoga zlata, nego će biti isto tako dobro, ako ga lijevaš 
kroz lijevak od stakla ili drveta. — Isto je tako kod sakramenata. 
Svećenik je samo lijevak, kroz koji dolazi Božja milost u tvoju 
dušu. 

Zato se svaki od nas mora od svega srca zahvaliti Spasitelju, 
što je iz ljubavi prema nama odredio, da se milost Božja može uliti 
u našu dušu i kroz grešni lijevak. I treba poštivati sve Isusove sve- 
ćenike bez razlike, jer svaki je od njih ruka Isusova, koja nam 
dijeli Božju milost u svetim sakramentima. A treba i moliti često 
dragog Boga, da te ruke budu što svetije na diku svete Crkve i po- 
nos svih kršćana. 


14 Iz Božje riznice 

KRISTOVI REGRUTI 


Željeznička postaja u jednom našem većem mjestu. Toga dana 
bila je prilična gužva na toj postaji, jer je velika skupina regruta 
odlazila u vojsku. Ispratili su ih roditelji, braća i prijatelji. A bio je 
među njima i mjesni župnik, koji se sa svakim regrutom srdačno 
pozdravio. On je prije nekoliko dana priredio u crkvi i malu sve- 
čanost za te regrute. Bila je zajednička sveta pričest, a iza toga im 
je uputio nekoliko riječi, u ime Božje, kako će se vladati kao voj- 
nici, daleko od roditeljskog doma. 

Iza desetak dana bila je u toj istoj župi Krizma, ili kako se 
u zagrebačkoj nadbiskupiji kaže: Firma. Zato je župnik odmah prve 
nedjelje iza odlaska regruta govorio vjernicima o tom svetom sa- 
kramentu. Počeo je baš s tim regrutima. Gledajući te nove voj- 
nike, rekao je svećenik, ja sam se i nehotice sjetio sakramenta svete 
Potvrde, jer u tom sakramentu svaki kršćanin postaje regrut Isu- 
sov. Evo, šta nas o tome uči Bog. 

Sveto pismo veli, da je »ljudski život na zemlji neprekidna bor- 
ba«A I zaista, čovjek se mora bez prestanka boriti s naopakim 
strastima svoga tijela, s varavim zamkama ovoga svijeta i lukavim 
napastima vraga paklenoga, koji »obilazi okolo poput lava i traži 
koga da proždre«.2 I samo onaj koji pobijedi u toj životnoj borbi, 
spasit će se, jer evo šta veli Sin Božji: »Pobjedniku dat ću da sjed- 
ne sa mnom na mome prijestolju«.3 

Zato sveti Pavao apostol ovako opominje svoga učenika Timo- 
teja: »Sine moj, ojačaj u milosti! Bori se kao dobar vojnik Kri 
stovl«4 A svim kršćanima dovikuje: »Ohrabrite se u Gospodinu! 
Stavite na sebe sve oružje Božje! Obucite oklop pravde, uzmite 
štit vjere i kacigu spasenja! Pripašite mač Duha, a to je riječ 
Božja!«5 

A gdje nam Bog daje to svoje oružje? I što je glavno: gdje nam 
ulijeva u srce snagu, da se možemo hrabro boriti sa svim nepri- 

 jateljima svoga spasenja? Vojnici zemaljskih kraljeva dobivaju pu- 


ške u svojim kasarnama. A vojnici Krista Kralja u sakramentu sve- 
te Potvrde. Ali pošto mi toga ne vidimo svojim tjelesnim očima, 
uzet ćemo jednu usporedbu. 

Neki francuski vojnik bio je u prošlom ratu smrtno ranjen. 
Našli su ga još živa i prevezli u ambulantu. Kad je to čula njegova 
majka, odmah je odletila tamo sa svojim mlađim sinom. Ali ranje- 
nik je već bio mrtav. Mati ga je mrtva prekrižila i poljubila roneći 
gorke suze. 

Naposljetku se umirila i predala u volju Božju. Onda je odluč- 
no uzela za ruke mlađeg sina, dječaka od svojih 16 godina i odvela 
ga u kut ambulante. U tom je kutu još stajala puška njezina po- 
kojnog sina, njegova vojnička kaciga i kožni pojas s municijom. 
Mati je dohvatila pušku i predala je u ruke mlađemu sinu. Zatim 
mu je stavila na glavu kacigu i opasala ga onim kožnatim pojasom. 
Onda mu je odrješito rekla: »Sada je, sinko, na tebi red, da se 
hrabro boriš za našu domovinu i francuski narod!« 

Sličan prizor odigrava se i u sakramentu svete Potvrde, makar 
mi toga tjelesnim očima ne vidimo. Tu sveta Majka Crkva progla- 
suje kršćanina Kristovim vojnikom i — polaganjem biskupovih 
ruku — daje mu u ruke ono oružje svetog Pavla: Oklop pravde, štit 
vjere, kacigu spasenja i mač Duha Svetoga. A Duh Sveti, u isto vri- 
jeme, ulijeva mu u srce milost jakosti, da se može do konca života 
hrabro boriti za svoje vječno spasenje. O toj borbi, kako smo čuli, 
ovisi sve: naša vječna sreća, ili ne dao Bog, vječna propast. 

Stoga se isplati, završio je župnik, da svaki dan u večer ispita- 
mo svoju savjest, kako smo se toga dana borili. I ako nađemo, da 
smo u toj borbi popustili, treba ponovno obećati Spasitelju, da će- 
mo uz njegovu pomoć, novim snagama nastaviti borbu za svoje 
vječno spasenje. A Bog nas neće ostaviti! On će nas, kako veli 
prorok: opasati snagom i uvježbati naše ruke za borbu. On će nam 
biti štit i tvrđava u bojul!ć I jednom, ako Bog da, uvest će nas 
trijumfalno kao pobjednike u vječnu slavu na nebesima. 

BIJELA KOŠULJICA 


Gospođa Amalija brižno pazi na red i čistoću u svome stanu. 
Ali posebnu, možemo reći izvanrednu brigu vodi o svojim haljina- 
ma. Tako, na primjer, kadgod se vrati i s najkraćeg putovanja, od- 
mah skida sa sebe i vadi iz putnih kovčega sve haljine. Brižno ih 
protrese i objesi kraj otvorena prozora, da iz njih, kako ona veli 
»izvjetri svaka duha željezničkog dima i autobusnog benzina«. Još 
isti dan, ili najkasnije sutradan, stavi preda se nekoliko bočica s 
raznim tekućinama: jednu za vunu, drugu za pamučne tkanine, tre- 
ću za svilu... Onda pomno pregleda svaki komad svoje toalete. Pa 
ako opazi i najmanju mrlju odmah je pažljivo otire kojom tekući. 
nom iz onih bočica, sve dotle dok mrlje ne bi posve nestale. Na 
koncu svaki komad najpomnije složi i objesi u ormare. I teško 
onome koji bi se usudio golom rukom dodirnuti njezine haljine! — 
Zato mi je njezin muž često puta rekao, da su haljine njegovoj 
ženi pravo božanstvo kojeg se smrtni čovjek ne smije dotaknuti. 

Ovakovih i sličnih Amalija, ženskih a i muških, ima sva sila. 
A, na koncu konca, svi mi pazimo na čistoću svoga odijela, tko više 
tko manje, jer se stidimo doći među ljude zamazani. Stoga nećemo 
ovdje ni jednom riječi koriti gospođu Amaliju, nego ćemo samo 
reći: da se mnogi kršćani, među koje ubrajam i sama sebe, mora- 
ju duboko zastiditi pred svim tim Amalijama. Evo zašto. 

Kod svakog krštenja daje svećenik onome, koji je bio kršten, 
bijelu košuljicu. Ta je košuljica slika ili simbol one božanske bjeli- 
ne, kojom zablista svaka duša u svetom krštenju. Tu bjelinu kr- 
štene duše zove Spasitelj »vjenčanom haljinom«, jer se u svetom 
krštenju nastani sam Bog u našu dušu, da se s njom najintimnije 
sjedini kao božanski zaručnik sa svojom zaručnicom. I uči nas Spa- 
sitelj u svetom evanđelju, da Bog nikoga neće primiti u nebo, koji 
mu dođe »neobučen u — tu — vjenčanu haljinu«1 Zato svećenik 

ovako govori krštenome, kad mu pruža onu košuljicu: »Primi bije- 
lu haljinu, i ponesi je neokaljanu pred sud Gospodina našega Isusa 
Krista, da imaš život vječni«. 

Kineski se katolici ne šale s tom bijelom košuljicom, nego je 
brižno čuvaju do konca života, kako nas izvješćuje misionar Le 
Turdu. Pa kad im se približi zadnji čas, dadnu im u ruke tu halji- 
nicu, da s njom u rukama umru i budu pokopani. Time Kinezi iz- 
razuju svoju vruću želju, da kroz cijeli život sačuvaju neokaljanu 
krsnu čistoću, i tako stupe pred Vječnoga Suca. 

Mi toga ne činimo. A to nije ni potrebno, jer, na koncu konca, 
ta krsna košuljica nije ništa drugo, do komad bijelog platna. Ali 
zato se moramo još pomnije brinuti, da onu »vjenčanu haljinu« 
Božje milosti, koju smo primili u svetom krštenju, čuvamo čistu 
od ljage svakoga grijeha, jer bez toga se, kako smo čuli, ne možemo 
spasiti. 

Stoga budimo mudri! Kako mi ljudi brižno čuvamo svoje ze- 
maljsko odijelo, vidjeli smo kod gospođe Amalije. Pa ako se toliko 
brinemo za ovo odijelo, koje se tako brzo dere i propada, koliko 
se više moramo brinuti za ono blistavo, božansko odijelo krsne 
milosti! 

Zato svaki dan — još pomnije od gospođe Amalije — pregle- 
dajmo tu božansku odjeću naše duše, da nije po njoj pala zarazna 
prašina ovoga svijeta, i da je nije uprljao kakav grijeh. Pa čim to 
opazimo, nastojmo da kojom suzom iskrenog pokajanja, još isti 
dan, operemo tu mrlju. A ako je mrlja veća, nosimo svoju »vjen- 
čanu haljinu« u božansku čistionicu, koju je milosrdni Spasitelj 
uredio u svojoj Crkvi, a to je ispovjedaonica. Tu će je Spasitelj, po 
svome svećeniku, brižno oprati i očistiti u svojoj krvi da opet za- 
blista krsnom bjelinom. Zato veli Sveto pismo: »Blago onima, koji 


operu svoje haljine u krvi Jaganjčevoj!«? 


Tako ćemo zaslužiti, da nas jednom pozove Bog na ono vječno 
pirovanje u slavi nebeskoj, što ga prorok novog zavjeta ovako opi- 
suje u knjizi Otkrivenja: »/ vidjeh veliko mnoštvo, kojega nitko 
nije mogao izbrojiti, iz svakog naroda i plemena i jezika, gdje stoje 
pred — Božjim — prijestoljem, obučeni u bijele haljine«. I kad je 
prorok, diveći se tome bezbrojnom mnoštvu, upitao: »Tko su ovi? 
dobio je odgovor: To su oni, koji opraše i obijeliše svoje haljine u 
Jaganjčevoj krvi!«3 : 

NAŠI MOTELI 


Na svim modernim autoputovima nalaze se, u razmaku od 109 
do 200 kilometara, postaje, takozvani moteli. Tu se putnici mogu 
zaustaviti, nešto pojesti i popiti, uzeti benzin, popraviti kvarove na 
autu... I tako odmoreni nastavljaju put. 

Eto, tako je to na zemaljskim cestama. A Sveto pismo često 
puta veli, da i ljudski život nije ništa drugo nego putovanje od rođe- 
nja od smrti. Tako, na primjer, kaže naš božanski Spasitelj: »Širo- 
ka je cesta, koja vodi u propast, a uzak je put, koji vođi u život« 
vječni! A i naša crkvena pjesma veli: »Na putu života križ čeka 
nas ljut!« 


Zato je i Spasitelj na tom našem životnom putu podigao svoje 
božanske motele, da se u njima odmorimo i okrijepimo njegovom 
milošću, i tako okrijepljeni nastavimo put prema nebu. To su sveti 
sakramenti. Te svoje nebeske motele postavio je Krist na najistak- 
nutijim točkama i raskrsnicama našega životnog puta. Mi ćemo ih 
ovdje ukratko pogledati. 

Prvi svoj motel podigao je Spasitelj odmah na početku ljud- 
skoga života, a to je sakramenat svetog Krštenja. Na toj prvoj po- 
staji čisti on dušu našu od svakoga grijeha, oblači nas u božanske 
haljine posvetne milosti i sije nam u srce klice vjere, ufanja i lju- 
bavi. I tako kršćanin, opremljen svim milostima Božjima, počinje 
svoj životni put. 

Preskočimo sada cijeli taj put i pogledajmo odmah posljednju, 
najsudbonosniju točku toga putovanja, a to je smrt. Naš božanski 
Spasitelj veli: »O kako su uska vrata, koja vode u život« vječni? A 
čovjek se u času smrti nalazi baš pred tim tajanstvenim vratima, 
gdje pada definitivna odluka o njegovoj vječnoj sudbini. Pa ako 
ikada, u taj čas mu je potrebna izvanredna pomoć Božja. Stoga je 
milosrdni Spasitelj na toj zadnjoj točki, baš pred tim sudbonosnim 

vratima, podigao posljednji motel svoga milosrđa. To je sakrame- 
nat svetog Pomazanja, u kojem daje kršćaninu puno milosti i sna- 
ge, da sretno zakorači kroz ta uska vrata u život vječni. 

A između te prve i zadnje točke našeg životnog puta, između 
svetog Krštenja i Pomazanja, postavio je Krist na glavnim raskrs- 
nicama ljudskog života svoje ostale nebeske motele. Da ih samo u 
nekoliko riječi spomenemo. 

Po prilici sedam godina iza rođenja dolazi čovjek do razuma. 
U njegovoj duši budi se savjest, dijete počinje raspoznavati, šta je 
dobro, a šta zlo. I može vrlo lako sagriješiti, »jer je mišljenje čov- 
ječjeg srca sklono na zlo od njegove mladosti«.3 A svaki je grijeh 
bolna rana na našoj duši. Zato je milosrdni Spasitelj baš na tom 
raskršću ljudskog života podigao svoj posebni motel, ili ako hoće- 
te ambulantu, u kojoj možemo naći lijeka svojoj ranjenoj duši. To 
je sakramenat svete Ispovijedi ili Pokore. I tim je ambulantama 
upravo načičkao cijeli naš životni put jer svaka je ispovjedaonica 
Božji lazaret, u kojem Spasitelj poput milosrdnog Samaritanca li- 
ječi našu dušu, izranjenu raznim grijesima. 

A pošto je sotona uzduž cijelog našeg životnog puta postavio 
svoje paklene busije i »kao ričući lav traži koga da proždre«4 Spa- 
sitelj je podigao na tom putu jedan svoj izvanredni motel, ili ako 
hoćete svoju vojničku postaju. Tu nam utiskuje u dušu obilježje 
svojih vojnika, i daje nam u ruke, kako veli sveti Pavao apostol 
»štit vjere, kacigu spasenja i mač Duha« Svetoga5 da se možemo 
junački boriti proti sotoni i svim neprijateljima svoga spasenja. To 
je sakramenat svete Potvrde. 

Ali nije dosta samo oružje! Na dugom putovanju potrebna je i 
hrana. Zato je Spasitelj na tom putu podigao čudesne šatore novo- 
ga zavjeta, u kojima nam dijeli nebesku hranu, da ne klonemo na 
tom putu u život vječni. To je presveti Oltarski Sakramenat. I ovim 
je nebeskim šatorima načičkao cijeli naš životni put, jer svaka je 
crkva, svaki oltar, svaki ciborij — Božji šator, u kojem nas Spa- 
sitelj krijepi svojim presvetim Tijelom. 

A sada evo jedne od najvažnijih raskrsnica na tom životnom 
putu. To je onaj čas, kada mladić i djevojka stupaju u brak i osni- 
vaju novu obitelj. O tom koraku ovisi često puta sretna i nesret- 
na budućnost čovjeka. Zato je Spasitelj na tom važnom raskršću 
uredio posebnu postaju, iskićenu zelenilom i mirtom. To je sveti 
sakramenat Ženidbe, u kojem mladenci primaju puno Božje milo- 
sti, da mogu kao djeca Božja vršiti svoje bračne i obiteljske dužno- 

sti, i strpljivo nositi križeve, kojih ima dosta u svakom braku i 
obitelji. 

Eto, dakle, to su ti blagoslovljeni moteli Kristovi. A pred sva. 
kim od njih stoje njegovi svećenici, i poput Božjih zvučnika pozi. 
vaju umorne putnike, da se svrate i okrijepe. Ali ne samo pred mo- 
telima, nego uzduž cijelog puta postavio je Spasitelj te svoje žive 
zvučnike, da nam preko njih pokazuje pravi smjer u nebo, i upozori 
na opasne okuke i pogibeljne nizbrdice. A da ti njegovi zvučnici 
uvijek pravilno funkcioniraju, uredio je Krist samo za njih jedan 
svoj blistavi motel, u kojem oprema svoje svećenike izvanrednim 
milostima, da budu dorasli svojoj uzvišenoj i veoma odgovornoj 
službi. To je sakramenat svetog reda. 


A sada samo još jedno pitanje. Šta bi vi rekli za jednog putni. 
ka, koji bi jurio tisuće i desetke tisuća kilometara, a ne bi htio da 
se svrati ni u jedan motel kraj puta da se malo odmori i okrijepi? 
Svi bi rekli, da je taj putnik manijak koji će na koncu iznemoći i 
svršiti negdje u provaliji. 

Mi nećemo biti tako ludi, nego ćemo se često svraćati u te 
Kristove nebeske motele, da se odmorimo i okrijepimo na njego- 
vom presvetom Srcu, u kojem je »izvor života i svetosti«. Tako 
okrijepljeni lako ćemo nastaviti mukotrpni put, i ako Bog da, sret- 
no prispjeti do svoga Oca nebeskoga u vječno blaženstvo. 

Naposljetku, evo odlomka iz divne pjesme našeg pokojnog sve- 
ćenika i pjesnika Izidora Poljaka (f 1924). U toj pjesmi opisuje on 
ljudski život kao mučno i teško putovanje prema nebu. I on sam 
ide tim putem, obučen u bijeli misnički plašt. I držeći u rukama 
zlatni ciborij s presvetim Hostijama ovako pjeva: 


... A prašnim je cestama vrvio, 
Ko da se otisnu pčelinji roj, 
Trčeći, žureć se, hramajuć, 
Beskrajnog mnoštva 

Nepregledni broj! — 

Kud čete braćo i sestrice, kud? — 
U Božji, rekoše, idemo grad, 
Gdje Otac nam spremio stanove, 
I radost je vječna i neznan jad! — 
A mnogi je putnik zaostao, 

Uz jecanje teško i plač ljut. 
Vrućina ga suha umori, 





Noge mu izrani dalek put. 
I gledo je suznih očiju, 


Gdje izmiče u dalj sretniji drug... 


O sestrice, brate, ne plači! — 
Otvorio ja sam ciborij zlat, 
Pa svakome dadoh Hostiju, 
Ko pahulju sniježnu, 
Gospodnji dar, 

I svaki u srcu oćuti 

Novog života ognjeni žar. 

I podoše opet na daleki put, 
Uz kliktanje radosno, veseli poj, 
Korakom čvrstim i sigurnim, 
K Ocu i sreći beskrajnoj! 

KRUH NA BOŽJOJ VAGI 


Župnik je i ove subote na večer, kao obično, otišao u crkvu, 
da otvori kasicu svetog Ante, u koju se skupljaju milodari za siro- 
mahe. U kasici nađe kuvertu, i u kuverti 50 tisuća dinara s ovim 
pisamcem: »Ovo prilažem za siromahe, da se oni mole Bogu za 
mene«. Bez potpisa. A da se možda po rukopisu ne bi doznalo, tko 
to daruje, pisamce je bilo napisano štampanim slovima. 

Župnik je to sutradan oglasio u crkvi, i među ostalim rekao: 
Ovaj dobrotvor siromaha dobro je razumio one riječi Isusove: 
»Kad daješ milostinju, nemoj trubiti pred sobom, kako to čine li- 
cemjeri, da ih slave ljudi. Zaista vam kažem: već su primili svoju 
plaću! A ti, kad dijeliš milostinju, neka ti ne zna ljevica, što čini 
tvoja desnica, da bude tvoja milostinja u tajnosti. I Otac tvoj, koji 
vidi u tajnosti, naplatit će ti«4 

A da se ove Isusove riječi duboko usijeku u pamet vjernicima, 
župnik je — prema svome običaju — odmah nastavio s divnom 
ruskom pričom o bogatašu, koji je baš umro i stoji pred sudom 
Božjim. 

Taj bogataš, veli priča, po ljudsku govoreći, učinio je mnogo 
dobrih djela u svom životu. Tako je, na primjer, sagradio u svom 
rodnom mjestu veliki dom za napuštenu siročad. Ali nije njemu 
bilo do siročadi, nego je to učinio samo zato, da se na pročelju te 
zgrade koči mramorna ploča ispisana zlatnim slovima: »Ovaj dom 
podiže svojim novcem pobožni rab Božji N. za našu najmanju bra- 
ću u Hristu«. 

Novine su, naravski, odmah rastrubile njegovo ime po cijeloj 
Rusiji hvaleći »velikog dobrotvora ruskog naroda!« Kad je to čovo 
vidio, naskoro podiže u glavnom gradu gubernije prekrasan kon- 
vikt za siromašne đake — »da se naša draga mladež ima gdje 

okupljati i odgajati«, kako je to pisalo na mramornoj ploči, uzida- 
noj nad vratima konvikta. — Malo zatim sagradio je i veliki dom za 
nemoćne starce, »da u miru prožive jesenje dane svoga života«. Ali 
niti je njemu bilo što do »naše drage mladeži« ni do »nemoćnih 
staraca«, nego je opet sve to učinio radi mramornih ploča s njego- 
vim imenom, i da novine dalje trube »o velikom meceni ruskog 
naroda!« 

I eto, sada stoji taj mecena na sudu Božjem i čeka presudu. — 
Anđeli donesoše Božju vagu i staviše na jednu stranu njegove gri- 


 jehe. Tih grijeha bilo je toliko, da se ta strana vage spustila sve do 


zemlje. Onda su anđeli počeli donositi njegova dobra djela. Naj- 
prije donesoše onaj veliki dom za napuštenu siročad... 

Bogataš se zadovoljno smijuljio, misleći da će ta golema zgra- 
da kao od šale prevagnuti sve njegove grijehe. Ali grdno se preva- 
rio! Kad su anđeli stavili tu zgradurinu na Božju vagu, pokazalo se, 
da ona nema nikakve težine pred licem Božjim, jer vaga se nije 
skoro ni pomakla. Međutim, jedan je anđeo upro prstom u mra- 
mornu ploču s njegovim imenom i uzviknuo jakim glasom: »Ova 
mramorna ploča bila je tvoja plaća!« — Isto je tako bilo s kon- 
viktom i staračkim domom. Vaga se jedva spustila za koji mili- 
metar. A anđeo je i kod tih zgrada vikao iste riječi: »S ovom mra- 
mornom pločom primio si svoju plaću!« 

Gledajući to, bogataš je očajno uzdahnuo: »Propao sam! Goto- 
vo jel« — Na koncu donesoše anđeli jedan kruh, na kojem je pisalo 
zlatnim slovima »Hrista radi«. Naime, jednog je dana pokucao na 
njegova vrata neki siromah i umolio ga, da mu štogod udijeli »Hri- 
sta radi!« Bogataš mu je donio jedan kruh i rekao: »Evo ti Hrista 
radi«. Dakle dao je taj kruh iz ljubavi prema Kristu, a ne zato da 
ga ljudi vide i pohvale. — Ali bogataš se nije ni osvrnuo na taj kruh 
misleći: kad nisu one zgradurine mogle prevagnuti, kako bi pre- 
vagnuo ovaj kruh! 

Međutim, dogodilo se čudo! Kad anđeli staviše onaj kruh na 
vagu Božju, odjednom je ona strana vage, na kojoj su bila njegova 
dobra djela, prevagnula sve njegove grijehe i spustila se duboko 
prema zemlji. — Čovjek je bio spasen! 

Ovom pričom, završio je župnik, htio je ruski narod pokazati 
koliku snagu ima milostinja pred licem Božjim. »Kao što vođa trne 
vatru, veli Sveto pismo, tako milostinja gasi grijehe!«2 Ali samo on- 
da, ako je dijelimo iz ljubavi prema Bogu i Kristu, a ne zato, da 
nas ljudi vide i pohvale. 

NE ZNAJU, DA SU SLIJEPI 


Glasoviti rimski filozof Seneka piše o svojoj ženi Arpanti, da 
je ona jedne noći, nenadano, bez ikakvih bolova, potpuno oslije- 
pila. Kad se probudila, bila je već zora, ali za nju je bio mrkli 
mrak. Stoga se okrene na drugu stranu i nastavi spavati. Kad se 
opet probudila, čula je, kako ljudi prolaze ulicom i razgovaraju. 
Dakle već je dan, a u njezinoj sobi nije se ništa vidjelo. Zato usta- 
ne i odgrne zastor s prozora, da uniđe svjetlo. Ali svjetlo nije ula- 
zilo. 

Pa šta je to danas! začudi se žena, i ode u drugu sobu, onda u 
treću, četvrtu... ali svuda mrak! Da koncu se sjeti i uzvikne s pot- 
punim uvjerenjem: »Pa to je danas sunce zakasnilo!« 

Ona je bila uvjerena, piše Seneka, da je nestalo svjetlosti, da 
je sunce zakasnilo, da su joj sobe potamnile, i sve moguće! Samo 
je nismo mogli uvjeriti, da je ona slijepa. 

Međutim, ima među nama dosta takovih slijepaca, koji ne zna- 
ju i ne vjeruju, da su slijepi. Spomenut ćemo dva, tri. Jedan moj 
dobar prijatelj — umro je, pokoj mu duši! — bio je kršćanin kaio- 
lik, praktičan vjernik. Ali imao je veliku manu, volio se opiti. Kad 
god se pružila prigoda, on se nije napio, nego upravo nalokao. To je 
bilo općenito poznato. 

Jednog dana sjedimo ja i on uz fildžan crne kave. I povede 
se razgovor baš o piću. Među ostalim spomenem ja savjet svetog 
Augustina, da je za one koji vole popiti, najbolje potpuno se odreći 
svakog pića. Nikad ni kapi alkohola! Onda oprezno dodam, misleći, 
da je on svjestan svoje mane: »Ti bi najbolje učinio, da nikad ne 
zakoračiš u gostionicu, i nikad ne dotakneš čašice!« On je to mirno 
slušao, jer je inače bio tih i krotak čovjek. A onda me začuđeno 
pogleda i reče; »Pa nisam ja valjda pijanac!« Ja odmah skrenem 
razgovor na drugu temu, videći da razgovaram sa slijepcem, koji 
ne vidi ono, što svi oko njega vide. 

Ili, uzmimo drugog slijepca. — Ona je kršćanka, ide u crkvu, 
moli se Bogu, prima svete sakramente. Ali ima, štono se kaže, dug 
jezik i voli ogovarati. Čim opazi kakvu pogrešku na drugom, odmah 
to digne na veliko zvono. I svima oko nje bilo je dobro poznato, da 
ona voli, štono se kaže, tračati. — Jednog dana sjedi ona u društvu 
drugih žena. I povede se razgovor o ispovijedi, jer je bila korizma. 

— Ja sam se već ispovijedila, poče ona. A misnik me pita, je- 
sam li ogovarala... 

— To i mene uvijek pita... imene... i mene! zagrajaše žene. 

— A ja sam mu rekla, nastavi ona s najvećim uvjerenjem, da 
se nikad ne bavim takvim poslom. Imam ja dosta i svojih briga, 
pa mi ne ostaje vremena za tračanje! Uostalom, neka svatko mete 
ispod svojih vrata. 

Žene su se na ove riječi samo zgledale, a jedna se diskretno, ali 
ironično nasmiješila. 

Evo opet slijepca, koji ne vidi ono, što svi oko njega vide. A 
takvih slijepaca ima vrlo mnogo. Prorok Izaija piše o Židovima 
svoga vremena, da je to »narod koji ima oči, a ipak je slijep!«t Me- 
đutim ne trebamo gledati na druge, jer svi smo mi više manje sli- 
jepi, pa često puta ne vidimo ni svojih najvećih pogrešaka, ili kako 
kaže Spasitelj, ne opažamo »grede u svom oku«2 A ta je sljepoća 
najopasnija stvar. Jer kako ću se ja pokajati za svoje grijehe, kako 
ću se popraviti, ako uopće ne vidim svojih grijeha? 

Zato je potrebno svaki dan pomno ispitati svoju savjest. Ali 
prije toga ispitivanja treba ponizno moliti Spasitelja i zavapiti mu 
s onim slijepcem u evanđelju: Gospodine, daj mi »da progledam!«3 


49 








NATEGNUTA GITARA 


Sveti Anto Pustinjak ostavio je svijet i povukao se u egipatsku 
pustinju, da ondje u molitvi i radu služi jedino Bogu. Za njim po- 
đoše mnogi mladići i muževi. I doskora skupi se oko Ante velika 
četa pravih pustinjaka-redovnika. 

Jednog dana prođe kraj njihove pustinjačke kolonije svirač s 
gitarom u ruci. Išao je na pir, da svojom svirkom zabavlja goste. 
Kad se približio njihovim spiljama, ugleda te redovnike-pustinjake, 
kako se na jednoj ledini veselo zabavljaju. Jedni su se skupili oko 
opata Ante, a on im je nešto tako šaljivo pripovijedao, da su pucali 
od smijeha. Drugi su se igrali po ledini kuglama, a treći su u zboru 
pjevušili... 

Kad je to svirač vidio, veoma se začudi i stade kao ukopan, 
promatrajući te vesele pustinjake. To je opazio sveti Anto, pa ga 
upita, čemu se toliko čudi. »Ma... ma... ja nisam znao, odgovori 
svirač, da se i vi pustinjaci znadete tako lijepo zabavljati. Ja sam 
mislio, da se vi samo molite Bogu i pletete košare, koje se prodaju 
u Aleksandriji«. 

Nato ga svetac zamoli, da mu da svoju gitaru. On mu je dade. 
Onda Anto poče zatezati žice na gitari, jednu za drugom, i to sve 
jače i jače... Kad je to svirač vidio, naglo skoči i otme mu gitaru 
govoreći: »Nemoj toliko natezati! Popucat će mi sve žice!« 

Tada ga Anto pouči: »Eto vidiš, moj sinko! I čovjek je kao ta 
gitara. Ako previše nategneš njegove sile, ako ga pretovariš poslovi- 
ma i molitvom, klonut će. Njegovi će živci popucat kao žice na toj 
gitari. Zato se čovjek mora također odmarati i pošteno zabaviti, 
da onda može novim silama nastaviti svoj rad i molitvu«. 

Ovim riječima sveti Ante ne treba ništa dodavati, jer su posve 
jasne. Bog je tako stvorio čovjeka, da ne može bez prestanka raditi 
i moliti. To bi ga upropastilo. Zato mu je potreban odmor u pošte- 
noj razonodi i zabavi. 

Taj naš odmor i zabave posvetio je sam Spasitelj, kad je s Bla- 
ženom Gospom i svojim apostolima došao na svadbu u Kani Gali- 
lejskoj. Nisu oni došli na taj pir, da poste i plaču i recitiraju 150 
psalama Davidovih. Spasitelj je naravski, na početku pira, u ime 
svih gostiju, zamolio Oca nebeskog, da blagoslovi njihovo jelo i sva- 
tovsko veselje. A onda su jeli i pili, pjevali svatovske pjesme i na- 
zdravljali. Svirači su svirali, a mladež je sigurno i poigrala, kako 
to biva na svakom piru. 

Možda će sada koja kćerka ili sin uskliknuti: »Eto vidiš, mama! 
Ne brani Bog zabave, osobito mladežil« Točno, tako je! Ali, mladi- 
ću, djevojko, stavi ruku na srce i reci nam: Bi li Spasitelj sa 
svojom Majkom došao na jednu današnju igranku, gdje se vrte pa- 
rovi plešući tango, step, tvist... ili kako se već zovu ti moderni 
plesovi koji se jedva mogu igrati bez grijeha? — Bi li on sa svojim 
apostolima došao u naše kinematografe, gdje se često i često puta 
prikazuju nečedni i bestidni prizori? — Bi li otišao na koju našu 
plažu, punu sablazni i golotinje, da se ondje zabavi i odmori? 

Na ova pitanja svaki kršćanin mora odgovoriti: Eeee! Ne bi 
Spasitelj tamo ni zavirio! Ili, ako bi došao, morao bi doći s korba- 
čem u ruci, da napravi red među ljudima, osobito među svojim 
vjernicima. 

Dakle, stvar je potpuno jasna. Bog dopušta i posvećuje odmor 
i zabavu. Ali i kod zabave moramo uvijek imati na pameti riječi 
Božjul«! Dakle, mi moramo i svojim odmorom slaviti Boga. Zato 
naše zabave moraju biti uvijek takove, da na njih možemo mirne 
duše pozvati Spasitelja i njegovu presvetu Majku. Onda će nam i 
naše zabave biti na vječno spasenje. 

NJEZINA DVA LICA 


Neki naš svećenik napisao knjižicu, koja je vrlo dobro primlje- 
na i od vjernika i od svećenika. I jedna, njemu dobro poznata dje- 
vojka, otišla u knjižaru, da kupi tu knjižicu, ali knjiga je već bila 
rasprodana. Stoga posjeti pisca i zamoli ga, da joj barem posudi 
knjigu za nekoliko dana. Pisac joj drage volje pokloni jedan pri- 
mjerak. 

Djevojka je odmah ondje pred njim malo prolistala knjigu. A 
na jednoj stranici te knjige bila je naslikana mrtvačka lubanja. 
Kad je djevojka ugledala tu sliku, odmah je sklopila knjigu i uz- 
viknula: »Uh! Neću ja toga čitatil« Stavila knjigu na stol i od- 
maglila. 

Ovdje sada usput spominjem, da sam ovom članku najprije 
dao ovakav naslov »Dva lica smrti«. Ali sam onda pomislio, da bi 
se možda koji čitatelj, poput one djevojke, mogao prestrašiti toga 
naslova, jer se u njemu spominje smrt, pa ne bi uopće pročitao ovih 
redaka. Zato sam stavio gornji naslov, da čitatelj ne zna, čija su ta 
dva lica, pa da zagazi u štivo. 

Dakle, dva lica smrti! Prvo njezino lice, od kojeg se ona dje- 
vojka toliko prestrašila, dobro je poznato svakome od nas, ine treba 
o njemu puno govoriti. Samo ćemo natuknuti jednu stvar: da je 
smrt apsolutni gospodar svakog stvorenja ovdje na zemlji. Od nje 
nitko živ ne može uteći, niti se pred njom u kakvu rupu sakriti. 
Osim toga, smrt je najokrutniji vladar ovdje na zemlji. Ona bez 
milosrđa trga malo dijete iz majčina naručaja, i ostaje potpuno 
hladna na očajne suze i vapaje materinskog srca. I obratno! Otima 
djeci oca hranitelja, i sva vriska ucviljene djece ne može je ganuti, 
da im povrati svoj plijen. Nje se ništa ne tiče, tko će tu siročad 
othraniti i na noge podići. 

Zato se smrt s pravom slika kao ljudski kostur s iscerenim 
licem, bez srca, bez očiju, bez ušiju, jer ona je zaista slijepa i gluha 
za sve naše vapaje i suze. 

Ali se slika potpuno mijenja, ako na smrt pogledamo očima 
svete vjere. Evo, na primjer, šta čitamo u životopisu svetog Karla 
Boromejskog, nadbiskupa u Milanu (£1584). On je svaki dan ba- 
rem kratko vrijeme razmatrao o smrti, držeći se one opomene Du- 
ha Svetoga: »U svim svojim djelima sjeti se svoga svršetka, pa ne- 
ćeš dovijeka sagriješiti«A 

Stoga je zamolio poznatog slikara, da mu izradi.sliku smrti, 
koju bi objesio u svojoj spavaonici. Htio je, da mu ta slika bude 
uvijek pred očima. Slikar prihvati narudžbu, pa iza nekoliko dana 
donese skicu slike. Naravski, smrt je bila skicirana kao suhi ljudski 
kostur s onom strašnom kosom u ruci, kojom bez milosrđa kosi 
ljude kao travu u polju. 


Kad je sveti biskup ugledao tu skicu, odmah je uzviknuo: »Ali, 
čovječe Božji, ne tako, ne tako! Nego vi meni naslikajte smrt kao 
svijetlog anđela Božjeg, koji sa zlatnim ključem u ruci silazi s neba, 
da nam otvori vrata vječnog života, i odnese na svojim rukama u 
naručaj Oca nebeskog. Tako vi meni naslikajte smrt!« 

Svaki vjerni kršćanin, kad čuje ove riječi svetoga biskupa, mo- 
ra se s njim složiti i priznati: »Točno, tako jel« Jer Krist je svo- 
jim slavnim uskrsnućem pobijedio ne samo svoju, nego i našu 
smrt. Zato Crkva ovako pjeva na uskrsnu svetkovinu: »Uistinu je 
dosiojno i pravedno, pravo i spasonosno, da Tebe Gospodine na 
današnji dan svečanije slavimo. Jer Krist je svojom smrću uni- 
štio našu smrt, i svojim uskrsnućem obnovio naš život!« Dakle, za 
nas kršćane nije smrt svršetak nego istom početak vječnog i bla- 
ženog života. Doduše, mi moramo umrijeti, kao što je i Krist umro. 
I nas će jednom položiti u grob, kao što su i njega položili. Ali i 
kod nas, kao i kod Krista, zadnju riječ neće imati smrt, nego život 
vječni, jer evo šta veli Sveto pismo: »Onaj koji je Isusa uskrisio, i 
nas će s Isusom uskrisiti«.2 

Zato sveti Pavao zove Spasitelja »prvorođencem od mrtvih«, 
jer Krist je prvi uskrsnuo, a mi ćemo svi za njim.3 A na drugom 
mjestu ide Pavao još dalje, pa se ovako ruga tome apsolutnom go- 
spodaru svih stvorenja ovdje na zemlji: »O smrti, gdje je pobjeda 
tvoja? O smrti, gdje je žalac Tvoj?«4 Toga je žalca za nas kršćane 
nestalo, jer ga je Krist svojim slavnim uskrsnućem za uvijek izvu- 
kao iz naših srdaca! 

IZ BOŽJE RIZNICE, knjigu 
monsinjora Ivana Vlašića pre- 
gledao je dijecezanski cenzor 
i dao svoj »Nihil obstat«. 
Nadbiskupski duhovni stol u 
Zagrebu podijelio je »Impri- 
matur« pod brojem 1541/ 
/1967. Potpisao Generalni vikar 
mons. Franjo Kuharić. 


Tisk: Učne delavnice, Ljubljana, Bežigrad 8 





godine. Do godine 1925. obavljao 
je pastoralnu službu kao kapelan 
i župnik. Nakon toga je postavljen 
za bilježnika kod Biskupskog or- 
dinarijata u Banjaluci. Tu je ne- 
koliko godina bio generalni vikar, 
a umirovljen je 1955. godine. Šest . 
godina nakon toga preselio se stal- 
no u Zagreb gdje je i sada za- 
poslen kod časnih sestara Predra- 
gocjene krvi, u Tuškancu broj 56. 
Monsinjor Vlašić je cijeli život 
neumorno propovijedao. A Gospo- 
din ga je, čini se, za taj trud i 
nagradio krepkim zdravljem te 
može i sada, u dubokoj starosti, 
bez poteškoća propovijedati svake 
nedjelje. 

Neposredno prije drugog svjet- 
skog rata izdao je dvije knjižice 
pod naslovom: »Iz života — staro 
i novo«. U tim je knjižicama sa- 
brao svoje članke što ih je kroz 
nekoliko godina pisao u sarajev- 
skom Katoličkom tjedniku. 
Knjiga »Iz Božje riznice« dar je 
našoj mladoj generaciji prigodom 
80-godišnjice njegova uzornog i 
plodnog svećeničkog života. 

Yves Ivoniđes 








